
„Net ir moksleivių išvyka į gamtą gali būti pui- 
ki, bet jeigu paskui apie ją reikia parašyti rašinį, pa- 
mažu imi ja bodėtis. Ir mano tėvas reikalauja, kad aš 
pats aprašyčiau, kaip pargabenau iš Afrikos gilumos 
į Frankfurtą zoologijos sodui žvėris...“ — taip pradėjo 
mano sūnus Michaelis paskutinį knygelės skyrių 
„Mes gyvenome Baulės gentyje“. Jame pasakoja, 
kaip aš jį, šešiolikmetį, turėjau palikti su vienu juo- 
duoju bojumi ir daugybe gyvulių, sugautų Franktur- 
to zoologijos sodui, Afrikoje, Dramblio Kaulo Kran- 
to gilumoje, tarp nesuprantama kalba šnekančių žmo- 
nių ir kaip jis šiuos gyvulius mažučiu prancūzų kro- 
vininiu laivu laimingai pargabeno į Hamburgą. 

O dabar Michaelis — šios knygos bendraauto- 
ris, kaip mudu esava susitarę paskutinėmis jo gy- 
venimo dienomis. Deja, jis nespėjo parašyti nei vie- 
nos eilutės. Bet juk šiais laikais bevardžiai rašytojai 
turi užrašyti, ką žymūs žmonės patyrė ar nuveikė, 
Michaelis dalyvavo visuose šios knygos įvykiuose, 
jis netgi atliko didesnę darbo dalį. Todėl mūsų abie- 
jų vardai turi teisę būti tituliniame puslapy je. 


Visa širdimi trokštame, kad ši knyga padėtų iš- 
gelbėti ir apsaugoti tai, dėl ko mes tiek vargome. 
Linkiu visiems tėvams turėti tokį sūnų, kuris bū- 
tų draugas ir padėjėjas ir gyventų su tėvu santarvė- 
je. Kad ir nedaugelį metų. 
Bernhardas Gžy mekas 


IŠSKRENDAME 


Na ir sėdžiu, sulaukęs keturiasdešimt aštuonerių 
metų, 1957 metų gruodžio 11 dienos rūškaną rytą mū- 
sų vieno variklio lėktuve ir skrendu 200 metrų aukšty- 
je pareine į pietus Šveicarijos link. Geltonai nudažyti 
propelerio galai brėžia balkšvą permatomą ratą pilkai 
žaliame gamtovaizdyje, kuris matosi pro priekinį stik- 
lą. Kairėje 200 kilometrų greičiu pro mus vinguriuoja 
kalnų kelias. Bet dabar nėra tos sužydėjusios suvešė- 
jusios augmenijos, kuria gėrėdavomės skrisdami pava- 
sariais; dabar čia tuščia, šalta, nejauku. 

Šalia manęs sėdi mano sūnus Michaelis ir, kaip ir 
aš, laiko vairą tarp kelių. Atlenkiu juodą, apvalų meta- 
linės, kiauravidurės lazdelės galą, dešinysis sparnas pa- 
svyra į žemai plytintį gruodžio gamtovaizdį, ir mes 
skrendame artyn prie Reino. Neišleisdami iš akių upės, 
nenukrypsime nuo kurso; dabar galima ir pamąstyti. 

Man truputėlį neramu. Per Viduržemio jūrą, Egip- 
tą, Nubijos dykumą, Centrinę Afriką turim nuskristi už 
ekvatoriaus — viso labo 10000 kilometrų, o oro linija 
iš Frankfurto į Niujorką tėra apie 7000 kilometrų. 

Aš jau pagyvenęs žmogus, narsa niekada nepasižy- 
mėjau ir, be jojimo, jokiu sportu nesidomėjau. Niekad 
negalvojau, kad būsiu lakūnas ir skrisiu tokiu lėktuvu 
iki pat Viktorijos ežero. 

Vedžiau dvidešimt vienerių metų, ir dabar mano 
sūnūs jau suaugę. Michaeliui, kuris sėdi man iš kairės 

su avikailio striuke, dvidešimt treji. Jis man ne tik sū- 
nus, jis vienintelis tikrasis mano draugas. 

Dar visai mažas būdamas, jis padėdavo man daryti 
bandymus su vilkais ir šunimis!. Po kurio laiko jis pra- 
lenkė mane gyvulių fotografavimo srityje ir perėjo prie 
filmavimo. Kai jam buvo vos septyniolika metų, apie 
jo mėgėjiškus filmus jau buvo sakoma „vertingi“. O 
paskui jam galvon šovė mintis sukurti spalvotą filmą 
pagal mano knygą „Laukiniams žvėrims nėra vietos“. 

Knygą, net jeigu ji „bestseleris“, perskaito vos ke- 
lios dešimtys tūkstančių, daugių daugiausia šimtas tūks- 
tančių skaitytojų. O mes norėjome, kad milijonai žmo- 
nių Europoje ir Amerikoje sužinotų, jog liūtai ir dramb- 
liai, raganosiai ir žirafos — žvėrys, kuriais visi taip ža- 
visi, pamažu nyksta žemėj ir kad jų paskutinis prie- 
globstis — nacionaliniai parkai — vis mažėja. O pasiek- 
ti milijonus žmonių galima tik per kiną, televiziją ir 
iliustruotus žurnalus. 

Valstybinė akcinė bendrovė, kuri tuo metu finansa- 
vo meninius filmus, bankams laidavo tik už pusę mūsų 
filmo išlaidų. Sugrįžę iš Afrikos, su siaubu sužinojome, 
kad ir Voltas Disnėjus, didis menininkas ir turčius, pa- 
statė apie Afrikos žvėris filmą „„Stepės paslaptys“, ku- 
ris turėjo būti demonstruojamas kino teatruose vienu 
metu su mūsiškiu. Jau pirmoji kino filmų nuomojimo 
bendrovė Miunchene, kuri peržiūrėjo dalį mūsų Afri- 
koje padarytų kadrų, nuo filmo atsisakė. Galų gale 
Michaeliui prisiėjo pasirašyti 100 000 markių vekselį, 
kad galėtume filmą sumontuoti, pagaminti spalvotas 
kopijas, įgarsinti ir išleisti į ekranus. 

Kino specialistai pareiškė mums savo nepasitenkini- 
mą, kad mes parodėme žvėris pernelyg taikius. Juk 


! Plg.: Grzimek „Wolk Dschingis“, Stuttgart, 1943 und 1955. 


kituose filmuose apie Afriką buvo įprasta matyti, kaip 
kas pora minučių grobuonis sudrasko savo auką, mil- 
žiniškos gyvatės smaugia Žmones, o grėsmingai puolan- 
čius dramblius paskutinę akimirką pribaigia šūviu. Ta- 
čiau mes, zoologai, galėjome parodyti gyvulius tik to- 
kius, kokie jie iš tikrųjų yra, o ne taip, kaip įprasta 
juos rodyti publikai, norint padirginti nervus. Todėl ne- 
ramia širdimi pasiuntėme savo filmą į Berlyno kino fes- 
tivalį. 

„Laukiniams žvėrims nėra vietos“ buvo rodomas 
paskutinę festivalio dieną viename Kurfiurstendamo ki- 
no teatre. Prieš filmą pakvietėme spaudos atstovus pus- 
ryčiams į Berlyno zoologijos sodą, tačiau, kaip tyčia, 
lygiai dešimtą valandą prapliupo tokia liūtis, jog nie- 
kas nesiryžo bėgti per visą sodą iki restorano. Taip ir 
prasėdėjom vieni prie didžiulių sumuštinių krūvų. 

Paskui, užsilindę pačiame salės gale, žiūrėjome mūsų 
filmo premjerą, jausdamiesi kaip mokinukai, kurie, 
mokslo metams pasibaigus, sėdi aktų salėje ir laukia, 
kada paskelbs, ką perkėlė į aukštesnę klasę, o ką pa-- 
liko antriems metams. Kai trys žirafos tartum šešėlių 
teatre praplaukė raudono saulėlydžio fone, žiūrovai 
ėmė ploti. Michaelis uždėjo ranką man ant kelio. Pò 
filmo jį iškvietė scenon, ir jis stovėjo su juodu kostiu- 
mu prožektorių šviesoje, nežinodamas, kaip jam nusi- 
lenkti ir ką veikti su didžiulėmis alyvų puokštėmis, ku- 
rias jam grūdo į rankas. 

Kaip sapne ėjome per Kurfiurstendamą į iškilmių 
salę, tolėliau už kelių namų, kur buvo teikiamos pre- 
mijos. Salė buvo pustuštė. Žurnalistai pasipiktinę mums 
priekaištavo: kurgi buvome pražuvę, nes jie beveik 
lokį", nes surinkęs daugumą žiūrovų balsų; antrą „,„Auk- 
sinį lokį“ paskyręs tarptautinis žiuri, sudarytas iš spe- 

cialistų; be to, filmą apdovanojo ir respublikine pre- 
mija. 

Taigi, viskas klojosi kuo puikiausiai. Filmas „Lau- 
kiniams žvėrims nėra vietos“ ėjo Miunchene dvylika 
savaičių tame pačiame teatre, jis buvo rodomas 63 ša- 
lyse, Rytų Europoje, Kinijoje, Japonijoje. Pietų Afri- 
koje cenzūra norėjo jį sutrumpinti, tačiau laikraščiai 
pareiškė protestą, ir vidaus reikalų ministras įsakė, kad 
nei vienas filmo metras nebūtų iškirptas. 

Jautėme, kad milijonai žmonių, žiūrėjusių mūsų fil- 
mą, savo pinigais už bilietą norėjo padėti Afrikos žvė- 
rims, kuriuos mylime mudu ir pamilsta kiekvienas, juos 
geriau pažinęs. Savo filmu protestavome prieš anglų 
vyriausybės Tanganikoje ketinimą sumažinti trečdaliu 
Serengečio nacionalinį parką, vieną iš paskutinių ne- 
paliestų Afrikos plotų, kur dar gausu žvėrių. Todėl 
pinigų dalį, kuri už filmą priklausė mums, Michaelis 
pasiūlė anglų valdžiai, kad už juos nupirktų aplinkines 
žemes ir prijungtų prie draustinių. Tai sužinojęs, na- 
cionalinių Tanganikos parkų direktorius pulkininkas 
Piteris Molojus atvyko su specialiu vizitu į Frankfurtą; 
jis pasiūlė šiuos pinigus panaudoti kur kas svarbes- 
niam reikalui. 

Serengečio stepėse ganosi, kaip manoma, daugiau 
nei milijonas stambių gyvulių, tačiau jie didžiulėmis 
kaimenėmis visą laiką keliauja iš vienos vietos į kitą. 
Tai užplūsta stepę, kiek tik akys užmato, antilopės gnu, 
tai vėl kelis mėnesius ji būna lyg išmirusi. Iš kur šie 
žvėrys ateina ir kur jie keliauja — šiuo klausimu dau- 
gybė spėliojimų. Pagal šias hipotezes ir buvo pasiūlytos 
naujos, sumažintos parko ribos. Tačiau niekas iki šiol 
nerado būdo pasekti, kur šios gyvulių masės klaidžioja. 
Liūčių mėnesiais net visureigiais neįmanoma išvažiuoti 
tuo nedaugelių vietinių „kelių“, o apie užlietas lygu- 

mas, kalnus ir tarpeklius negali būti nė kalbos. Tangani- 
kos vyriausybė tokiems tyrinėjimams neturi pinigų, O 
ir kokia vyriausybė pasaulyje surado pinigų liūtams, 
žirafoms, zebrams ir gnu? 

Tuokart mes tįsojome savo balkone, užkėlę kojas ant 
turėklų, ir laužėme galvas, kaip išnarplioti šį galvosūkį. 

— Mes turime išmokti skraidyti, — staiga pareiškė 
Michaelis. 

Šie žodžiai mane apstulbino, tačiau supratau, kad jis 
teisybę sako. Lygiai taip prieš gerą dešimtį metų jis 
privertė mane išmokti vairuoti mašiną. Kelias savaites 
ėjo arši kova su žmonomis, o po to vieną sekmadienio 
rytą įžengiau į Engelsbacho sportinį aerodromą už dvi- 
dešimt kilometrų nuo Frankfurto. Jis buvo visai nepa- 
našus į aerodromą. Tai paprasčiausia žalia pievutė, ne- 
perlygiausia ir net neaptverta. Jos pakraštyje stovi 
mažutis viešbutukas, kurio palubėje kadaruoja visas 
miškas kaklaraiščių: čia jau tradicija kiekvienam po 
pirmo savarankiško skridimo nupiauti kaklaraištį. 

Tikėjausi, kad pradžioje bus koks teorinis kursas, 
tarsi „slidinėjimas be sniego“, bet nespėjau nė apsidai- 
ryti, o jau sėdžiu su instruktoriumi mažame lėktuviuke 
„Piper Cup“, „Pypkės galvutė“, ir kylu virš aukštos įtam- 
pos linijos ir geležinkelio. Tas „Piper Cup“ atrodo kaip 
lėktuvas, pirktas aviamodelistų parduotuvėje: iš plonų 
geležinių strypų ir drobės padirbtas. Užtat svertų, ci- 
ferblatų ir kitų prietaisų jame tiek nedaug, jog sunku 
ką nors ne taip padaryti. 

Pats skraidymas — vaikų darbas, jo netgi nereikia 
nė mokytis. Sudėtingas tiktai pakilimas ir dar sunkesnis 
nusileidimas. Man prireikė dvigubai daugiau skraidy- 
mo valandų, negu Michaeliui, kol išmokau pademonst- 
ruoti valstybiniam egzaminatoriui visus privalomus 

staigius viražus ir tikslų nusileidimą su išjungtu varik- 
liu nurodytoje vietoje. 

O paskui pirmas savarankiškas išskridimas iš savo- 
jo aerodromo, kur viskas gerai žinoma — ir miško pa- 
kraštys, ir angaro stogas, ir gretimas kaimelis! Baisu, 
jog nesurasi kelio atgal, kaip žvirbliukas, kuris pirmą 
kartą išskrido iš savo lizdo. Tie kaimai, kaip ir keliai, 
taip panašūs vienas į kitą! Aš stengiuosi laikytis arčiau 
autostrados, pagal kurią vis kaip nors pavyks surasti 
namus. Besileidžiant Koblence, kalnų plokštikalnyje 
prie Mozelio upės vėjas pagriebė mano lėktuviuką, ir 
nespėjau atsikvošėti, o jis jau nutūpęs užpakaliu prie- 
kin nusileidimo take. Po poros dienų turėjau pusva- 
landį išbūti 3000 metrų aukštyje. Čia reikia akylai žiū- 
rėti, kad nepasipainiotum skersai kelio civilinės aviaci- 
jos lėktuvams, kurie iš šio aukščio pradeda leistis į di- 
džiulį Frankfurto aerodromą. Štai ten dunkso Frankfur- 
tas, o tuoj už jo — Maincas ir Visbadenas — kaip tirš- 
tai apgyventos šios vietos! Užplombuotas aparatas už 
mano nugaros kruopščiai registruoja, kaip aš laikausi 
nurodyto aukščio. 

Tikrai, skraidyti su „Piper Cup“ visiškai nesunku. 
Sunki tik pati teorija, kurią būtina šiam tikslui išmokti. 

Per egzaminus išsėdėjau erdvioje Darmštato muni- 
cipaliteto salėje nuo aštuntos valandos ryto ligi šeštos 
vakaro, atskirtas iš kairės ir dešinės per tris metrus nuo 
kitų egzaminuojamųjų, kad negalėčiau nusirašyti. Prieš 
keturias savaites aš nė nenutuokiau, kad Vokietijoje 
yra Vigeno kalnai, o dabar iš atminties žinau, Kad aukš- 
čiausia Bohemijos miško viršukalnė yra 1457 metrų 
aukščio ir vadinasi Arberu. Juk aš turiu dideliame kon- 
tūriniame žemėlapyje prie kiekvienos upės, kiekvieno 
miesto, kanalo, kalno parašyti jo pavadinimą. Aš netgi. 
žinau, kad Prėgliaus intakai — Ungurupė ir Įsrutis, nes 

eina šnekos, jog vienas egzaminatorius kilęs iš Rytprū- 
sių. Aš moku su liniuote ir skriestuvu milimetriniame 
popieriuje apskaičiuoti, per kiek laiko — teoriškai — 
nuskrisiu iš Frankfurto į Hamburgą, jei 63° kampu pūs 
priešpriešinis šiaurės rytų vėjas ir kiek sunaudosiu ben- 
zino. Gerai įsidėmėjau, kas kam turi duoti kelią, jeigu 
susitiks stratostatas, sklandytuvas, lėktuvas ir dirižab- 
lis, galiu nuodugniai išaiškinti, kas yra magnetinis nu- 
krypimas, palanki vėjo kryptis, vėjo trikampis, kas 
deviacija ir inklinacija, žinau, kokio ilgio jūrmylė ir 
mazgas, aš galiu iš atminties nubraižyti motoro ir 
karbiuratoriaus piūvį, suprantu, ką rodo variometras, 
posūkio rodyklė, dinaminio slėgio bei cilindro tempe- 
ratūros matuoklės, galiu išvardinti debesų pavadinimus, 
žinau visus aerodromų signalus ir moku skaityti meteo- 
rologinius žemėlapius, žinau, kas vyksta, kai slenka šil- 
to ar šalto oro frontas, kas yra „idealus ciklonas“, kada 
susidaro fenas, kas yra montažinis svoris, važiuoklė, 
nepastovi skridimo kryptis, priešsparnis. 

Žinojau devynias galybes visokių dalykų ir labai 
gerai išlaikiau egzaminus, o du prityrę lakūnai, atėję 
prasitęsti lakūno pažymėjimo, susikirto, nors, be abejo- 
nės, skraidė nepalyginamai geriau už mane. Mokiausi 
labai stropiai, nes žinojau, kad, jeigu susikirsiu, apie 
tai parašys laikraščiuose, ir daugelis žmonių dėl to la- 
bai apsidžiaugs. 

Pagaliau tau įteikia rudai geltoną pažymėjimą, ne- 
šiojiesi jį piniginėje ir jautiesi tikru lakūnu, tik nei 
vienas žmogus to nepastebi ir niekam tai nerūpi. 

Ir vis tik skraidymas lėktuvu keičia tavo gyveni- 
mą ten, kur to mažiausiai tikiesi. Štai aš, pavyzdžiui, vi- 
siškai atpratau nuo pusryčių ir teišgeriu nediduką puo- 
delį kavos. Mat, tokiame mažame lėktuve nėra jokių 
specialių patogumų nei vyrams, nei moterims. Kartą 

dėl šios priežasties neištvėręs ryžausi nusileisti Binger 
Loche, o Vokietijoje priverstinis nusileidimas be aero- 
dromo nėra toks paprastas dalykas. Net jeigu ir pasise- 
kė laimingai nutūpti dobilienoje, nedelsdamas turi bėgti 
į artimiausią kaimą ir pranešti Civilinės aviacijos agen- 
tūrai Braunšveige savo koordinatas, paskui palaukti, kol 
atvažiuos policija ir duos oficialų leidimą skristi, ir tik 
tada vėl gali pakilti į orą. Žodžiu, kur kas geriau atsi- 
sakyti pusryčių. 

Stoviu Engelsbacho aerodromo vejoje su mūsų in- 
struktoriumi, kuris popieriaus lape tiksliai žymi, kada 
pakyla ir nusileidžia geltoni kaip kanarėlės lėktuviukai. 
Atvažiavau čia todėl, kad mane kelinta savaitė kanki- 
na abejonės. 

— Sakykite, ponas Reple, visai atvirai, ar jūs leis- 
tumėte Michaeliui tuoj pat skristi į Afriką, jeigu jis bū- 
tų jūsų sūnus? 

— Suprantama, aš ir išmokau skraidyti, kad būčiau 
su juo visada kartu, nes namie nesumerkčiau akių, žino- 
damas, kad jis vienui vienas skraido virš bekraštės dy- 
kumos. Gal būt, dar ir dėl to, jog tėvai nemėgsta, jeigu 
jų sūnūs juos pralenkia. Kelionės atidėti negalima, nes 
darbą Serengetyje reikia pradėti nedelsiant, geriausia 
šiandien, o ne rytoj, nes kitaip per tą laiką gali būti ga- 
lutinai nulemtas jo likimas. Mes negalime pačioje Af- 
rikoje nusipirkti ar išsinuomoti lėktuvo — mums reikia 
tokio, kuris, mums panorėjus, galėtų skristi visai pama- 
žu ir nusileisti bet kurioje vietoje. Gal būt, protingiau- 
sia nusigabenti lėktuvą garlaiviu? 

— Bet tuomet jums tektų treniruotis virš negyve- 
namų Afrikos plotų, kur negalima tikėtis jokios pagal- 
bos. O Michaelis — vienas geriausių mano mokinių, jis 
apsigimęs lakūnas. Ar jūs tebeskraidysite virš Vokieti- 

jos ir treniruositės, ar virš Viduržemio jūros šalių — nė- 
ra jokio skirtumo. 

Taigi, šio skridimo vis vien neišvengsim. Galų ga- 
le, kiti dėl mažesnių tikslų ne tiek rizikuoja. Vadinasi, 
prieš pradėdami gana neįprastu būdu tirti Serengetį, 
mes dar turime atlikti sportinį triuką, tokį, kuris ir vilio- 
ja, ir baugina. 

Ir štai dabar sėdime savo gražiame, naujame lėktu- 
ve ir burzgiame virš Reino. Mus lydi tiktai ,„bušbei- 
bis“— prijaukinta pusbeždžionė galagas. Aš vis dar 
laukiu, kada pasirodys tiltas, pažymėtas kelių atlase, o 
po mumis jau išdygsta didžiulis keturkampis pastatas 
su užrašu „Gaigi“. Tai šveicariškasis konkurentas Ba- 
zelyje mūsų farmacijos firmoms „„Merk“, esančioms 
Darmštate ir Hiochste. Vienas šios gigantiškos „raganų 
virtuvės“ savininkų yra universiteto profesorius, gy- 
dytojas, zoologas ir Afrikos tyrinėtojas, jis neseniai 
man pasakojo, kaip, jam vadovaujant, kasdien išskro- 
džiama šimtai musių cėcė, rūpestingai ištraukiamos ir 
atskirai sudėliojamos jų žarnos, skilveliai ir kiti or- 
ganai. 

O į Ženevą nuskristi visai nesunku. Lėktuve įmonta- 
vome radiokompasą, todėl man tereikia susirasti žinyne 
Ženevos aerodromo ir radiošvyturių pakeliui bangų 
ilgį. Michaelis nustato bangos ilgį, ir kompaso rodyklė 
pajuda. Ji stovi ties nuliu, jei mūsų lėktuvo nosis nu- 
kreipta tiesiai į nematomą radijo stotį. Jeigu mes ją 
praskridę, rodyklė apsisuka aplink visą ciferblatą. Vis- 
kas eina sklandžiai kaip pasakoje. Tik Afrikoje, deja, 
nėra radiošvyturių, o kai artimiausio aerodromo ban- 
gos mūsų nepasiekia, mūsų kompasas tada nieko ne- 
vertas. Tačiau mes kol kas ne Afrikoje, o Šveicarijoje, 
ir su lėktuvu mums kitokie rūpesčiai. 

Beje, pirmiausia turiu su juo supažindinti. Jis pri- 
mena Fizelerio „„Štorchą“ iš paskutinio karo laikų, tik 
didesnis, moderniškesnis ir visas iš metalo. Juo gali 
skristi keturi ir netgi šeši žmonės. Normalus greitis — 
220 kilometrų per valandą, o su išleistais užsparniais 
jį galima sumažinti iki 50 kilometrų per valandą — rei- 
kia tik, žinoma, mokėti. Todėl mes galime nutūpti kad 
ir bulvienoje, kur nepavažiuosi net automobiliu. Tiesa, 
jis turi tik vieną variklį, bet jam sugedus, išleistume 
užsparnius ir švelniai kaip sklandytuvu nusileistume 
žemėn. 

"Dievaži, saugesnio lėktuvo niekur nerasi, kaip ne 
kartą sakėm savo žmonoms. Jo tokios ilgos kojos, kad 
net leisdamasis į aukštą žolę arba kupstuotą pievą ne- 
sulenksi propelerio. Mes sėdime žemėliau aukštų spar- 
nų kabinoje iš pleksiglazo. Kartais man atrodo, kad 
kybau su kėde ore, nes šoniniai langai siekia grindis. 
Pro savo kelį iš 800 metrų aukščio žiūriu į mažyčius 
valstiečių namukus. 

Mūsų lėktuvas vadinasi „D — ANTIS”. Visi lėktu- 
vai Vokietijoje gauna raidę D, kaip pirmą skiriamą 
ženklą, o po brūkšnelio dar penkios raidės. Mums pa- 
tiems leido sugalvoti tas penkias raides. Kadangi norė- 
jome, kad tai būtų paukštis, pasirinkome „antį“. 

Vertikali uodegos dalis pagal nuostatus nudažyta 
vokiečių nacionalinėmis spalvomis: juoda, raudona ir 
geltona, o patį lėktuvą išraininom kaip zebrą baltais ir 
juodais dryželiais. Gal būt, tokios išvaizdos jis neat- 
rodys labai svetimas gyvuliams Serengety, kur laksto 
tūkstančiai zebrų. O svarbiausia, kad šį lėktuviuką, taip 
nudažytą, lengviau surasti ištikus avarijai Afrikos 
gilumojį. 

Tiesa, leistis su tokiu „„skraidančiu zebru” puikiame 
tarptautiniame Ženevos aerodrome truputį nesmagu. 

Laimė, mes dar nespėjome apsirengti tropikų drabu- 
žiais, tada tikrai atrodytumėm gana keistai. Pakilimo 
takuose stovi dešimt didelių keleivinių lėktuvų, stoties 
salėse knibžda šimtai keleivių. Šios sunkios dėžės tu- 
rėjo nusileisti Milane, tačiau jas nukreipė į Ženevą, 
nes virš Italijos slenka šalto oro banga ir Po slėnyje 
siaučia audros. 

Virš Nicos 120 metrų aukštyje kybo lietaus debesys, 
matomumas vos du kilometrai. Marselis mums prane- 
ša, kad pro juos net praskristi negalima, todėl dar 
vieną naktį turime praleisti lietingoje Ženevoje. 

Kitą rytą aplink, iki pat kalnų, buvo nukarę pilki 
debesys. Tik įpiečiau, giliam slėnyje, jie nesiekia že- 
mės. Nusprendžiam prasmukti pro šią skylę. Kadangi 
žalias miškas kalnų atšlaitėse atrodo taip pavojingai 
arti, prisibijom staigių jo pakilimų, bandome kilti 
aukštėliau, tačiau iš karto atsiduriame debesyse ir nie- 
ko nematome baltame kaip pienas rūke. Todėl kuo 
greičiausiai tupdome savo „Antį“ žemiau ir tik pra- 
giedrėjus skrendam pro 1200 metrų aukščio kalnus 
Liono link. Valandą skrendam pagal Roną žemyn ir 
nusileidžiam Marselyje, kur šviečia šalta saulė. 

Marselyje apytamsiame viešbučio numeryje nuklo- 
jame visą numindžiotą kilimą Italijos žemėlapiais. Virš 
Sicilijos baisus ciklonas su audrom ir liūtimis. Jei skri- 
sime Italijos pakrante, mums kelią pastos karinės drau- 
džiamos zonos, per kurias neturime teisės skristi. 

Tokiu būdu vietoj Afrikos mums pirmiausia teko 
susipažinti su Marseliu ir, kaip tyčia, prieš pat kalė- 
das — be žieminių paltų! Priešais mūsų viešbutį baž- 
nyčia, statyta prieš aštuoniasdešimt metų, o iš tiesų tai 
geležinkelio stotis. Mūsų laikais viskas daroma atvirkš- 
čiai: niekas nestato geležinkelio stočių, panašių į ka- 
tedras, o mūrija bažnyčias kaip geležinkelio stotis. 

Vėliavėlės ir linijos meteorologiniame žemėlapyje 
ant aerostoties dispečerinės visai nenori trauktis iš 
vietos. Juodi, žemi audros debesys tartum prilipę prie 
Italijos. O mes žūt būt norime išsikapstyti iš tos lietin- 
gos Europos, todėl nusprendžiam daryti didelį lankstą 
per Ispaniją ir Gibraltarą. 

Burzgiame Prancūzijos pakrante ir mielai sutrum- 
pintumėm kelią — patrauktumėm tiesiai per Liono įlan- 
ką. Bet jos vandenys atrodo tokie nykūs ir tokie šalti, 
jog mes vis pastumiam vairalazdę į dešinę ir laikomės 
arčiau pakrantės. 

Paslaugūs ispanai mus nuvežė iš karinio aerodromo 
į Kartageną taksi, kurio greičių perjungimo rankena, 
kad neiššoktų, buvo užkyliuota mažais pagaliukais. -Tą 
tūkstantį kilometrų iš Marselio į Kartageną pavėjuj nu- 
skridome lygiai per keturias valandas ir sunaudojome 
280 litrų benzino. Pašėlusiai signalizuodami, važiuoja- 
me mažos Kartagenos gatvelėmis į patį didžiausią mies- 
to viešbutį. Čia mus maitina karališkai: dvi stiklinės 
vyno, trys skirtingi karšti patiekalai, švieži krabai, du 
puodeliai kavos — už viską dvi markės šešiasdešimt 
pienigų. Priedo dar paimam už dvi markes omarų, nes 
apie kalėdas Ispanijoje nebūna padidintų kainų turis- 
tams. Stovintis ant mano staliuko telefonas veikia tik 
tada, kai laikai iškėlęs šakutę, tačiau tas mums nekliu- 
do susisiekti su Frankfurtu. Mudu pranešame savo 
žmonoms, kad įstrigom Ispanijoje ir gyvenam jaukiame 
viešbutyje viduramžių pilies papėdėje, ir jos girdi mū- 
sų balsus paskutinį kartą. Dabar ilgai jų negirdės. 

Ispanų lakūnai mus gundo: 

— Kam jums daryti tokią didelę alkūnę per Gibral- 
tarą? Kodėl neskrendat tiesiai per Viduržemio jūrą į 
Oraną? 

— Bet juk Alžyre karas. Ar nereikia leidimo skristi 
į Oraną? 

— O kam? Jau ne vienas taip skrido. Mes prane- 
šime per radiją, kad atskrendat. 

Michaelis žiūri į mane, prikanda lūpą ir pamažu 
kraipo galvą. Juk ir taip sugaišome tris dienas dėl 
to nelemto ciklono virš Sicilijos. Pagunda didelė, ir 
mes jai pasiduodame. 

Išvynioju oranžines gelbėjimosi liemenes, užsimau- 
name jas pro galvą ir prisirišame per pilvą. Paaiškini- 
mas, kaip jomis naudotis, parašytas anglų kalba aukš- 
tyn kojomis, todėl jį perskaityti lengva žiūrint iš vir- 
šaus į savo pilvą. Kišenėlėse įdėtas švilpukas ir bate- 
rija, automatiškai uždeganti jūros vandenyje lemputę, 
kuri gali šviesti visą naktį; be to, yra dažančios me- 
džiagos, kuri nuspalvina jūros paviršiaus lopą, kad 
paieškų lėktuvai galėtų lengviau mus aptikti. Mes dar 
paruošiame guminę valtelę, kuri pati vandenyje prisi- 
pučia. Michaelis pririša prie jos krepšelį su duona, ke- 
liais obuoliais ir pakelių sausainių. Ten pat jis įgrūda 
dūminį sprogalą ir porą briketų kažkokios biaurasties, 
nubaidančios ryklius. Tuos briketus specialiai parsisiųs- 
dinom iš Amerikos. 

Kylam spirale virš Kartagenos aukštai į dangų, ir 
Ispanija po mumis vis mažėja ir mažėja. 3300 metrų, 
aukščiau negalima, nes ten oras labai retas, paskui 
skrisime daug lėčiau. Pasukame tamsiai baltą mūsų 
„Anties“ snapą tiesiai į pietus, į atvirą jūrą. 

Prieš akis trys šimtai kilometrų, reikės skristi apie 
pusantros valandos. Žemėlapyje šis atstumas — men- 
kas — katė peršoktų, tačiau krantas greit dingsta iš 
akių. Vien dangus ir jūra. Tai ne mėlyna, vasariška 
Viduržemio jūra, o pilkas vanduo gal kokių dešimties 
laipsnių šilumos. Jeigu tokiame paplaukiosi, tai po va- 

landos ar dviejų visai sustirsi ir neteksi sąmonės. Ir 
kur tik pažvelgsi šiuo metų laiku — nė vieno laivo. 

Staiga imu domėtis variklio ūžimu, man atrodo, kad 
jis dirba su pertrūkiais. Nejučiomis pasižiūriu į Mi- 
chaelį. 

Bėgant metams, vis labiau pradedu juo pasikliauti. 
Žinau, kad kai jis sėdi prie vairo, viskas eina kuo 
puikiausiai. Michaelis žiūri stačiai prieš save pro pro- 
pelerio brėžiamą ratą į susiliejusią dangaus ir vandens 
ribą. Apie jo akis nė raukšlelės. Kaip visada ant kaktos 
užkritusi plaukų sruoga ir ant pakaušio stirkso kuodas. 
Šio kuodo jam niekada nepavyko priglaistyti, net ir 
tada, kai plaukai buvo dar visai šviesūs ir jis, dar vai- 
kas, eidavo pasivaikščioti su mūsų vilku Džingisu. 

Staiga variklis užspringsta, sukasi ir sustoja. Man 
pasirodo, kad su juo nustoja plakus ir mano širdis. Kaip 
išsikrapštysim iš šitos skardinės „Anties“, jeigu pliump- 
telėsim į vandenį? Kairėje virš durų raudona ranke- 
nėlė, užplombuota plona vielele. „Avarinės durys“ 
užrašyta ant jos. 

Michaelis paspaudžia atsarginio benzino siurblio 
mygtuką. Pasigirsta ūžimas. Siurblys varo benziną į 
variklį. Jis pradeda veikti. Jis buvo sustojęs tik kokias 
penkias — šešias sekundes. 

Bet kokios ilgos buvo tos sekundės. 

Skrisdami virš jūros, neišdrįstame išjungti atsar- 
ginio siurblio, kad įsitikintume, ar variklis gali dirbti 
be jo. Nepasakom vienas kitam nė žodžio, kol pagaliau 
radiokompaso rodyklė sustoja ties Orano banga, išnyra 
Šiaurės Afrikos krantas ir pradeda perdaug pamažu 
artėti. 

Netoli Orano kybo trys grėsmingi audros debesys. 
Iš jų plačiais ruožais pila lietus. Kurgi aerodromas? 
Aikštelė, kurioje ką tik rengėmės leistis, pasirodo be- 


santi rikiuotės mokymui. Kituose nutūpimo takuose 
stovi kariniai lėktuvai. 

Sukam du didelius ratus virš įdubos, kurioje įsikū- 
ręs Oranas. Ne, čia tikrai jau aerodromas! Žvalgausi į 
visas puses, kad nesusidurtumėm su kitu besileidžiančiu 
lėktuvu. Michaelis per ausines atidžiai klausosi žmo- 
gaus iš dispečerinės nurodymų. Jis visada praneša, 
kokio stiprumo vėjas ir iš kurios pusės jis pučia paže- 
mėje, kad galėtum leistis prieš vėją; ar jau tūpti, ar 
dar palaukti, — į kokį taką leistis ir kitus panašius da- 
lykus. Tą nepažįstamą balsą nelengva suprasti, nes 
viskas sakoma sutrumpintai, skaičiais ir sutartiniais žo- 
džiais ir pagal tarptautinį susitarimą visame pasaulyje 
anglų kalba. O čia kažkodėl ausinėse grebluoja pran- 
cūziškai. 

Kai prakaitu išrasojusiom kaktom susirandame nu- 
rodytą nusileidimo takelį ir smunkame žemyn, balsas 
iš dispečerinės nelauktai paklausia, šį kartą jau ang- 
liškai: 

— How do you pronounce your name? — Kaip jūs 
tariate savo pavardę? 

Jeigu tavo pavardė Gžymekas, tai prie tokių klau- 
simų reikia priprasti. Amerikoje ir Prancūzijoje mane 
dažnai įtikinėdavo, kad nei anglas, nei prancūzas tokios 
pavardės negali ištarti. Šiuos žmones ramindavau tuo, 
kad ir vokietis negali. Bet čia, ore, tokio klausimo visai 
nesitikėjau. 

Jau daugiau kaip tūkstantį metų Oranas žiūri nuo 
Afrikos krantų į Ispaniją. Du šimtus aštuoniasdešimt 
metų jis priklausė ispanams, paskui keturiasdešimt me- 
tų turkams, o nuo 1831 metų — prancūzams. Taksi šo- 
feris, kuris mus veža iš aesodromo į miestą, — prancū- 
zas, bet Prancūzijos niekada nėra matęs. Jo tėvas ir 
senelis taip pat gimė Šiaurės Afrikoje. Taip ir gyve- 

na du milijonai prancūzų kartu su septyniais milijo- 
nais alžyriečių. 

— Orane dabar ramu, sukilimas pasibaigė, — sako 
mums šoferis, per plauką prasilenkdamas su asilu, 
apkrautu visokia manta. 

Sekantį rytą skaitau laikraštyje, kad mašina, kuri 
pusvalandžiu vėliau už mus važiavo iš aerodromo į 
miestą, buvo apšaudyta — keturi keleiviai sužeisti. Visi 
viešbučiai prisikimšę pabėgėlių iš šalies gilumos ir ka- 
rininkų, todėl mes apsidžiaugėm gavę kad ir nekurtą 
kambariuką šalia virtuvės trečios klasės viešbutyje, 
kurio savininkas — mauras. 

Portje — tikras fokusininkas. Kol Michaelis su juo 
derėjosi, plačia rankove nepastebimai jis nušlavė nuo 
stalo keičiamąjį čekį. Kai mano sūnus juokdamasis pa- 
silenkė už bufeto stalelio jo paimti, banknoto ant grin- 
dų nebebuvo. Jis jau gulėjo stalčiuje, uždengtas 
knyga... 

Oranas su savo 260 000 gyventojų, daugiaaukščiu 
garažu ir dangoraižiais mums atrodo gana taikus mies- 
tas. Bet portje mums patarė, kad jokiu būdu neužeidi- 
nėtume į kavines, kurių langai į gatvę. Labai dažnai 
pasitaiko, kad įmetamos bombos. 

Kai atvyksta policija, piktadariai dažniausiai jau 
būna užmušti. Iš tiesų taikus miestas. 

Mūsų „skraidantis zebras“ bando prasiveržti į Al- 
žyIą, tačiau visur dar tebetvyrojo tamsūs lietaus de- 
besys, lydintys plačią ciklono zoną. Jie vis tirštėja, 
leidžiasi vis žemiau, ir slėnį, kuriuo skrendam, staiga 
užstoja aukšti kalnai. Laimė, dar laiku suzgrimbam 
pasukti atgal. 

Automobilis gali važiuoti atbulas, o lakūnui akla- 
vietė — mirtis. Jau ne vienas žuvo kaip tik tokiame 

slėnyje, nes nesuspėdavo pakilti aukščiau šlaito, o ap- 
sigręžti slėnis būdavo jau per siauras. 

Tada pabandome skristi žemai virš jūros netoli 
kranto, bet ir čia debesų skiautės slenka taip Žemai, 
kad vietomis susilieja su putojančia jūra. . 

Po pusantros valandos nusiminę vėl grįžtame į Ora- 
no aerodromą. Jo tarnautojai namelyje už tankios 
spygliuotos užtvaros kraipo galvas: 

— Jums reikėjo skristi virš kalnų mažų mažiausia 
trijų šimtų metrų aukštyje! Džiaukitės, kad jūsų nenu- 
mušė. Prieš tris savaites vieną nupylė. 

Kitą rytą iš tolo lenkiamės tų pavojingų kalnų. 
Paskrendame galelį virš jūros ir matome, ką padarė 
ciklonas, pagaliau nuūžęs į rytus. Nunešti tiltai, išplau- 
ti keliai, užlieti žemės plotai. Kalnuose ir ant kalvų 
nesimato nė vieno stambesnio gyvulio. O juk čia pir- 
miau net iš jūros jūrininkai galėdavo pamatyti antilo- 
pių ir netgi liūtų. Dar 1892 metais štai ten ant Edu kal- 
no netoli Alžyro uosto Bono būdavo galima sutikti 
liūtų. Paskutiniai labai taikaus būdo Maroko liūtai gy- 
veno net iki 1922 metų. Šie juodakarčiai berberų liūtai 
garsėjo kaip patys gražiausi visoje Afrikoje. Dar ir 
dabar daugelio zoologijos sodų gyventojų gyslose teka 
jų kraujas. 

Dar kelis kartus praskrendam pro trumpalaikes 
liūtis. Michaelis stengiasi skristi žemiau debesų, o aš 
noriu daryti lankstą, juos aplenkti. Tai priklauso nuo 
mūsų vietų „Antyje". Mat, durelės virš mano galvos 
nesandarios. Jų negalima geriau uždaryti, ir, pučiant 
stipriam vėjui, lietaus lašai sunkiasi pro sandūras ir 
putų plastmasės tarpiklį. Aš turiu laikyti virš galvos 
skudurą ir retkarčiais jį išgręžti. Taip laikoma ranka 
greitai nutirpsta, ir galų gale vanduo vis tiek varva 
man už apikaklės. O Michaelio pusėje nelaša... 

Taip lekiam pro Alžyrą, visa pakrante iki pat Tu- 
niso, o paskui — į pietus. Pagaliau pasprunkam nuo to 
prakiurusio Europos dangaus. Tegul sau liūtys keliauja 
toliau per Italiją ir šlaksto Balkanus. O mes skrendame 
tenai, kur spindi saulė, ir jokia „dangaus maudyklė“ 
mūsų dabar nesulaikys. 

Tripolio aerodrome mums ne kartą vidunaktį yra 
tekę pralaukti apie valandą, kai atskrisdavome į Afri- 
ką dideliu keleiviniu lėktuvu. Angaro vartų gofruotoje 
skardoje dar tebėra kulkų skylės, išlikusios nuo Ro- 
melio Afrikos žygių laikų. Ant naujosios Libijos kara- 
lystės pinigų — senas malonus karalius Indrisas el Se- 
nusis su feska ant galvos, bet iš jo negalima sužinoti, 
kelių piastrų jie vertės, nes užrašyti tik arabiški skait- 
menys. Kaip žinia, ir mes naudojamės „arabiškais“ 
skaitmenimis, bet tikri arabiški skaitmenys atrodo vi- 
sai kitaip negu mūsiškiai. 

Dabar norime septynmyliais žingsniais atsigriebti 
už ligšiolinę gaišatį. Mūsų šaunusis „zebras“ turi gerus 
„plaučius“. Mat, priešais abi užpakalines sėdynes įtai- 
sėme didelį atsarginį degalų baką. Su mažu rankiniu 
siurbiiu galime perpumpuoti benziną į tuos du bakus, 
kurie patalpinti kairėje ir dešinėje sparnuose. Todėl 
galime be nusileidimo nuskristi į Tobruką ir, galimas 
daiktas, net į Aleksandriją Egipte. 

Oru keliauji gana greitai, tik tuose biaurybėse 
aerodromuose ilgam įstringi. Amžinai tas pats laksty- 
mas: visų pirma reikia susirasti autocisterną ir apsirū- 
pinti benzinu. Paskui muitinė. Po jos — vizitas pas me- 
teorologus, kurie išpasakoja, koks bus skridimo ruože 
vėjas ir debesuotumas. Ir pabaigai laiptais aukštyn į 
dispečerinę. Čia reikia užpildyti spausdintame blanke 
skridimo planą ir gauti jam sutikimą. 

Galiniu skridimo punktu įrašau Tobruką, bet virši- 
ninkas pareiškia, kad ten tik karinis aerodromas. Jis 
perbraukia Tobruką ir virš jo įrašo Bengazį. 

Dabar belieka sumokėti mokesčius ir išsirašyti čekį 
benzinui — tam sugaištame apie dvi valandas, nors ir 
pasiskirstę su Michaeliu darbais. Ir kai su palengvėji- 
mo atodūsiu pagaliau pakylame į aukštybes, prisime- 
nam užmiršę pavalgyti. Kadangi čia nėra mano žmo- 
nos, jaučiu pareigą motiniškai rūpintis Michaeliu. Pa- 
tapšnoju jam per petį ir grūdu rankon sumuštinį su 
sūriu. Tiesa, jis sužiedėjęs, nes pirktas dar Marselyje. 
Sūnus purto galvą. 

Šią savybę jis paveldėjo iš motinos: susijaudinimas 
atsiliepia jo skrandžiui. Žinoma, šis tolimas skridimas 
jį labai jaudina, nors šiaip jis atrodo ramus. Bet vieną 
obuolį jis vis tik suvalgo. Paskui atidaro mažą plek- 
siglazo langelį, išpiautą priekiniam stikle į kairę nuo 
jo. Obuolio graužtas krinta tiesiai ant puikaus asfal- 
tuoto plento, kurį pakrante kadaise nutiesė Musolinis. 
O už kelio — vien dykuma ir dykuma. Didžiulė smėlio 
karalystė — Libija. 

Kelias tuščias. Tik kada-ne-kada kas keli šimtai kilo- 
metrų pravažiuoja karinis sunkvežimis. Nė mažiausios 
gyvenvietės, tik vienur kitur beduinų palapinės. Lygiai 
kas penkiolika minučių šmėkštelia keturkampis užei- 
gos namų pastatas, kaip du vandens lašai panašus į 
kitą. Prieš kelerius metus mačiau šiuos elegantiškus 
dykumos viešbučius iliustruotame žurnale. 

Palenkiu į save vairalazdę ir praskrendu visai žemai 
virš vieno iš jų. Dabar čia šeimininkauja beduinai; 
kieme kalnas tuščių skardinių statinių, o iš po verandos 
išsmunka ožkos. 

Kadangi rankinis siurblys vėl streikuoja, turime 
susirasti nusileidimo aikštelę, kad galėtume kanistrais 

perpilti benziną iš atsarginio bako į pagrindinius. Mūsų 
žemėlapyje nurodyta, kad prie Marbl Arčo yra atsar- 
ginė nusileidimo aikštelė. Čia ne gyvenvietė, o, kaip 
sako pats pavadinimas, arka. Tai didžiulė balto mar- 
muro triumfialinė arka, kurią Musolinis savo garbei 
pasistatė ant pakrantės kelio. Visai šalia — senas aero- 
dromas, likęs iš praėjusio karo laikų, matyt, vokiečių 
statytas. Leidžiamės žemyn ir praskrendam trijų metrų 
aukštyje virš plačių asfaltuotų nusileidimo takų. Jie 
suskeldėje, iš plyšių skverbiasi tankūs žolės kuokštai. 
Aplinkui namų ir kazino griuvėsiai. Kas, įdomu, čia 
gyveno? Kas čia žuvo? 

Nusileidžiame ant gana lygaus pakilimo tako tarpo. 
Čia pat beduinai gano kaimenę dromaderų. Jie atsi- 
veda du asilus, ir mes visi kartu pėdinam paskui pilka- 
kailius prie gofruotos skardos trobelės. Koks netikė- 
tumas: tai tikriausias benzino sandėlys. Ant senų ver- 
machto kanistrų aliejiniais dažais rūpestingai pažymė- 
ta: „Pripildyti 1956 metų gegužy.“ Vadinasi, šie degalai 
jau pusantrų metų stovi šalia užmirštos dučės trium- 
falinės arkos. Asilai tempia kanistrus prie mūsų „„An- 
ties“. Reikia pasakyti, kad sąskaita už šias paslaugas 
kartu su daugeliu kitų sąskaitų iš dvylikos įvairių šalių 
po metų atėjo pas mus į Frankfurtą. l 

Kiek dar liko laiko iki saulėlydžio? Beduinas rodo 
mums ant pirštų: maždaug dvi valandos. Bet kai mes 
pakilę patikriname pagal žinynus, paaiškėja, kad šiose 
vietose saulė dingsta už horizonto kur kas anksčiau. 
Skrendam ir skrendam, o raudonas rutulys vis greičiau 
leidžiasi prie dykumos krašto. 

O tiems klajokliams ten žemėje jis jau seniai nusi- 
leido. Jau pradeda temti, kai radiokompasas pagauna 
Bengazį. Čia specialiai mums apšviečia nusileidimo 
taką. Kaip dvi karolių virtinės sušvinta ilgos eilės lais- 

tytuvų, pripiltų alyvos, iš kurių kaklelių kyščioja 
liepsnos liežuvėliai. 

— Who is the Captain — kuris iš jūsų lėktuvo va- 
das? — griežtai klausia dispečerinėj, o paskui dar griež- 
čiau: kur mes taip ilgai užtrukome? Ūsuotas škotas 
nenori tikėti, kad taip ilgai stovėjome Marbl Arče. 

— Jeigu jūsų lėktuvas skrenda 220 km per valandą, 
tai kodėl jūs Tripolyje savo skridimo lape įrašėte, jog 
jums reikia septynių valandų iki Bengazio? Juk iš tik- 
Iųjų pakanka keturių? 

Aišku, jie įtaria, kad mes tyčia nurodėme netikrą 
laiką, kad galėtume slaptomis pašnipinėti po kraštą. 

Prislėgti einam miegoti prabangiame Bengazio vieš- 
butyje. Prieš užmigdamas Michaelis atsitoki: kai vir- 
šininkas dispečerinėje Tripolyje išbraukė skridimo 
lape Tobruką ir įrašė Bengazį, jis užmiršo ištaisyti nu- 
rodytą laiką. 

Virš Kirenaikos mudu su Michaeliu pasikeisdami 
sėdime prie vairo, kad galėtume pasižvalgyti į gyvu- 
lius. Bet čia ganosi vien kupranugariai, be kelių paukš- 
čių, visur tuščia. Šis kraštas toks žalias praėjusio karo 
dėka. Kartu su arklių pašaru čia atvežta ir žolės Oiono- 
podiazee sėklų, kuri auga tik Australijos pusdykumėse. 
Kai pasibaigė karas, pirmiausia ji sužaliavo aplink El 
Alameiną, o paskui vešlus, vietomis dviejų metrų aukš- 
čio žalias kilimas išsiplėtė abiejose pakrantės pusėse 
Egipto teritorijoj iki Nilo deltos ir į žemyno gilumą. 
Naujasis žalias ateivis taip gerai čia įsigyveno ir pri- 
prato prie Viduržemio jūros klimato, nes pirmiausia 
pradėjo vešėti pavojinguose minų laukuose, kuriuos 
užminavo italai, vokiečiai ir anglai visoje pakrantėje 
šimto penkiasdešimties kilometrų ruožu. 

Minos tyko savo grobio tėn ligi šiol, ir niekas ne- 
drįsta ten vaikščioti. Tik žalia gyva žolė seniai per- 

žengė mirties valdas. Tai vienintelė gėrybė, kurią čia 
paliko karas. Po mūsų kojomis — nesibaigiantys apka- 
sai, sudeginti namai, blindažai, geležinkelis, ant kurio 
, per tūkstantį kilometrų nepamatysi traukinio, kareivių 
kapinės. Prie Egipto sienos puikus asfalto kelias pasi- 
baigia, bet užtat jūra čia nuostabiai šviesi, Žydra, ir 
mes sklendžiame virš baltos bangų mūšos. 

Musų gyvenime nedaug akimirkų, kai pasijuntame 
laimingi ir nieko daugiau netrokštame. Štai viena jų. 
Mudu čia visiškai vieni tarp skaidraus žydro vandens 
ir skaidraus žydro dangaus, du vyrai, vienas peržengęs 
gyvenimo viršukalnę, kitas dar ne. Mūsų tikslas bend- 
ras. Ant jaunų Michaelio rankų, kurios dabar ramiai 
padėtos ant vairo, dar tik pradeda rodytis venų margi- 
nys, bylojąs apie subrendimą. Jos tęs mūsų darbą, kai 
manosios pavargs. Nedaug yra vyrų, kurie žino, kad 
jo pradėtas darbas pateks į tokias karštas, geras ir 
draugiškas rankas. 

Aleksandrijoje lengva nusileisti: visas aerodromas 
mūsų paslaugoms. Stambios tarptautinės oro linijos 
dabar aplenkia Egiptą, todėl aerodrome stovi vos keli 
lėktuvai. Kai „Antis“ nustoja riedėjus, mūsų pasitikti 
lėtai ateina penki šunes ir sustoję rimtais snukiais Žiūri 
į lėktuvą. Ir pasitaikyk mums atvykti kaip tik per ma- 
hometonų šventę, kada restoranai ir pinigų keitimo 
biurai uždaryti. Tačiau muitininkai mielai paskolina 
pinigų kelionei taksi į viešbutį. | 

Tarnyboje jie labai kruopštūs. Jie pasiteirauja apie 
valiutą, ir aš paslaugiai iškloju prieš juos pinigų liku- 
čius, susikaupusius mano kišenėse iš VFR, Šveicarijos, 
Prancūzijos, Ispanijos, Alžyro, Tuniso ir Libijos. Viskas 
rūpestingai suskaičiuojama. Paskui šie malonūs muiti- 
ninkai pateikia man kažkokį ilgą dokumentą arabų kal- 
ba, kurį, gūžtelėjęs pečiais, pasirašau. 

Rūpestingas egiptiečių mechanikas išsuka mūsų 
variklio filtrą: jame pilna metalo dalelių. Orane mums 
pripylė nešvaraus benzino. Smėlis nugraužė atsargi- 
niam bake rankinio siurblio stūmoklius, bet jų metalo 
dalelės, laimei, įstrigo motoro filtre. Mes tuoj pat nusi- 
perkame piltuvėlį ir zomšos filtravimui. Po šio atsiti- 
kimo jau niekad neatsitraukdavome nuo „Anties“, kai 
svetimi žmonės pildavo į ją benziną. Ir motoras ūžė 
dar tris šimtus valandų ir nė karto nesučiaudėjo. 

Sumišęs mechanikas mums praneša, kad negalįs 
duoti aviacinio benzino. Benzinas su oktaniniu skai- 
čiumi 80, kurį mes naudojame, išduodamas tik Egipto 
karinių oro pajėgų lėktuvams. Lekiu akmeniniais laip- 
tais pas aerodromo karinį komendantą, rodau oficialius 
jo vyriausybės nurodymus, kurie atspausdinti pasaulio 
aviacijos kataloguose. Ten sakoma, kad Egipto aero- 
dromuose galima be apribojimų pirkti bet kokios rūšies 
benziną. Majoras pats skambina į karo ministeriją 
Kaire, bet ši leidžia parduoti tik už dolerius. O jų mes 
neturime ir todėl priversti prisipilti, kad ir labai nema- 
lonu, automobilinio benzino. 

Anksti rytą pakylam iš Aleksandrijos, skrendam 
Nilo aukštupio link į Luksorą. Nutariam, kad Egiptas 
primena mėnulio gamtovaizdį. Kiek tik užmato akys — 
uolos, smėlis, paskui vėl uolos ir vėl smėlis. Nei me- 
delio, nei lapelio, nei žolytės. Šią dykynę iš pietų į 
šiaurę kerta neplatus žemės ruoželis, kuris žaliuoja ir 
veši: tai Nilo vaga su derlingais krantais. Tačiau šis 
ruoželis siauras, po tris kilometrus pločio iš abiejų upės 
pusių, o toliau žaluma staiga baigiasi, ir prasideda dy- 
kuma. 

Atlenkiu vairalazdę į save, mašina pakyla, akiratis 
prasiplečia. Bekraštė akmeninga dykuma tokia nyki, jog 
gniaužia širdį. Tebeskrendam virš Nilo. Kai nusilei- 

džiame žemiau, mums iš valčių moja žvejai. Jų didelės 
rudai geltonos burės sūpuodamos sveikina mus. 

Traukiniu iš Kairo į Luksorą kelionė trunka dvylika 
valandų. Pro vagono langą keleiviui atrodo, kad jis 
važiuoja per žalią, žydintį rojų. O mes šį atstumą nu- 
skridome per dvi valandas ir per tą laiką mums tapo 
suprantami visi Nasero rūpesčiai. 

Luksoro muitininko mundure trūksta dviejų sagų, 
bet dėl to jis jaudinasi ne daugiau už mus, ir jo kvie- 
čiami mielai sutinkame išgerti po puodelį kavos. Va- 
kare suruošiame išvyką prie Karnako šventyklų, grįžę 
išsimaudome viešbuty, o paskui gurkšnojame su sve- 
tinguoju valdininku egiptietišką vyną. Jo nuotaika 
puiki, jis gyvai su mumis šnekučiuojasi, o sekantį rytą 
jo laukia dideli rūpesčiai. 

Skeryčiodamas rankomis, jis aiškina, kad netvar- 
koje mūsų pinigai. Pasirodo, kad mes turime keliais 
prancūzų frankais daugiau, bet trūksta Libijos piastrų. 
Tame popieriuje, kurį neskaitydamas pasirašiau Alek- 
sandrijoje, mano kišenių turtas nurodytas su kelių pfe- 
nigų skirtumu. Bet ir čia yra išeitis, ir po valandos jau 
galime skristi. 

Tai buvo smulkus incidentas, bet jis mums sugadino 
nuotaiką, o kadangi vėl negavome reikalingo benzino, 
tai ne kokiais žodžiais minėjom faraonų šalį. Gieždami 
apmaudą, kaip du padaužos berniūkščiai skraidome 
visai žemai virš Nilo ir kiek galint iš arčiau apžiūrinė- 
jame karalių kapus. Tokį įžūlumą draudžia įstatymas, 
ir mus iššaukia Luksoro dispečerinės radistas. Jis ne- 
piktai mus apibara ir reikalauja, kad mes nešdintumės 
į septynių šimtų metrų aukštį. 

Na, jeigu jau taip, dingsim iš čia. Po garbės rato 
virš Asuano užtvankos trumpam nusileidžiame Vadi 
Halfoje, netoli Egipto sienos, bet jau Sudane. 

Egiptas jau liko užpakalyje; skrendam tolyn į pie- 
tus, paskui paliekam Nilą, kurio laikėmės kaip pava- 
džio, ir patraukiame į Nubijos dykumą. Tokiu būdu, 
mums pavyksta per tris valandas perkirsti pačią di- 
džiausią kilpą, kurią daro Nilas savo kelionėje per 
Afriką. Ši dykuma iš tiesų tokia, kaip ją vaizduoja 
vaikiškų knygų paveikslėliuose. Nieko — vien gelto- 
nas smėlis. Ne tik kad žolelės nematyti, bet netgi 
akmens. 

Niekad nebutume išdrįsę leistis į jos gilumą, jei ne 
geležinkelis, nutiestas lordo Kitčenerio įsakymu kovai 
su Mahdžiu. Kas šimtas kilometrų — stotis. Jos atrodo 
kaip žaislų nameliai, išdėlioti ant plikų grindų šalia 
vaikiško geležinkeliuko. Visos kaip viena. Tik vieną 
kartą sutikome traukinį, mes nusileidome žemiau, ir 
visi keleiviai, persisvėrę pro langus, mojavo mums. 
Traukinys per šią smėlio gūdumą šliaužia, tur būt, ne 
dažniau kaip vieną kartą per savaitę. 

Kai vėl pasiekiame Nilą, jis jau siauresnis, o ir ža- 
lios jo krantų juostos skurdesnės. Užtat toli dykumoje 
tai vienur, tai kitur kyši žaluma. Mes kylame, kad galė- 
tume padūmavusiame horizonte įžiūrėti sekantį upės 
posūkį ir jį aplenkti. Likus dvidešimčiai minučių iki 
saulės laidos, nusileidžiame Chartume. 

Rytą stoviu kitame Nilo krante, Omdurmane, prie- 
šais mečetę, kurioje palaidotas didysis Mohamedas 
Ahmedas el Mahdis. Ji visa apraizgyta įvairiaspalvė- 
mis elektros lemputėmis. Jo priešininko anglo Gordo- 
no-Pašos paminklas vaizduoja jį raitą ant bronzinio 
kupranugario. Kai Mahdis su nuožmiais dervišais įsi- 
veržė į Chartumą, Gordonas buvo nužudytas, o jo galva 
pamauta ant ilgos karties. Tik 1898, praslinkus ketu- 
riolikai metų, mūšyje prie Omdurmano, kuriame daly- 
vavo jaunas Vinstonas Čerčilis, lordas Kitčeneris pa- 

galiau nugalėjo Mahdžio šalininkus. Po mūšio ligi pa- 
matų sudegintas senasis Chartumas vėl suklestėjo kaip 
modernus miestas. Kur kitados buvo plyna vieta, dabar 
dešimtys tūkstančių medžių teikia jo gatvėms paunks- 
mę ir gaivą. 

Paminklas „(Gordonas raitas ant kupranugario“ turi 
savo istoriją. Seniau jis stovėjo Švento Martyno aikš- 
tėje Londone. 1902 metais, gabenamas į Chartumą, jis 
nusivertė nuo denio, ir jį teko išgriebti iš gilios Temzės 
dugno. Tas pat atsitiko po kelių savaičių Nile, o toje 
vietoje, kur jis dabar stovi, vos neprasmego į purią 
žemę. Chartume pasakojama linksma istorija apie šį 
paminklą. Vienas iš ankstesnių anglų valdininkų kas 
sekmadienį po pamaldų eidavęs su mažu sūnumi pası- 
vaikščioti prie Gordono paminklo. Paprastai jie stabte- 
lėdavo ir žiūrėdavo į jį, pagarbiai tylėdami. Po kiek 
laiko berniukas išvyko mokytis į Angliją; jis atsiuntė 
iš ten laišką. Londone, girdi, jam viskas patinka, tik 
pasigendąs sekmadieninių pasivaikščiojimų su tėvu 
prie paminklo. „Beje, tėte, kaip vadinasi tas Žmogus, 
kuris sėdi raitas ant Gordono?" 

Aplankiau vieną savo kolegą afrikietį, dirbantį pui- 
kiame Chartumo zoologijos sode, kuriame daugelis pri- 
jaukintų gyvulių laksto pievelėje tarp lankytojų. Be- 
svarstydami ar tai gerai, ar blogai, pereiname prie 
profesinių temų. 

O tuo metu Michaelis plūkiasi su mūsų lėktuvu. 
Kai mes, didžiuodamiesi savo naujo modelio mašina, 
panorome parodyti anglams labai sulėtintą „Anties“ 
skridimą, variklio temperatūra pradėjo pavojingai kilti; 
rodyklė pasislinko beveik iki pat skalės pakraščio. Bu- 
vome visiškai priblokšti. Bet vietiniai inžinieriai mums 
parodė griaučius trijų mažų lėktuviukų, turinčių tokį 
pat amerikiečių gamybos variklį „Lycoming“, su ku- 

Didžiulis Egipto kraštas — viena dykuma. Derlingi tik Nilo krantai 

Jauniklis raganosis be rago, jis išdygsta jam vėliau 


Masajai sveikinasi dėdami ranką ant galvos 


riais bandomųjų skridimų virš Chartumo metu atsitiko 
dar nemalonesnė istorija: jie užsidegė. Variklio aušin- 
tuvas neatlaiko šių vietų karščio. Jei Michaelis nebūtų 
akylai sekęs prietaisų, mūsų kelionė būtų užsibaigusi 
čia. Atsargai telefonu užsisakome atitinkamoje VFR 
gamykloje papildomą aušintuvą, kurį ketiname pritai- 
syti po varikliu. Prašome pasiųsti jį tiesiai į Rytų Afri- 
ką ir duodam sau žodį čia, tokiame karštyje, sumažintu 
greičiu daugiau neskraidyti. Ne, mes neturime teisės 
rizikuoti, mes negalime statyti ant kortos tokio dide- 
lio savo užmojo. 

Pirmas septynias žirafas, kurias sutinkame negyve- 
namoje vietovėje, pasveikiname apsukdami pažeme 
garbės ratą. Gigantiškas griaudžiantis paukštis jų nė 
kiek neišgąsdina. Gal tikrai jos laiko mus skraidančiu 
zebru? Šiaip ar taip, jos nenubėga, o stovi ir ištiesusios 
kaklus stebisi mumis. 

Čia prie Baltojo Nilo jau nėra geležinkelio, jis pa- 
suka sykiu su Žydruoju. Upė vis platėja; ji suskyla į 
daugybę atšakų, dideli vandens plotai kaitaliojasi su 
sodriai žaliu kilimu. Šitose pelkėse veisiasi „abu mar- 
kubas“, „bato tėvas“. Čia prieš keturiasdešimt metų 
garlaiviu, apdėtu nendrių pluoštais ir primenančiu 
salą, plaukiojo Bengtas Bergas. Jis pirmasis nufilmavo 
tuos nuostabius paukščius, tačiau nė jam nepavyko 
rasti lizdo su jaunikliais. Dar nė vienam europiečiui 
nepasisekė aptikti perintį luotasnapį. Prieš penkerius 
metus iš Chartumo zoologijos sodo atsiuntė mums į 
Frankfurtą du šiuos gigantiškus gandrus su gremėzdiš- 
kais snapais, ir jie lig šiolei tebėra sveiki. 

Ant kranto stovi vandeninės antilopės, vietiniai gy- 
ventojai gena galvijus su išriestais kaip U raidė ragais. 

Taip mes pagaliau atvykstam į Džubą, į naujosios 
Sudano respublikos Ekvatoriaus provincijos sostinę. 

Džuba — didelis kaimas. Aerodromo dispečerinėj, 
kaip ir kituose Sudano aerodromuose, sėdi radistas 
afrikietis. Jis mums pasakoja, kad rytais ant tuščių pa- 
kilimo takų mėgsta žaisti leopardai, nes čia sausa, o 
kitur ant žolės dar rasa. Labai atsargiai reikia eiti prie 
radijo aparatūros, nes nuodingos juodosios mambos 
mėgsta susirangyti ant šiltų radijo lempų. 

Išėjome paklaidžioti po kaimą. Mus užkalbina vie- 
nas europietis. Jis jau antri metai čia, anksčiau dirbęs 
Omdurmane. 

Mūsų pašnekovas — vokietis gydytojas. Jam čia 
patinka, nors užvakar į jo namus įšliaužė nuodinga 
gyvatė, kurią tarnai sukapojo į gabaliukus. Prieš kelias 
dienas leopardas nusinešė prijaukintą beždžionėlę, ku- 
Ii, pririšta grandinėle, sėdėjo medyje priešais namą. 
Beje, iš viešbučio, kuriame mes apsistojome, vakar 
leopardas pagrobė du šunis. 

Ligoninėje, kurioje anglų laikais dirbo vienuolika 
gydytojų, dabar liko tik penki. Vietiniai ligoniai aiš- 
kiai kantresni negu mes, europiečiai. Žmonės su už- 
veržtu trūkiu aštuonias dienas eina į ligoninę, kelio- 
nėje valgo ir vis dėlto pusė iš jų išlieka gyvi. Neseniai 
atgabeno berniuką su kiaurai ietimi perdurtu pilvu. Ji 
dviejose vietose buvo praplėšus plonąsias žarnas. Ber- 
niuko giminės neištraukė ieties, o tik ją pritvirtino, kad 
nesiklaipytų. Ir berniukas liko gyvas. 

Šiandien išskridome ankstokai ir vėl, be bandelės, 
nieko neturėjom burnoje. O dabar jau vėlyva popietė. 
Mažo viešbučio Džuboje savininkas graikas mus guo- 
džia: pusė aštuonių Ekvatoriaus provincijos guberna- 
torius kalėdų proga duoda iškilmingus pietus, į kuriuos 
ir mus maloniai kviečia. 

O juk tikrai šiandien kalėdos. 

Mes visiškai buvom pamiršę. Praėjusiais metais 
mudu su Michaeliu kalėdas šventėme taip pat toli nuo 
namų, Stenlivilyje, Belgų Konge. Bet tada su mumis 
buvo žmonos, ir belgų papročių netgi kūčių vakarą tu- 
rėjome šokti. O mudu niekam tikę šokėjai. 

Padavėjai afrikiečiai puošia restoraną. Tas nebran- 
giai atsieina — tereikia pripiauti vėduoklinių palmių 
šakų, kurios auga priešais namą, ir aštriais kabliais pri- 
braukyti raudonų žiedų, kurių pilni visi krūmokšniai. 
Kalėdų eglutė panaši į tują, ją keleiviniu lėktuvu par- 
gabeno iš Belgų Kongo kalnų. Anglų papročiu ji pa- 
puošta įvairiaspalvėmis lemputėmis, serpantinais ir 
balionėliais. 

"Sėdime prie šventiškai paruošto stalo. Jau aštunta, 
pusė devintos, o svečiai vis dar nesirenka. Šeimininkas 
mus ramina ir atneša viski. Oras drėgnas, o termomet- 
ras rodo virš keturiasdešimt laipsnių šilumos. Radijas 
transliuoja muziką iš Omdurmano. Šniaukrojantis dai- 
navimas, skvarbi smuiko melodija — viskas neįprasta 
mūsų ausiai ir atliekama labai greitu tempu. Ir taip 
valandų valandas. Pamažu nuo tokios muzikos imi 
nervintis. 

Kviestieji svečiai, matyt, pamaldose, nusprendžiu, 
bet kai jie galų gale pasirodo, paaiškėja, jog visi buvo 
kine. Gubernatorius ir jo pavaduotojas — afrikiečiai, 
kokių penkiasdešimties metų, gerų manierų, su neprie- 
kaištingai baltais smokingais. Dauguma svečių — 
pirkliai graikai, be kaklaraičių, kai kurie su trumparan- 
koviais marškiniais; užtat damos su balinėmis suknio- 
mis. Pirmiausia paduodama kone vienų pipirų sriuba, 
paskui kokteilis, kuriame plaukioja panašios į vyšnias 
uogos. Kalakutas siaubingai kietas, neįmanoma su- 
kramtyti. 

Gubernatorius arodo tikras džentelmenas. Jis žino 
savo vertę, tačiau, mandagiai šypsodamasis, klauso 
jaunos stalo kaimynės tauškalų. Ji skundžiasi, kad nuo- 
bodu švęsti kalėdas mažytėje Džuboje ir kad kur kas 
linksmiau būtų Chartumo „Grand Hotelyje“. Matyt, tai 
vietinė „„primadona“. Slyvinis pudingas apipilamas ro- 
mu ir padegtas šviečia melsvomis liepsnelėmis. Jis 
saldus ir tąsus. Siurprizui įkepta mažų sudanietiškų 
monetų, kurių dvi staiga atsiduria mano burnoje. Lig 
šiol aš jas net į ranką biaurėdavausi paimti. 

Šalia manęs sėdi šveicaras. Jis sugaišo šešias die- 
nas Chartume, kol gavo leidimą įvažiuoti į Džubą. O 
dabar jau aštunta diena čia sėdi ir negali išvažiuoti, 
nes išsiųsti jam pinigai neatėjo. Išsinuomoti mašiną 
taip pat neįmanoma. 

Salės kampuose stovi didžiulės akį. rėžiančios spal- 
vos popierinių gėlių puokštės. Jos tokios margos, kad 
puokštė atrodo surinkta be jokio skonio. Tačiau Mi- 
chaelis sako, kad čia pačios tikriausius gyvos Afrikos 
gėlės. O gamtoje nėra neskoningumo. 

Anglai švenčia kūčias panašiai kaip mes naujame- 
tinį karnavalą, ir sudaniečiai tai pasisavino. Kiekvienas 
gauna popierinį gobtuvą ir privalo jį užsidėti. Guber- 
natorius tvirtina, kad jis Michaeliui labai tinka. Pas- 
kui mus apdalina tauškučiais, sauja serpantinų ir ryš- 
kiai raudono dirbtinio sniego gniužulais iš papje-mašė. 
Kai kurie graikų pirkliai mano, kad labai sąmojingas 
pokštas, prieš paleidžiant tą gniužulą į priešais sėdinčio 
galvą, pamerkti jį į savo vyno taurę. Deja, šios šlapios 
gniūžtės dažo, ir ant šeimininkų sniego baltumo smo- 
kingų atsiranda biaurios raudonos dėmės. Aš gi iš 
anksto užsitempiau staltiesę iki pat pasmakrės ir ste- 
biuosi gubernatoriaus ir jo pavaduotojo santūrumu ir 
mandagumu, kurie ramiai šypsosi, kai jų smokingus 

taip terlioja. Ir tik kai įkaušę europiečiai pradeda svai- 
dytis bananais, mandagiai juos iš jų atima. 

Baisiai pavargę, gerokai po dvyliktos krintame į 
lovas parke pastatytame paviljone. Virš mūsų pamažu 
sukasi didžiulis ventiliatorius. Štai taip praėjo mūsų 
kalėdų naktis. Turime gerai išsimiegoti, nes rytoj žūt 
būt norime užbaigti savo kelionę. 

Skrendame per Ugandą iki Entebės prie Viktorijos 
ežero, ten pasiimam benzino ir traukiam toliau virš 
miškingų kalnų iki Nairobio, Kenijos sostinės. 


NGORONGORO KRATERYJE 


Pagaliau mes vietoje. Prie Viktorijos ežero Rytų 
Afrikoje, už dešimt tūkstančių kilometrų nuo Frank- 
furto. Maždaug toje pačioje ilgumoje kaip Leningradas 
ir toje pačioje platumoje kaip Amazonė Brazilijoje. 
Mudu, mano sūnus Michaelis ir aš, atskridome laimin- 
gai, bet širdyje neramu: ar tikrai atliksim uždavinį, 
kurio taip drąsiai ėmėmės? 

Mes turime ištirti Tanganikoje Serengečio naciona- 
linį parką, kurio plotas 12 500 kvadratinių kilometrų. 
Milžiniškam Afrikos žemynui tai visai nedaug. Tačiau 
šio parko ribos egzistuoja tik schematiškuose žemėla- 
piuose, žodžiu, popieriuje, o gamtoje jų nėra. Jo ilgu- 
mas du šimtai kilometrų; vietomis jo paviršius tūkstan- 
čio šimto metrų aukščio, o vietomis daugiau kaip 
trijų tūkstančių metrų aukščio. Per parką eina vienin- 
telis „kelias“ ir tai tik iki pusės. Be to, tris mėnesius 
metuose juo neišvažiuoja net lendroveris. 

Ir vis tik ši gūdi vietovė toli gražu ne retai apgy- 
venta. Gyventojų skaičiumi ji gali varžytis net su Euro- 
pos valstybėmis: Serengetyje jų daugiau kaip milijo- 
nas, bent jau tiek nurodoma įvairiose knygose ir vado- 
vuose. Tiesa, tai ne žmonės, o keturkojai, pradedant 
drambliais ir baigiant ožkos dydžio gazelėmis, neminint 
smulkesnių žvėrelių. Serengetis — paskutinis žemės 
plotelis Afrikoje, kur dar išlikusios didelės kaimenės, 
jos klaidžioja po stepes kaip kažkada bizonai po Šiau- 

rės Amerikos prerijas. Čia gyvena patys gražiausi liū- 
tai. Mudu su Michaeliu sugalvojome planą, kaip su- 
skaičiuoti šito knibždėlyno gyventojus ir kaip sužinoti, 
iš kur ateina didžiulės jų armijos ir kurlink traukia. 
Iki šiol dar niekas Afrikoje to nemėgino padaryti. Ar 
išeis mums kas nors doro? 

Iš pradžių ketinome fotografuoti dalimis parko teri- 
toriją, paskui sudėti fotografijas ir suskaičiuoti gyvu- 
lius. Bet antilopė gnu tokioje gigantiškoje fotografijo- 
je — tik mažytis taškelis. Jei nori atskirti gnu nuo zeb- 
IO, O Zebrą nuo gazelės, reikia skristi ne daugiau kaip 
tūkstančio metrų aukštyje, kad nuotrauka apimtų ma- 
žesnį plotą. O tai reiškia, kaip mes dūsaudami pagal 
lenteles apskaičiavome, kad turėtume padaryti 50 000 
nuotraukų! Net jeigu patys jas ryškintume, išleistume 
virš 250 000 markių... Tiek mes už savo filmą negau- 
sime. Vadinasi, reikės skaičiuoti iš skrendančio lėktuvo. 

Ar tai įmanoma ir ar tikslus toks skaičiavimas, pir- 
miausia išmėginame natūraliame zoologijos sode, ku- 
riame gyvuliai užtverti iš visų pusių ir negali mums 
skaičiuojant išlakstyti. 

Reikia pasakyti, kad tai pats didžiausias pasaulio 
zoologijos sodas. Jame gyvena devyni tūkstančiai 
stambių gyvulių. Jis aptvertas šešių —septynių šimtų 
metrų aukščio siena, kurioje nėra nė vienos landos. 
Šiame žvėryne lengvai išsitektų visas Berlynas su prie- 
miesčiais. Nesistebėkite — tai milžiniškas užgesęs Ngo- 
rongoro krateris, pats didžiausias žemėje. Tenai, kur 
kadaise kunkuliavo lava, dabar plyti neužmatoma ža- 
liuojanti pieva, apsupta stačių kraterio šlaitų. 

Su tais, į kuriuos mums reikės žiūrėti iš oro, pirmu- 
čiausia norime gerai susipažinti žemėje, nes atskirti 
gyvulius iš paukščio perspektyvos ne taip jau lengva. 
Todėl iš Arušos važiuojame lendroveriu keturias va- 


39 


rå 


landas gana geru, iki pusiaukelės netgi asfaltuotu keliu 
į gigantiškų kraterių plokštikalnį. 

Mašina rieda pro kalnus krūmokšniais apaugusia 
stepe; pradžioje leidžiasi į gilų slėnį, o paskui vėl kopia 
kitu jo šlaitu aukštyn. Kuo aukščiau užsiropščiame, tuo 
didesni ir tankesni medžiai, kol pagaliau patenkame 
į tikrą mišką. Aukštai ant kraterio sienos miškas pasi- 
baigia, ir mes sužiūram į dešinę. 

Lyg kažko išsigandęs, Michaelis staiga sustabdo 
mašiną, išjungia motorą, ir mes išlipam. Sūnus užverčia 
galvą ir išplečia šnerves — jis visada taip daro, kai kas 
jį ypatingai sužavi. Ir aš esu reginio užkerėtas. Iš nuo- 
stabos mudu šūkčiojame tik prie palydovų, kurie iš 
mūsų to laukia. O dabar nereikia. Tylėdami žiūrime į 
vieną mūsų žemės stebuklų. 

Sunku vaizdžiai nusakyti šio milžiniško katilo dydį: 
nėra su kuo palyginti. Jo dugne nėra nei namų, nei 
dirbamos žemės plotų, nei telefono stulpų. O štai tas 
tvenkinukas kitoje pusėje dvigubai didesnis už Miu- 
gelio ežerą. Jeigu mudu dar nebūtumėm lakūnai, tai 
čia mums kiltų nenugalimas noras pasileisti nuo sta- 
taus, žalio kraterio skardžio ir pasklandyti virš pasa- 
kiško parko, kurį sukūrė pats viešpats dievas. 

Mes pernakvojame pas Gordoną Harvėjų, vieną iš 
dviejų nacionalinio parko game warden. Game war- 
den — tai būtų lyg ir girininkas, gamtos apsaugos 
darbuotojas. 

Jo namų sodą užgožę raudonos, mėlynos, auksaspal- 
vės gėlės, kurias čiulpia blizgantys medčiulpiai, o tarp 
lapų šmėkščioja ryškiai žali chameleonai. Harvėjų na- 
mas stovi drėgno tropikų miško proskynoje. Ant gyve- 
namojo namo sienų tai vienur, tai kitur drėgmės dėmės; 
jų neįmanoma pašalinti, ir ponia Harvėj keliais teptu- 

garbanomis, rankutėmis ir kojytėmis. Taigi dėmės tapo 
angelais, kurie, išpūtę žandukus, pučia trombonus, ir 
zebrais, šuoliuojančiais padebesiais. 

Kai susėdame prie stalo, Harvėjų virėjas afrikietis 
atneša mums acto ir aliejaus ir paaiškina: 

— Vokiečiai mėgsta su jais sutaisyti salotas. 

Pasirodo, jis prieš dvidešimt penkerius metus tar- 
navo pas vokiečių fermerį ir su pasididžiavimu parodė 
mums pageltusį ir nučiupinėtą liudijimą. 

Po vakarienės vėl išeinam į sodą. Priešais, pamiš- 
kėje stovi du kafriniai buivolai. Jie atrajoja ir žiūri į 
mus. 

Vakare visuose židiniuose, taip pat ir mūsų miega- 
mojo, liepsnoja malkos. Mes čia esame 2700 metrų 
aukštyje, beveik viename lygyje su Cūgšpicės viršūne. 

Rytą mūsų dryžuotas lendroveris sunkiai skinasi 
kelią viršutiniu kraterio pakraščiu, kuriuo paprasta 
lengvoji mašina niekaip neišvažiuotų. Turime apvažiuoti 
tris ketvirčius kraterio, kurio skersmuo, tarp kitko, 
dvidešimt du kilometrai, o siauriausioje vietoje — sep- 
tyniolika. Tik kitoje pusėje skardis lėkštesnis, ir nesi- 
baigiančiu kelio serpantinu galima nuvingiuoti žemyn. 
Reikia sugaišti pustrečios valandos, kad atsidurtum 
beveik toj pačioj vietoj, kur mes esam apsistoję, tik 
šešiais šimtais metrų žemiau. 

Pagaliau pasiekiame lygumą kraterio dugne. Di- 
džiulės gnu kaimenės neskubėdamos prasiskiria už 
keturiasdešimt —penkiasdešimt metrų prieš mašiną, 
leisdamos mums pravažiuoti. Zebrai šuoliuoja sykiu su 
mašina ir stengiasi pašėlusiu galopu perbėgti skersai 
kelio. Atrodo, lyg juos taip daryti verstų sportinė. 
garbė. 

Tenai už daubelės raganosė su jaunikliu. Atsargiai 
privažiuojame, atstumas — keturiasdešimt metrų. Abu 

neskubėdami sukyla. Michaelis sustoja. Tačiau gyvu- 
liai nei bėga nuo mūsų, nei puola, nes Ngorongoro kra- 
teryje jau kelios dešimtys metų kaip uždrausta me- 
džioti. 

Aš žinau, kaip apsieiti su raganosiais. Frankfurto 
zoologijos sode mums pirmiesiems Europoje pavyko 
užveisti šitų „juodųjų“ Afrikos smailasnukių raganosių. 
Mūsų raganosę Jekateriną Didžiąją galima melžti ir 
netgi, jai matant, žaisti su jos jaunikliu. Ji beveik tokia 
rami kaip karvė, o patinas piktesnis. Bet ar jūs išdrįs- 
tumėte prieiti ir prie besiganančio pievoje naminio 
buliaus? 

Tačiau ir prijaukinta Jekaterina neseniai vos nepa- 
movė manęs ant rago, nes pamiršau pagrindinę taisyk- 
lẹ, kurios būtinai laikosi kiekvienas valstietis ir arkli- 
ninkas, bendraudamas su gyvuliais. Eidamas per zoolo- 
gijos sodą, paprastai įlendu pro retus, storus geležinius 
virbus į Jekaterinos aptvarą. Jeigu ji guli ir snaudžia, 
paglostau jos užmerktus raukšlėtus vokus. Tas jai pa- 
tinka. Taigi, vieną rytą. vėl įėjau pas ją į aptvarą. 
Vaikščiojau apie miegančią Jekateriną visai užmiršęs, 
kad aviu batus su gumos padais. Ir kai aš, atsistojęs už 
raganosio nugaros aptvaro kampe, prašnekau, akies 
mirksniu Jekaterina pašoko ant visų keturių, atsigręžė, 
sušnarpštė ir puolė durti savo ragu. Pašaukiau ją var- 
du. Ji pažino mane iš balso ir sustojo per delną nuo 
manęs. Paskui vėl pasidarė draugiška ir „šnekėjosi“ su 
manimi. 

Tai buvo man pamoka. Raganosiai labai kietai mie- 
ga. Serengetyje juodaodžiai masajų berniukai iš to 
krečia sau pokštus. Vienas pritykina prie miegančio 
raganosio ir uždeda ant nugaros akmenuką. Kitas turi 
nueiti ir atsargiai tą akmenuką nuimti. Taip jie Žai- 

džia, kol raganosis pabunda. Tai nėra nepavojingas 
žaidimas, bet jis labai tinka masajams. 

Panorau sužinoti, kaip elgsis laisvėje gyvenanti 
raganosė besiartinant žmogui. Išlipu iš mašinos ir einu 
prie jos su jaunikliu. Ar puls ji mane? Michaelis mus 
stebi pro kino kameros teleobjektyvą, kuriuo dažnai 
naudojamės kaip lauko binokliu. Keturios, panašios į 
piltuvėlius, ausys pakrypsta mano pusėn, jauniklis pa- 
sislepia už raganosės. Jis, sprendžiant pagal mūsų 
zoologijos sodo raganosiukų dydį, kokių vienerių metų. 

Paeinu dar metrą — nenoriu pasirodyti bailys. Ta- 
čiau mano žingsniai nejučiomis vis mažėja. Bet štai 
pasigirsta šnarpštimas, ir raganosė puola mane. Po aki- 
mirkos Michaelis pratrūksta kvatotis; pasirodo, kad 
vos tik jis matiniame stikle pamatė grėsmingai artė- 
jantį raganosį, ir beveik tuo pačiu metu išgirdo, kaip 
už manęs pyškėdamos užsitrenkė geležinės mašinos du- 
relės. Jis sako, kad aš ilgomis kojomis nėriau tarpais 
žemės nesiekdamas. O per tą laiką aš netgi turėjau apie 
radiatorių apibėgti. 

Beje, raganosė sustojo už kelių metrų nuo mašinos. 
Ji, matyt, buvo visiškai patenkinta, kad aš pradingau, 
ir nutrepnojo atgal pas savo augintinį. Jeigu ji iš tiesų 
būtų mus puolus, tai tokiam lendroveriui, kuriame lais- 
vai gali sėdėti dešimt žmonių, nebūtų padarius žalos. 
Raganosiai netrenkia įsibėgėję visu pusantros tonos 
svoriu į mašiną, o sustoja ir tik tada smogia ragu ir 
dažniausiai tik kiek įlenkia geležį. Mačiau žmonių, 
kuriuos buvo subadę kafriniai buivolai, bet nė karto 
per visas keliones negirdėjau, kad ką būtų nudūręs 
raganosis. Bet gali ir taip atsitikti. 

Mane gali palaikyti perdaug šališku laukiniams 
gyvuliams, todėl norėčiau pateikti specialisto, vokiečių 
keliautojo ir tyrinėtojo Oskaro Baumano nuomonę. Jis 

čia buvojo prieš septyniasdešimt metų, 1891-ais, atrado 
netoli Viktorijos ežero dar du — Manjarą ir Ejasį — 
ir, matyt, buvo vienas pirmųjų europiečių, kuris nusi- 
leido į šį milžinišką zoologijos sodą. 

Tais laikais keliaudavo kitaip. Baumanas pasitei- 
ravo Arušoje vieno masajo, ar nežinąs kelio prie Vik- 
torijos ežero; kai išsiaiškino, jog tas jį žino, Baumanas 
tuoj pat įsakė uždėti jam ant kaklo geležinę grandinę 
ir pristatyti prie jo ginkluotą askarį. Taip jie ir leidosi 
į kelią. Štai kaip Baumanas aprašo savo nuotykius 
krateryje. 


„Apsistojome Ngorongoro krateryje poilsiui ir nu- 
tarėm apžiūrėti kelis masajų kraalius. Mane sutikdavo 
kuo svetingiausiai. Prie mūsų stovyklos dygliakrūmių 
aptvaro susirinko būriai nelaimingųjų, kurių dabar 
gausu masajų žemėje. Čia buvo išsekusių kaip skeletai 
moterų, iš įkritusių jų akių žvelgė bado beprotybė, 
buvo vaikų, panašesnių į varles negu į žmones, karių, 
kurie vos pajėgė ropoti keturpėsti, ir silpnapročių, be- 
sikankinančių senių. Šie žmonės valgė viską. Padvėsę 
asilai Jiems buvo puota, jie net nenumesdavo papiauto 
gyvulio kaulų, odos ir ragų. Liepiau kiek išgalint duoti 
tiems nelaimingiesiems maisto, o gailiaširdžiai nešikai 
dalijosi su jais savo daviniu; tačiau jie buvo nepaso- 
tinami, ir vis nauji alkstantieji atsvirduliuodavo pas 
mus. Tai buvo bėgliai iš Serengečio, kur badas išnai- 
kino ištisus distriktus; jie ateidavo prašyti išmaldos 
pas savo žemiečius, kurie patys gyveno pusbadžiu. 
Pulkai klykaujančių grifų, laukdami lengvo grobio, 
sekė jų pėdomis. Mes kasdien regėjome tą baisų skur- 
dą, kurio negalėjom palengvinti. Tėvai mums siūlė 
pirkti savo vaikus už mėsos kąsnelį, o kai atsisakyda- 
vome tokio sąndėrio, greitai paslėpdavo juos kur sto- 

vykloje ir pasprukdavo. Netrukus mūsų karavane buvo 
pilna šių mažų masajų, ir buvo graudu žiūrėti, kaip 
mūsų nešikai rūpinasi šitais vargšais vabalais. Stipres- 
nes moteris ir vyrus priimdavau piemenimis ir tokiu 
būdu ne vieną išgelbėjau nuo bado mirties. 

Kovo dvidešimt pirmą patraukėme toliau Ngoron- 
goro kraterio dugnu. Stovyklą įsirengėm netoli ežero, 
gražioje akacijų giraitėje. Prieš mus lygumoje buvo 
gausybė raganosių, kurių vieną aš nušoviau. Ir mano 
žmonės per ekspediciją šaudė raganosius, nes šių gyvu- 
lių medžioklė ne tokia jau pavojinga ir sunki, kaip 
gali pasirodyti iš medžioklių profesionalų pasakojimų. 
Visų pirma, raganosis nelabai baukštus gyvulys, ir net 
pavėjui lengvai galima prie jo prieiti per trisdešimt 
žingsnių neišgąsdinus. Iš trisdešimties žingsnių patai- 
kyti į raganosį nereikia gero šaulio. Jei kulka pataiko 
į priekį arba (šaudant iš mažo kalibro šautuvo) į.galvą, 
tai gyvulys dažniausiai čia pat krinta. O jei raganosis 
sužeidžiamas į kitą vietą, tai arba nubėga ir dar taip 
greitai, kad nepavysi, arba puola medžiotoją. Šį mo- 
mentą medžiokliai vaizduoja dažniausiai labai šiurpiai. 
Jų palydovai, suprantama, išlaksto, ir tik vienas me- 
džioklis stoja prieš įsiutusį milžiną. Nors tai atrodo ir 
labai siaubingai, tačiau „įsiutęs milžinas“ beveik aklas; 
tereikia žengti žingsnį į šoną, ir jis prašvilpia pro šalį, 
paskui sustoja ir nustebęs dairosi medžiotojo, kuris tuo 
momentu ramiausiai iš pačio mažiausio atstumo gali 
jam suvaryti antrą kulką. 

Tik įlindau į savo palapinę, ir padrioksėjo šūvis. 
Visi pasileidom prie aptvaro, ir magnio šviesoje, kuri 
visada tokiais atvejais būdavo po ranka, buvo sučiupti 
du nuogut nuogutėliai masajų kariai, besibrauną į gy- 
vulių žardį. Tada rimtai susirūpinome, kad mus gali 
užpulti, tačiau nieko panašaus nepasikartojo, tik kartą 


45 


kelios išbadėjusios žmogystos slinko prie stovyklos, į 
kurias sargyba, nepasidomėjus, kas jie tokie, pradėjo 
tamsoje šaudyti. Rytą, labai apgailestaudamas, radau 
už aptvaro du tuos nelaiminguosius kiaurai kulkų su- 
varpytus. Šalia jų stovėjo ilgas, sudžiūvęs senis susi- 
draikiusiais, žilais plaukais ir rūsčiai mus keikė. „Jūs 
mėgaujatės pienu ir mėsa,— šaukė jis — ir šaudote 
mus, mirštančius iš bado. Būkite prakeikti!“ Liepiau 
duoti tam nelaimingaiam gabalą mėsos, kurią jis čia 
pat žalią su gyvulišku godumu prarijo, o paskui vėl 
ėmė klaikiai šaukti. Karavanas jau buvo toli, o nelai- 
mingojo šauksmas vis dar pasiekdavo mus...“ 


Tokie badmečiai būdavo tik per karus, kai Tangani- 
ką pradėjo valdyti europiečiai, pradžioje vokiečiai, o 
paskui anglai. Mes randame krateryje viską, kas buvo 
prieš septyniasdešimt metų: gražiąją akacijų giraitę 
prie ežero su besiganančiais drambliais, raganosiais, 
masajų kraalius, merginas, apsikarsčiusias stiklo karo- 
liais, ir grifus. 

Oskarui Baumanui prireikė ištisų dvidešimt trijų 
dienų, kol perėjo Serengeti ir pasiekė Viktorijos ežerą. 
Iš viso jis nužygiavo 4000 kilometrų, o iš 195 vietinių 
gyventojų, su kuriais jis pradėjo kelionę, 40 žuvo žy- 
gio metu. 

Lygumos ir gyvulių kaimenės Ngorongoro krateryje 
išliko, o Žmogaus kūriniai atsiranda ir vėl išnyksta. 

Zebrė su gražučiu zebriuku, kurio kakta dar apvali 
kaip jauniklio, bėga nuo mūsų; ji perbrenda upelį ir 
kopia kitoj pusėj į žalią kalvą. Jos viršūnėje stūkso 
uolos, ne, tai dviejų namų griuvėsiai. Čia seniau gy- 
veno vokiečių atkilėlis Adolfas Zidentopfas, o už miš- 
ko, priešingoje kraterio pusėje, stovėjo jo nevedusio 
brolio Fridricho Vilhelmo Zidentopfo namas. 1908 me- 

tais jie laikė apie 1200 raguočių, augino stručius ir mė- 
gino prisijaukinti zebrus. Stengiausi apie juos. sužinoti 
šį tą daugiau. Buvęs vokiečių Arušos srities įgaliotinis, 
kuris dar tebėra gyvas, rašė, kad abu Zidentopfai ir jų 
draugužis Hartungas buvo patys neramiausi atkilėliai 
vokiečių Rytų Afrikoje. Hartungui buvo priteista dvie- 
jų šimtų rupijų bauda už šaudymą čiabuviams darbi- 
ninkams į kojas, kai šie norėjo pabėgti. Per karą ma- 
saiai jį papiovė Ngorongoro krateryje. 

1914 metais anglai išsiuntė brolius Zidentopfus į 
Indiją, ir jie jau nesusigrąžino savo fermų. Adolfas 
tapo fermeriu Jungtinėse Amerikos Valstijose ir ten 
mirė 1932 metais nuo insulto. Fridrichas Vilhelmas 
žuvo per katastrofą, medžiodamas su lakūnu Udetu 
Serengetyje liūtus. Jau 1914 metais vokiečių admi- 
nistracija beveik buvo sulygusi pirkti Zidentopių fer- 
mas, ketindama įrengti krateryje rezervatą. Anglas, 
kuriam jos atiteko po karo, nevaliojo čia išgyventi, ir 
tokiu būdu fermos liovėsi gyvavusios — ir ačiū dievui. 

Vienas gana kruopštus Žmogus, pavarde Rotė, tar- 
navęs pas Zidentoptus valdytoju, 1913 metais atkasė 
šiaurinėje kraterio dalyje senos neolito laikų gyven- 
vietės ir kapinių liekanas. Jau tie žmonės, kurie čia 
gyveno keliolika šimtmečių prieš mūsų erą, ganė šiose 
vietose gyvulius, kaip juos dabar gano masajai. Rotė 
nebuvo jo tikroji pavardė. Per pirmąją suomių revo- 
liuciją 1905 metais jis trumpą laiką buvo ministru, o 
paskui caro vyriausybė uždarė jį Kronštato tvirtovėje. 
Ten jis išpyškino savo sargybą ir pabėgo su švedišku 
pasu. Egipte jį persekiojo rusų slaptoji policija, todėl, 
parsisamdęs mulų varovu, atsidangino į Rytų Afriką. 
Caro ochranka ne kartą mėgino jį surasti tai per gel- 
bėjimosi armiją, tai per medžiotojus. 

O dabar į sugriuvusių Zidentopfo namų sieną ka- 
sosi du zebrai. Gerai įsiganęs patinas prispaudžia prie 
kampo riebų užpakalį ir brūžuoja stimburį. Paskui jį 
nustumia patelė ir beveik apsalus trina dryžuotą kaklą 
į akmenis. 

Mūsų raina mašina vėl vinguriuoja aukštyn kraterio 
šlaitu. Ieškome aikštelės nusileisti lėktuvui ir ją suran- 
dame penkių kilometrų pločio įduboje Malanjos kra- 
teryje, esančiame aukštėliau už Ngorongoro. Antilopės 
ir ryškiaspalvės karvinės antilopės duoda mums kelią, 
kai mes važinėjame po jį skersai ir išilgai, ieškodami 
160 metrų ilgio aikštelės, be hienų urvų, uolų nuolau- 
žų ir kauburių. Keli afrikiečiai iš parko apsaugos dar- 
buotojų tuoj ima dėlioti apie būsimą nusileidimo aikš- 
telę krūveles akmenų ir juos baltinti kalkėmis. 

Nė vienas parko game warden ar jo padėjėjas kol 
kas nedrįsta su mumis skristi. Jie gyvena už 130 kilo- 
metrų vienas nuo kito ir dar toliau nuo parko direkto- 
riaus Arušoje. Todėl kasdien pusė. septintos, pusė de- 
šimtos ir pusė antros per mažą radijo stotį jie kalbasi 
vienas su kitu. Vienas pasako, kas reikalinga, po kiek- 
vieno sakinio „stop“, paspaudžiamas mygtukas, ir tada 
gali pasakyti savo sakinį antras. Čia pirmąsyk sužinai, 
kaip nepatogu kalbėtis, kai negalima kada nori vienas 
antro pertraukti. Kartkartėmis taip traška, jog nieko 
negalima suprasti, tada reikia kelias valandas laukti se- 
kančios laidos. 

Kai vyrai pasipasakoja tarnybines naujienas, pasi- 
kalba ir jų žmonos. Kai niekas aplinkui, išskyrus liūtus, 
gandrus ir antilopes negyvena, ypač malonu pasitaikius 
progai valandėlę paplepėti. 

Kai mielosios žmonelės išgirdo, kad mes tik šiais me- 
tais išmokome skraidyti, po karinio pasitarimo pranešė 
parko direktoriui savo bendrą nutarimą: jų vyrai tik 

Kad taip nutotogratuotum žirafą, reikia skristi labai žemai 

Etiopinė kiaulė supyko, kad mes visą laiką važiavome greta jos. Ji net buvo 
bepuolanti mašiną 


Dramblius dabar Nacionaliniam Serengečio. parke galima pamatyti tik Ngoron- 
goro kratery ir milžiniškų kraterių aukštikalnyje, kuris dabar turi būti atskirtas 
nuo parko 


Strutis — ištvermingiausias bėgikas iš visų stepių gyvulių 


Mes gyvenam šiame skardiniame namelyje viduryje stepės. Per dieną jis 
nepakenčiamai įkaista, bet juk tada mes būname stepėje 

tada galės įkelti koją į dryžuotą lėktuvą, kai bus kiek- 
vienas apdraustas 10 000 svarų sterlingų, tai yra, 110 000 
markių. Tai buvo tvirtas ir galutinis sprendimas, todėl 
direktoriui prisiėjo siųsti Londonan telegramą, kad pa- 
didintų mūsų keleivių draudimo sumą. O kol kas mudu 
su Michaeliu skraidome vieni. 

Beje, taip net geriau. Mes išsiregistruojame iš Aru- 
šos aerodromo. Dabar mums nereikia daugiau sudarinėti 
skridimo planų, nes lekiame į negyvenamą savaną ir 
leidžiamės savo mažuose „aerodromuose“. O kai suda- 
rai skridimo planą ir nurodytu laiku neatvyksti į aero- 
dromą, kurį įrašai kaip galutinį kelionės punktą, tuoj 
pradeda tavęs ieškoti. Dabar gi niekas mūsų neieškos, 
mes patys sau šeimininkai. 

Variklis dusliai ūžia. Dryži sparnai kabinasi į orą 
ir kelia mus nuo žemės. Ratai dar kurį laiką tuščiai su- 
kasi virš tolstančios po mumis stepės. Pagaliau jie su- 
stoja. Kai atsigręžiu, iš lėktuvo stiklinės kabinos ma- 
tau išsikišusius virš debesų baltus Kilimandžaro ledynus. 
Milžiniškų kraterių plokštikalnis, į kurį dabar skuba- 
me, antras pagal dydį Tanganikos kalnų masyvas. 

+» Kažkada prieš milijonus metų žemės pluta poškėda- 

"ma pertrūko. Iš šiaurės į pietus Afriką pervagojo gilus 
plyšys — Didžioji griova. Ji prasideda Jordano slėnyje, 
viename jos įdubime susidarė Negyvoji jūra, kitą pri- 
pildė Raudonosios jūros vandenys. Paskui ji tęsiasi per 
visą Abisiniją ir leidžiasi žemyn į Rytų Afriką. Čia joje 
susidarė gailus mėlynas Natrono ežeras su raudona 
iruskos pluta pakrantėse, jis jau priklauso mūsų ka- 
Talystei, o toliau žemai po mumis tyvuliuoja Manjaros 
ežeras, kurį atrado Baumanas. 

Michaelis išleidžia užsparnius, nes priešais stūkso 
gigantiški krateriai. Mūsų „zebras“ sumažina greitį ir 
kyla aukštyn. Taip skristi retame kalnų ore ilgai nega- 

lime, nes į variklį patenka mažai šalto oro, ir jis gali 
perkaisti. 

Matyt, plyšiai žemės plutoje tarp Natrono ir Man- 
jaros ežerų buvo ypač gilūs, slėgis žemės gelmėse di- 
džiulis. Verdanti lava ūždama veržėsi lauk ir tryško 
aušdama per milžiniškus vulkanus. Alsuojantys ugnimi 
kalnai dygo šalia vienas kito, jų papėdės suaugo ir su- 
siliejo. Taip susigriozdino ties ekvatorium akmeninė 
tvirtovė su ugninėmis žiotimis 100 kilometrų ilgio ir 
60 kilometrų pločio; milžinai stūkso, iškilę į dangų be- 
veik 4000 metrų, kaip Grosglokneris, aukščiausias Aust- 
rijos kalnas. 

Italijoje turistai su pagarba žiūri į pasaulinio garso 
Flegrėjaus laukų vulkanus prie Neapolio. Tai dviejų —- 
keturių šimtų metrų aukščio „kalvutės“, o jų krateriai 
vos kelių šimtų metrų skersmens. O čia, Rytų Afrikoje, 
kalnai 3000—4000 metrų aukštumo, krateriai kelių, kar- 
tais net 20 kilometrų pločio. Viskas čia dešimteriopai di- 
dingiau. Šitų milžinų papėdės plikos, bet kuo aukščiau, 
tuo tankesnis jų šlaituose miškas. Jų viršūnes dengia 
debesys, dunda griaustinis ir blykčioja žaibai. Šie vul- 
kaniniai kalnai sulaiko rytų vėjus iš Indijos vandeny- 
no, todėl į vakarus už jų tušti, išdžiūvę plotai. 

Krateriuose spindi miškais apaugę ežerai, kurie ma- 
tosi tik iš lėktuvo, lyg rausva puta juos supa pulkai 
flamingų. 

Besiveržianti iš Žemės gelmių lava buvo skysta, ji 
greitai išsiliedavo į visas puses, todėl vulkanų viršūnės 
apvalios ir plokščios. Kai ji sukietėjo, apatinis skystas 
lavos sluoksnis nutekėjo atgal į žemės gelmes, o sustin- 
gusi viršutinė pluta įdubo. Taip, o ne sprogimo keliu 
atsirado šie gigantiški krateriai. Jų kilmę patvirtina dar 
ir tas, kad kalnų šlaitai ištisai iš lavos; čia nėra tufo ir 
pelenų. Panašios kilmės Havajų salų vulkanuose dar ir 

šiandien matosi, kaip „alsuoja“ jų kraterių lavos pa- 
viršius: tai pakyla, tai nusileidžia. 

Jis nelabai senas, šis 2200—2600 metrų aukščio 
plokštikalnis, kurį sudaro susilieję vulkanai. Bet jis iš- 
kilo, matyt, prieš paskutinį ledynmetį, kada prie ekva- 
toriaus buvo liūčių epocha, nes Ngorongoro krateryje 
esantis ežeras, kurio gylis dabar pusantro metro, se- 
niau buvo penkiolika ar dvidešimt penki metrai gylio 
ir užėmė trečdalį kraterio ploto. 

Skrendame virš pirmykščio miško, augančio ant 
plokštikalnio aplink kraterį. Medžių viršūnės susipynu- 
sios į vientisą žalią dangą. Staiga žemė po mumis smen- 
ga į septynių šimtų metrų gylį; pasijuntam, lyg mums 
po kojų akies mirksniu būtų atsivėrusi praraja. Bet juk 
mes tvirtai kybom ore. Paskui palenkiam vairalazdę nuo 
savęs ir leidžiamės į šį milžinišką katilą. Maždaug šim- 
to šešiasdešimties metrų aukštyje, taigi beveik prie pat 
šio didžiulio puodo dugno, skraidome nuo vienos krate- 
rio sienos prie kitos. Taip mes suskirstom jo plotą į ryš- 
kius ruožus. 

Mūsų „Anties“ ūžimas išbaido gnu kaimenę. Mi- 
chaelis kažką man šaukia, bet aš nieko nesuprantu. 
Mat, lėktuvo vidus niekuo neapmuštas — matosi visos 
metalinės jo konstrukcijos. Mes tyčia nedėjome minkš- 
tų apmušalų, kurie paprastai būna automobiliuose ir ki- 
tose prabangesnėse mašinose, kadangi mūsų „Antis“ 
amžinai prigrūsta dėžių dėželių, ir jie bematant susiga- 
dintų. Tai padarysim sugrįžę Europon, kai „Antis“ bus 
reikalinga vien tik sekmadieninėms išvykoms. Štai tuo- 
met ją iškalsime minkštais, patogiais apmušalais kaip 
didelio automobilio vidų. O dabar variklio ir propele- 
rio ūžimo niekas neslopina, todėl negirdi net ką pats 
kalbi. Netgi naktį lovoje man tebeužia ausyse. Jeigu 
taip paskraidysime kelias savaites ar mėnesius, tai na- 

mie Europoje mums reikės įsigyti klausomuosius apara- 
tus apykurtiems. Todėl užsidedame ausines ir kalbamės 
per laringofoną. 

Michaelis, pasirodo, klausia: 

— Kaip tau atrodo, tėtuk, kiek gnu toje bandoje 
dešinėje? 

Pažvelgiu žemyn. Žiūrint stačiai iš viršaus, tamsiai 
pilkos gnu primena skruzdėles, zujančias išdraskytame 
skruzdėlyne, suskaityti jų neįmanoma! Gūžteliu pečiais. 
Michaelis irgi. Nepatenkintas suraukia nosį. Vaizdavo- 
mės viską kitaip ir daug paprasčiau. Kumšteliu sūnų: 
dar kartą praskrisk virš jų! Pastebėjęs atsiskyrusią ne- 
didelę gyvulių grupę, suskaičiuoja — 10 galvų. Kiek 
toliau bėga kita grupė, kuri iš pirmo žvilgsnio atrodo 
maždaug tokio pat dydžio, taigi, vėl dešimt. Pratinuosi 
pamatyti iš karto trisdešimt žvėrių ir mokausi skaičiuo- 
ti ne po vieną, o tuzinais arba grupėmis po penkiasde- 
šimt galvų. Savaime suprantama, kartais gali išeiti tri- 
mis ar penkiais daugiau ar mažiau, bet laikui bėgant 
įgusime. 

Dar kartą praskrendame virš tos kaimenės. Kiekvie- 
nas tylomis skaičiuojame. Michaelis suranda 780, aš — 
820. Bet mes jau turime įtraukti užsparnius ir greičiau 
skristi, nes pradeda kaisti variklis. 

Neskubam ir skaičiuojame tas pačias kaimenės po 
kelis kartus, tačiau kiekvienas atskirai. Gautus skaičius 
užsirašome ir sulyginame. Tai, kad mes tik dviese, la- 
bai apsunkina darbą, nes turime žiūrėti, kad beskai- 
čiuodami neatsitrenktume į kraterio sieną; turime lai- 
kytis tam tikro aukščio, kad neišvaikytume žvėrių, be 
to, reikia įsidėmėti orientyrus kraterio šlaituose, kad 
nepralėktume du kartus ta pačia vieta ir neskaičiuo- 
tume gyvulių antrukart. 

Šuskirstome kraterio plotą, 250 kvadratinių kilomet- 
rų, į vienodus, lygiagrečius ruožus. Tokiu būdu mes 
suskaičiuojame ne 10000 gnu, kaip kad buvo nustatę 
girininkai, o tik 5360; be to, 117 antilopių kana, 1170 
gazelių, 19 raganosių, 46 dramblius, 24 hienas — dalis 
jų, tikriausiai, lindi savo urvuose — ir 60 pavianų. 

Mes dar paskaičiuosime keturiese, kai tik bus ap- 
drausti game warden. Jei iš tos pačios pusės skaičiuos 
du žmonės, rezultatai bus dar patikimesni. 

Pavargę, apykurčiai ir kiek apduję nuo daugybės 
posūkių, nuo sienos prie sienos kratery kylame ratais iš 
šio milžiniško katilo ir persiritam per jo kraštą. Susi- 
randam Malanjoje baltais akmenukais pažymėtą nu- 
sileidimo aikštelę ir tupiame į žalią žolę. Nusileidimo 
takelis per trumpas, nes mes neatsižvelgėm į praretėjusį 
kalnų orą, bet nusileidžiam laimingai. 

Kai lėktuvas sustoja, Michaelis išjungia variklį, 
atidarom dureles, išlipam ir čia pat griūvam aukštielnin- 
ki į žolę. Darbas baigtas. Mus apstoja smalsūs masajai 
su ietimis, jie gyvai kalbasi ir spiaudo žemėn. Mudu su 
Michaeliu užmerkiam akis. Pamažu praeina jausmas, 
lyg po mumis siūbuotų žemė. Saulė plieskia mums į 
veidą. 

Mes laimingi. Dar bus sunkumų, daug ką turėsim 
geriau padaryti, bet darbas eis. Šiuo būdu galėsim pra- 
dėti didįjį gyventojų surašymą. 

Keturkampis spygliuotos vielos aptvaras, kur keti- 
name įstumti lėktuvą, kad apsaugotume jo ratus nuo 
hienų dantų, dar nebaigtas. Michaelis nesiryžta palikti 
mūsų „skraidantį zebrą“ naktį vieną tarp hienų ir vil- 
kų: jie gali prakąsti gumas. Mes įkalame giliai į žemę 
metalinius strypus ir stipriai pririšame prie jų mūsų 
„Anties“ sparnus, ratus ir uodegą; be to, padedame po 

ratais akmenis ir įjungiame stabdžius, kad jo nenuneštų 
kalnų audra. 

Paskui Michaelis atsigula kabinoje ir uždega šviesą. 
Skaityti, lyg tyčia, jis pasiėmė Ruarko „Juodąją odą“ 
apie „„Mau-mau“ sukilimą kaimyninėje Kenijoje su vi- 
sais baltųjų ir juodųjų žiaurumais. Ši naktis milžiniškų 
kraterių plokštikalnyje nebus jam rami... 


SERENGEČIO LIŪTAI 


Žinoma, čia turi būti Seronera! Beveik išdžiūvusi 
upė, plokščias namas su keliom vietinių gyventojų ba- 
kūžėm netoliese, resvais medžiais apaugusi kalva — o 
štai čia ir nutūpimo takelis. Niekur nė dūmelio, nė vė- 
liavėlės — kažin iš kur pučia vėjas? Jeigu pučia iš už- 
pakalio arba iš šono, tai bus nelengva pataikyti į pro- 
skyną tarp retų medžių. Nusileidžiame kiek galima že- 
miau prie viršūnių, išskleidžiam visus užsparnius ir vis 
tiek nutūpimo aikštelės gale sustojame tik per kelis 
metrus nuo medžių. Lengvai galėjo įvykti avarija. 

Keldamas didelius dulkių debesis, prie mūsų priva- 
žiuoja lendroveris. Išlipa Mailsas Terneris, vakarinės 
Serengečio dalies game warden: 

— Nuostabu! Jūs pirmieji, kurie čia nusileidot! 
Naujasis nusileidimo takelis dar neužbaigtas, jis turi 
būti dar kita tiek ilgesnis. 

Mudu suglumę pasižiūrim vienas į kitą. 

Pasirodo, supainiojom Seronerą su Banagiu. Tačiau 
atvykom kaip sykis ten, kur reikia. Mailsas Terneris 
pastatė mums namuką iš kelių tuzinų sunumeruotų aliu- 
minio lapų maždaug už kilometro nuo savo būsto. 

— Tai vieta, kur jūs gyvensite tarp liūtų, — paaiški- 
na mums. 

Mailsas Terneris mėgsta liūtus. 

Kad jis išrinko tinkamą vietą, man aišku jau pirmą- 
ją naktį. Afrikoje dažnai nemiegu naktimis, nes jos ten 

ištisus metus po dvylika valandų. O Michaelis kai at- 
siguls vakare, tai miega ligi ryto kaip užmuštas. Taigi, 
aš girdžiu, kaip visai prie mūsų namelio riaumoja liū- 
tai. Tai man primena namus, nes ir Frankfurte gyvenu 
zoologijos sodo teritorijoje, bet čia jie daug arčiau, 
ir riaumojimas aidi stipriau, nes namelio sienos iš plo- 
nos skardos, o langai atdari. Man rodos, kad ir sude- 
dama lova dreba nuo to griausmingo maurojimo. Mi- 
chaelis lyg niekur nieko tebemiega; jis guli ant pil- 
vo lygiai taip, kaip miegodavo būdamas mažas. 

Mane suima juokas. Prieš tris savaites turėjau gana 
nesuprantamą tarpmiestinį pokalbį su Adis Abeba. Vie- 
nos Etiopijos ministerijos tarnautojas norėjo sužinoti, 
kokio pločio turi būti griovys, kad jo neperšoktų liūtai. 
O dabar aš guliu tarp liūtų, kurie vaikščioja už kokių 
dviejų—trijų metrų, o mūsų namuko durys tik pri- 
vertos. 

Išsitraukiu iš po čiužinio moskitinio tinklelio kraš- 
tą, paskui pakeliu Michaelio tinklelį ir žadinu jį. Jis 
kaip mažas vaikas nepatenkintas niurna. Paskui išgirsta 
liūtus, ir jam miegą kaip ranka atima. Jis įjungia mag- 
netofoną, kuris paruoštas stovi tarp mūsų lovų. Kaž- 
koks liūtas, matyt, riaumoja stačiai į mikrofoną, pasta- 
tytą už dvidešimties metrų nuo mūsų trobelės. 

Staiga subilda, magnetofonas nukrinta nuo sudeda- 
mos kėdutės ir kažkas jį velka palovin prie durų. Ka- 
belis užkliūva, durys užsitrenkia, o įsižaidęs liūtas lauke 
jį tebetąso už laido. Visa skardinė trobelė siūbuoja nuo 
šito žaidimo. Šokam iš lovų ir dideliu žibintu pasišvie- 
čiame pro durų plyšį. Lauke stovi didžiulis liūtas dar 
neužaugusiais karčiais, ir, matyt, dėl to savo jaunumo 
linksmai nusiteikęs. Jis susidomėjęs žiūri į mus. Už jo 
šviečia dar pora akių. Mes su pagarba uždarome duris 
ir užremiam dėl viso pikto kėdėmis. 

Kai rytą iš už Banagio kalvos suspindi rožinė saulė, 
pamatom, kad fotoštatyvas, prie kurio buvom pritvirtinę 
mikrofoną, perkąstas. Liūtas su juo žaidė ir tokia jėga 
tempė už kabelio, jog išlenkė duris į lauko pusę. Nuka- 
biname jas nuo vyrių, guldom ant žemės ir tol ant jų 
trypiam, kol vėl išsitiesina. Prie durų kabo guminis 
maišelis vandeniui. Jam iš apačios įtaisytas čiaupas, ku- 
Iį atsisukus galima nusiplauti rankas. Labai didžiuoja- 
mės šituo „vandentiekiu“, kuriame vanduo per dieną 
netgi užkaista. Tai štai mūsų naktinis svečias brūkšte- 
lėjo per jį nagais ir keliose vietose pradrėskė. Ir turi- 
me jį suklijuoti. 

Mūsų bendradarbis Richardas, atvažiavęs čia tik ke- 
liom savaitėm, tuo tarpu nueina į gofruotos skardos na- 
melį, kuris stovi už keturiasdešimt metrų nuo mūsų bu- 
veinės. Nieko blogo nenujausdamas, Richardas tupi ja- 
me, o penkios liūtės viena paskui kitą pėduoja daugių 
daugiausia už kokių keturių, gal penkių metrų nuo jo. 
Mudu su Michaeliu šaukiame iš visos gerklės: 

— Išeik, išeik! Greičiau! Greičiau! 

Mes taip plyšojam, kad persigandęs Richardas iššo- 
ka net nesusitvarkęs. Taip aš jį ir nufotografuoju pas- 
kutiniosios liūtės fone. Tačiau grobuonius mūsų šūka- 
liojimas nė kiek nesutrikdė, jie nuėjo net nepažiūrėję 
mūsų pusėn. 

Serengečio liūtai ir kitomis savaitėmis rūpinosi, kad 
mes nenuobodžiautume. Vieną dieną užtikome leopardą, 
kuris, pasipiovęs Tomsono gazelę, įsitempė ją į medį ir 
įspraudė tarpušakėn — taip mėgsta daryti šie grobuo- 
nys. Netrukus po medžiu atsirado dešimties liūtų šei- 
myna, susidomėjusi leopardo grobiu. Tam šie svečiai 
pasirodė nelabai malonūs, jis nusileido kita medžio pu- 
se žemėn, ir tiek jį tematė. Tada į dešimties metrų aukš- 
tį prie negyvo tomio įsikrautė didelis liūtas, bet kad ir 

kiek jis tąsė, kiek traukė, negalėjo ištraukti gyvulio iš 
tarpušakio. Leopardai dažnai įspraudžia savo grobį la- 
bai tvirtai. Tada liūtas perplėšė gazelę pusiau ir, pasi- 
ėmęs pasturgalį, nulėkė. 

Vieną naktį liūtė pačiupo dygliakiaulę, kurios ga- 
na dažnai atsilanko girininko Mailso Ternerio virtuvės 
darže. Bet jos čia ne kažin ką laimi. Daržovės ir gėlės 
nyksta nuo biauraus Banagio upės vandens, o surinkto 
lietaus neužtenka, kad galėtum jas kelis mėnesius lais- 
tyti. Vis dėlto sena dygliakiaulė ne pigiai atidavė savo 
gyvybę, tai mes pamatėme rytą iš kovos pėdsakų. Kas 
žino, kokia kaina atiteko išalkusiai liūtei pergalė. 

Paskui vienuolikos liūtų ruja papiovė netoli mūsų 
namo Banagyje ant tako seną žirafą patiną. Jie tris die- 
nas jį ėdė. 

Juodajam vedliui Regovertui, nakvojančiam palapi- 
nėje lygumoje, dvi liūtės viena po kitos per moskitų 
tinklelį pasižiūrėjo tiesiai į akis. l 

Girininko Pulmano virėjas afrikietis kartą gamino 
vakarienę Seroneros stovyklos virtuvėje. Staiga jis iš- 
girdo, kad už durų brazdinasi hiena. Virėjas atidarė du- 
ris, norėdamas nuvyti hieną akmeniu, ir nustėro iš siau- 
bo: į jį spoksojo didžiulis liūtas, gulįs ant žemės už tri- 
jų metrų nuo durų. Virėjas užtrenkė duris, užrėmė jas 
stalu ir persirito pačioj pastogėje per pertvarą į savo 
miegamąjį. Po akimirkos liūtas puolė hieną; kažkas su- 
staugė, sušnypštė, subildėjo. Rytą prie durų tįsojo ne- 
gyva hiena, bet buvo ir liūto karčių kuokštų — ženk- 
las, kad fisi, taip vadinama hiena suaheli kalba, atkak- 
liai gynė savo gyvybę. Richardas prisismeigė kuokštą 
liūto karčių, nelyginant kalnų ožio barzdą, prie savo 
skrybėlės. 

Jeigu kas gimsta liūtu, tai geriausia pasirinkti Se- 
rengetį Banagio kalvos apylinkėse. Grobio čia visadą 

iki valiai, o kad šiose vietose nepakanka žmonėms 
vandens ir dar devynios galybės maliarinių uodų ir 
musių cėcė, tai niekas šiuose plotuose neapsigyvena. 
Ir žmonės, kurie savo krašte puikuojasi kaip narsūs 
liūtų medžiotojai, Serengetį netrukus išgarsino kaip liū- 
tų rojų žemėje. 

Kai po pirmojo pasaulinio karo Tanganika pateko 
anglų valdžion, Banagio apylinkes užplūdo medžiotojai 
iš kaimyninės Kenijos, nes Serengetis yra netoli šios 
senos anglų kolonijos sienos, ir todėl patogu ruošti sa- 
fari. Jie nesivaržė šaudydami liūtus, kurie tais laikais 
buvo laikomi žalingais grobuonimis. Kai kurie medžio- 
tojai grįždavo per vieną safari nupylę šimtą liūtų. Jie 
net nepajėgdavo gabentis tiek kailių ir todėl tenkinda- 
` vosi kaip trofėjumi nupiauta uodega. 

1929 metais pagaliau buvo įsteigtas 260 kvadratinių 
kilometrų draustinis nuo plikų Serengečio lygumų iki 
Viktorijos ežero; bet kokia medžioklė jame buvo už- 
drausta. Tuo pat metu buvo pastatytas ir nedidelis na- 
melis Banagyje, kuriame 1931 metais apsigyveno giri- 
ninkas Montis Muras. Nuo tada liūtams čia prasidėjo 
nuostabūs laikai. 

Tačiau Montis turėdavo daug vargo. Jis netrukus 
pamatė, kad visiškai nebūtina fotografuoti liūtus naktį 
prie jauko magnio šviesoje, kaip kad Šilingo ir Maks- 
velo laikais, o kur kas patogiau dieną. Todėl trisdešim- 
taisiais metais įėjo į madą pririšti nušautą zebrą prie 
mašinos ir vilkti pro liūtus. Jie tuojau pribėgdavo ir 
imdavo zebrą draskyti, o tuo momentu galėjai iš maši- 
nos liūtus kiek patinka fotografuoti. 

Galų gale liūtai taip priprato prie šio žaidimo, kad, 
išgirdę motoro burzgimą, tuoj pat išbėgdavo iš savo 
ūksmingų krūmokšnių, augančių prie išdžiūvusios upės 
vagos. Montis ir jo Žmona turėdavo apsčiai rūpesčių, 

nes jų numylėtiniai, beveik prijaukinti liūtai, visi su 
vardais, mėgdavo išeiti iš draustinio ir nuklysti į greti- 
mas vietoves, kur buvo leidžiama medžioti. Jiems ne sy- 
kį teko vilioti savo globotinius su masalu atgal į saugias 
vietas, bet dažnai pasitaikydavo, kad atvykusi medžio- 
tojų kompanija išdidžiai nudrėbdavo prie jų slenksčio 
ką tik nudirtą kokio Simono ar Pilkosios Barzdos kai- 
lį, prie kurių Mončiai buvo prisirišę ir ilgai saugojo 
nuo pavojų. Nors žvėrys būdavo nušauti tiesiai iš ma- 
šinos, apie tai bylodavo švarūs, nesubraižyti batai, 
Mončiai, sukandę dantis, bet su malonia svetingų šei- 
mininkų mina, turėdavo išklausyti, kiek vargo ir ko- 
kias šiurpias akimirkas teko dėl šios ,,pabaisos“ pergy- 
venti medžiotojams. Šiandien draustinis visa vietovė, 
todėl liūtams geriau nė nereikia. 

Vienas mano Frankfurto zoologijos sodo bendradar- 
bis, daktaras Gerhardas Hauzas, prieš porą metų šitaip 
padarė: kelias dienas ir naktis sėdėjo plėšrūnų paviljo- 
ne ir žymėjo, kiek laiko miega liūtai. Netgi žinant, kad 
jie tingūs gyvuliai, mus vis dėlto nustebino stebėjimų 
rezultatai. Mūsų liūtai miegodavo, priklausomai nuo 
amžiaus ir lyties, dešimt — penkiolika valandų per pa- 
rą! Be to, jie dar nuo vienos iki keturių valandų snaus- 
davo, gulėdavo nemiegodami nuo vienos iki penkių va- 
landų, o ant kojų būdavo vos vieną valandą, ir tik retais 
atvejais iki septynių valandų. 

Kas stebėjo liūtus tik zoologijos sode, gali pamany- 
ti, kad jie todėl tokie tingūs, jog maistas jiems pade- 
damas po nosim. Bet čia Serengetyje pamatėme, kad 
ir laisvėje jie visiškai nesiveržia į veiklą. Zoologijos 
sode ėdimui jie sugaišta dvidešimt minučių, daugių 
daugiausia valandą per dieną. O čia draustinyje? Var- 
gu ar daugiau, nes liūtas savo auką gali pagauti per 
kelias minutes, dažnai netgi per kelias sekundes. Už- 

krečiamom ligom, kaip kad žirafos ir gnu, liūtai, atrodo, 
neserga. 

Todėl liūtų gyvenimas Serengetyje galėtų būti pasa- 
ka, jeigu nesentų ir jie. Keturiolikos—penkiolikos metų 
jie jau seniai. Vieną dieną užtikome tokį senolį vienui 
vieną savanoje. Jis gulėjo medžio pavėsyje. Pro atvė- 
pusias lūpas matėsi nudilę, geltoni dantys, buvo gali- 
ma suskaičiuoti visus šonkaulius. Apatiniai akių vokai 
nudribę, žengia porą žingsnių, ir iš išsišovusios nuga- 
ros ir pastirusių kojų matyti, kad jam labai skauda. 
Tokius liūtus anksčiau ar vėliau sudrasko hienos arba 
šunes. 

Kartą Mailsas Terneris matė, kaip hieninių šunų ru- 
ja apspito seną liūtą. Jie šokinėjo aplink kaip šunes, 
norėdami pažaisti, o liūtas šnypštė ir gynėsi letena, ir 
jie netrukus atsitraukė. 

Naktį negalėjau sumerkti akių, nes senas, vienišas 
liūtas nėjo man iš galvos, man kilo pagunda nušauti 
jam gazelę. Kokie mes keisti: norėdami padėti vienam, 
pasiryžę nužudyti kitą. Manau, kad Mailsas Terneris 
išvažiuodavo už nacionalinio parko ribų ir leidžiamose 
medžioti vietose parūpindavo senajam grobio. Juk Mail- 
sas neišpasakytai mėgsta liūtus. Reikia pasakyti, kad 
daugelis žmonių tokie. Kai parko lankytojai pamato 
tokį seną, ligotą liūtą, visada klausia girininko: „Ką 
jis su tokiu daro.“ O draustiniuose galioja principas: 
niekad nesikišti, leisti gamtai veikti, kaip ji nori. 

Neseniai grįžo antrasis girininkas Gordonas Pulma- 
nas, gyvenantis Seroneroje, iš kelias dienas trukusio 
safari „koridoriuje“. Koridoriumi mes, t. y., Serengečio 
darbuotojų štabas, vadiname siaurą parko dalį prie Vik- 
torijos ežero. Gordonas mums pasakojo, kad vidudie- 
nį medžioklės išvakarėse jis pamatė liūtą, užgulusį pa- 
sigautą gnu. Girininkas privažiavo lendroveriu, nuvijo 

liūtą ir išlipo atsipiauti šviežiai sudraskyto antilopės 
kumpio. Paėjęs kelis žingsnius, atsigręžė ir šūktelėjo 
savo palydovui afrikiečiui, kad jam pamėtėtų medžiok- 
linį peilį. Bet šis persigandęs ėmė šaukti: 

— Bvana, atsigręžk, atsigręžk! 

„Negyva“ gnu buvo pašokusi ir taikėsi susmeigti į jį 
savo aštrius ragus. Paskutinę akimirką Gordonas nutvė- 
rè ją už ragų, sulaikė ir pats atbulas įsispraudė į maši- 
ną. Ir tą akimirką gyvulys ištrūko; niekam nėra pavy- 
kę vienui vienam išlaikyti suaugusią gnu daugiau kaip 
kelias akimirkas. 

Rytą susitikau Gordono žmoną Koni vieną prie na- 
melio Seroneroje. Papasakojau jai apie liūtą ir gnu, lyg 
man pačiam taip būtų nutikę: 

— Įsivaizduok, užtikau liūtą, kuris ką tik buvo pa- 
piovęs gnu ir užgulęs savo auką... ir t. t. 

Koni išpučia akis, jai užima žadą — taip nustebus 
ir apstulbus. Pagaliau nesuvaldo savo pasipiktinimo ir 
išdrožia: 

— Bet juk taip atsitiko mano vyrui! 

— Taip, brangioji Koni, žinau, bet, matai, tokių is- 
torijų negalima pasakoti žmogui, rašančiam knygas apie 
Afriką. Jose dažniausiai parašyta, jog viskas atsitiko 
pačiam autoriui. Kas atsibasto iš toli, tam lengva me- 
luoti. 

Ne taip jau retai pasitaiko, kad atrodanti negyva 
auka, kai tik liūtas nuvejamas, nubėga sveikut sveiku- 
tėlė. Neperseniai čia pievoje vienai liūtei teko paleisti 
zebriuką, ir gyvulėlis nuskuodė rėkdamas — laimingas 
zebriukas. Prieš kelias savaites Mailso Ternerio akyse 
tas pat nutiko Tomsono gazelei. Matyt, daugumai gy- 
vulių, kuriuos medžioja liūtai, įgimta instinktyviai ne- 
judėti, kai juos pačiumpa, lygiai taip, kaip nekruta ir 
nespurda liūtukai, kai liūtė apžioja jiems galvas ir 

velka iš vienos vietos į kitą. Jeigu jie spardytųsi ir 
priešintųsi, liūtė bemat stipriau sukąstų dantis, papiau- 
tų arba sužalotų. Tokiu būdu aukai lieka mažutė viltis 
išsigelbėti. 

Netgi manau, kad gyvuliai liūto nasruose nejaučia 
nei skausmo, nei baimės. Beveik galėčiau tvirtinti, kad 
tikrai taip yra. 

Mums, žmonėms, daugumoje šalių jau tūkstantme- 
čius beveik negresia pavojus būti papiautiems plėšrių 
žvėrių. Bet vis dar tokiais atvejais tokia būsena bū- 
dinga ir mums greta su kitais instinktyviais veiksmais 
kaip, sakysim, čiulpti krūtį ar užmerkti akis nuo ryš- 
kios šviesos. Garsųjį Afrikos tyrinėtoją Davidą Livings- 
toną kartą pagriebė liūtas ir nusinešė. Štai ką jis vė- 
liau papasakojo: 

„Liūtas siaubingai suriaumojo man į pačią ausį ir 
papurtė, kaip foksterjeras purto žiurkę. Mane ištiko 
šokas, sukėlęs stuporą, kurį, galimas daiktas, patiria 
katės sugauta pelė: nejaučiau nei baimės, nei skaus- 
mo, nors nebuvau praradęs sąmonės. Jaučiausi tarsi 
pacientas, kiek veikiamas chloroformo, jis mato gydy- 
tojo judesius, bet peilio nejaučia. Ši su niekuo nepaly- 
ginama būsena nebuvo dvasinių pergyvenimų pasek- 
mė, nuo šoko dingo baimės jausmas ir bet koks siaubo 
pojūtis, nors liūtas buvo artutėliai.“ 

Livingstono draugai po minutėlės nuvijo liūtą nuo 
grobio. 

Pirmaisiais mūsų amžiaus dešimtmečiais Afrikos gi- 
rininkai dar nevažinėjo mašinomis, jie turėdavo joti, o 
krovinius vežti jaučiais. Tada reikėdavo vestis šunų ir 
kiekvieną vakarą sukrauti apie stovyklą aukštą aptva- 
rą iš dygių krūmokšnių, nes liūtai sekdavo darbinių gy- 
vulių pėdomis. 

Čia visi girininkai lig šiol pamena istoriją, kuri tais 
laikais atsitiko vienam jų draugui, pavarde Volhuteris. 
Sutemos jį užklupo už dešimt kilometrų nuo pastogės. 
Išdžiūvusios upės vagoje staiga ant jo arklio puolė liū- 
tas; tas šoko į šalį ir nutrenkė raitelį tiesiog į nasrus 
kitam liūtui. Šis įsikando Volhuterį už kairiojo peties ir 
nusitempė. 

Iš pradžių girininkas taip pat buvo tarsi paraližuo- 
tas ir nejautė jokio skausmo. Paskui jis pagalvojo, kad 
tokiam pagarsėjusiam medžiotojui, kaip jis, šitaip baig- 
ti dienas būtų labai negarbinga. Kol jo kūnas vilkosi 
žeme po liūto pilvu, nuolat už ko nors užsikabindavo 
pentinai ir galų gale nulūžo. Volhuteris prisiminė me- 
džioklinį peilį, kuris, jam lipant nuo arklio, visada iš- 
slysdavo iš už diržo. Atsargiai pagrabinėjo kaire ranka 
ir labai nustebo, užtikęs peilį šį kartą savo vietoje. Kai 
liūtas galiausiai jį pasidėjo ant žemės (kai paskui iš- 
matavo, už devyniasdešimt metrų), kaire ranka jis du- 
kart buvo suvaręs peilį žvėriui į krūtinę. 

Grobuonis sušnypštė ir atsitraukė, o žmogus ėmė 
žerti jam visus keiksmus, kokie į galvą atėjo. Kadangi 
šuo, kuris viauksėdamas sekė iš paskos, pradėjo kibti 
žvėriui iš užpakalio, liūtas ir nuėjo sau. Nors ir sužeis- 
tu petim Volhuteris įsikraustė į artimiausią medį ir pri- 
sirišo. Tačiau liūtas vis slankiojo aplink. Netrukus at- 

Vėliau paaiškėjo, kad Volhuteris pirmąjį liūtą — 
tai buvo liūtė — nudūrė. Antrasis, šokęs ant arklio, se- 
kė jo pėdomis. Girininkas, juodųjų pagalbininkų prilai- 
komas, klupinėdamas nukėblino į savo pastogę. Paskui 
jį dvi dienas nešė neštuvais į artimiausią geležinkelio 
stotį ir dar dieną vežė vagone, kol buvo pasiektas gy- 
dytojas. Rankos jis negalėjo lankstyti, bet už tai niekad 
nepyko ant liūtų. 

Apie šį atsitikimą nugirdo vienas reporteris tolima- 
me Johanesburge, ir naujiena paskui su visokiausiais 
pagražinimais apėjo viso pasaulio laikraščius. Kai vie- 
nas Londono laikraštis pranešė, kad Volhuteris plikomis 
rankomis pasmaugė tris liūtus, šis parašė, kaip jam iš 
tiesų nutiko, ir pareikalavo atitaisymo. Jis gavo tokį 
atsakymą: „Mes viską patikrinome. Mūsų korespon- 
dentas Johanesburge — visiškai patikimas žmogus, to- 
dėl nematome jokio pagrindo atitaisymui.“ Kai po ke- 
lių metų Volhuteris atvažiavo į Londoną, telefono abo- 
nentų knygoje susirado parduotuvę, kurioje pirkęs 
medžioklinį peilį. Jis nuvažiavo ten autobusu, nusipirko 
lygiai tokį patį peilį ir tarp kitko pasakė pardavėjui. 

— Taip, geri peiliai, aš su tokiu nudūriau liūtą. 

Jis tikėjosi, kad jo Žodžiai sukels nuostabą ar susi- 
žavėjimą, bet teko nusivilti. Jį aptarnaująs jaunas did- 
miesčio gyventojas visai abejingai atsakė: 

— (Galimas daiktas, juk šiuos peilius dažnai naudo- 
ja avims piauti. 

„Spalio devintą, apie ketvirtą valandą po pietų ma- 
čiau tris paugėjusius liūtukus, kurių vienas dantyse 
nešėsi keistą daiktą. Kai jis savo nešulį paleido iš dan- 
tų, pamačiau, kad tai vėžlys. Ši trijulė perkando pilvo 
šarvus ir surijo kone pusę gyvulio“,— paskaito man 
Mailsas Terneris iš savo užrašų knygutės. „Kovo pen- 
kioliktą pamačiau didelį liūtą, bepiaunantį hieną. Kai 
ji buvo negyva, liūtas nuėjo ir pradėjo sėlinti prie ki- 
tos hienos, kuri pačiu laiku jį pastebėjo ir nukūrė. Ko- 
vo dvidešimt pirmą vienas lankytojas tikino, kad, va- 
žiuodamas iš Oldovajaus tarpeklio į Seronerą, pro ma- 
šinos langą matęs septyniasdešimt penkis liūtus. Lie- 
pos dvidešimt antrą netoli namų liūtė per valandą pa- 
gavo keturis tomius.“ 

Mailsas Terneris gyvena kartu su savo jaunutėle, ne- 


65 


diduke žmona Kai sename moliniame girininko namė- 
lyje prie Banagio kalvos papėdės. Mailsas kartais būna 
blogos nuotaikos. Tomis dienomis, kai jis ginasi nuo 
maliarijos priepuolio tabletėmis, mielu noru nugalabin- 
tų save ir kitus. Bet jeigu kam reikalinga pagalba, ne- 
svarbu kur ir kada, jis visada atsiranda. Nuo penkioli- 
kos metų Mailsas įprato kas vakarą užrašinėti, ką pa- 
stebėjęs apie gyvulius. Todėl viskuo, ką jis pasakoja, 
galima tikėti. 

Pabandykite patys stebėti ir pamatysite, kad įvyky- 
je, kurį pasakojate daugelį kartų, pavojus darosi vis 
didesnis, atstumas mažesnis, greitis vis smarkėja, ir tai 
darosi nepastebimai. 

Daugelis gyvulių stebėjimų, kuriuos pateikiu šioje 
knygoje, yra Mailso. Šiuo metu jam trisdešimt aštuo- 
neri, o į Keniją atsikėlė būdamas trejų metų. Šiaurėje 
netoli Rumuručio jo tėvas turėjo raguočių fermą. Bū- 
damas devynerių metų, mažasis Mailsas gavo šautuvą 
ir pyškino zebrus. Tais laikais jų ten buvo tokia galy- 
bė, kaip dabar čia Serengetyje. Šiandien tose vietovė- 
se nesurasi nė vieno. Mat, fermeriai zebrus ir gnu lai- 
kė kenkėjais, kurie nuėda ganyklose jų karvėms žolę. 
Todėl ir mažasis Mailsas pyškino zebrus ir dargi kul- 
komis; jos kiaurai perlįsdavo per tokį dryžą arkliuką 
ir įsmigdavo žemėn. Zebrui nupiaudavo uodegą, už ku- 
rią vyriausybė išmokėdavo vieno šilingo premiją. 

Mokyklą Mailsas lankė Nairobyje, Kenijos sostinė- 
je. Paskui tapo „white hunter“, t. y. medžiotoju pro- 
fesionalu, kuris lydi turistus medžiotojus safari metu, 
kol šis užsiėmimas jam įsipyko. | 

Ne vien jis, bet ir daugelis Afrikos nacionalinių par- 
kų girininkų buvo medžiotojais profesionalais ir tik po 
kiek laiko nuspręsdavo, kad geriau žvėris globoti, negu 
medžioti. Savo safari firmoje susipažino Mailsas Terne- 

ris su Kai, kuri tenai tarnavo sekretore, ir nuo tol jie 
dviese jau keli metai šeimininkauja ten, kur mažai van- 
dens, o daug dulkių, tarp liūtų, mambų ir zebrų. 

Pirmą kartą į Europą Mailsas atvyko jau būdamas 
trisdešimties metų. Kaip jaučiasi žmogus, pakliuvęs tie- 
siai iš Afrikos savanos į tokį didmiestį kaip Londonas? 
Kaip mums nepaprastą įspūdį daro liūtai, slankiojantys 
tiesiog šalia lovos, lygiai taip neįprastai atrodė Mailsui 
žmonių minios gatvėse, didžiulės vitrinos, siauros gat- 
velės, užgožtos aukštų namų, teatrai. 

Galiu atskristi į Afriką tik keliom savaitėm, nes aš, 
visų pirma, zoologijos sodo direktorius. Michaelis iš- 
būna čia kur kas ilgiau. Bet kaip gera, kad čia turime 
ir tuo laiku, kai mūsų nėra, tokius akylus stebėtojus 
kaip Mailsas ir kiti geri parko draugai, kurie mums 
užrašinėja, kur matė kokį žymėtą gyvulį ir kas šiaip 
atsitiko. 

Stambias antilopes kana Serengetyje galima stebėti 
tik iš penkių, šešių šimtų metrų atstumo, paskui jos 
pasileidžia risčia ir nurūksta. Tik daug vėliau man pa- 
aiškėjo, kodėl taip yra. Tai susiję su masajų papročiais. 
Užtat stebėti liūtus labai paprasta, ne sunkiau kaip zoo- 
logijos sode. Prie jų galima prieiti ir per trisdešimt, ir 
dvidešimt, ir penkis, ir, jei nori, netgi per metrą. Svar- 
bu, kad sėdėtum mašinoje. Tai iš tikrųjų jaudinantis 
ir dirginantis nervus momentas. 

Šiandien ketiname iš mūsų ryškiai dryžo lendrove- 
rio pašaudyti į tomius, suprantama, narkotinėmis prie- 
monėmis. Bet staiga pamatome priešais du liūtus, ki- 
tame šone dvi liūtes, o iš paskos dar vieną didelę liūtę, 
kurios pravažiuodami nė nepastebėjome. Ji lėtai atsi- 
stoja ir žiūri nejudėdama į žolę prie išdžiūvusios upės 
vagos. Ten ganosi tomis. Liūtė patraukia jo link. Kai 
tomis pakelia galvą, ji akies mirksniu sustingsta, net 

pakelta koja sustoja ore. Vos tik jis pradeda skabyti 
žolę, liūtė slenka toliau. 

Tie du liūtai priešais mus taip pat sėlina prie tomio. 
Jie prieina per tris metrus nuo mašinos, vienas taip 
arti, kad aš galėčiau pro langą jį pasiekti ranka. Švilp- 
teliu, bet liūtas nė nepasižiūri mano pusėn, visas jo dė- 
mesys sutelktas į tomi. 

Taip iš trijų pusių liūtai slenka prie pavojaus ne- 
jaučiančio gyvuliuko. Iš ketvirtos pusės pasislėpęs pus- 
augis liūtukas su styrinčiais trumpais karčiais ant 
sprando neištveria. Nors atstumas dar aiškiai per di- 
delis, jis pašoka ir godžiai šuoliuoja prie aukos. Tomis, 
žinoma, nukuria. 

Jei aš būčiau senas liūtas, vožčiau porą antausių 
tokiam pusgalviui, tik, žinoma, su letena. Bet suaugusie- 
ji liūtai to nepadarė. Visi ramių ramiausiai išsitiesė ten 
pat, kur sustojo. 

Privažiuojame ir sustojame už aštuonių metrų nuo 
vieno iš jų. Žmogui labai apmaudu, kai gyvuliai, ir tuo 
labiau liūtai, laiko jį tuščia vieta. Todėl atidarau dure- 
les ir išlipu. Tada liūtas grėsmingai pakyla, pučia, niur- 
na ir žengia kelis žingsnius prie manęs. Suprantama, 
aš bemat dingstu mašinoje. 

Jeigu liūtas užklumpa plikoje vietovėje, reikia su- 
stoti ir žiūrėti į jį. Daugeliu atvejų tada jis sutrinka, 
taip pat sustoja ir pagaliau nueina. Jei nuo jo bėgsi, 
jis būtinai pradės žaisti kaip katė su pele ir pagriebs. 
Tiesa, Afrikoje nė karto nesu patekęs į tokią bėdą, 
mano žinios remiasi bandymais, kuriuos aš, būdamas 
dresiruotoju, atlikau prieš dvidešimt metų manieže! su 
šitais plėšrūnais. 

Koks didelis malonumas stebėti medžio pavėsyje po- 


! Plg. B. Grzimek „Unsere Brūder mit den Krallen". Ullstein, 
Frankfurt. M. — Berlin, 1961. 

ilsiaujančią liūtų šeimyną! Kažin kieno tie aštuoni liū- 
tukai? Trys beveik dvigubai didesni už likusius penkis. 
Vadinasi, jie ne broliai, jie turi būti skirtingų patelių. 
Bet visos penkios suaugusios liūtės vienodai švelnios 
su mažyliais, tik iš jų gulinčių nematyti, kuri patelė 
žindo. Kai liūtukas eina pro suaugusią liūtę ar liūtą, 
šiurkštus liežuvis švelniai perbraukia jam per snukutį 
ar nugarą. Maži liūtukai sėlina kaip tikri medžiokliai 
prie juodo plaukų kuto ant pačio didžiausio liūto uo- 
degos, šoka ant jo, „pagauna“ ir suleidžia dantis. Ašt- 
rūs pieniniai dantukai tikriausiai gana skaudūs, tačiau 
liūtas tik šnypščia, piktai raukia nosį, bet savo kankin- 
tojų neliečia. Eidami pro jį, švelniai trinasi pūkuotomis 
galvutėmis į jo pasmakrę kaip naminės katės į kelnių 
kišką. Vienas „dėdė“ tiek nusileidžia, jog apverčia ma- 
žylį aukštielninką ir raičioja letena nuo vieno šono 
ant kito. Liūtų jaunikliams, matyt, viskas galima. Jiems 
leistina netgi atsikąsti mėsos, kurią žvėrių karalius lai- 
ko savo nasruose. O tai jau didelis dalykas liūtų tarpe. 

Nors liūtai ir priklauso kačių šeimai, tačiau jie ne na- 
minės katės. Jie nemoka murkuoti ir toli gražu ne taip 
rūpestingai prausiasi. Liūtas prausiasi paprastai tik pa- 
ėdęs ir tai vien snukį, niekad neužkabindamas letena 
už ausų. Daugių daugiausia dar nusilaižo priekines pė- 
das ir krūtinę, bet jau niekada pilvo ir šonų, kaip kad 
daro mūsų naminės katės. Taip pat savo išmatų liūtai 
niekad neužkasa, jie tik kelis kartus užpakalinėm kojom 
paspiria žemę. 

Be abejo, poravimosi metu liūtai taip pešasi, kad 
mūšio lauke lieka geri pluoštai geltonų karčių. Žino- 
ma, pasitaiko įdrėskimų ir sužalojimų. Bet man neteko 
girdėti, kad varžovas būtų papiautas. Šios didžiulės 
katės žudo zebrus, gnu ir kitas antilopes. Jos greitai per- 
kanda gerklę arba nusuka sprandą, todėl aukoms ma- 

žiau baimės, negu kiaulėms ir karvėms skerdykloje. 
Bet kad vienas liūtas papiautų kitą, tai yra savo rūšies 
giminaitį, to nebūna. O mes, žmonės, per paskutinį pa- 
saulinį karą Europoje nužudėme penkiolika milijonų 
savo brolių. Mums, žmonėms, būtų nepalyginamai ge- 
riau, jei turėtume liūtų elgesio normas. 

Gegužės devintą, o paskui birželio penkioliktą ir 
šešioliktą Mailsas matė didelį liūtą su sulaužytu rak- 
tikauliu. Tikriausiai petį sužalojo besigindamas žirafos 
patinas arba kafrinis buivolas. Šį gyvulį, kuris var- 
gais negalais vilkosi, neatsitraukdamas lydėjo kitas su- 
augęs liūtas. Kadangi sužeistasis buvo gerai įmitęs, ma- 
tyt, draugas pamedžiodavo jam maisto. 

Po kelių dienų netoli nenaudojamos Kilimafesos 
aukso kasyklos matėme šešiolikos liūtų būrį, tarp ku- 
rių buvo ligota liūtė. Ir ji, atrodo, buvo kitų maitinama. 

Per Mykolą ant kelio iš Banagio į Seronerą sukio- 
josi labai sulysęs ir nusilpęs senas liūtas su trimis pa- 
ūgėjusiais liūtukais. Po dviejų dienų tuos pačius liū- 
tukus matė jau su puikių jaunu liūtu ir liūte. Matyt, 
ligotas liūtas pasimetė nuo savo šeimos ir, galimas 
daiktas, žuvo, o vaikai susirado sau įtėvius. 

Kartą nacionalinio parko lankytojai išlipo iš maši- 
nos ir, įsitaisę žolėje su termosais ir užkandžiais, suruo- 
šė pikniką. Norėdami po valgio nusiplauti rankas, jie 
trumpam paliko savo vaišių vietą ir nuėjo prie upelio. 
Kai jie sugrįžo, šalia jų staltiesių ir lėkščių buvo įsitai- 
siusi liūtų šeimyna. Šaltų užkandžių likučiai buvo din- 
gę, liūtukai, suplėšę lagaminus, linksmai žaidė su foto- 
aparatais ir antklodėmis. Liūtai nė už ką nenorėjo gera 
valia palikti tokią puikią poilsio vietą. Todėl turistams 
prisiėjo dvi valandas žiūrėti, kaip naikinamas jų turtas, 
kol šiom didelėm katėm nusibodo žaisti ir jos pasi- 
traukė savo noru. 

Žinoma, neketinu vaizduoti liūtus angelais. Ir, be 
to, aš visą laiką kalbu apie mūsų liūtus Serengetyje ir 
prie Banagio. Kad ir jus nukrėstų šiurpas, kaip ir dera 
kalbant apie liūtus, jaučiu pareigą pakartoti istorijas 
apie liūtus žmogėdras, be kurių nuo seno neapsieina 
nė vienas pasakojimas apie Afriką. 

1898 metais dabartinio Cavo parko rajone, nuo čia 
visai netoli, Kenijoje, du liūtai žmogėdros beveik de- 
vynis mėnesius persekiojo Ugandos geležinkelio sta- 
tytojus ir suėdė vieną po kito 28 kuli, o pabaigai ir ge- 
ležinkelių inspektorių. Jis, matyt, užsnūdo vagone, ku- 
riame su šautuvu rankose tykojo šių piktadarių. 

Kalbama, kad Ugandoje netoli Ankolės 1955—1956 
metais liūtai sudraskė 45 žmones. Mat, visus žvėris, 
kuriais jie lig tol maitinosi, buvo išnaikinę vietiniai 
gyventojai. Kažkoks ponas Bredšou prieš porą metų 
pasakojo, kad nušovęs liūtę, kuri savo liūtukams pa- 
maitinti atrydavo žmogieną. Netgi čia kaimynystėje 
praėjusiais metais liūtas papiovė vieną atvažiavusį me- 
džiotoją. Jis „nušovė“ liūtą ir ruošėsi pastatyti koją ant 
nukauto žvėries, norėdamas nusifotografuoti su šautu- 
vu rankoje. Bet liūtas dar nebuvo nusibaigęs ir jį su- 
draskė. „White hunter“, lydėjęs svečią, dėl šio atsiti- 
kimo penkeriems metams neteko darbo. 

Bet aš čia kalbu ne aplamai apie liūtus, o apie mū- 
sų liūtus Serengetyje. Čia jiems iki valiai žvėrių, todėl 
į mus, žmones, jie nežiūri kaip į valgomą daiktą. Tai 
ypatingi, garsūs liūtai, kurie, taip sakant, gimė po lai- 
minga žvaigžde. 

Vis dėlto nusprendėm mūsų aliuminio namuko du- 
rims įdėti spyną, nors 150 kilometrų aplink, išskyrus 
Gordoną Pulmaną, Mailsą Ternerį, vedlius afrikiečius, 
tėra liūtai ir keli šimtai tūkstančių kitų gyvulių. 


VOKIEČIŲ TVIRTOVĖ AFRIKOJE 


— Ei, Micha,— kumšteliu sūnui į pašonę, pasilen- 
kiu ir šaukiu jam į ausį, — pažiūrėk ten dešinėje ant 
kalno stovi pilis! 

Pačiame Afrikos viduryje tikra riterių pilis kaip prie 
Reino. Ne. Negali būti. Tikriausiai mus apgauna akys. 
Čia beveik ant kiekvienos kalvos dunkso uolų luitai, 
kartais jie panašūs į sugriuvusias bažnyčias, kartais į 
milžiniškus paminklus. 

Bet čia tikrai ne uola, ne! Užsidedame ausines ir ta- 
riamės. Paskui mūsų „zebras“ suka dešinėn, ir mes 
skrendam atgal prie kalno su pilies griuvėsiais. 

Tai iš tikrųjų pilis. Jos sienos storos, dantytos; ma- 
syvus bokštas, erdvus kiemas, sugriuvę namai. Pilis 
stovi vienui viena gerokai į šiaurę nuo Serengečio na- 
cionalinio parko tarp retu mišku apaugusių kalnų ir 
kalvų. Mes skrendame kalno pašlaite ir leidžiamės vis 
žemiau, kol didžiulis kampinis bokštas atsiduria beveik 
virš mūsų. 

Tačiau mums nėra kada ją apžiūrėti. 

Vykstame į Masabį, lygumą „koridoriuje“, siauroje 
nacionalinio parko dalyje netoli Viktorijos ežero. Ten 
ketiname pernakvoti molinėje vietinių vedlių trobe- 
lėje, kad anksti rytą nusigautume prie upelio stebėti 
ateinančių čia gerti gyvulių. Už mudviejų lėktuve sėdi 
du vedliai, o apačioje, lygumoje, reto medyno pakraš- 
tyje, kaip sutarta, mūsų laukia dar du. Jie mums parin- 

ko lygią, be akmenų ir duobių aikštelę ir taip sustojo, 
kad mums reikėtų leistis į jų tarpą. -Pilies atradimui 
sugaišome nemaža laiko, ir dabar jau gan vėlu, saulė 
prie pat horizonto ir mus akina nutupiant. Sūnus susi- 
rūpinęs, kad neužvažiuotų ant tų dviejų vyrų. Todėl 
jis išleidžia visus užsparnius ir nutupia artėliau nuro- 
dytos vietos. 

Staiga kažkas mus truktelia, visai nesmarkiai, varik- 
lis uždūsta, ir „Antis“ tupia pilvu ant žemės. Taip kar- 
tais atsitinka ir dideliems keleiviniams lėktuvams, kai 
lakūnas užmiršta išleisti važiuokę arba ji užsikerta. Bet 
ilgos kaip gandro mūsų lėktuvo kojos niekur nejsi- 
traukia. 

Ir vis vien kažkur jos pradingo. Pasirodo, vienas ra- 
tas besileidžiant ismuko į etiopinės kiaulės urvą ir to- 
dėl pradžioje nuo lėktuvo liemens nuplyšo viena, o pas- 
kui ir kita koja. Propeleris atsirėmė į žemę ir sulinko. 
Šiaip lėktuvas atrodė sveikas. Tik vieno sparno galas 
mažumą įlenktas. Kas nežino, kad ši mašina turi sto- 
vėti ant aukštų kojokų, gali pamanyti, kad taip ir turi 
būti. 

Visų pirma išsiimam ilgą ryškios oranžinės medžia- 
gos juostą, pasitiesiam ant žemės ir prislegiame jos 
kraštus gnu kaukolėmis ir kaulais, kurių daugybė ap- 
link. Taip lengviau mus aptikti iš oro. Paskui kokio 
metro pločio ruože aplink lėktuvą nuraujame išdžiūvu- 
sią žolę, kad ji neužsidegtų, jei stepėje kiltų gaisras. 
O miegoti galime ir lėktuve. 

Po kurio laiko iš lėktuvo išlenda ,„„bušbeibis“, kartu 
su mumis atskridęs iš Frankfurto į savo senąją tėvynę. 
Bet jis nenori kraustytis iš lėktuvo, nes toks medžių 
gyventojas jaučiasi gana nejaukiai plačiame, plyname 

nė nesuprato, kad mus ištiko avarija. Jie pirmą kartą 
skrenda lėktuvu ir pamanė, kad visada taip būna. 

Nelemtoji etiopinės kiaulės knisykla jau pusiau už- 
griuvusi ir užžėlusi ir tikrai ne tokia jau gili. Maždaug 
už šimto metrų nuo mūsų stovi dvi suaugusios etiopinės 
kiaulės su keturiais jaunikliais ir susidomėjusios spokso 
į mus. Visų šešių uodegutės užlaužtos aukštyn ir atrodo 
tarsi antenos automobiliuose. Dabar turime užtektinai 
laiko su jom susipažinti. Pajutę, kad ir mes jas atidžiai 
stebime, apsisuka ir nubidzena. 

Etiopinės kiaulės — malonūs gyvuliai. Kas jas pa- 
mato zoologijos sode, tas pasibaisi dešimties—penkioli- 
kos centimetrų karpomis ant snukio, jos pavojingomis, 
į šonus ir į viršų užlenktomis iltimis. Jų snukiai iš tiesų 
nelabai patrauklūs, bent jau žmogaus akiai. O kai šiuos 
gyvulius pamatai lakstančius laisvėje, atrodo, kad čia 
nedideli raganosiai arba antilopės. Skirtingai nuo mū- 
sų šernų ir naminių kiaulių, jos neturi poodinio riebalų 
sluoksnio, kad ir kaip gerai būtų įmitusios. Žemę kni- 
sa, atsiklaupusios ant priekinių kojų. 

Kadangi jos liūtų delikatesas, tai gyvena giliuose 
urvuose, kuriuose naktį niekas jų nepasiekia. Jos mie- 
„lai naudojasi ir tomis olomis, kurias išrausia dirvoje 
vamzdžiadančiai, norėdami iš apačios prasiskverbti į 
termityną. 

Etiopinės kiaulės urvas susideda iš erdvau: ruimo, 
kuriame miega patinas, patelė ir paūgėję jaunikliai, o 
iš jo-nuolaidžiai gilyn eina dar viena landa i kitą rui- 
mą, kuriame rugsėjo, lapkričio mėnesiais pasaulin atei- 
na gražučiai jaunikliai. Jų būna ne daugiau kaip ketu- 
ri, ir ten apačioje pas juos gana tvanku: kaip išmatavo 
profesorius Gaigis iš Bazelio, maždaug trisdešimt laips- 
nių šilumos. Gal kaip tik dėl to etiopinės kiaulės iki 

šiol, kiek žinau, retai užaugina vaikus zoologijos só- 
duose. 

Kai jaunikliai užauga, mielai pasilieka su tėvais; jų 
šeimyninis gyvenimas pavyzdingas. Kai du, priklausą 
vienai bandai, susitinka, jaunesni prieina prie tėvo ar- 
ba tetos, prikiša savo knyslę prie vyresniojo knyslės 
ir bakstelia vieną, du kartus jam į palūpį. Prielanku- 
mas išreiškiamas ir čiupinėjant lūpomis galvą ir karčius. 

Jei kiaulė su jaunikliais persekiojama, tai dažniau- 
siai jie gula ant žemės ir apsimeta negyvais. Bet pa- 
mėgink jį paimti į rankas! Jis sužviegia kaip skerdžia- 
mas, ir paprastai tuojau prie jo atbėga motina. Tada 
geriausia kuo greičiau jį paleisti, ir su juo visi liku- 
sieji dumia pas kiaulę. 

Vienas parko žvalgas kartą matė, kaip leopardas vi- 
josi etiopinę kiaulę su jaunikliu. Kiaulė staiga atsigrę- 
žė ir puolė leopardą; šis kaip mat nukūrė. Kitą sykį 
ji supykino dramblį. Šis sutrimitavo ir įsiutęs kelis 
kartus puolė. Kiaulė supyko, staiga atsisuko ir puolė 
dramblį, kuris iš netikėtumo spruko šalin. Pievaitėje 
netoli vieno girininko namų besiganančias kiaules ne- 
pajėgė nuvyti net didelis šuo, jis pats turėjo skuosti. 

Tik įsisupom į antklodes, ruošdamiesi miegoti ant 
lėktuvo sėdynių, ir toli pasirodo du žiburiai. Tai Mail- 
sas Terneris atvažiuoja mašina. Jis atsigabena visko: 
karštos kavos termosą, degtinės, tvarsčių, maisto, su- 
dedamuosius neštuvus, antklodžių, įtvarus, savo jauną 
žmoną Kai ir pintinėlėje kelių savaičių vaikutį. Kadan- 
gi iki saulėlydžio nesugrįžom, jis nedelsdamas išva- 
žiavo ieškoti. Tai jam labai būdinga. Juo galima pasi- 
kliauti — jis būtinai atsiras, jeigu tik prireiks jo pa- 
galbos. Nenorėdamas palikti žmoną nakčiai vieną, at- 
sivežė ir ją, todėl turėjo keliauti ir vaikutis. 

Rytą duodame telegramas į Nairobį ir į Vokietiją. 
Mes iš visų pusių nufotografuojame gedimo vietą ir pa- 
siunčiame filmą į Miuncheną, kad gamykloje nustaty- 
tų, kokios atsarginės dalys mums reikalingos. 

Paskui ruošiame stovyklą: pas mus iš Nairobio at- 
vyksta du inžinieriai. Jie užtruks kelionėje tris dienas, 
nes vienas iš jų davė žodį niekad nekelti kojos į lėk- 
tuvą. Prieš penkerius metus jis nukrito su lėktuvu, su- 
sižeidė stuburą ir metus išgulėjo beveik paraližuotas. 
O dabar jis vėl labai guvus ir energingas. Juodu, vie- 
nas anglas, kitas škotas, dirba kaip arkliai, o mes turime 
per kaitrą juos uoliai aprūpinti alumi. Be to, jie baisiai 
nori pramokti vokiškų keiksmažodžių. Mes supažindi- 
name juos su sunkiausiai ištariamais. 

Beje, vienas jų vardu Maikas, taigi, Michaelis. O 
mano sūnų visoje apylinkėje vadina Maiklų, todėl jį 
lengva atskirti nuo visų kitų Maikų. 

Anglai bendrauja ne taip oficialiai kaip mes. Ką tik 
arčiau susipažinę, darbe, įstaigoje ar šiaip kur, jie jau 
vadina vienas kitą vardu, netgi merginas ir moteris. 
Užtat jie nekrato kiekviena proga rankos, kaip kad 
įprasta pas mus, o tik tada, kai atsisveikina prieš ilges- 
nę kelionę arba iš jos sugrįžta. Man tai labiau patinka. 

Praeis ne mažiau kaip trys savaitės, kol mūsų 
„Zebras“ vėl galės pakilti į orą. Slankiojam žeme su pa- 
kirptais sparnais ir jaučiamės baisiai negreiti ir bejė- 
giai. Bet dabar turime laiko iš arčiau apžiūrėti pasakiš- 
kąją riterių pilį. Ji stovi ikomos genties žemėje, o mū- 
sų šoferis Mgabo — ikoma. Jo tėvas vokiečių laikais 
buvo viename rūdyne brigadininku, ir Mgabo, dar vai- 
kas būdamas, dažnai žaisdavo šito vokiečių forto griu- 
vėsiuose, kur stovėjusi kolonijinė kariuomenė. Jis pa- 
sakoja, kad anglai su vokiečiais čia įnirtingai kariavo: 

„Žiūrėkite, ten ant šlaito gulėjo daugybė užmuštų!" 

Kai savo dryža mašina, vingiuodami tarp medžių, 
senu, žolės užgožtu keliu ropščiamės į kalną, pabai- 
dom pulką topių, kurios išlakstė į šalis. Storo, aukšto 
mūro tarpas išgriuvęs. Nors sienos sukrautos tik iš uolos 
gabalų ir molio, vis dėlto išsilaikė 50 metų. Mat, čia 
nebūna šalčių ir mažai lyja. 

Įeiname pro tą spragą į didelį forto kiemą. Trys zeb- 
rai pasibaidę šuoliuoja iš tvirtovės pro seną įvažiavi- 
mą kitoje pusėje. Dar tebestovi ir namų sienos, tose 
vietose, kur jų nesuaižė medžių šaknys. 

Mgabo vedžioja mus po fortą. Štai čia didžiajame 
name su paradiniais laiptais gyveno leitenantas, tenai 
buvo virtuvė, o mažesnis namelis priešais buvo skirtas 
seržantui. Ant gilios cisternos šonų žymu, kiek kadaise 
čia būta vandens. Dvi raudonos gėlės žydi prie pat jos. 

Visą fortą juosia apgriuvę apkasai. Michaelis pa- 
žarsto puskarininkių namo šiukšlyną. Išsirita kelios 
monetos. Nušveičiame. Ant jų užrašas: „V. R. A. 1916. 
Penki heleriai.“ Taigi senosios Vokiečių Rytų Afrikos 
kolonijiniai pinigai, nukalti jau karo metu. (Paskui 
Frankfurte Vokiečių bankas davė mums po dešimt mar- 
kių už kiekvieną helerį.) 

Vienas Mgabo dėdė po kelių savaičių atnešė seną 
penkiasdešimties rupijų banknotą, ant kurio pavaiz- 
duotas kaizeris Vilhelmas šauniai užraitytais ūsais. Kaip 
Mgabo pasakoja, vokiečiai, prieš pasitraukdami iš šių 
vietų, savo ginklus ir šaudmenis sukrovė tolėliau už 
forto į šachtą, užcementavo ir užpylė žemėmis. Viskas 
ten išgulėjo keturiasdešimt metų, kol anglai penkias- 
dešimtųjų metų pradžioje iškasė. Galimas daiktas, jie 
prisibijojo, kad šie ginklai, esantys Kenijos pasienyje, 
nepakliūtų į sukilusių „mau-mau“ rankas. 

Mudu su Michaeliu pasiremiame šalia vienas kito 
ant mūrinės sienos ir dairomės. Toli nubanguoja žals- 
vos kalvos ir ištirpsta melsvose platybėse. 

Kaip čia jautėsi tie du nuo pasaulio atskirti žemie- 
čiai? Vokiečių kareivius tikriausiai slėgė vienatvė, nes 
jų laikais šiuos begalinius kelius reikėdavo nueiti pės- 
čiomis. Nebuvo mašinų, nebuvo radijo, tikrų konservų. 
Kadangi kolonija neturėjo pinigų telegrafo linijai nu- 
tiesti, tai fortai susikalbėdavo Morzės abėcėle, kurią 
perduodavo nuo didelių veidrodžių atsispindėjusiais 
šviesos blyksniais. 

Aplinkiniais keliais per seną generolą fon Letov- 
Forbeką ir jo sūnėna sužinojau, kad paskutinis šios 
apygardos karo vadas majoras fon Haksthauzenas šian- 
dien gyvena Degerndorfe prie Ino. Jis man parašė, kad 
fortas pastatytas maždaug apie 1900 metus. Jo įgu- 
lą — vienas karininkas ir vienas puskarininkis su kul- 
kosvaidžiu — turėjo rūpintis šiose apylinkėse tvarka. 
Mat, ikomos gentis nuolatos kirvirčijosi su gajos gen- 
timi, kuri buvo taip pat karinga. Dažniausiai jie vogda- 
vo vieni iš kitų gyvulius. Vietovę buvo sunku apsaugo- 
ti, nes ji buvo prie Anglijos kolonijos Kenijos sienos. 

Tačiau Tanganikos istorijos pradžia jokiu būdu ne- 
galima laikyti 1885 metus, kada Vokietijos kaizeris pa- 
skelbė šios srities apsauginį raštą. Pirmieji, kurie ją at- 
rado, buvo net ne europiečiai, o, tikriausiai, kinai. 
Mums prireikė tūkstančių metų, kol su laivais apiplau- 
kėme pietinį Afrikos iškyšulį. O azijiečiams, priešingai, 
buvo visiškai lengva patekti į Rytų Afriką, nes nuo lap- 
kričio iki vasario kiekvienais metais iš šiaurės rytų pu- 
čia pastovus musonas, galįs nunešti stačiai prie Afrikos 
krantų. Nuo balandžio iki rugsėjo lygiai taip patikimai 
jis pučia priešinga kryptimi, iš pietvakarių, ir plukdo 
laivus tiesiai į tėvynę. Pirmieji arabai ir indai šiuo bū- 

du jau prieš kelis šimtmečius iki mūsų eros atvyko prie 
Tanganikos krantų. Ten aptinkamos kinų monetos, nu- 
kaldintos prieš dvylika šimtmečių, ir senovinis kinų 
porcelianas. Apie tūkstantuosius metus vienas kinas ap- 
rašė šalį ir jos žmones; viena kinų ekspedicija po ketu- 
rių šimtų metų pargabeno į Kiniją žirafą, kurią padova- 
nojo imperatoriui. Arabai iš Širazo Persijoje įkūrė pa- 
krantės salose miestus. Kilvoje lig šiol tebesaugojama 
arabų kronika, aprašanti istorinius įvykius per penkis 
šimtus metų nuo 1060 metų iki portugalų atėjimo. 

Portugalų keliautojas jūromis Vasko da Gama, at- 
radęs kelią į Indiją aplink Afriką, savo trečiosios kelio- 
nės į Indiją metu 1502 metais išlipo Tanganikos pakran- 
tėje Kilvos mieste. Jis pažadėjo emirui Muhamedui Ki- 
vabiui laisvę, tačiau sulaužė duotą žodį, paėmė jį ne- 
laisvėn ir paleido tik tada, kai emiras pripažino portu- 
galų viešpatavimą ir sumokėjo 5000 kruzadų (apie 
20 000 markių) išpirką. Už šiuos pinigus Vasko da Ga- 
ma liepė dievo garbei nukaldinti auksinę monstranci- 
ją, kurią dar ir šiandien galima pamatyti vienoje Lisa- 
bonos Belemo priemiesčio bažnyčioje. 

1593 metais portugalai pastatė didingą Jėzaus fortą 
Mombasoje; kildavo maištai, karai ir atsibasčiusių iš 
šalies gilumos kanibalų skerdynės, kol atplaukė burlai- 
viais arabai iš Omano miesto Persų įlankoje ir po tris- 
dešimt trejų mėnesių apgulties 1696 metais fortą paėmė. 

Naujiesiems Zanzibaro sultonams labai prie širdies 
buvo jų antroji karalystė Tanganikos pakrantėje, tačiau 
jie dažnai turėdavo grįžti į savo tėvynę prie Persų įlan- 
kos vartų žiūrėti tvarkos, nes jų giminaičiai siekė už- 
grobti sostą. 

Šie arabų sultonai niekad nebuvo tikrais tolimesnių 
Tanganikos rajonų šeimininkais. Jie siųsdavo vergų 
pirklius ir dramblio kaulo medžiotojus vis toliau ir to- 

liau nuo pakrantės, kol šie apie 1840 metus pagaliau 
pasiekė Tanganikos ežerą. Jų karavanų kelias ėjo per 
Taborą; vėliau ta pačia vieta vokiečiai nutiesė gele- 
žinkelį. Nors virš arabų stočių prie šio prekybos kelio 
plevėsavo raudona sultono vėliava, tačiau du ar trys 
arabai, kurie jose gyveno ir pardavinėdavo savo pre- 
kes už menkus pinigus karavanams, priklausė nuo ap- 
linkinių genčių malonės. 

Arabų vergų prekyba Rytų Afrikoje, beje, niekad 
nepasiekė tokio šiurpaus užmojo, kaip paskui Europos 
šalyse ir amerikiečių Vakarų Afrikoje. Indų ir arabų 
vergų likimas, matyt, nebuvo toks sunkus, kaip euro- 
piečių vergų Šiaurės ir Vidurio Amerikos plantacijose. 
Ir vis dėlto vergija išklibino čiabuvių genčių struktūrą 
ir pavertė didelius šalies plotus, pavyzdžiui, prie Tan- 
ganikos ežero, dykynėmis. Kas šiandien patogiai važiuo- 
ja geležinkeliu iš Dar-es-Salamo per Taborą į Muansą 
prie Viktorijos ežero ir stebi apylinkes iš vagono-res- 
torano, tas net nenumano, kad čia pakelės aplaistytos 
vergų krauju ir nusėtos kaulais, ilgo žygio nualinti jie 
kniubo nuo arabo rimbo, ir žemė prisigėrusi motinų 
ašarų, nes iš jų buvo išplėšti vaikai ir vyrai. 

Vis daugiau europiečių laivų prieš iškasant Sueco 
kanalą ėmė plaukti į Rytų Aziją aplink Afriką. Todėl 
vienas arabų valdovas Zanzibare, Said bin Sultanas, iš 
atsargumo sudarė sutartis visų pirma su JAV 1833 me- 
tais, paskui su Anglija, Prancūzija ir galų gale 1859 
metais ir su Vokietijos Hanza. Šios šalys įsipareigojo 
nepirkti Tanganikos pakrantėje nei dramblio kaulo, nei 
kaučiuko, bet gerbti sultono monopolį. Jis pasirūpino 
tik šiais dalykais, o ne savo valdžia šalies gilumoje. Va- 
rydami žiaurią prekybą vergais ir dramblio kaulu, ara- 
bai skverbėsi į Juodąjį žemyną. Apie 1850 metus kaž- 
koks Said bin Habibas bin Salim Safifis išvyko iš Zan- 

zibaro miesto ir sugrįžo tik po šešiolikos metų. Per tą 
laiką jis tris kartus pabuvojo Loandoje, vakarinėje Af- 
rikos pakrantėje, ir buvo pirmasis keliauninkas, daug 
anksčiau už Stenlį perėjęs šį žemyną. 

Tokių žmonių pasakojimai žadino europiečių smal- 
sumą. Dvi priežastys praėjusiame šimtmetyje traukė 
mus į Afrikos gilumą: tai noras vargšus, tamsius juo- 
dukus paversti krikščionimis ir ištirti šias nežinomas 
šalis. Prekyba ir godumas atėjo vėliau. 

Pirmasis keliautojas-tyrinėtojas, Prancūzijos jūrų 
karininkas Mezanas, iškeliavęs kaip tyčia liūčių metu 
ir turėjęs tokių puikių maisto dėžių, jog už aštuonias- 
dešimt kilometrų nuo pakrantės buvo nužudytas. Pir- 
mieji europiečiai, kurie 1848 metais nustebę išvydo Ki- 
limandžaro ledinę viršukalnę, buvo vokiečių misionie- 
riai Johanas Rebmanas ir Liudvigas Krapfas. „Šie mi- 
sionieriai buvo fiziškai netinkami tokioms kelionėms“, 
rašo vienas anglas. „Jie beveik neturėjo būtiniausių 
mokslinių žinių. Krapias nešiojosi šautuvą, dėl kurio 
būdavo vienos nelaimės. Nešuliniai gyvuliai vis pabėg- 
davo. Pats nuostabiausias jo daiktas buvo skėtis, po 
kuriuo su savo žmonėmis miegodavo blogu oru ir ku- 
„ris, staiga išskleistas, nuvijo liūtą, o kitą sykį — plė- 
"šikų gaują. Tačiau kad ir kokių jie turėjo trūkumų, bet 
buvo geri kalbos žinovai, švelnūs su čiabuviais ir, svar- 
biausia, nepralenkiami atkaklumu ir drąsa.“ 

Jų pasakojimai apie didžiulius Afrikos gilumos eže- 
rus, prie kurių jie buvę, kėlė rimtiems geograiams abe- 
-jones ir smalsumą. Todėl 1857 metais Afrikon išvyko 
"anglai Ričardas Bartonas ir Džonas Spikas ir atrado 
Tanganikos ežerą. Palikęs sergantį Bartoną Taboroje, 
Spikas traukė toliau vienas ir 1858 metų rugpiūtyje 
pasiekė didžiausią Afrikos ežerą, kurį pavadino Vikto- 
rijos ežeru. Jis 130 kartų didesnis už Bodeną, jame tilp- 

tų visa Airija. Šio ežero įlanka iš Serengečio naciona- 
linio parko pusės pavadinta to didžiojo tyrinėtojo var- 
du. Kai Bartonas Taboroje išklausė sugrįžusio bendra- 
žygio pasakojimą, nepatikėjo, kad Nilas tikrai išteka 
iš Viktorijos ežero. Todėl 1860 metais Spikas vėlei iš- 
siruošė tenai, šį kartą jį lydėjo Džeimsas Ogestas Gran- 
tas, kurio vardą turi puikios, didelės mūsų parko ga- 
zelės. 1862 metų liepos mėnesy abu stovėjo sužavėti 
prie krioklių, per kuriuos Nilas išteka iš Viktorijos 
ežero. 

Savo kelionės pradžioje pakrantėje jis sutikęs Ham- 
burgo pilietį Albrechtą Rošerį. Nuverstas Bavarijos ka- 
ralius Liudvikas I davęs jam pinigų, kad „paieškotų 
ežerų Afrikos gilumoje“. Tų pinigų, atrodo, buvo ne- 
daug, nes Rošerį lydėjo du tarnai ir du nešikai. Tačiau 
ir dėl šio menko turto jis buvo nužudytas. Zanzibaro 
sultono valdžia vis dar tebebuvo tokia didelė, kad žu- 
dikas jo įsakymu buvo sugautas ir bausmei atgabentas 
į pakrantę. 

Keliom savaitėm anksčiau už Rošerį misionierius 
ir tyrinėtojas Livingstonas, keliaudamas Zambezės upe 
aukštupio link, pasiekė Njasos ežerą, kurį Rošeris ma- 
nė atradęs pirmasis. Paskui 1866—1869 metais Livings- 
tonas skverbėsi Tanganikos ežero pakrantėmis toliau 
į žemyno gilumą. Kai jis po trejų metų „kaip skeletas“ 
sugrįžo į Udžidžį, netoli ežero, labai nusivylė sužinojęs, 
kad dalis užsakytų maisto atsargų išvogta, o dalis bu- 
vo už 400 kilometrų Taboroje. O svarbiausia, nebuvo 
jokio laiško iš Europos. 

Kadangi Europoje penkerius metus nieko nebuvo 
apie jį girdėti, 1870 metais „New York Herald“ jo ieš- 
koti pasiuntė reporterį Henrį Mortoną Stenlį. Tačiau 
Stenlis sunkiai sergantį tyrinėtoją galėjo atgabenti tik 
ligi Taboros; Livingstonas atsisakė grįžti pakrantėn ir 

Europon. Jis dar kartą išvyko, norėdamas ištyrinėti 
rytinį Tanganikos ežero pakraštį, ir ten vieną rytą jo 
tarnai afrikiečiai rado jį negyvą, klūpantį prie lovos. 
Šie ištikimi palydovai, Džeimsas Čula ir Abdula Zuzis, 
pargabeno išsekusį tyrinėtojo kūną ir visus jo popie- 
rius bei instrumentus į pakrantę. Livingstonas palaido- 
tas Londone Vest minsterio abatijoje kartu su didžiau- 
siais savo tautos žmonėmis; abu tarnai vėliau atliko 
kelias ekspedicijas į Centrinę Afriką. 

Aštuoniasdešimtaisiais metais į Viktorijos ežero 
apylinkes iškeliavo ir vokiečių gydytojas dr. G. A. Fi- 
šeris. Negyvenamame rytiniame Viktorijos ežero pa- 
kraštyje, kur dabar yra Serengetis, jam taip sunku buvo 
rasti maisto, jog šių nepriteklių išvargintas sugrįžęs ne- 
trukus mirė. Toks pat rūpestingas tyrinėtojas buvo ang- 
las Džozefas Tomsonas, kurio vardu pavadintos gražios 
geltonai baltos su juodu dryžiu per šoną gazelės. Tom- 
sonas ir Fišeris ilgą laiką buvo paskutiniai tikri keliau- 
tojai-tyrinėtojai Rytų Afrikoje. Kurie vyko vėliau, daž- 
niausiai turėjo kitus slaptus tikslus. 

Nors vokiečių pirkliai jau nuo 1840 metų buvo įsi- 
kūrę Zanzibare, o vokiečių tyrinėtojai kaip Rošeris ir 
fon der Dekenas pirmieji pasiekė Tanganiką, Vokietijos 
vyriausybė visiškai nesidomėjo šia šalimi. 

Vokiečių kolonijų draugija, nepaisydama Bismarko 
nuomonės, propagavo naujajame reiche kolonijų įsigi- 
jimą. Draugijos pavedimu dr. Karlas Petersas su grafu 
Otu Pfailiu ir kitais, svetimomis pavardėmis persirengę 
mechanikais, išvažiavo paprastame trečios klasės vago- 
ne iš Triesto į Zanzibarą. Nors jų tenai laukė Bismarko 
telegrama, įspėjanti, kad jie nesitikėtų Vokietijos vy- 
riausybės paramos, jie sudarinėjo kontraktus su šalies 
čiabuvių vadais. Jie turėdavo pasirašyti raštą, jog nesą 
Zanzibaro sultono pavaldiniai. Prasidėjo tikros lenkty- 

nės su generolu Loidu Metjuzu, kurį į tas pačias vietas 
su šimtu aštuoniasdešimt kareivių pasiuntė sultonas. 
Vadai prisidėdavo tai prie Peterso ir vokiečių, tai prie 
Metjuzo ir sultono. Vienas net yra pasakęs, kad prisidė- 
siąs prie to, kuris atsigabens gražesnės medžiagos vė- 
liavai. Dalis tų vadų buvo smulkūs kaimų seniūnai ar- 
ba nežymūs tikrųjų genties vadų giminės. Bet kai Pe- 
tersas su „dokumentų“ šūsnimi sugrįžo į Berlyną, vie- 
šosios nuomonės spaudžiamas, Bismarkas pakeitė savo 
nusistatymą ir išdavė „vokiečių kolonijų draugijai“ rei- 
cho apsauginį raštą naujai įsigytoms sritims. Veltui Zan- 
zibaro sultonas pareiškė, kad jis šiose srityse laikąs net 
kelis garnizonus: vokiečių eskadra bemat privertė jį 
pripažinti protektoratą. 

O Karlas Petersas išsiruošė naujon slapton kelionėn 
į Ugandą, kurioje vėl rinko parašus. Kai jis sugrįžo pa- 
krantėn, paaiškėjo, kad šį kartą veltui stengėsi. Tuo 
metu Bismarkas kartu su anglų vyriausybe pasidalino 
Rytų Afriką į vokiečių ir anglų įtakos sritis, ir Uganda 
atiteko Anglijai. Kas priklauso sultonui, sprendė ko- 
misija, sudaryta iš vieno anglo, vokiečio ir prancūzo; 
Zanzibaro sultonas į ją visai nebuvo pakviestas. Ang- 
lija pasiūlė sultonui atsisakyti sričių prie Kilimandžaro 
vokiečių reicho naudai. Už Helgolando salą Vokietija 
1890 metais pripažino Zanzibarą anglų įtakos sferai. 
1891 metų sausio 1 dieną vokiečių reichas paėmė į sa- 
vo rankas naują Tanganikos protektoratą, pavadinda- 
mas jį Vokietijos Rytų Afrika. 

Pilnutėlės benediktinų kapinės Dar-es-Salame by- 
loja, kad tais laikais naujoji vokiečių kolonija pareika- 
lavo daug aukų iš ten besiveržiančių vokiečių. 

Jau 1888 metais kilo pirmasis maištas, kai vokiečiai, 
Zanzibaro sultono įgalioti, ėmė rinkti mokesčius toli- 
mesniuose šalies rajonuose. Sukilėlių vadas Buširis pra- 

džioje buvo riteriškas, jis pats apgynė vieną vyskupą 
nuo siautėjančios minios ir išsiuntė jį su penkiomis eu- 
ropietėmis ir gera apsauga pakrantėn. O paskui kovos 
vis aštrėjo, ir su egiptiečių ir zulusų daliniais iš Por- 
tugalų Rytų Afrikos turėjo įsikišti kaizerio komisaras 
fon Vismanas. Jis užėmė Buširio tvirtovę, sumušė su- 
kilėlius ir galiausiai rado jų vadą pusnuogį ir išbadė- 
jusį vienoje lūšnoje. Surakintą grandinėmis, jį atgabe- 
no į Banagį ir 1889 metų gruodžio 15 pakorė. | 

Pavojingesnis buvo hejų tautelės sukilimas, vado- 
vaujamas Mkvavos, kurio tėvas buvo subūręs dvide- 
šimt devynias gentis. Mkvava ėmė duoklę iš visų per 
jo žemes traukiančių karavanų. Dėl to kilo konfliktas 
su naująja vokiečių valdžia. 

Galiausiai išžygiavo leitenantas fon Zelevskis su 
tūkstančių vyrų prieš galingąjį juodąjį karalių. Mkvava 
norėjo taikytis ir jo pasitikti pasiuntė delegaciją su do- 
vanomis. Tačiau į šiuos pasiuntinius, tikriausiai dėl ne- 
susipratimo, buvo atidengta ugnis, ir tik vienas likęs 
gyvas žmogus sugrįžo pas Mkvavą ir papasakojo apie 
nelaimę. 

Tada karalius suruošė pasalą viename krūmų pri- 
žėlusiame slėnyje, nužudė du šimtus penkiasdešimt af- 
rikiečių ir dešimt vokiečių kareivių, paėmė tris šimtus 
šautuvų, tris lengvus pabūklus ir daugybę amunicijos. 

Mkvava išsilaikė iki 1898 metų, paskui naujasis vo- 
kiečių gubernatorius paskyrė už jo galvą 5000 rupijų 
premiją. Ji padėjo. Jaunas vyrukas, pakliuvęs vokie- 
čių nelaisvėn, prisipažino, kad jis Mkvavos tarnas ir 
kad jo sunkiai sergantis ponas guli džiunglėse per tris 
valandas kelio nuo čia. Majoras Merklis tikrai rado ten 
porą būtybių, tįsančių ant žemės, ir vienai nieko nelau- 
kęs šovė į galvą. Tai buvo Mkvava, bet jau seniai miręs 

ir sustingęs. Jis buvo paleidęs savo senam tarnui, o 
paskui ir sau kulką į pilvą. 

Didžiojo genties vado galva buvo nupiauta ir nu- 
siųsta į vieną Vokietijos muziejų. Jo gentainiai palai- 
dojo kūną su didelėmis iškilmėmis; hejai ligi šiolei 
kiekvienais metais aprauda Mkvavą jo mirties dieną. 
Kai šalis atiteko anglams, pirmasis genties prašymas 
buvo grąžinti jų karaliaus galvą. Tačiau vokiečių vy- 
riausybė atsakė, kad jos nesą Vokietijoje. 

Po antrojo pasaulinio karo dabartinis Tanganikos 
gubernatorius pats ėmėsi šio reikalo ir susižinojo su Bre- 
meno Užjūrio muziejaus direktoriumi. Dr. Helmutas 
O. Vagneris, geras mano pažįstamas, bemat sutiko ati- 
duoti kulkų suvarpytą kaukolę. 1953 metais, taigi dau- 
giau kaip po pusės šimtmečio, žuvusio vado galva buvo 
grąžinta jo tautai. Adamas Zapis, sukilėlių vado anū- 
ko sūnus, atsidėkodamas atsiuntė muziejaus direktoriui 
didelį vertingą etnografinių daiktų rinkinį. 

Kitas žymus kovotojas už laisvę buvo vadas Zikis; 
pamatęs, kad pralaimės, nuėjo su šeima į parako san- 
dėlį ir susisprogdino. 

Karlas Petersas, kuris, taip sakant, privertė Bismar- 
ką paskelbti Rytų Afriką Vokietijos protektoratu, buvo 
paskirtas vyriausiu Kilimandžaro srities reicho komi- 
saru. Bet netrukus vyriausiąją vokiečių valdybą Dar- 
es-Salame pasiekė biaurūs gandai. Buvo kalbama, kad 
ten gyventojai plėšiami, mušami, bauginami. Viena 
šiurpiausių žinių buvo apie jauną afrikietį, kuris buvo 
pakartas neva už cigarečių vogimą; o iš tiesų, kaip 
patyliukais buvo šnekama, kad lankėsi pas vieną Pe- 
terso sugyventinę aifrikietę. 

1893 metais Petersas buvo atšauktas ir po trejų me- 
tų trukusio tyrimo 1897 metais atleistas iš pareigų „dėl 
piktnaudžiavimo tarnybine padėtimi“. 

Vienas žymiausių vokiečių kolonizatorių Trečiaja- 
me Reiche neturėjo teisės būti ant pašto ženkliuko: tai 
Eminas Paša. Jis, Eduardas Šnicleris, gimė 1840 metais 
Opelne, studijavo mediciną ir perėjo Albanijoje, kur 
vėliau vertėsi medicinine praktika, į musulmonų tikė- 
jimą. Tada jis pasivadino Eminu. 1876 metais stojo 
tarnauti Egiptui ir tapo pradžioje efendžiu, paskui iš- 
kilo iki bėjaus ir galiausiai tapo paša. Netrukus metė 
gydytojo praktiką ir tapo Sudano Pietų provincijos 
gubernatoriumi. Jau pasakojau, kaip mudu su Micha- 
eliu šios provincijos sostinėje Džuboje neseniai šven- 
tėme kūčias kartu su dabartiniu gubernatoriumi afri- 
kiečiu. 

Kai prasidėjo šiurpus Mahdžio viešpatavimas, Emi- 
nas Paša išdūmė į Centrinę Afriką, ir kelis metus apie 
jį nebuvo jokios žinios. Galiausiai jį ten aptiko Sten- 
lis; bet Eminas Paša perėjo į Rytų Afriką ir stojo tar- 
nauti vokiečiams. 1890 metais gubernatorius Visma- 
nas pasiuntė jį į Viktorijos ežero apylinkes žiūrėti, - 
kad tenai neįsigalėtų anglai. Su Eminu išvyko medi- 
cinos karininkas dr. Francas Štulmanas, kuris, kaip ir 
Paša, labai domėjosi etnografija, zoologija, botanika ir 
astronomija. Su jais išvyko kapitonas Langheldas ir 
vokietis jefreitorius Kunė. 

Emino kelionė buvo nepaprastai sėkminga ne vien 
moksliniu atžvilgiu, jis sulaikydavo arabų vergų kara- 
vanus, išlaisvindavo belaisvius ir galutinai panaikino 
vergų prekybą prie Viktorijos ežero. 1892 metų spa- 
lyje arabų vergų pirkliai Belgų Konge perpiovė Emi- 
nui Pašai gerklę. Jie pyko, kad jis, būdamas musul- 
monas, tarnauja krikščionims. 

Oficialus žinynas, anglų valdžios Tanganikoje iš- 
leistas prieš kelis mėnesius, išvardina daugybę suki- 
limų vokiečių viešpatavimo pradžioje ir priduria, kad 

Vokietija visgi buvo paskutinė Europos valstybė, sie- 
kianti įsigyti kolonijų. Taigi viskas buvo daroma per- 
daug skubotai; pirmieji kolonijų valdininkai, rašoma 
toliau, daugiausia buvo karininkai, lig tol tarnavę tik 
Europoje. „Reikia pripažinti, kad daugelis vokiečių 
valdininkų labai domėjosi valdomais žmonėmis ir su 
jais elgėsi draugiškai ir švelniai." 

1905 metais pasklido po šalį gandas, kad viename 
Rufidžio upės intake gyvenanti pabaisa. Vanduo, į 
kurį pasineria šis žvėris, apsaugo nuo ligų, bado ir ki- 
tokių blogybių, nesvarbu, ar jo išgersi, ar juo pasišlaks- 
tysi galvą. Netrukus pradėjo traukti būriai žmonių 
prie upės, kurie vokiečių administracijai nekėlė jokio 
įtarimo. 

Po kurio laiko pasigirdo šnekos, kad stebuklingas 
vanduo kulkas iš europiečių šautuvų paverčiąs van- 
dens čiurkšlėmis, o pataikiusi kulka nusirita nuo kūno 
kaip vandens lašas. Jeigu šie stebuklai neįvyktų, tai 
nukautieji, prieš mirtį išgėrę šio vaisto, po trijų savai- 
čių prisikeltų iš numirusių. 

Tačiau naujiems ,nenušaunamiems“ sukilėliams 
trūko tokio vado kaip Buširis arba Mkvava. Be to, jie 
buvo priversti kulkas daryti iš telefono vielos ir šau- 
dyti limonado butelių šukėmis. Vis dėlto nuo 1905 iki 
1907 metų jie pridarė kolonijų valdžiai daug rūpesčių. 

Šis naujas didelis sukilimas buvo sensacija Vokie- 
tijoj, nes ką tik buvo užgniaužtas herero tautelės maiš- 
tas Pietvakarių Afrikoje. Kai buvo nužudytas bene- 
diktinų vyskupas Kasianas Spisas su dviem broliais ir 
seserimis, vokiečių vyriausybė pasiuntė į Rytų Afriką 
du lengvus kreiserius, būrį jūrų pėstininkų ir spalvotų 
kareivių iš Ramiojo vandenyno Melanezijos salų. Ka- 
re, kuris dabar įsiliepsnojo, žuvo apie šimtas tūkstan- 

čių Žmonių, daugiausia iš bado, nes buvo sunaikintas 
derlius ir išvaikyti gyvuliai. 

Po šių didelių sukilimų buvo įsteigta Vokietijos 
reicho kolonijų ministerija. Jos pirmuoju ministru ta- 
po dr. Bernhardas Dernburgas, Darmštato banko direk- 
torius. Visų pirma, jis pats pavažinėjo po protekto- 
ratą ir 1908 metų vasaryje, duodamas ataskaitą reichs- 
tago finansų komisijai, pareiškė, „kad plantatoriai ka- 
riauja su visais: su manimi, su vyriausybe, su vieti- 
niais valdininkais ir su pačiais čiabuviais. Labai nema- 
lonų įspūdį daro tokia daugybė baltųjų, besišvaistan- 
čių begemoto odos rimbais.“ 

Jis paskyrė vietoj karinės administracijos civilinę, 
kurios veikla, deja, užsibaigė po septynerių metų. 

Prieš pusmetį iki prasidedant pirmajam pasauli- 
niam karui į Tanganiką atvyko vokiečių generolas fon 
Letov-Forbekas, kuris dalyvavo slopinant boksininkų 
sukilimą Kinijoje; per herero tautelės maištą Vokie- 
čių Pietvakarių Afrikoje buvo sužeistas ir vadovavo 
kolonijinei kariuomenei Kamerune. Taigi, jis jau bu- 
vo pakankamai vėtytas ir mėtytas po užjūrius. 

Tanganikoje fon Letov-Forbeko žinioje buvo tik 
250 vokiečių karininkų ir 2500 afrikiečių. Prieš krei- 
serį „Kionigsberg“ Tanganikos vandenyse kovojo trys 
anglų kreiseriai. Vis dėlto vokiečių kreiseriui dukart 
pavyko atviroje jūroje iš pagalbinių laivų paimti ang- 
lies, paskandinti vieną anglų kreiserį, o paskui pasi- 
traukti į Rufidžio upę, į kurią anglų laivai dėl didesnės 
gramzdos negalėjo įplaukti. Kuo skubiausiai reikėjo 
atsigabenti iš Anglijos sunkias haubicas „„Kionigsber- 
gui” sunaikinti. Tačiau jo įgula su patrankomis ir šaud- 
menimis paspruko ir, vadovaujama Letov-Forbeko, 
kovojo toliau. Du kartus vokiečių pagalbiniai laivai 

pralaužė pakrantės užtvarą ir atgabeno ginklų ir šaud- 
menų. 

Letov-Forbekas su maža kolonijine kariuomene tai 
užpuldavo Ugandos ir Kenijos geležinkelius ir išardy- 
davo bėgius, tai vėl pasirodydavo Rodezijoje ir Belgų 
Konge. Anglų kariuomenę, atvežtą iš Indijos, jis su- 
mušė, suginė atgal į laivus ir tada iki 1916 metų turėjo 
ramybę. 

O tuo metu Vokiečių Pietvakarių Afrika pasidavė. 
Tada iš ten su didele kariuomene atvyko generolas 
Smatsas, bet joje kilo maliarijos epidemija, ir jie ne 
ką galėjo padaryti vokiečių kolonijinei kariuomenei. 
1917 metų lapkričio mėnesį fon Letov-Forbekas su sa- 
vo būriais perėjo į portugalų teritoriją ir ten dešimt 
mėnesių vedė partizaninį karą, paskui 1918 metų rug- 
sėjyje staiga vėl pasirodė vokiečių teritorijoje, paskui 
dar kartą įsiveržė į Rodeziją ir pasidavė tik 1918 metų 
lapkričio 25 dieną, praėjus kelioms dienoms po to, kai 
Vokietijos reichas padėjo ginklus. 

Nėra abejonės, kad jis su minimaliais ištekliais 
viso karo metu laikė Rytų Afrikoje didelius sąjungi- 
ninkų kariuomenės dalinius, neleisdamas juos panau- 
doti kituose frontuose. Tačiau pačios Tanganikos gy- 
ventojams, kuriuos „apginti“ varžėsi vokiečiai ir ang- 
lai, šis europiečių karas, iš esmės mažai jiems terū- 
pėjęs, nešė vien kančias ir skurdą. 

1917—1918 metais kaip visame pasaulyje taip ir 
Tanganikoje siautė gripas ir nuvarė į kapus 80 000 
afrikiečių. O 1924 metais užėjo sausra, ir abipus gele- 
žinkelio pylimo galima matyti mirusių nuo troškulio 
kaukoles, jie veltui mėgino čia gauti vandens. Tautų 
Sąjunga atidavė anglams Tanganiką iki pat tirštai ap- 
gyvendintų vatusų — Ruandos ir Urundžio — karalys- 
čių, kurios buvo prijungtos prie Belgų Kongo. 

Vokiečiams valdant Tanganiką buvo maždaug trys 
milijonai gyventojų. Kadangi mudu su Michaeliu ke- 
tiname atlikti šioje šalyje šimtų tūkstančių gyvulių 
surašymą, mes susidomėjome, kaipgi iš tiesų skaičiuo- 
jami žmonės tokioje puslaukinėje šalyje — be regist- 
racijos biurų ir civilinės būklės registracijos sąrašų. 
1931 metais vadai turėjo pristatyti keturių rūšių sėk- 
las. Vienos rūšies sėklos buvo juodos ir stambios, jos 
reiškė vyrus. Rusvi grūdeliai su dviem plaukeliais 
vaizdavo moteris; jie pamėtėti oran netgi galėdavo 
skristi. Į kitą maišiuką buvo dedamos mažos apvalios 
sėklutės — tai buvo mergaitės, o mažos pailgos vienos 
žolės sėklos atstodavo berniukus. Už kiekvieną paval- 
dinį — sėklelė į puodelį. Tai puikus metodas, bet, 
deja, nepritaikomas zebrams ir gnu. Naudodamasi 
tokiu „gyventojų surašymo“ būdu, kuris daug tiksles- 
nis už ankstesnius skaičiavimus, naujoji administracija 
rado penkis milijonus afrikiečių. Jų skaičius kasmet 
priauga dviem procentais. 

Dalis išvytų ir eksproprijuotų vokiečių naujakurių 
nuo 1925 metų galėjo grįžti. Trečiasis reichas rėmė 
juos pinigais ir paskolomis, ir todėl 1939 metais, prieš 
prasidedant antrajam pasauliniam karui, Tanganikoje 
gyveno 4054 anglai, kurie valdė 499 fermas, ir 3205 
vokiečiai su 558 fermomis, iš kitų europiečių buvo 
893 graikai ir 260 jų dvarų. 

Paskutinis gyventojų surašymas 1957 metais pa- 
rodė, kad čia gyvena 8,6 milijono afrikiečių — jų 
skaičius per paskutiniuosius penkiasdešimt metų be- 
veik patrigubėjo,— 72 000 indų, 20600 europiečių ir 
19 000 arabų. Indai čia buvo atgabenti daugiausia kaip 
kuli ir kaip pigi darbo jėga geležinkeliams tiesti. Ka- 
dangi jie nereiklūs ir darbštūs ir atidaro nuošaliausiose 
vietovėse, kur europietis neištvertų, mažas parduotu- 

vėles, tai daugelis jų prasigyveno. Šiandien jų ranko- 
se didelė prekybos dalis. 

Pats maloniausias iš jų yra anglų muitinės tarnau- 
tojas Arušoje. Jis privalo kiekvieną kartą patikrinti 
mūsų instrumentus ir daiktus. Jis nepaperkamas, ko- 
rektiškas kaip vokiečių valdininkas ir dar paslaugus 
ir geraširdis. Michaeliui ir man gyvenime ne dažnai 
teko susidurti su indais, ir šis muitinės tarnautojas 
mus taip nuteikė, kad visi indai mums atrodo simpa- 
tiški. Ir vienas žmogus svetimame krašte savo elgesiu 
gali padaryti daug gero arba blogo savo šaliai. 


SKAIČIUOJAME GYVULIUS 


Dabar kiekvieną rytą einu lenktynių su trim tūks- 
tančiais geltonai baltų su juodu dryžiu per šoną Tom- 
sono gazelių. 

Ant raino kaip zebras lendroverio radiatoriaus 
gulsčiai pritvirtintas Irantėtas atsarginis ratas. Įgrūdu 
ten pagalvę, atsisėdu ant jos ir įsispiriu kojomis į van- 
dens kanistrus, pririštus mašinos priekyje greta žibin- 
tų. Taip ir sėdžiu tvirtai įsikibęs ir nenulekiu, kai ma- 
šina daro posūkius ar šuolius. Mūsų vairuotojas afri- 
kietis Mgabo važinėja greitai ir drąsiai, tačiau nė 
karto nepataikė į duobę ir nė karto dygliakrūmio ša- 
ka nesušėrė man per veidą. 

Sėdžiu su glaudėmis: seniai nebebijau ekvatoriaus 
saulės ir jau ne vieneri metai kaip nenešioju Afrikoje 
net skrybėlės. Karštas oras užlieja man kūną, jaučiu 
jo bangavimą. 

Kelios besiganančios gazelės pasileidžia bėgti kar- 
tu su mumis. Pradeda lėkti ir kitos. Šimtai, tūkstančiai 
nori su mumis pasirungti, lenktynės, atrodo, joms tik- 
ras malonumas. Jų didžiausias greitis — 56 km per va- 
landą, ir jei ne per smarkiai važiuoji, jos stengiasi visu 
greičiu perbėgti į kitą pusę prieš pat mašiną. Lieknos, 
didelės antilopės impala rintuotais, išriestais ragais 
perlekia per kelią ypač principingai, pasišokėdamos iš 
karto visom keturiom. 

Taip kas rytą važiuojame nuo mūsų skardinio na- 
melio pustrečios valandos iki tos vietos, kur du mecha- 

nikai prisuka naujas kojas ,„Ančiai“ palaužtais spar- 
nais. Nuo tokio darbo stepėje jie apsipila prakaitu, 
nes turi be elektros išgręžti rankomis šimtus skylių 
sraigtams milimetro tikslumu. Nors juodu jau daug 
metų gyvena Afrikoje, bet jiems viskas pirmiena, nes 
jie didelio miesto — Nairobio gyventojai ir todėl kiek- 
vieną kartą susižavėję pasakoja, kaip dieną zebrai 
buvo priėję visai prie pat lėktuvo, arba kad naktį prie 
jų namelio staugė hienos. Didžiausias jų noras — iš 
arti pamatyti liūtus. Mes galim tai padaryti. Mums te- 
reikia juos pavėžėti du kilometrus stepėn. 

Molinė trobelė, kurioje jie miega, paprastai yra 
parko vedliams afrikiečiams užeiga žygio metu. Jos 
šiaudinis stogas kūgio formos. Prieš tris mėnesius du 
šie drąsūs žmonės aptiko prie užrakintų trobelės durų 
kraujo pėdsakus, kuriais eidami rado pusę moters kau- 
kolės ir žandikaulį. Ji tikriausiai buvo sunkiai sužeista 
arba sunkiai sirgo ir, matyt, tikėjosi vedlių trobelėje 
rasti pagalbą ir prieglobstį. Prie užrakintų durų naktį 
ją sudraskė žvėrys. Kas ji per viena buvo, nepavyko 
sužinoti. 

Kai vieną dieną važiuojame per laukus už parko 
Ikomos apylinkėse, mus sustabdo berniukas ir paprašo 
pagalbos. Įsisodinam jį mašinon, jis rodo mums kelią. 
Privažiuojame didelę lūšną, kurioje dejuodamas ant 
žemės guli sunkiai sužeistas senis. Jo artimieji buvo 
pakloję jam guolį iš raguočių kailių. Nors jo liemuo 
subintuotas, tačiau kraujo bala vis didėja. Jis sunkiai 
alsuoja. Lauke stovi afrikietis sanitaras, kuris Ikomos 
teritorijoje vadovauja mažai ligoninei. Jis beviltiškai 
galuojasi taisydamas savo nediduką sunkvežimį. Mes 
išsveriam tą jo vežimą, paskolinam oro siurblį, o Mga- 
bo dvi valandas lopo padangą. Kaimiečiai su malonu- 
mu padeda, jie plepa ir juokiasi, kai tuo metu lūšnos 

prietemoje gargaliuoja senis. Kai mes pagaliau sutai- 
some mašiną, jis griežtai atsisako važiuoti. „Ne, leiskit 
man čia numirti, savo namuose, tarp savo žmonų!" 
Mes jį gerai suprantame. 

Kaimynai pasakoja, kad jį, dirbantį lauke, užpuolė 
kafrinis buivolas ir pradūrė šoną. Mums atrodo, kad 
jis brakonieriavo ir sužeidė gyvulį užnuodyta strėle, 
nes kafriniai buivolai nei iš šio, nei iš to nepuola. Senis 
po kelių valandų miršta guolyje iš jaučių odų. 

Kiek mes žinome, buivolai — taikūs gyvuliai, ir 
galime parodyti nuotraukų, kuriose stovime buivolų 
kaimenėje. Manau, kad jie tiek pat pavojingi kaip 
naminės karvės. Nereikia pamiršti, kad ir naminiai 
buliai ir karvės kartais puola žmogų, sužeidžia, arba 
net subado. 

Kadaise Mailsas Terneris, vakarinės Serengečio da- 
lies girininkas, didesnę savo gyvenimo dalį praleido 
bemedžiodamas, jis buvo netgi medžiotoju profesio- 
nalu. Aš jo paklausiau, ką mano apie kafrinių buivolų 
piktumą. Mailsas galvoja, skaičiuoja mintyse, o paskui 
sako: 

— Na, kokius aštuonis—devynis šimtus buivolų 
savo gyvenime tikrai esu nušovęs. 

Ar jam kada grėsė pavojus? 

— Ne. Gal tik vieną kartą. Buivolas buvo sužeistas. 
Jis du ar tris kartus pasislėpė krūmuose. Bet mes vis 
surasdavome ir išvarydavome. Dėl to jis įsiuto ir ga- 
liausiai puolė mus. 

Maždaug už dviejų kilometrų nuo mūsų stovyklos 
prie Banagio kalno darbininkai įsiruošė „plytinę“; nu- 
lipdo iš molio keturkampius luistus ir palieka saulėje 
džiūti. Deja, ši „plytinės“ aikštelė jau prieš tai buvo 
seno buivolo poilsio vieta. Jis nė nemano dėl molio 
plytų nuo jos atsisakyti, klampoja per apdžiūvusią teš- 

lą ir atkakliai stovi visą popietę po medžiu, kurio pa- 
vėsyje buvo įpratęs snausti. Nacionaliniame parke 
medžioti draudžiama, todėl reikia laukti, kol jam čia 
nusibos, o jei ne, tada reikia bandyti jį nuvyti kitokiu 
būdu. 

Šiaip ar taip, niekad nežinia, kas tokiam senam bui- 
volui šaus į galvą. Prieš keturiolika dienų, besileisdami 
pralėkėm žemai virš Mailso namo, pabaidėme neto- 
liese stovintį buivolą. Ore tratanti baidyklė jį taip su- 
erzino, kad jis ėmė pašėlusiai šokinėti ir įsiutęs puolė 
krūmą. 

Tarp girininko namo ir mūsų skardinės trobelės 
kasdien praeina keturi seni buivolai. Vienas atrodo 
aklas ar beveik aklas, jis kartoja kiekvieną jaunes- 
niojo draugo judesį ir savo galvą laiko prikišęs prie 
jo šono. Kitas senas, beveik apakęs buivolas prieš du 
mėnesius užtvėrė kelią iš Banagio į Ikomą. Kurį laiką 
jis beveik kasdien stovėdavo maždaug už penkiasde- 
šimt metrų nuo kelio po medžiu ir puldavo tik pasiro- 
džiusį dviratininką. Todėl mūsų tarnus daug rečiau 
lankydavo svečiai iš Ikomos, o tie, kurie prasmukdavo, 
pasakodavo apie senąjį kafrinį buivolą tokių dalykų, 
nuo kurių stodavosi plaukai. 

Kampalos inžinierių mokyklos studentai afrikiečiai 
kasmet atlieka trijų mėnesių praktiką Karalienės Elž- 
bietos nacionaliniame parke Ugandoje. Dažniausiai tie- 
sia kelius. Vienas jų važiavo šeštadienį po darbo ant 
savo draugo dviračio bagažinės namo. Kelyje jie pa- 
baidė buivolą, kuris įpyko ir juos užpuolė. Nors iš 
paskutiniųjų mynė dviratininkas pedalus, buivolas 
juos pavijo ir beveik siekė ragais. Jis ruošėsi durti. 
Tada studentas ant bagažinės iš baimės ir nevilties 
užmaukšlino jam ant akių savo skrybėlę. Gyvulys taip 
suglumo ir persigando, jog šoko į šalį ir nukūrė. 

Kai šalyje paplinta raguočių maras, pasitaiko, kad 
ligoti buivolai elgiasi kartais visiškai kitaip. Tuomet 
jie puola nelauktai ir kai kur yra net automašinas su- 
badę. Narsos jiems niekad nestinga. Teko stebėti, kaip 
buivolas stojo prieš puolantį liūtą ir jį nudūrė. Liūto 
palaikus surijo krokodilai. 

Kitą kartą maža kafrinių buivolų banda užklupo 
tris liūtus, kurie ką tik buvo sumedžioję dvi gnu ir jau 
ruošėsi jas sudoroti. Buivolai juos nuvijo nuo grobio 
ir visą valandą neprileido; to laiko pakako grifams, 
kad iš gnu liktų tik kaulai. Buivolai su drambliais turi 
bendrą bruožą, kad nepalieka pašauto draugo nelai- 
mėje. Jie baksnoja jį savo snukiais, versdami atsistoti. 
Raganosius, begemotus, žirafas lengva nušauti, o bui- 
volai gajūs. Jei blogai pataikai, jis dar ilgai bėga, pa- 
sislepia brūzgynuos ir gali netikėtai užpulti medžio- 
toją, kuris, jo ieškodamas, laksto aplinkui, nežinoda- 
mas, kur jis. Toks kafrinių buivolų elgesys, kai kurių 
žmonių nuomone, rodo jų „klastą“ ir „piktumą“... 

Ilgai kybojo mūsų „,sparnuotasis zebras“ ant 
skrysčių po trikoju iš nukirstų medžių, o dabar jis vėl 
turi tvirtas nuosavas kojas, kuriomis gali įsibėgėti ste- 
pe ir pakilti į orą. Ir jis visas pataisytas. Pakviečiame 
abu mechanikus dalyvauti pirmajame bandomajame 
skridime. Jie gi pastatė ant kojų „zebrą“ ir turėtų ge- 
riausiai žinoti, ar galima juo pasikliauti. Bet jie man- 
dagiai atsisako. Vienas, mat, prisiekė niekad nekelti 
kojos lėktuvan, o antrasis taipogi geriau nori likti že- 
mėje ir važiuoti automobiliu. Prieinu prie lėktuvo ir 
žiūriu, kad Michaelis neprisuko antrosios piloto kėdės. 
Ar tikrai jis ketina skristi vienas? 

Aš paklausiau. Jis sako: 

— Jei kas nors atsitiktų, tai nors vienas iš mūsų 
liks gyvas, kitaip visas mūsų triūsas nueis niekais. 

Supykstu; tarp mudviejų prasideda savotiška dvi- 
kova. Michaelis įsidrąsina ir man pasako: 

— Tu juk žinai, kad lakūnas vienas nusprendžia 
imti keleivių ar ne. 

To jau per daug. Aš įnirštu. Tėvai kartais įpyksta, 
kai sūnūs pradeda jiems nurodinėti. Tačiau šalia stovi 
svetimi, ir aš nenoriu, kad jie tai pastebėtų. 

Kai Michaelis, apsiavęs chaki spalvos kelnėmis, pa- 
silenkia pakelti kanistros su vandeniu ir pastatyti į 
lėktuvą, aš atsivėdėju ir iš visos sveikatos šveičiu jam 
per užpakalį. Nuo seno įsigalėjęs tarp mudviejų neti- 
kęs įprotis vienas kitam netinkamu momentu visai 
netikėtai suduoti per užpakalį arba šiaip kur geriau- 
siai tinka. 

Mudviejų žmonos veltui stengiasi mus nuo to at- 
pratinti. Laikui bėgant išsilavinau smagią ranką. Man 
rodos, šį Kartą ypatingai gerai nusisekė užtvoti, jaučiu, 
kaip dega delnai. Michaelis, kaip visada, apsimeta nie- 
ko nepajutęs. Nieko nenutuokią svečiai kartais labai 
išsigąsta, kai taip atsitinka mums taikiai šnekučiuo- 
jantis. Jie nežino, kad mudu tokiais momentais vienas 
kitą ypač gerai suprantame. 

Taip ir dabar. Užtvara pralaužta. Prisukame antrojo 
lakūno kėdę, pamažu riedame stepe, ieškodami lygios 
vietos pakilimui, paspaudžiame akceleratorių ir su pa- 
žįstamu ūžesiu paliekame savo draugus toli ant žemės. 

Viskas eina gerai. Visada viskas gerai klojasi, kada 
tikiesi nelaimės. Tikri likimo smūgiai užklumpa mus 
netikėtai kaip griaustinis iš giedro dangaus. 

Vakar pusę septynių ryto per mūsų lauko radijo 
stotį paprašėme pulkininko Molojaus, nacionalinio 
parko direktoriaus, gyvenančio Arušoje, atsiųsti iš 
Nairobio mažą nuomojamą lėktuvą. Jis turi parga- 
benti namo abu mechanikus su įrankiais, nes ir tas, 

kuris buvo davęs žodį neskraidyti, vargais negalais 
nusprendė šįkart skristi. 

Toks pranešimas per mūsų parko radijo dėžę ne 
taip jau paprastas dalykas. Mūsiškiai Frankfurte ste- 
bisi, kad mes jiems siunčiame vien tik angliškas tele- 
gramas. Bet pamėgink per prikimusį radijo siųstuvą, 
kuris be perstojo cypia, stūgauja ir traška, perduoti 
paraidžiui vokiškus žodžius, kurių reikšmės priėmėjas 
sekančioje stotyje visiškai nesupranta. Kartą pats di- 
rektorius beveik dvi valandas raidė po raidės stengėsi 
perduoti mums be galo ilgą, daugiau kaip šimto žodžių 
telegramą, ir vis dėlto mudu visą vakarą prasėdėjo- 
me, hienoms stūgaujant, stengdamiesi suvokti žodžių 
kratinio prasmę. Šį kartą mes pasipiktinom, kai buvo 
perduota, kad turime palikti vietą vienai damai. Va- 
dinasi, nuomojamo lėktuvo lakūnas atsigabena dar ir 
savo žmoną arba draugę! Juk mes mokame už lėktu- 
vą, todėl norime pasinaudoti visomis vietomis. 

Bet mūsų pyktis be pagrindo. Iš mažo „„(Cesnos“ tipo 
lėktuvo lakūnas išlipa vienas, tai moteris. 

Lėktuvo pataisymo proga suruošiama šventė. Prie- 
temoje priešais mūsų skardinę trobelę pagaminame tik- 
ro ugninio kriušono. Michaelis turi atsiklaupti. Gor- 
donas tvoja plokščiąja masajų kalavijo puse jam per 
petį, kad net aidi; jis įteikia Michaeliui mažą dryžuotą 
arklį su dviem sparnais. Ponia Harvėj šitą pegasą iš- 
kirpo iš skardos, nudažė ir pridėjo raštą: 


„SERENGEČIO SPARNAIS 
MICHAELĮ GŽYMEKĄ 
apdovanoja Rytinio ir Vakarinio Se- 
rengečio tarnautojai ir jų žmonos už 
jo skraidymą pažeme ir aukštai ple- 
venančią dvasią, už žmonių ir gyvu- 

lių gyvybės saugojimą, už nuolatinį 
pasiruošimą kiekvieną bet kokiu lai- 
ku, bet kur nuskraidinti, už jo šypse- 
ną, kai mes pykstame, už tai, kad jis 
niekad nesiskundžia, ir, svarbiausia, 
už visus neišskaičiuojamus nuopelnus 
laukiniams gyvuliams.“ 


Ceremonija darosi labai iškilminga; Koni akyse 
pasirodo ašaros. Gelbsčiu šventę antru riterišku smū- 
giu Michaeliui per užpakalį, kai jis dėkodamas nusi- 
lenkia. 

Kriušonas stiprus ir jis veikia įvairiai: Hermanas 
Gimbelis ant mūsų metalinio stogo taip netikėtai „šau- 
na iš patrankos“, jog mes vos neišgriūvam ant žemės. 
Michaelis surišamas ir per juosmenį papuošiamas gel- 
tonu neiloniniu raiščiu, kuriuo žymime zebrus. Nors 
mums labai striuka su vandeniu, dauguma svečių susi- 
laisto iki paskutinio siūlelio. Mano sūnus nusidegina 
fejerverku ranką. Kai Pulmanai su abiem mechanikais 
ruošiasi važiuoti, Hermanas jiems nematant pastato 
ant džipo viršaus ties anga puodą su vandeniu. Važiuo- 
jant jis pamažu laistosi, keleiviai kiaurai permirksta, 
bet, gerai nusiteikę, mano, kad lyja. 

Kitą dieną Koni Pulman susižavėjusi sako: 

— It was a wonderful party, like Christmas Eve 
(Tai buvo nuostabus pobūvis, kaip kūčių vakarą)! 

Pradžioje lyg ir nustembu dėl tokio palyginimo, 
bet paskui prisimenu mūsų kūčių vakarą Džuboje ir 
kad anglai kalėdas švenčia panašiai kaip mes Naujuo- 
sius metus. 

Kaip puiku viduryje savanos turėti namą. Net jeigu 
jis tik skardinis. Kai Europoje rūškaną žiemos dieną 
skubam į darbą, arba kai iki gyvo kaulo įkyri visa ši 
žmonių daugybė, tai kartais patyliukais pagalvojame 

apie tolimas, švelnias Serengečio kalvas, mūsų antrąją 
tėvynę ten Afrikoj ir pilką skardinę trobelę tarp zebrų 
ir liūtų. Ji tokia maža, kad ją iš oro galima aptikti tik 
skrendant Seroneros pakrantėmis, iki Banagio kalno. 
Čia ją pamatysite tarp retų medžių. 

Ji be grindų, skardos lapai paprasčiausiai sujungti 
varžtais ir pastatyti ant žemės. Taigi jos nereikia šluo- 
ti. Grindis atstoja smulkus, rausvas smėlis. Todėl prieš 
gulant geriau nežiūrėti į savo kojas, jeigu vėl baigiasi 
vanduo. Taip pat geriau nesikrapštyti galvos, nes pa- 
nagės pasidaro juodos kaip anglis. Michaelis ir aš daž- 
nai svarstom, ką pasakytų, pamačiusios mūsų ūkį, Eri, 
jo Žmona, ir Hildė, mano žmona. 

Naktį vėsu, užtat vidudienį siaubingai karšta, bet 
dieną nebūname trobelėje. O tarnai verda valgį ma- 
žoje, atviroje banguotos skardos daržinėlėje už kelių 
metrų nuo namo. 

Vieną naktį mūsų bušbeibis iššoka pro atdaras duris 
laukan. Jis tikriausiai nenori nuo mūsų pabėgti, bet 
kas žino, kas jam ten gali atsitikti. Čia yra gyvačių. 
Girdime, Kaip jis šuoliuoja pasieniu. Matyt, jis nori 
vėl įlįsti pro vieną langą, bet šis su grotomis. Mes pa- 
siimam didžiuosius žibintus ir einam jo gaudyti. Tačiau 
mažasis išdykėlis Žaidžia gaudytynes, jis pamato šalia 
namo medį ir įsikaria į viršūnę. Iš penkių metrų aukš- 
čio jis Žiūri į mūsų namuko stogą. Pasišviesdami di- 
džiuoju kišeniniu žibintuvėliu mes jį aiškiai matome, 
nes šiuo metų laiku medis be lapų. Šūkaliojam, atsar- 
giai svaidom akmenimis, tačiau pabėgėlis nesijudina. 
Pagaliau Michaelis pasilypėja man ant pečių, rabaz- 
dinasi ant stogo, aš jam paduodu ilgą kartį, ir jis dau- 
žo šaką, ant kurios tupi bušbeibis. Pasigirsta bumbt, ir 
žvėrelis jau ant stogo. Tokiam geram šokinėtojui, laimė, 
nieko neatsitinka. 

Nelengva išmaitinti mūsų bušbeibį, kuris iš mano 
darbo kambario Frankfurte nukeliavo kartu su mumis 
10 000 kilometrų. Kadangi čia negalima nusipirkti mil- 
tų kirmėlaičių, mes priversti gaudyti mažajam globo- 
tiniui žiogus. Tai daug sunkiau, negu kam gali atro- 
dyti. Visų pirma, žiogai panašūs kaip du vandens lašai 
į išdžiūvusią žolę. Eidami per lauką, mes juos tik tada 
pastebime, kai jie nuo mūsų šoka į šalį. O kai tokį 
šoklį, rodos, uždengi skrybėle, antklode ar tiesiog ran- 
ka, jis visada suspėja paskutinę akimirką nušokti į kitą 
vietą. 

Po kiek laiko išrandam du geriausius būdus žiogų 
medžioklei. Arba reikia gerai įsidėmėti, kur jis nu- 
šoka, ir labai pamažu, centimetras po centimetro, ga- 
liausiai milimetras po milimetro, tykinti prie jo, kol 
ranka bus visai virš žiogo. Tokių lėtų judesių, atrodo, 
jie beveik nepastebi. Arba reikia tokį šokinėjimo 
meistrą nualsinti, be atvangos eiti paskui jį, kol pa- 
darys keturiasdešimt, penkiasdešimt, šešiasdešimt šuo- 
lių, ir tada jis jau ne toks vikrus. Mūsų bojai turi kas- 
dien gaudyti „dudu“, taip čia vadinami žiogai, ir su- 
leisti į tuščią marmelado stiklainį, kad vakare galėtu- 
me pamatyti, jog jie tikrai buvo medžioklėje. Be to, 
mūsų bušbeibis noriai krimsnoja sausainius su sūriu 
ir laižo marmeladą tiesiai iš stiklainio. 

Jam mūsų namelyje tikras rojus, mat, pasieniais 
vieną ant kitos sukrovėme tuščias dėžes atdara puse 
į kambarį. Jos mums atstoja lentynas. Čia susidedame 
maisto atsargas: į vieną dėžę vien krepšelius su sausa 
sriuba, į sekančią daržovių konservus, į trečią mėsos 
konservus, rietuves šviežių ananasų, kurie dar noksta, 
kopūstų, apelsinų, obuolių. Kadangi turime nuosavą 
lėktuvą, tai galime kas antra diena parsigabenti švie- 
žių produktų iš Nairobio ar Arušos. 

Dar turime labai modernišką šaldytuvą, žinoma, ne 
elektrinį, o žibalinį. Taigi galime pasigaminti netgi 
tikrų ledų, tik pirmiausia turime išversti mūsų uoliam 
virėjui afrikiečiui Dezuzai gaminimo būdą, užrašytą 
ant ledų miltelių dėžutės, nes jis nemoka angliškai. 

Simpatiškas vyras tas virėjas, inteligentiškas ir 
darbštus. Mes dar nė karto jo nematėm einančio iš 
virtuvės į mūsų namuką žingsniu, jis visada lekia. 

— Bvana makuba valgo juodą duoną, kad nepa- 
storėtų. Aš taip pat nenoriu būti storas, todėl bėgu 
risčia, — atsako jis paklaustas, kodėl visą laiką laksto. 
„Bvana makuba“, suaheli kalba „didelis ponas“, jis 
taip vadina mane. Į Michaelį ir kitus laikinus mūsų 
talkininkus afrikiečiai bojai kreipiasi vardais. ,„Bvana 
makuba” nėra ypatingai aukštas titulas, girdėjau, kad 
ir afrikiečiai prie progos taip kreipiasi vienas į kitą. 

Kai šaldytuvas ima blogai šaldyti, jį reikia išjungti, 
palaukti, kol ištirps ledas, ir — šito nežinotų nė viena 
namų šeimininkė Vokietijoje — apversti aukštyn. Taip 
jis turi pastovėti visą dieną. 

Tačiau kartą nė tas nepadėjo. Net žibalinės kaitri- 
nės lempos, kurias Vokietija gamina pusei Afrikos, 
pradėjo vis blausiau ir blausiau šviesti. Šiaip jų švie- 
sa ryški, rėžianti akis; anksčiau jos kabodavo virš pre- 
kystalių mūsų turguose. Tokia lempa gana daug kai- 
nuoja, bet ilgais Afrikos vakarais reikia geros šviesos. 

Užgesus smilkstančioms lempoms, Michaelis užrišo 
naujus tinklelius, kelis kartus pylė spirito, norė- 
damas pakaitinti degiklį, bet niekas negelbėjo. Paga- 
liau suradom priežastį. Pasirodo, naujasis pardavėjas 
indo parduotuvėje Ikomoje vietoj žibalo mums par- 
davė visą kanistrą skysčio musėms ir kitokiems vabz- 
džiams naikinti. Pardavėjas turėjo nemažą nuostolį, o. 
mes stebėjomės, kad tas skystimas iš viso degė, ir 

džiaugėmės, kad jis mums neįdavė benzino. Juk čia 
viskas pilama į vienodas kanistras. Prieš kelis mėne- 
sius Kenijoje kažkas per neapsižiūrėjimą ar iš kvai- 
lumo pripylė į kaitrines lempas benzino ir, jom spro- 
gus, sudegė. 

Dėžių lentynose pasieniais sudėtos taip pat mūsų 
knygos, foto ir filmavimo aparatai, rašomosios maši- 
nėlės, virvelės, įrankiai — žodžiu, tikra indo parduo- 
tuvė Afrikos kaime. Bušbeibis gali liuoksėti dideliais 
šuoliais po visas lentynas, taip pat ir skardinio stogo 
pakraigėje, kur ant vąšų sukabinome daugelį daiktų, 
kad jie nesimaišytų mums po kojų. 

Kai sėdime prie stalo, jis šokinėja mums ant galvų, 
pasičiumpa savo dalį iš lėkščių ir šveičia ant mano 
peties. Vakare jį reikia uždaryti į dėžę, nes visą naktį 
dūksta ant moskitinio tinklelio. Tačiau jis nesiduoda 
lengvai pagaunamas; jo mėgiamiausia vieta ant medi- 
kamentų ir termometrų dėžės. Jei nori jį nuo čia nu- 
traukti, įkanda pirštą. Todėl palaukiu, kol mažasis iš- 
dykėlis pradeda su manim žaisti. Jis puola mano ran- 
ką, atsistoja ant užpakalinių kojyčių, plačiai išskečia 
priekines, barasi ir pešasi su mano rankos pirštais. 
Taip bežaidžiantį, aš galiu nesupykinęs pasodinti į jo 
namelį. 

Bijau, kad vėl daugelis žmonių neimtų man rašyti 
laiškų, prašydami jiems parūpinti bušbeibį. Todėl ne- 
noriu nutylėti šio mažylio blogųjų pusių. Bušbeibiai 
turi labai nemalonų įprotį apsišlapinti priekines ir už- 
pakalines kojytes, paskui jas patrina ir tuoj pat su 
tokiomis šlapiomis kojytėmis grabalioja savo šeimi- 
ninkui veidą. Taip iškvėpinamos sienos ir baldai, ku- 
riais jie laipioja, ir, jei negalima laikyti ištisai atdaro 
lango, kambarys prisigeria atitinkamo kvapo. 

Esu kalbėjęs apie Seroneros upę; ji atsiranda tik 
liūčių laikotarpiu; tada iš tiesų kartais prisieina dienų 
dienas laukti, kad galėtum automašina pervažiuoti pu- 
tojantį srautą. Sausros metu, t. y. nuo birželio iki spa- 
lio, ji vien tuščia vaga, kurioje kur-ne-kur telkšo val- 
kos. Iš jų geria visi gyvuliai, jose savo žlugtą skalbia 
vedlių šeimos, gyvenančios trobelėse prie Ternerio 
namo, jie parsineša šio vandens ir patys kasdien prau- 
siasi su muilu nuo galvos ligi kojų. Kaip šis stovintis 
vanduo atrodo ir kvepia, galite sau įsivaizduoti. 

Parsivežame mašina šito skysčio didelėse geležinė- 
se statinėse, o bojai jame skalbia mums baltinius. Tai 
dėl šio vandens Afrikos tropikuose geriau dėvėti gels- 
vus, chaki spalvos drabužius. Mūsų apatinės kelnės, 
kurios šiaip būna baltos, po kiekvieno skalbimo vis 
daugiau gelsvėja. Kai mes ką tik išskalbtas jas parsi- 
vežame į Frankfurtą, mūsų žmonos atsargiai ima jas 
dviem pirštais ir meta prie nešvarių skalbinių. 

Tikrai baltai išskalbti čia galima tik lietaus vande- 
nyje, o šio labai stinga. Liūčių metu Banagyje ir Sero- 
neroje jis nuo stogų nuleidžiamas vamzdžiais į pože- 
mines cementines cisternas. Į jas nuvesti cementiniai 
grioviai net nuo didžiųjų kalno uolų. Šios cisternos 
laikomos po užraktu. Kas savaitė parsigabename po 
vieną statinę virimui ir dantų valymui. Iš atsargumo 
jį perpilam per bakterijų filtrą. Virėjo padėjėjas Jam- 
buna vieną dieną užmiršo perleisti vandenį per filtrą. 
Aš jį išbariau, bet netrukus po to sučiupau vėl bepi- 
lanti vandenį šalia filtro į švarų indą, „kad būtų grei- 
čiau“. 

Dėl to Jambunos kartais reikia aimanuoti, o kartais 
juoktis. Žiūrėk, stovi jis užsigalvojęs prie verdamų 
kiaušinių, rankoje laiko smėlio laikrodį, užmiršęs jį 
apversti. Paskui kiaušinių vandenyję išverda arbatą, 

kuri atrodo mėlynai žalia. Kas vakarą turime jį pavė- 
žėti mašina iki trobelių, kuriose miega bojai, nes jis 
bijo liūtų. Kai tik nustojam davę jam tablečių, bemat 
užeina maliarijos priepuolis. Mums jau seniai reikėjo 
jį atleisti, bet vis gaila. 

Visi bojai mėgsta pasmaguriauti cukrumi, ir degtu- 
kai mažėja be galo greitai. Mūsų virėjas Dezuza juok- 
damasis pasakoja, kaip šeimininkė, pas kurią, būdamas 
berniukas, mokėsi virti, atpratino jį nuo smaguriavi- 
mo. Nors jo niekad nesučiupdavo, mėnesio gale ji vis 
vien pasilikdavo iš jo atlyginimo pinigų už svarą cuk- 
raus. Mat, jis nepastebėdavo, kad ji kasdien pagau- 
davo gyvą musę ir įleisdavo į cukrinę. Po kiek laiko 
musės jau nebūdavo, ir iš to ji sužinodavo, kad Dezuza 
vėl buvo nukėlęs dangtelį. 

Vieną vakarą sėdim, užsižibinę lempą, lauke prie 
durų. Staiga girdim: dunda kanopos, ir vos spėjam 
atsistoti — už kokių dviejų metrų nuo mūsų stalo į sto- 
vyklą įlekia suaugusi gnu. Užrinkam ant jos, gyvulys 
sustoja, spokso į mus, paskui apsigręžia ir nubėga. 
Vos spėjam atsisėsti, kai vėl išgirstam šuoliuojant, ir 
antrą kartą gnu išneria iš tamsos; šį sykį sustoja vos 
per pusmetrį nuo mūsų. Pradedam mėtyti jai ant gal- 
vos švarkus, ir ji dingsta tamsoje. Mums to gana. Išsi- 
nešam iš namelio raketinį pistoletą ir laukiam jos su- 
grįžtant. Šį kartą pradžia dar baisesnė: kanopų dun- 
desys garsesnis ir sparčiai artėja. Dar kartą pasirodo 
vaiduoklė gnu, dabar apverčia kėdes, per centimetrą 
neužkliudo 'stalo, prašvilpia pro mus ir garsiai pliauk- 
šėdama šuoliuoja per valką upės vagoje. Mums taip ir 
liko neaišku, koks kipšas buvo apsėdęs šitą gnu. 

Pagaliau parko girininkai, kaip mūsų lėktuvo ke- 
leiviai, jau kelios savaitės kaip apdrausti Loido drau- 

dimo kompanijoje Londone. Todėl mudu su Michaeliu 
kasdien atsidėję ruošiamės didžiajam Serengečio ke- 
turkojų surašymui. Tuo tikslu padalinome savo milži- 
nišką karalystę į trisdešimt du rajonus, kurių kiekvie- 
ną apžiūrim atskirai. Tai padaryti gana nelengva, mes 
neturime jokio žemėlapio, o tik paprastą schemą, kur 
nepažymėta daugelio upių ir kalvų. Ir atstumai ne- 
atitinka. Todėl pagal įsikišusias uolas ar išdžiūvusios 
upės vagą įsidėmim kiekvieno rajono ribas, nužiūrim 
horizonte vulkaną, kuris mums būna orientyras. Kur 
nė to nėra, mėtome popierinius krepšius su kalkėmis, 
krepšiai sutrūksta ir palieka baltą žymę. 

Michaelis — pilotas. Jis turi kuo atidžiausiai žiū- 
rėti, kad mes neišklystume iš pasirinkto rajono ir skrai: 
dytume po jį pirmyn ir atgal vienodo pločio ruožais. 
Skraidome tiksliai pagal kompasą iš rytų į vakarus ir 
atgal, nes, pučiant rytų vėjui, kuris čia nesikeičia, vi- 
sada skrendame pavėjui arba prieš vėją, ir mus ne taip 
greitai nuneša į šoną. Paprastai skraidome penkiasde- 
šimties — šimto metrų aukštyje. Iš šio aukščio lengvai 
galima abiejose pusėse apžvelgti po penkis šimtus met- 
rų, atpažinti gyvulius ir net atskirti prieauglį. Dažniau- 
siai, be Michaelio, lėktuve sėdi du skaičiuotojai, vie- 
nas jų visada būnu aš. Stebime tą pačią pusę. Taip 
galime paskui palyginti, kiek kuris priskaičiavo. Tai 
geras būdas išvengti netikslaus skaičiavimo. Mums 
ant kelių lapas popieriaus, kuriame kiekviena iš dvi- 
dešimties svarbiausių rūšių turi skiltį. 

Jei žemė tuščia arba tik vienur kitur bėginėja hie- 
na ar nedidelis būrelis stručių, tada mes skrendame 
220 km per valandą greičiu, o jei apačioje knibžda 
gyvuliai, tada Michaelis nuleidžia užsparnius, ir sulė- 
tinam skridimą iki 50 kilometrų. Tačiau kalnų ore ne- 

galime valandų valandas taip pamažu skraidyti, nes 
perkaistų variklis. Kiekvienas skaičiuotojas turi mo- 
kėti iš akies nustatyti, koks iš šio aukščio penkių šim- 
tų metrų pločio ruožas. Todėl Banagyje lygias žemės 
atraižas pažymėjome nukalkintais akmenimis ir pra- 
skridome virš jų su mūsų pagalbininkais kokį tuziną 
kartų, kol jie išmoko tiksliai nustatyti reikiamą atstu- 
mą. Ruožo galuose turime daryti posūkius, kurie blo- 
gai veikia nepripratusiems žmonėms skrandžio nervus. 
Kadangi priešais piloto kėdę vien stiklas, Michaeliui 
geras matomumas. Jis gali tučtuojau lėčiau skristi, jei 
priekyje pasirodo žvėrys. Taip mes apskrendam kilo- 
metrą po kilometro visą Serengetį ir milžiniškų krate- 
rių plokštikalnį. Kadangi iš Banagio į skaičiavimo ra- 
jonus turime nuskristi ir parskristi, galima įsivaizduoti, 
kokį kelią padarom ir kiek brangaus benzino be rei- 
kalo suvartojam; aviacinis benzinas mums pristato- 
mas jūra, paskui gabenamas Tanganikos geležinkeliu 
iki Viktorijos ežero, čia perkraunamas iš laivų į sunk- 
vežimius ir išvežiojamas į mūsų atsparos punktus, kai 
sausros metu išvažiuojami keliai. Kas kilometras jis 
brangsta, ir dažniausiai gaunam tik po pusę kanistrų 
ir statinių. Taip ir eina mūsų turtas vėjais. 

Ką mano stepių gyvuliai apie šį ore ūžiantį ,„zeb- 
rą“? Pavieniui besiganančios antilopės kongoni, gnu, 
topiai ir zebrai beveik jo nepaiso. Dar daugiau, kartą 
turėjome skristi toliau, nes ant nusileidimo takelio be- 
siilsintis tomis nesiteikė atsikelti. 

O mažos, nuo penkių iki penkiolikos zebrų arba 
gnu grupelės pabėgėja į šalį nuo mūsų lėktuvo, bet 
dažniausiai ne toliau kaip šimtą kilometrų. Dažnai jie 
stengiasi, kaip kad prieš mašiną, kuo greičiau perbėgti 
mums skersai kelio. Didelės, daugiau kaip penkiasde- 

šimties gyvulių kaimenės skuodžia daug toliau, kartais 
kelis šimtus metrų, kol vėl sustoja ir žiūri mums iš 
paskos. Iš viršaus aiškiai matome, kad tokioje kaime- 
nėje pasitaiko tik vienas kitas ypatingai baukštus gy- 
vulys, kuris staiga pasileidžia bėgti, o paskui jį ir kiti. 
Juo daugiau gnu, tuo daugiau galima tikėtis, kad tarp 
jų yra viena ar kelios su tokiais silpnais nervais; to- 
dėl didelės kaimenės labiau linkusios bėgti nei mažos 
grupelės ar pavieniai gyvuliai. | 

Geltonos gazelės dažniausiai būna visai ramios. Tik 
tada, kai skrendame maždaug dvidešimt ar dešimt met- 
rų nuo žemės, jos pasileidžia bėgti, bet visai kitaip 
negu zebrai ir didžiosios gnu. Mažylės pasipila į visas 
puses ir dumia darydamos kilpas. Matyt, tai gera prie- 
monė sugluminti erelius, kurie jas medžioja. 

Net ir tada, kai sklandome su išjungtu motoru, zeb- 
rai mus pastebi jau penkiasdešimties metrų aukštyje. 
Žirafos, stovinčios po medžiais, lėktuvo visai nebijo, 
o ir šiaip prie jų galima arti priskristi; jos pabėgėja 
daugių daugiausia penkiasdešimt metrų į šalį. Taip da- 
IO ir stručiai. Dažniausiai jie pastato uodegą ir, plakda- 
mi sparnais, ima šokti; jie grasina ir nori išgąsdinti. 
Pavianai skuodžia po artimiausiu medžiu. 

Labai sunku suskaičiuoti didžiulę, kokių penkių 
tūkstančių galvų gnu kaimenę, nes, mums skrendant 
žemai, jos laksto į višas puses ir tikrai atrodo kaip 
knibždantis skruzdėlynas. Vos tik mes iš tolo pastebim 
tokią milžinišką bandą, staigiai kylam aukštyn. Mūsų 
šaunioji „Antis“ sugeba kilti į dangų beveik taip sta- 
čiai kaip liftas. Ten aukštai kuo ramiausiai sukame 
ratus, nustatome, kokio dydžio kaimenė. Be to, gerai 
įsidėmime, kurlink ji traukia, kad kitame rajone ne- 
skaičiuotume jos antrą kartą. Skraidome daugiausia 

tris valandas pagret. Nėra lengva taip ilgai, nepailsint 
nė sekundės, stebėti žemę, nieko nepražiūrėti, greitai 
mintyse suskaičiuoti ir atsiminti, kol pasitaikys mo- 
mentas viską greitai pasižymėti popieriuje. Negalime 
daryti pertraukų, nes nenorime be rimtos priežasties 
plyname lauke su trim arba keturiais keleiviais leistis 
ir kilti. 

Po kelių dienų šnibždame skaičius ir miegodami. 
Vieną vakarą mane suima baimė, kad aš apkurtęs, nes 
ausyse nuolatos burzgia, ūžia, cypia. Bet, pakėlęs pa- 
galvę, surandu mažutį radijo aparačiuką, kurį man 
tyčia buvo pakišęs Michaelis. Jį mums įdavė viena fir- 
ma išbandyti Afrikoje. Jis labai jautrus, bet čia priima 
užesius, trikdžius ir stūgavimus, tik jau ne muziką. 

Tą pačią naktį sapnuoju, jog mudu su Michaeliu 
skrendame virš Briuselio, iš kurio gan dažnai keliau- 
davom į Belgų Kongą. Staiga sugenda motoras. Gražiai 
leidžiamės siauroje gatvelėje, bet mūsų sparnai pakim- 
ba ant dviejų vielų. Vienas sparnas netgi įlūžta. Mūsų 
keleiviai, net nežinau, kas jie per vieni, kraustosi 
lauk, o vienas sako: 

— Niekad daugiau neskrisiu šituo laužu. 

Iškrauname bagažą; iš vienos dėžės išsirango nuo- 
dinga Gabono gyvatė ir įkerta man. Michaelis bėga į 
artimiausią vaistinę. 

— Serumo nuo gyvačių įkandimo dabar neturi- 
me,— sako vaistininkas, — bet tuoj užsakysiu iš Pary- 
žiaus... " 

Ir Michaelis tą pačią naktį sapnavo lėktuvus. Jis 
ridino mūsų naująjį lėktuvą į angarą, kurio durys nebu- 
vo atidarytos iki galo. Abu sparnai nulūžo, ir jis liko be- 
sėdįs lėktuve kaip strampagaly. Taip skraidom nuo ryto 
ligi vakaro ir netgi naktį lovoje. 

Grifai ir kiti plėšrieji paukščiai, tupį žemėje ant 
dvėselienos, dažniausiai nepakyla, kai praskrendam 
virš jų. Skraidančių paukščių saugojamės kaip maro. 
Gandrai ir plėšrieji paukščiai traukiasi lėktuvui iš ke- 
lio tik paskutinę akimirką. Jie, tikriausiai, nesuvokia 
tokio metalinio paukščio pašėlusio greičio. 

Kadangi mes, skaičiuotojai, žiūrime žemėn, tai Mi- 
chaelio darbas saugotis grifų. Jis lenkiasi jų iš tolo, 
nes žinome, kad susidūrimas net su mažesniu paukščiu 
baigsis mums neišvengiama mirtimi. Ponas Reple, mū- 
sų skraidymo mokytojas, pastarojo karo metu vos ne- 
nukrito su didžiuliu „Junkers“ tipo lėktuvu, nes atsi- 
trenkusi laukinė antis išmušė metaliniame sparne sky- 
lę ir pati įstrigo. Plėšrieji paukščiai duoda mums kelią 
leisdamiesi žemyn; išskėtę sparnus jie taip pasvyra ant 
šono, kad jų sparnai sudaro vertikalią liniją su žemės 
paviršiumi. 

Jei suopiai ir grifai sklando mūsų skridimo krypti- 
mi, jie nerodo baimės, o tik atidžiai stebi mūsų lėktu- 
vą. Juk ore, matyt, jiems nesą jokių priešų. Kadangi 
juos labai greitai pralenkiame, man vis atrodo, kad 
jie skrenda atgal uodega į priekį. | 

Vaikščiojantys ant žemės didieji kafriniai einiai, 
kai mes staiga pasirodom, pritupia ir ištiesia priekin 
kaklą. Jie taip pakreipia galvą, jog viena akis žiūri 
viršum ir gali stebėti mūsų lėktuvą. Tokia keista poza 
šie paukščiai bėgikai nudumia į šalį ir tik retkarčiais 
pakyla. Ir mūsų europiniai gandrai, kurie kaip tik šičia 
žiemoja, ir žaviosios karūnuotosios gervės paskren- 
da kokia dvidešimt metrų, net jei mes būname tik 
keturiasdešimties metrų aukštyje. 

Mums džiugu, kad, skaičiuojant stepės gyvulius, mū- 
sų gautos sumos gana panašios. Nors aš beveik visa- 

da sėdžiu kairėje, o kiti skaičiuotojai pasikeisdami de- 
šinėje, bet kairėje priskaičiuojama beveik tiek pat gy- 
vulių, kiek ir dešinėje (48,7% ir 51,3%). Iki šiol buvo 
manoma, kad Serengetyje dar yra virš milijono stam- 
bių gyvulių. Mes gi, skraidydami ištisas savaites, pri- 
skaičiavome: 


gazelių (Gazella thomsonii thomsonii ir 


Gazella granti robertsi) 194 654 
gnu (Connochaetus taurinus albojubatus) 99 481 
zebrų (Equus burchellii boehmi) 57 199 
topių (Damaliscus korrigum eurus) 5172 
kanų (Taurotragus oryx pattersonianus) 2452 
impalų (Aepyceros melampus melampus) 1717 
kafrinių 
buivolų (Syncerus caffer aequinoctialis) 1813 
kongonių (Alcelaphus buselaphus cokii) 1285 


žirafų (Giraffa camelopardalis tippelskirchii) 837 
vandeninių 


antilopių (Kobus defassa raineyi) 284 
gandrų (Ciconia ciconia) 178 
beizų (Oryx beisa callotis) 115 
dramblių (Loxodonta africana) 60 
arklinių 

antilopių (Hippotragus equinus langheldii) 57 
raganosių (Dicerus bicornis bicornis) 55 
stručių (Struthio camelus massaicus) 1621 


Taigi viso labo Serengečio nacionaliniame parke 
366 980 didelių gyvulių. Gal būt, dalį pražiūrėjome ir jų 
kokia dešimčia tūkstančių daugiau. Šiaip ar taip, tai 
tik trečdalis to, kiek buvo manyta, ir vis vien tai nejsi- 
vaizduojama daugybė. Bet ar galės jie čia toliau gyven- 

Reikėjo nuo mašinos stogo su bambukine kartimi šuoliuojančiam zebrui užmauti 


ant kaklo kilpą 

Bušbeibis kartu su mumis nukeliavo lėktuvu dešimt tūkstančių kilometrų 


Visu greičiu bėgantis gepardas. Jis laikomas greičiausiu žinduoliu 

Čia Masabio stepėje buvo viena mūsų stovykla 


Damanai gyvena vienišuose granito kalnuose vidury stepės. Nors jie didumo 
sulig triušiu, bet pagal savo kūno sandarą giminė drambliui 

ti? Ar užteks parko lygumų, kalnų, upių slėnių ir miš- 
kingos stepės šioms paskutinėms milžiniškoms kaime- 
nėms išmisti? Jau dabar aptikome didžiules gnu kai- 
menes už parko ribų. O jau ruošiamasi jį sumažinti ir 
pakeisti ribas. Niekas negali pasekti ištisų gnu armijų, 
gazelių kaimenių, niekas nežino, kurlink eina šimtai 
tūkstančių kanopų. Mus kankina nerami nuojauta. 


5. B. tr M. Gžymekai 


ZEBRUS DAŽOME GELTONAI 


Šiandien mūsų laukia dideli darbai. 

Bet visų pirma bepusryčiaudamas prisimenu, kad 
šiandien tablečių diena. Kadangi šį sykį atvykom Af- 
rikon ketvirtadienį, tai dabar kas ketvirtadienį turime 
praryti po dvi resochino tabletes. Hermanas labai pa- 
sitiki savo sieniniu kalendoriumi, kuriame jis kas rytą 
perbraukia vieną dieną, ir todėl tvirtina, kad šiandien 
dar tik trečiadienis. Jis eina lažybų iš butelio džino ir 
pralošia, nes jis nepagalvoja, kad ant mano rankos švei- 
cariškas laikrodis su kalendoriumi. Jis rodo, kelinta 
mėnesio diena, kokia danguje mėnulio atmaina ir ko- 
kia savaitės diena — ekspedicijoje visa tai daug svar- 
biau, negu žinoti, kad dabar ne ašturta valanda, o jau 
pusė devynių. 

Resochinas kartus kaip tulžis, bet reikia praryti, ir 
gana. Vieną mechaniką, neseniai vėl taisiusį mūsų lėk- 
tuvą, prieš metus gana staigiai pakirto liga. Dėl sun- 
kios maliarijos formos jis turėjo penkias savaites iš- 
gulėti ligoninėje. Kadangi jis gyvena Nairobyje, kur 
sveikas klimatas ir nėra maliarijos, jis nenaudojo tab- 
lečių ir atskridęs prie Viktorijos ežero pakeisti vienam 
lėktuvui propelerį. Pirmųjų kelionių į Afriką metu tu- 
rėjome su Michaeliu kasdien dar naudoti atebriną, nuo 
kurio palaipsniui pagelsta visas kūnas. 

— Jambo, bvana,— keturiolikmetis berniukas, pa- 
sirodęs tarpdury, siūlo mums pirkti keturis vištos kiau- 

šinius. Mes padėkojam ir atsisakom, nes parsigabe- 
nam lėktuvu šviežių kiaušinių iš Nairobio. Tada jis 
kilniaširdiškai pareiškia, kad kiaušinius dovanoja. Su- 
prantama, nenorime pasirodyti šykštuoliais ir taip pat 
duodam dovanų, net daugiau, negu būtume sumokėję. 
Kiaušiniai, kaip vėliau išaiškėjo, visi keturi sugedę, 
ir dar prismardino mums puodą. 

Taigi šiandien visai rimtai einam zebrų medžiok- 
lėn. Dabar jau kelios savaitės, kaip žinom, kad Seren- 
getyje turime 367 000 globotinių, iš kurių 57 000 dry- 
žų kaip tigras arkliukų — taigi pusę tiek arklių, kiek 
jų yra visų Šveicarijos valstiečių tvartuose,— tačiau 
norėtume žinoti, kaipgi mūsų dryžieji arkliukai gyvena. 

Iš lėktuvo to mes niekad nesužinosime. Norėčiau 
duoti vieną pavyzdį. Mūsų užrašuose praėjusių metų 
sausio 25 dieną pažymėta, kad labai keistai elgiasi di- 
delės gnu kaimenės. Priėjusios mažą, išdžiūvusį upelį, 
kuris vos šešiasdešimties centimetrų pločio ir gal kokių 
dvidešimties centimetrų gylio, pirmiausia bėga pakran- 
te iki tam tikros vietos, kur viena paskui kitą jį perei- 
na. Juk galėtų jos paprasčiausiai iš karto tokį griovelį 
peržengti! O kai jas, žemai skrisdamas, pabaidai, tada 
susigrūda prie sauso upelio vagos, laksto pakrantėmis 
į abi puses ir dar mieliau -pasuka atgal. 

Po keturių savaičių Michaelis paraštėje pridėjo: 
„Nesąmonė!“ 

Per šį laiką nuėjome pėsti prie tokių „upelių“. Pasi- 
rodo, kad iš tikrųjų jie daugiau kaip dviejų metrų gy- 
lio ir šešių pločio. Žolė, kuri mums iš viršaus atrodė 
penkių, dešimties centimetrų ilgio, iš tiesų pusės met- 
IO ar net metro aukščio. Ir ar žinom, kad zebrų kaime- 
nė, kurią vakar matėme prie Lemutos kalvos, o šiandien 
jau už keturiasdešimties kilometrų, tikrai ta pati? Beje, 
ar iš viso tie patys zebrai ganosi Nacionaliniame parke 

gruodyje ir birželyje? Taigi stengiamės rasti priemo- 
nių atpažinti pavienius zebrus ir ištisas jų kaimenes. 
Tai nėra taip jau paprasta. 

Gerų patarimų turime per akis. Kasti vilkduobes, 
pripilti migdomųjų į vandenį girdyklose. Tačiau aš pats 
esu veterinaras ir todėl labai puikiai žinau, kaip ištroš- 
kęs turi būti arklys, kad gertų tokį skystimą, ir kaip 
tiksliai reikia apskaičiuoti jų kiekį. Išgers vienas per 
daug — nudvės, o dozė, pakankama zebrams, pražūtinga 
kitiems geriantiems iš tos pačios balos gyvuliams. Liū- 
čių metu nuo lapkričio iki birželio vandens visur užtek- 
tinai, o per sausras reikėtų keliolikos centnerių migdo- 
mųjų. 

Bet čia Rytų Afrikoje, kaimyninėje Kenijoje gyvena 
keli garsūs Žvėrių gaudytojai. Labiausiai prityrusį iš 
jų, Kerį Hartlį, jau seniai pažįstu. Tiesa, pastaraisiais 
metais jis beveik negaudo žvėrių, kadangi zoologijos 
sodai patys veisia tose vietose paplitusius stepių gyvu- 
lius — zebrus, gnu ir dažniausiai pasitaikančias antilo- 
pių rūšis ir jau nemoka už juos kiek mokėję. Todėl jis 
savo fermoje laiko pusiau prijaukintų liūtų, leopardų, 
hienų, kairinių buivolų ir žirafų, kad amerikiečių ir vo- 
kiečių kino kompanijos galėtų ten greitai ir be vargo 
filmuoti nuotykių filmus. 

Kerio Hartlio suvestinis brolis yra Serengečio giri- 
ninkas Gordonas Pulmanas. Jis daug metų išdirbo pas 
Kerį, nuo tų laikų jam nesilanksto vienas dešinės ran- 
kos pirštas. Kartą sekmadienį pas Kerį Hartlį atvyko 
vienas amerikietis ir užsinorėjo nufilmuoti leopardo 
kovą su afrikiečiu. Žinoma, tai buvo-dar ne visai suau- 
gęs prijaukintas leopardas, kuris žaidžia su savo pri- 
žiūrėtoju paaugliu. Filme tokios scenos žiūrovui atro- 
do gana šiurpiai. 

Keris Hartlis sekmadieniais nedirba, tačiau ameri- 
kietis nenorėjo gaišti, jis vis kėlė ir kėlė kainą ir pa- 
galiau Kerį suminkštino. Kadangi berniukas, leopardo 
prižiūrėtojas, buvo bažnyčioje, jį turėjo pavaduoti 
kitas. Šis vaikinas nelabai pasitikėjo leopardu, bežai- 
džiantį jį suėmė baimė, ir jis pasileido bėgti. Žvėris tuč- 
tuojau griebė jam už sprando ir suleido nagus krūtinėn. 
Gordonas čiupo plėšrūnui už nasrų ir pradėjo grūsti 
jo paties lūpas tarp ilčių. Juo daugiau turėjo prijau- 
kiečiui kūną. Filmuotojai neišdrįso padėti. Atbėgęs 
Keris Hartlis turėjo nušauti prijaukintą leopardą. Juo- 
dasis vaikinas taip buvo apdraskytas, kad jį teko ligo- 
ninėje lopyti. 

Gordonas yra labai drąsus, tačiau nesipučia. Jo žmo- 
na Koni — londonietė. Kaip ji man po kelių metų pa- 
pasakojo, nejučiomis pačią pirmąją mūsų pažinties mi- 
nutę įsigijau jos prielankumą. Tąsyk įėjau į jų kambarį 
ir pasakiau, kad grindys tokios švarios, jog ant jų, kaip 
ant stalo, galima valgyti. 

— Žinai, — prisipažino ji vėliau, — gyveni taip metų 
metais stepėje, ir niekas nepastebi, kiek tu virtuvėje 
ir kambariuose plūkiesi. O čia staiga atvyksta toks dak- 
taras iš Europos ir pagiria mano šiūravimą. 

Su šiais žodžiais gerosios Koni akyse pasirodė 
ašaros. 

Ko tik mes neišdarinėjome kartu su Gordonu Pul- 
manu sėdėdami už mūsų dryžuotos kaip zebras mašinos 
vairo! Trisdešimt, keturiasdešimt mylių be kelių per 
aukštą žolę. Gordonas turi šeštą pojūtį arba ypatingą 
angelą sargą, jis niekad neįvažiuos į kokį urvą, nenu- 
lauš ašies, neatsitrenks į termityną. 

Štai kad ir dabar lenktyniaujant su šiuo dideliu stru- 
čiu. Pustrečio metro aukščio paukščiui milžinui vienas 

juokas bėgti pusketvirto metro ilgio žingsniais. Gordo- 
nas tyčia taip važiuoja, kad aš visą laiką lygiuočiausi 
su paukščiu ir galėčiau su „Praktisiks“ patogiai fotogra- 
fuoti paprastu objektyvu ir 1/1000 sekundės išlaikymu. 
Michaelis išėmęs mašinos dureles ir guli ant pilvo, pri- 
sirišęs virvele. Jis filmuoja ceitlupa, kad paskui galėtu- 
me gerai išstudijuoti visus bėgančio paukščio judesius. 
Spidometras rodo trisdešimt mylių, taigi, apie 50 km 
per valandą. Stručiui šios lenktynės, matyt, nieko ne- 
reiškia. Kai mes po dvidešimt dviejų minučių sustoja- 
me, jis bėga dar porą kilometrų. Taigi jis visai nepa- 
vargęs. Stručių širdys turi būti neįsivaizduojamai 
stiprios. 

Jų širdys dar ir drąsios. Neperseniai matėme stru- 
čių porą, kuri vedėsi aštuonis stručiukus. Juos užpuolė 
hiena ir norėjo vieną nusinešti. Prasidėjo didelis šur- 
mulys, patinas saugojo vaikus, o patelė puolė hieną, 
ir vijosi ją gerą kilometrą. Po kelių dienų vėl sutikome 
tą pačią šeimyną, bet jau tebuvo šeši jaunikliai. 

Kitą kartą pora stručių stovėjo visai plynoje vieto- 
je išskėstais sparnais greta vienas kito. Taip jie darė 
savo vaikams pavėsį. 

Kai strutis bėga, pasitaiko, kad jis, dar nepasiekęs 
horizonto, staiga dingsta. Jei paseksi jo pėdomis, rasi 
ji prisiplojusį prie žemės ištiestu kaklu. Tikriausiai iš 
to kilo pasaka apie paukštį strutį, kuris įkiša galvą į 
smėlį ir mano, kad jo niekas nemato. Ją pirmiausia už- 
rašė senovės arabai, o paskui per šimtmečius romėnai 
ir kiti knygų perrašinėtojai nuo jų nusirašė. Taip išsi- 
tiesti ant žemės visų pirma labai mėgsta pusaugiai stru- 
čiai. Kai prie jų prieini arti, tada jie akies mirksniu 
pašoka ir nurūksta. 

Stručių patinai moka ir riaumoti, ir mauroti kaip liū- 
tai. Jie prisitraukia pilną gurklį oro ir pučia jį į stemplę, 


118 


kuri tada išsiplečia. Snapas ir stemplė tada būna uždari, 
kad oras nepatektų į skilvį. Visas plikas raudonas jų 
kaklas šiuo momentu išsiplečia kaip balionas, ir pasi- 
girsta duslus, toli girdimas maurojimas, kuris, matyt, 
kitiems patinams, o gal ir patelėms, turi pranešti: čia 
mano valdos! 

Kai strutis patinas įsimyli, elgiasi ne mažiau keistai 
kaip mes, žmonės, tokiu atveju. Tada strutis tupia ant 
savo ilgų kojų, ritmingai plaka sparnais, užverčia gal- 
vą ir trina pakaušį į nugarą. Jo kaklas ir kojos tuo 
metu būna ryškiai raudonos. Toks didžiausio pasaulyje 
paukščio elgesys mums atrodo labai juokingas, tačiau 
strutės žino, ką tai reiškia. Jos žaismingai bėga šalin, o 
jis milžiniškais žingsniais lekia iš paskos. 

Senovės egiptiečiams strutis buvo teisingumo simbo- 
lis, nes jie pastebėjo, kad jis vienintelis paukštis, kurio 
plunksnos iš abiejų koto pusių turi vienodo pločio plau- 
kelius. Bet kurio kito paukščio plunksnos viena pusė 
siaura, kita plati, vadinasi, kotas dalo ją „neteisingai“. 
Senovės egiptiečiai taip pat aptiko, kad stručio plunks- 
nos — gražus papuošalas. Kol viduramžių riteriai jomis 
puošė tik šalmus, pakako laukinių stručių. Bet kai praei- 
tame šimtmetyje jos tapo madingos moterims, tada stru- 
čiams pasidarė visai riesta. Arabijoje ir Persijoje jau ir 
taip jie seniai buvo išnaikinti; Šiaurės Afrikoje ir į šiau- 
rę nuo Sacharos šiandien galima rasti nebent tik nuo 
senų laikų užsilikusius stručių kiaušinių kevalus. 

Medžiodavo vien patinus, ir negerai darė. Strutis ne 
vien tik apvaisina kiaušinius, jis yra tikras vaikų tė- 
vas. Patinas prakapsto duobutę žemėje ir atsitupia į ją, 
patelės deda jam prie gūžio kiaušinius, o jis paridena 
juos kaklu ir snapu po savim. Jis peri nuo vakaro iki 
vėlaus ryto, taigi, patelei reikia daug trumpiau tupėti. 
Mes lig šiol dar gerai nežinom, ar stručiai laisvėje turi 

vieną ar daug patelių. Bet jeigu dauguma patinų iššau- 
doma, tada patelės tiesiog pešasi dėl likusiųjų. Taigi 
perinčiam patinui tiek prideda po nosimi kiaušinių, kad 
jis galų gale prisižeria visą kalną ir nevalioja jų ap- 
tūpti. Tada neišperimas nė vienas jauniklis. 

Stručiai nebuvo galutinai išnaikinti tik todėl, kad 
juos išmoko auginti nelaisvėje. Panašiai atsitiko dau- 
gybei kitų gyvulių, kurių kailis įėjo į madą: šinšiloms, 
nutrijoms, juodsidabrėms lapėms, audinėms. Aplamai 
tik iš stručių fermų ir dar daugiau iš zoologijos sodų 
šiek tiek žinome, kaip stručiai dauginasi. Pirmoji stru- 
čių ferma buvo užveista 1838 metais Pietų Afrikoje, o 
paskui, kylant plunksnų kainoms, jų atsirado Alžyre, 
Sicilijoje, Floridoje ir netgi Pietų Prancūzijoje, netoli 
Nicos. l 

Stručius veisti gana nesunku, jei tik yra pakankamai 
vietos. Tvoros turi būti bent dviejų metrų aukščio, nes 
įsismaginęs strutis be vargo iššoka pusantro metro. Įtū- 
žusio patino reikia saugotis. Jis, nieko nežiūrėdamas, 
spiria savo dvipiršte koja žmogui galvon ir nubloškia jį 
kelis metrus į šalį. Prieš pirmąjį pasaulinį karą už gerą 
veislinį patiną mokėdavo iki 30 000 markių. 1840 metais 
iš Pietų Afrikos išvežė tik 1000 kilogramų plunksnų, o 
1910 metais jau 370 000 kilogramų. Patinams plunksnų 
nepeša, o nupiauna prie pat odos. Patelių plunksnos ne- 
turi paklausos, bet joms išpiovus kiaušides, sudygsta pa- 
tinų plunksnos. 

Stručio kiaušinis sveria nuo 1,5 iki 2 kilogramų, tai- 
gi tiek pat kiek 25—36 vištos kiaušiniai. Lukštas yra 
porceliano indų storumo. Todėl reikia tik stebėtis, kaip 
stručio jauniklis po 42 perėjimo dienų prakala šitą kiau- 
tą. Europos zoologijos soduose tik vieną kartą prieš 
kelis metus Bazelyje pavyko ne tik išperinti stručiukus, 
bet ir užauginti. Bazeliečiai kaip ir stručių fermose pe- 

rino juos inkubatoriuje, tačiau iš vienuolikos išsiritusių 
stručiukų užaugo vos du ir tai tik dėl to, kad prie jų 
buvo nuolatinė patarnautoja, kuri juos visą laiką pri- 
žiūrėjo ir išmokė lesti. 

Maži stručiukai auga kaip šparagas — kasdien po 
centimetrą. Kai tik jie tvirtai atsistoja ant kojų, tuoj 
pradeda šokti tokius beprotiškus šokius, kaip ir suau- 
gusieji. Staiga pasileidžia bėgti per lauką, paskui ima 
suktis vietoj, plakti sparnais ir pagaliau atsitupia. Mū- 
sų rainas lėktuvas dažnai įkvepia Serengečio stručiams 
pašėlusius šokius. Maži stručiai, kurie Afrikoje augina- 
mi kaip naminiai gyvuliai, sekioja paskui žmones kaip 
ištikimi šunes. Jei šeima eina maudytis, tai ir stručiukas 
be baimės plaukioja po vandenį lyg antis. Čia Serenge- 
tyje stručiai pradeda perėti rugsėjo mėnesį, o per ka- 
lėdas jau bėgioja su savo jaunikliais. 

Reikia tikėtis, kad mūsų 1606 'Serengečio stručiams 
neatsitiks taip, kaip stručiams Pietvakarių Afrikoje. 
Prieš pirmąjį pasaulinį karą ten sumanė juos griežtai 
globoti, nes labai pabrango jų plunksnos. Be to, karo 
metu niekas čia neturėjo per daug laisvo laiko juos me- 
džioti. Kadangi per tą laiką stručių plunksnos išėjo iš 
mados ir visai atpigo, karui pasibaigus nuspręsta, kad 
stručių per daug ir leista juos laisvai medžioti. Taigi 
pradėjo verslūs žmonės juos vaikytis automobiliais ir 
šaudyti. Dažnai iš tokios išvykos jie grįždavo su ke- 
turiais— penkiais šimtais odų, iš kurių gamindavo pi- 
nigines ir moteriškus rankinukus. Šimto— pusantro šim- 
to kilogramų mėsos, kurios tiek duoda vienas strutis, 
niekas nenorėdavo imti, ypač jei paukštis būdavo jau 
apie trisdešimt metų. Todėl nuo pūvančių stručių dvok- 
davo visa savana, nes hienos ir grifai nevaliodavo su- 
doroti tokios gausybės dvėselienos. 

Mūsų, žmonių, meile ir palankumu ir taip jau nega- 
lima per daug pasikliauti. Na, o jeigu žmogus dar tar- 
nauja pinigų kapšiui ir moterų madai, tai labai greitai 
gali pasikeisti į priešingą pusę. Todėl trokštame, kad 
šioje neaprėpiamoje dykynėje, kurioje ir šiaip negali 
žmonės auginti duonos, tie keli tūkstančiai gyvulių 
niekad nepriklausytų nuo mūsų. Serengetyje mūsų ir 
afrikiečių anūkai turi matyti, kaip atrodo Afrika, kol 
europiečiai nebuvo primetę jai krikščionybės ir vergų 
prekybos, žmogaus teisių ir kulkosvaidžių, medicininių 
švirkštų ir automašinų. 

Bet juk ketiname šį rytą gaudyti ir dažyti zebrus. 
Plačiame Grumečio upės slėnyje, kurį supa rusvos gi- 
raitės, ganosi penkiasdešimt, o gal šešiasdešimt zebrų 
ir nepaiso mūsų dryžos mašinos. Žolėje guli negyvas, 
bet dar šiltas žirafiukas. Nematyt jokios žaizdos, nuo 
kurios galėjo žūti. 

Michaelis pasuka mašiną prie šešių zebrų, kurie ga- 
nosi nuošaliau. Jie sujunda, pakelia galvas, pastato mū- 
sų pusėn ausis, paskui staiga apsisuka ir nušuoliuoja. 
Su mašina juos pavyti visai nesunku. 

Ant mašinos stogo tupi Gordonas Pulmanas ir laiko 
rankoje ilgą bambukinę kartį. Kitame jos gale padaryta 
įranta, į kurią įbraukta kanapinės virvės kilpa, taip pa- 
rišta plonučiu siūlu, kad negali užsinerti. Siūlas nutrūks- 
ta, kai kas pakliūva kilpon. 

Michaelis taip vairuoja mašiną, kad zebras visą lai- 
ką bėgtų prie pat radiatoriaus. Aš iškišu pro langą „Prak- 
tisiks“, ir apvalus zebro užpakalis užpildo visą matinę 
plokštelę. Kilpą reikia pro nosį ir pasmakrę užmauti ant 
kaklo. Bet mūsų mašina lekia gana greitai, ji vartosi, 
šokinėja, klumpa žolėje, mes visą laiką daužomės pa- 
kaušius, vėjas nupučia virvelę atgal, ir zebras vis nu- 
bėga į dešinę. Mes taip įsilėkę, kad galime daryti tik 

švelnius posūkius, privažiuodami prie gyvulio. Jei mes 
staiga stabdytume mašiną, Gordonas nulėktų per radia- 
torių po ratais. Nuo staigaus posūkio, jis nulėktų į šoną. 
Prisirišti jis negali, tada galėtų atsitikti dar didesnė ne- 
laimė. 

Pagaliau kilpa zebrui ant galvos. Michaelis pamažu 
stabdo, kad virvė staigiai neužveržtų kaklo, Gordonas 
nušoka, mes paskui jį, griebiam visi už virvės, o zeb- 
riukas priešindamasis tempia mus su savim; pagaliau 
jis sustoja. Tada jį čiumpame ir dažome. 

Manėme, kad neturėtų būti sunku nudažyti zebrą 
raudonai ar žaliai, nes plaukų dažymo menas, spren- 
džiant iš moterų galvų, visgi pasiekė aukštą lygį. Tačiau 
čia mums buvo netikėtumų. Moterų plaukus, kad jie 
tikrai nusidažytų raudona arba violetine spalva, reikia 
deginti ir virinti. Vien tik plovimu, ištepimu arba pri- 
pudravimu to nepadarysi. Mes tarėmės su mokyčiau- 
siais dažų pramonės specialistais, bet jie negalėjo mums 
pasakyti, kaip šaltu būdu nudažyti zebrą. Arklio plau- 
kai labai trumpi, todėl apie karštas operacijas negali 
būti nė kalbos, nors ir vežiotumės visą plaukų dažymo 
saloną. Todėl grįžome prie išmėgintos pikrino rūgšties, 
kuri nudažo aivos geltonumu odą ir plaukus. 

Atrodo, kad patvariausiai ji dažo mūsų rankas ir 
kelnes; zebrai galės pasiguosti, kad ne jie vieni gelto- 
ni. Be to, ryškiai geltona spalva vėliau pasidaro purvi- 
nai rusva, o kai trumpi plaukai iškrinta, atauga lyg 
niekur nieko balti. Taigi toks dažymas mūsų nepaten- 
kina. Mes jau išradom visai naują priemonę, tačiau ji 
dar tik keliauja pas mus Afrikon. Šiandien, visų pirma, 
norime pažiūrėti, kaip elgsis kiti zebrai su aivos gel- 
tonumo broliu. Ar palaikys jį raupsuotu ir bėgs nuo jo, 
o gal net kandžios? Tada būtų beprasmiška juos žy- 
mèti. 

Paleidžiame zebriuką, sekame paskui jį iš tolo ir 
pro žiūronus stebime, kaip jis prieina prie kitų. Ar jie 
vys jį šalin, ar kandžios? Nieko panašaus. Jie elgiasi 
taip, lyg visada jis būtų buvęs geltonas. Puiku, tai 
mums pravers ateityje. 

Jau po trijų— penkių minučių vejamam zebrui pri- 
stigo oro, ir jis pradeda lėčiau bėgti. Tačiau su antruo- 
ju ne taip gerai sekasi. Jis vis pasprunka tarp medžių. 
Nors kamienai ir toli vienas nuo kito, tačiau važiuojant 
koks nors būtinai pastoja kelią. Ir Michaelis negali 
arti privažiuoti prie bėglio. 

Todėl Gordonas su Michaeliu susikeičia vietomis. 
Aš, žinoma, prieštarauju, kad mano sūnus ant sūpuo- 
jančios mašinos stogo dirbtų kaubojiškus darbus; tuo 
labiau, kad ir Mgabo, ir Gordonas Harvėjus, rytinio Se- 
rengečio girininkas, siūlo savo paslaugas. Tačiau Mi- 
chaelis veržiasi lipti ant mašinos! 

— Tu juk sutiksi, tėti, kad pavojingesnius darbus 
ne visada turi padaryti kiti. 

Na, gerai, nusileidžiu. Dabar gaudome zebrę. Ji mik- 
lesnė už tą zebriuką. Kai tik kilpa nuslysta žemiau akių, 
ji taip žemai nulenkia galvą, jog kone siekia žemę arba 
atsiduria tarp priekinių kojų. 

Michaelis beldžia, sustojame. Susipainiojo virvė, 
perrišame iš naujo. Netrukus mūsų mašina vėl pavijus 
zebrą. 

Staiga kažkas dunkstelia, Gordonas staiga stabdo 


mašiną. 
Michaelis nublokštas nuo mašinos. Vienu akies 
mirksniu prišoku prie jo. „Micha!" — ir pamatau žaiz- 


dą kakle. Kraujas. Michaelis beveik be sąmonės. Abu 
girininkai pakelia jį ir pasodina nugara prie mašinos 
rato. Apžiūriu žaizdą. Ji kraujuoja nesmarkiai, bet, at- 

rodo, gili. Bijau, kad nebūtų praplėšta gerklė arba ar- 
terija ir kad nebūtų vidinis kraujavimas. 

Michaelis pastebimai silpsta ir blykšta. Pakeliu vo- 
kus pažiūrėti, ar konjunktyvos rausvos. Tai būtų ge- 
ras ženklas. Deja, konjunktyvos jau pilkai baltos. 

Michaelis netenka sąmonės. Greitai guldau jį ant 
nugaros. Bet turiu patraukti toliau po mašina, nes čia 
vienintelė pavėsinga vieta. Vidudienis, saulė danguje 
stačiai virš galvų. Gordonas Pulmanas praplėšia pirmo- 
sios pagalbos paketą, kurį, laimei, šį kartą pasiėmėm; 
paprastai jis visada būna lėktuve. Gulėdamas ant źe- 
mės, Michaelis atgauna sąmonę, atmerkia akis. Jo pir- 
mieji žodžiai: 

— Ar suspėjai viską pasižymėti ir nufotografuoti“ 

— Nekalbėk, Michaeli, tau dabar negalima kalbėti! 

Vėliau man paaiškėja, kas iš tikrųjų įvyko. Zebras 
lenkė galvą žemiau ir žemiau. Michaelis bambukinę 
kartį, ant kurios kabojo kilpa, leido taip pat žemiau, 
kol jos galas, siūbtelėjus mašinai, įsirėmė į žemę. Ji 
įsismeigė, o kadangi mašina važiavo labai greitai, ant- 
rasis bambukinės karties galas pradūrė Michaeliui 
kaklą. 

Po smūgio, laimė, jis tuoj pat nusirito nuo mašinos. 
Jei būtų buvęs prisirišęs, kartis būtų perlindusi kiaurai. 

Tačiau žaizda! Kas, klausiu pats savęs, galėjo į žaiz- 
dą kakle pakliūti? Tikriausiai purvo, pašinų. Ko gero 
sausgyslės nutrauktos. 

Paguldome Michaelį mašinos gale ir važiuojame prie 
lėktuvo. Dvidešimt minučių kelio. Priekyje, netoli mū- 
sų medžio šakumoj stovi dvi liūtės ir stebi mus. Kitu 
laiku būtumėm sustoję ir jas nufilmavę. 

Dabar važiuojam. Ir greičiau, Gordone Pulmanai, 
galvoju, važiuok greičiau, tiktai atsargiai. Kad tik smar- 
kiai nekratytų, kad tik... Jis sustoja jau prie lėktuvo. 

Prilaikau sūnų, pasodinu ant antrojo lakūno kėdės, 
užsegu diržus. Paskui užtrenkiu gaubtą, įjungiu degi- 
mą, paleidžiu motorą, patikrinu atsarginį siurblį. Ne- 
kantriai laukiu, kol tepalas bus reikiamos temperatū- 
ros. Pagaliau. 

Skrendame skersai stepės Viktorijos ežero link. Mu- 
somoje yra nedidelė ligoninė; chirurgas indas, kuris jai 
vadovauja, turi gerą vardą. 

Kai tik Michaelis neguli — paguldyti nėra kaip, — 
tuoj pasijunta daug blogiau. Spaudžiu delne vairalaz- 
dę, seku kompasą ir žvalgausi, ar nesublizgės ramus 
ežero paviršius. Ir stebiu Michaelį. Jo galva knapsi. Jis 
vis nusvyra priekin, bet iš paskutiniųjų vėl atsitiesia. 
Jo rankos išpiltos prakaitu. 

Musomoje dar nesu buvęs. Todėl įdėmiai žiūriu, kad 
nepaklysčiau leisdamasis tarp šitos daugybės kalnų ir 
čiabuvių plantacijų. Michaelis jaučia mano susirūpini- 
mą, mato, kad aš bijau, bijau dėl jo; jis man nusišypso 
ir mostelia ranka: ne taip jau blogai, tėti! 

O aš skaičiuoju minutes ir laukiu ežero, ir kad Mu- 
soma greičiau pasirodytų... 

Nusileidimo takelis miestelyje, žiūrint iš viršaus, 
atrodo neišpasakytai didelis ir moderniškas. Bet įspūdis 
apgaulingas, apie jo lygumą nėra nė kalbos, tai pama- 
tau nusileidęs. Vos tik lėktuvas pasišokinėdamas susto- 
ja, pasirodo afrikietis ir paduoda knygą, kurioje turiu 
užsiregistruoti. Aš jam nieko nesakau, bėgu pro šalį 
per aikštę ir ieškau mašinos. Tačiau nė vienos nematyti, 
visur tuščia, nejauku; jokios mašinos, jokio europiečio, 
nieko. 

Pagaliau namas. Pabeldžiu. Jaunai moteriai, kuri ati- 
daro duris, šaukiu, kad man tučtuojau reikia mašinos 
nugabenti sužeistajam į ligoninę. Ji mane supranta. Po 

dviejų minučių jau sėdžiu mašinoje, kuriai, beje, išmuš- 
tas priekinis stiklas. 

Mes jau ligoninėje. Gydytojas indas daro gerą įspū- 
dį. Jis apžiūri žaizdą, palinguoja galvą ir sako, kad ne- 
delsdamas turi Michaelį apmarinti ir pažiūrėti, kas ten 
giliau kakle. Jo asistentai afrikiečiai jau rišasi baltus 
gobtuvus ant burnos ir nosies. 

Operacinė tokia kaip ir visa ligoninė: paprasta, sie- 
nos be koklių plytelių, bet švarutėlė. 

Turiu palaukti lauke. 

O laikas eina taip pamažu. Pagaliau beveik po dvie- 
jų valandų gabena jie dar nepabudusį Michaelį į palatą. 
Maloni airikietė medicinos sesuo jau paklojus lovą. Gy- 
dytojas išėmęs ilgą pašiną iš kaklo, išvalęs ir susiuvęs 
žaizdą. Michaelis turi mažų mažiausia tris dienas gulėti 
ligoninėje. 

Sėdžiu prie lovos ir žiūriu į jį. Skaityti negaliu. Kaip 
galėjo viskas liūdnai baigtis. Ir aš svarstau: ar tikrai 
verta dėl zebrų ir liūtų statyti pavojun savo gyvybę? 
Ar vyriausybė, kad ir kaip mes čia stengiamės, nesu- 
mažins parko ir neperkels jo ribų taip, jog gyvulių kai- 
menės bus išnaikintos? Klausimai ant klausimų ir jokio 
atsakymo. 

Michaelis pabunda ir nori, kad aš eičiau į viešbutį; 
lankytojai turi išeiti iš ligoninės iki dešimtos valandos 
vakaro. 

Tamsu, gatvių žibintų nėra, ir, be to, jaunas mėnu- 
lis, taip rodo mano rankinis laikrodis ir dangus. Kaip ir 
kiekviename Afrikos mieste, taip ir čia, namai stovi toli 
vienas nuo kito, po jį reikia važinėti mašina, o ne pės- 
čiam vaikščioti. | 

Vienintelis viešbutukas ant ežero kranto. Kol jį su- 
randu, apeinu visą miestelį. Čia prie Viktorijos ežero 
ir vakarais karšta, o aš esu Serenčio stepių aukštikalnio 

išlepintas. Žinoma, bare jau visi žino, kas mums atsi- 
tiko, bet aš per daug pavargęs, kad galėčiau dar kartą 
pasakoti. Todėl greitai išsimaudau karštoje vonioje ir 
einu gulti, tačiau pusę nakties neužmiegu. Neturiu nei 
dantims šepetėlio, nei skustuvo. 

Rytą veža mane viešbučio šeimininkas į miestelio 
prekybinę gatvę. Pas vieną siuvėją indą užsisakau ke- 
lerias trumpas kelnes ir prisiperku siūlų, adatų ir viso- 
kio dydžio sagų. Pagaliau mudu vėl galėsiva kaip rei- 
kiant užsisagstyti marškinius. 

Apie vienuoliktą ruošiuosi eiti su šviežiais obuoliais, 
atgabentais iš Pietų Afrikos, į ligoninę pas Michaelį, 
tačiau jis jau sėdi viešbutyje ir dar pyksta, kad turėjo 
manęs dvi valandas laukti. Toks jau jo būdas. Kadangi 
jis ligoninėje neišturi, privalau tris dienas jam leisti 
vaistus ir po savaitės ištraukyti siūlus. 

O po dvidešimt minučių vėl grįžtame į Banagį. Už 
Musomos skrendame ežero pakrante iki Spiko įlankos. 
Čia Serengečio parkas prieina prie pat ežero. Tada pa- 
sukame į rytus virš „koridoriaus“, kuriuo upės teka į 
ežerą. Jų krantai apžėlę siaurais miškų ruoželiais, tarp 
jų — pilkai žali stepių plotai. Šiose cėcė musės apnik- 
tose lygumose per sausras kaimenės greičiausiai randa 
vandens ir maisto. Paskui prasideda kalvos, kurių dar 
nėra jokiame žemėlapyje, daugelis jų net neturi savo 
vardo. Jų apvalūs gūbriai apaugę resvais medžiais, tik 
vienur kitur kyšo plikos uolos. 

Mes pažįstam visus šiuos trijų —keturių šimtų metrų 
aukščio kalnus, nes kelias savaites skraidėme jų šlai- 
tais aukštyn ir žemyn. Kur baigiasi kalnų grandinė ir 
prasideda neužmatomos, be jokio medelio stepės, slo- 
pinam variklį. Anapus stepių plyti milžiniškų kraterių 
aukštikalnis, Ngorongoro. O mes skrendam Banagio kal- 
vos šonu žemyn ir nusileidžiam. 

Zebrui uždedamas lengvutis, ryškiai margas nailoninis antkaklis 


Jūriniai ereliai ant kandeliabrinės eutorbijos 


Girininko Gordono Harvėjaus sodo gėlėmis vaikščioja chameleonai 


Tarpinio nusileidimo metu toli šiaurėje už Serengečio susirinko visas kaimas 
pasižiūrėti mūsų lėktuvo 

Karvinės antilopės kongoni turi keistai išraitytus ragus 

Iš nupiautų dramblių kojų daromi krepšiai popieriams. Tai suvenyrai turistams 
medžiotojams 


Po savaitės gaudome zebrus Ngorongoro krateryje. 
Norėtume žinoti, ar jo kaimenės lietingaisiais mėnesiais 
išlipa ir ganosi didžiulėse Serengečio pievose. Taip nuo 
senų laikų pasakoja medžiotojai, taip spėja ir profeso- 
rius Persolas iš Londono, kuris prieš dvejus metus pa- 
ruošė Tanganikos vyriausybei labai platų pranešimą 
apie Serengetį. Liūčių periodu šios kaimenės, atseit, nu- 
einančios net iki didžiosios lygumos vidurio. O iš kitos 
pusės į ją traukiančios gyvulių kaimenės iš „korido- 
riaus“ čia lygumoje vos nesusiduria. 

Taigi, jei Nacionalinis parkas bus sumažintas ir iš- 
vesta linija per atvirą stepių vidurį, tada dar galėtų 
didžiosios kaimenės iš „koridoriaus“ lengvai sutilpti į 
naująją teritoriją. Joms gi, taip manoma, lietingaisiais 
mėnesiais reikia tik vakarinės stepių dalies. O kaimenės, 
kurios ganosi rytinėje jų dalyje prie didžiųjų kraterių, 
nusileidžia iš Ngorongoro. 

Niekas iki šiol to rimtai netyrė ir neįrodė. Liūčių 
laikotarpiu neįmanoma važinėti po stepes. Darbštusis 
geologijos profesorius Fricas Jegeris, kuris šiuo metu 
gyvena Ciuriche, jau 1906 metais rašė, kad vokiečių 
persikėlėliai Zidentopfai ne sykį bandė, masajų padeda- 
mi, išvaryti iš kraterio gnu kaimenes. Zidentopiai norė- 
jo, kad jis visas atitektų jų raguočiams. Tačiau jiems 
tas nė karto nepavyko: kaimenės pasprukdavo ir pasi- 
likdavo krateryje. Ir mes, nors dažnai čia skraidėme, ne- 
matėme nė vienos kaimenės, lipančios per kraterio kraš- 
tus. Kai neperseniai, skaičiuojant gyvulius, rytinio Se- 
rengečio lygumoje ganėsi šeši ar septyni tūkstančiai 
gnu, nieko nelaukę, nuskridome į Ngorongoro ir dar 
kartą suskaičiavome tenykštes, nes pagal senąją teori- 
ją šios gnu turėjo nusileisti lygumon iš kraterio. Tačiau 
jų ten buvo tiek pat kiek ir pirma. Mums darosi nesma- 

gu, nes parko sumažinimo planai remiasi kaip tik šia 
sena pažiūra. 

Taigi norime pažymėti Ngorongoro krateryje zeb- 
rus ir gnu ir pažiūrėti, ar jie vėliau neatsiras stepėje. 
Įskrendame į kraterį ir nusileidžiame stepės lopinėlyje, 
kurio visuose keturiuose kampuose Gordonas Harvėjus 
pastatęs savo žmones. Kol jis čia nuvingiavo su mašina 
iš savo namo ant kraterio krašto, praėjo pustrečios va- 
landos. Ponia Harvėj krausto valgius iš didžiulės pin- 
tinės. Jiedu gyvena aukštai debesyse kaip rojuje; ten 
auga ne tik gėlės, bet ir salotos, porai, pomidorai, żem- 
uogės, žodžiu, visų rūšių daržovės. Anglų papročiu sa- 
lotas valgom tiesiog ranka arba dedam ant buterbrodo. 
Harvėjai — svetingi, patrauklūs žmonės. Jų suaugę sū- 
nūs gyvena išsibarstę po visą pasaulį Anglijos koloni- 
jose. 

Gaudyti zebrus krateryje mums nesiseka. Mat, čia 
aukštai vėsiau, zebrai ilgiau ištveria vaikomi, ne taip 
greitai pailsta. Be to, jie susiproti, kad nuo mašinos 
geriausia bėgti ne priekin, o į šoną, sukant vis mažes- 
nius ratus. Mes negalime slidžioje žolėje dėl didelio 
greičio daryti staigių posūkių, todėl mūsų aukos nusto- 
ja risnojusios, ima žingsniuoti, netgi sustoja ir susido- 
mėjusios žiūri, kaip mes kreivojame. 

Paskui pradeda lyti, ir viena bėda ne bėda, dar ap- 
virsta mūsų lendroveris. Aš iškrintu su kamera veidu 
į purvyną; laimė, niekas nepakliuvo po mašina. Kai ją 
statome ant ratų, čiuožia slidžia žeme tolyn. Todėl iš- 
duobiame žemėje prie apatinių ratų griovelius ir tada 
keliam ją iš kitos pusės aukštyn. Pasiseka. Kai ji jau 
stovi ant visų keturių, paaiškėja, kad ištekėjęs visas te- 
palas. Be tepalo negali Gordonas Harvėjus parvažiuoti 
namo. 

Staiga Michaeliui šauna gera mintis. Mes lekiam 
pusvalandį iki mūsų dryžojo lėktuvo. Tik prieš porą 
dienų buvom prisipylę tepalo, taigi dar turėtų būti de- 
vyni litrai. Kadangi motoras lengvai išsiverčia ir su še- 
šiais litrais, galėtume kuo ramiausiai du nupilti. 

Deja, nėra tinkamo rakto, jį ne per seniai ,,„nukniau- 
kė“ Nairobio dirbtuvėse. Tinka vienas nuo automaši- 
nos. Kai Michaelis atsuka, kliūstelia karštas tepalas 
jam ant rankų. Tačiau jis spėja vėl greitai užkišti, kol 
dar viskas neišbėgo, nes tada liktume dienai uždaryti 
krateryje. Perpilame tą juodą tepalą į mašiną. 

Tuo metu pakyla audra, rytinėje kraterio dalyje 
griaudžia ir žaibuoja, ir pas mus jau pradeda lašnoti. 
Kol dar visai neužsitraukė dangus debesimis, pakylame 
su mūsų „„Antimi“ ir išsmunkame pro paskutinę proper- 
šą. Juk mes negalime skristi debesyse, nes tada ko ge- 
ro atsitrenktum į ugnikalnį. 

Virš Serengečio stepių giedras dangus. Lekiame į Ba- 
nagį, stūksantį toli horizonte. Mūsų planai žlugo. Tačiau 
ruošiame naujus. 

APTINKAME BRAKONIERIUS 


Tiek daug žmonių mūsų laikais miegodami skrenda 
virš vandenyno gelmių arba šveičia keptą vištą su ža- 
liais žirneliais, kai po jais už kelių kilometrų blyksi 
neįžengiamos girios. Tokie skubantys oro autobusų ke- 
leiviai turėtų nors kartą savo gyvenime tikrai paskrai- 
dyti. Taip, kaip mudu su Michaeliu šiandien. 

Vaiskus, gaivus rytas. Nesiruošiam skaičiuoti gyvu- 
lių, nei gabenti iš Nairobio maisto, mes tik norim pa- 
sklandyti. Sukdami ratus, kylam aukštyn, Banagio ir 
Seroneros kalvos po mumis vis mažėja. Pamažu juda 
balta aukštimačio rodyklė ciferblatu. 250 arklio jėgų 
turi kelti gerus dvylika centnerių. Kadangi Banagis 1650 
metrų aukštyje, tai oras čia toks retas, kaip virš Feld- 
bergo kalno Švarcvalde, todėl per keturias minutes pa- 
kylam pirmąjį tūkstantį metrų, daugiau kaip per šešias 
minutes antrąjį tūkstantį, o paskui kylam dar lėčiau. 

Kaskart prieš akis atsiveria vis didesni Serengečio 
plotai. Dabar jau matome L'Engajį, „Dievo kalną“, iš 
kurio smailos viršūnės kai kuriais metais dar rūksta 
dūmai. Paskui kitoje pusėje, tolumoje suspindi sidabri- 
nė Viktorijos ežero juosta. 

Nustatėme užsparnius staigiausiam pakilimui ir taip 
pasukom propelerio plokštumas, kad jis per minutę ap- 
sisuka tris tūkstančius kartų. Taip ir kopia mūsų gerasis 
„Zebras“ narsiai, žingsnis po žingsnio į dangų. 

Kai pasiekiame baltus kamuolinius debesis, įskren- 
dame į vieną iš jų. Aplinkui akinančiai baltas rūkas, 
bet mes žinom, kad sparčiai kylantis oras debesų ka- 
muolio viduje mus neša dar aukščiau. O tuo tarpu ro- 
dyklė mažame ciferblate slenka vis arčiau prie geltono 
įspėjamojo brūkšnio. Tai reiškia, kad pradeda kaisti va- 
riklis, nes šiame retame ore per lėtai skrendam. Čia ne- 
pakanka vėjo, kad atauštų sunkiai dirbantis variklis. 

Todėl pakeliame užsparnius kone lygiai su dryžais 
sparnais, pakeičiame propelerio plokštumų padėtį ir 
neriame horizontaliai. Aukštimačio rodyklė sustoja, po 
dešimties minučių nukrinta variklio temperatūra. Vėl 
prasideda kova už aukštį, pėda po pėdos, metras po 
metro. Pagaliau Michaelis sako: 

— Aukščiau jis jau nevalios — per retas oras. 

Dabar mes skriejame 5733 metrų aukštyje virš jū- 
ros lygio, arba 4100 metrų aukštyje virš mūsų skardi- 
nio namelio stepėje. Tačiau jo mes nematome, nes esa- 
me aukštai virš baltų kamuolinių debesų. Po mumis ban- 
guoja nežemiškas pasaulis. Išjungiame kurą ir degimą. 

Pasidaro tylu. Nejaukiai tylu. Propeleris sukasi vis 
lėčiau ir galiausiai sustoja, — paprasčiausia mentė su 
dviem geltonais galais. Nuleidžiame užsparnius 45 laips- 
nių kampu į kraštutinę pakilimo padėtį. Dabar mūsų 
„Antis“ pavirsta sklandytuvu, ir mes jaučiamės tikrai 
skrendą — kybom ore kaip grifai. Vėjas švilpia po mū- 
sų dvylikos metrų ilgio sparnais. Aukštimatis rodo, kad 
per sekundę nusileidžiame tris—keturis metrus. Kai bū- 
sime žemiau, tankesniame ore, leisimės lėčiau. Aš su- 
metu, kad galime daugiau kaip ketvirtį valandos su iš- 
jungtu varikliu tyliai sklandyti, kol vėl pasieksime Se- 
rengečio žemę. 

Štai tenai iš baltos debesų jūros kyšo Kilimandžaro 
ledynai. Ir virš šio puikaus debesų pasaulio jis tebėra 

didingas kalnas. Kadangi aplink mus tyla, galime kal- 
bėtis be mikrofono. Žvelgiame žemyn į švelnius slėnius, 
apvalius debesų kalnynus. Nerealus pasaulis, švelnios 
ramios dievo rankos jį sukūrė kaip taikų rūsčios žemės 
miražą. Norėtųsi švelniai nusileisti ant šių ramių debesų, 
išsitiesti ir klausytis dvasių šnibždesio. Užmerkiame 
akis, mes vieninteliai gyvi žmonės aname pasaulyje, ir 
laikomės už rankos... 

Pliaukšt, staiga nusmelkia skausmas kairę šlaunį. 
Raudona penkių pirštų žymė. O Michaelis abejingai te- 
bežiūri pilkai mėlynomis akimis į tolį ir patenkintas 
vos pastebimai šypsosi. 

Tai ir yra tylus mudviejų susitarimas: reikia ne vien 
netikėtai užklupti, bet ir kiek galint nuotaikingesniu, 
poetiškesniu momentu. Šį sykį Michaeliui pavyko. Da- 
bar mes atsiskaitę. 

Mus ima krėsti šaltis su marškiniais trumpomis 
rankovėmis, nes variklis nebešildo. Kaip gera žinoti, 
kad spustelėjus pirštu, jis vėl pradės veikti. 

Prieš šešis mėnesius vienas. lakūnas skrido su maža 
„CČesna“ virš kraterių ir druskingųjų ežerų. Jis pakilo 
virš debesų, kad saugiau perskristų kalnus, bet, matyt, 
paskui nerado jokios properšos, pro kurią galėtų pa- 
matyti žemę. Labai pavojinga aklai per debesis leistis 
žemyn. Juk nežinia, ar jie plaukia dešimties metrų aukš- 
tyje, ar tvyro ant žemės kaip rūkas, ar slepia kalnus. 
Nairobio aerodrome girdėjo, kaip lakūnas per radiją 
pranešė, jog jis turi benzino tik penkiom minutėm ir 
nežino, kur esąs. Nuo to laiko niekas daugiau jo nei 
girdėjo, nei matė, niekas nežino, ar jo lėktuvas nugrimz- 
do į gailų Natrono ežero sūrymą, ar guli sudužęs giliam 
kalnų tarpeklyje. 

Mes neriame į juodą bedugnę debesyse, leidžiamės 
kaip liftu šalia milžiniškos debesų pabaisos monų ir vėl 

išvystame aplinkui plačią Serengečio stepę, išmargintą 
saulės blikų ir debesų šešėlių. 

Michaelis man kumšteli: 

— Tėti! Štai ten, stačiai .po mumis. Ar matai? 

Tenai per visą lygumą, įsispraudusią tarp dviejų 
bambukais apaugusių upių slėnių, išdriektas keistas 
raizginys. Palei jį bėgioja žmonės. Jie mūsų nemato, 
nes vis dar skrendame su išjungtu varikliu. Jie nutiesę 
skersai stepės dygliakrūmių tvorą, nelyginant kokią 
spygliuotos vielos užtvarą. Kas dvidešimt—trisdešimt 
metrų palikti tušti tarpai, pro kuriuos gali pralįsti be- 
siganančios gnu, antilopės ir zebrai. 

Šiose spragose jų laukia vielos kilpos, tai mes jau 
žinom. Čia gyvuliai pamažu pasismaugia arba juos dar 
gyvus sudrasko hienos ir šakalai. Upės slėnio me- 
džiuose tupi šimtai grifų. 

— Brakonieriai! — piktai sako Michaelis. 

Mes dar neįjungiame variklio, o sklendžiame vis 
žemiau ir arčiau. Penki vyrai kapoja zebrą. Paskui du 
iš jų tempia raudonus mėsos gabalus, užsimetę ant 
karties, į savo pastogę po medžiais. 

Paspaudžiu raudoną starterio mygtuką, variklis su- 
čiaudi vieną kartą, antrą, ir propeleris vėl pradeda 
suktis. Mūsų „skraidantis zebras“ griaudėdamas pra- 
švilpia per keturis—penkis metrus nuo žemės. 

Brakonieriai viską meta, pabėga kelis žingsnius ir 
griūva kaip ilgi ant žemės. Šios staigmenos iš giedro 
dangaus jie nelaukė. Palenkiame vairalazdę, kad ne- 
užkliudytume medžių viršūnių aikštelės gale. Paskui 
posūkis, ir vėl grįžtame. Pora vyrų nori nubėgti prie 
upės po medžiais. Mes atūžiame į juos, ir jie vėl gula. 

Sekančio antskrydžio metu kai kurie atsiklaupę 
mėgina šauti į mus iš lanko. Juokinga, kad jie tikisi 
pataikyt. 

Mes panūstam kautis. O gal mums visai nusileisti? 
Paimti kelis gyvulių kankintojus nelaisvėn? Bet kas 
žino, kur žolėje mūsų tyko etiopinės kiaulės urvai. Be 
to, neturime jokio ginklo, o brakonieriai, be abejo, 
apsiginklavę užnuodytomis strėlėmis. Beje, mes ne po- 
licininkai ir neturime teisės ką nors suimti. Mes neno- 
rime nemalonumų su policijos valdyba. 

Prie mūsų kojų grindyse įtaisytas raketinis pisto- 
letas, su kuriuo galima duoti nelaimės signalą. Tai, 
savaime suprantama, ne mirtį nešantis ginklas, tačiau 
šūvis įvarytų gerokai baimės tiems plėšikams. Taigi 
šausim. Atsisegu diržus ir renku šaudmenis iš skardi- 
nės dėžės už mūsų kėdžių. Paduodu Michai kelis kar- 
tono patronus, jis įgrūda juos į žalvarinį vamzdį, užsu- 
ka jį ir daro posūkį naujam puolimui. 

— Ugnis! — Michaelis paspaudžia nuleistuką. 

Rezultatas stulbinantis. Tačiau ne tiems žemėje — 
mums patiems. Dar nespėjam suprasti, kas čia atsitiko, 
o apie mūsų galvas jau švilpauja vėjas, veržiasi pro 
apvalią delno didumo skylę išlenktame kabinos lubų 
stikle. Pasirodo, patronas išlėkė aukštyn tarp mūsų gal- 
vų, nes buvo sugedusi pistoleto spyna. Kas būtų buvę, 
jei šovinys būtų pataikęs ne į stiklą, o į kurį nors iš 
mūsų? Mus nukrečia šiurpas. 

Gelbėdami savo prestizą, suruošiame dar vieną ant- 
skrydį prieš plėšikų gaują, paskui pakylame į šimto 
penkiasdešimties metrų aukštį ir pasukame savo dry- 
žuotąjį žirgą jo tvarto linkui. - 

O brakonieriai visgi pataikė! Kai ridinom lėktuvą 
į aukštą dygliakrūmių aptvarą, pamatėme strėlę, įstri- 
gusią sparne. Smaigalys užlinkęs, ir ją sunku ištraukti. 
Todėl pasisodinau Michaelį ant pečių ir jis tą šovinį 
atsargiai ištraukė replėmis. 

— Būk atsargus, — perspėju, — žinai, kad strėlių 
antgaliai užnuodyti. 

Kas į tokį daiktą persirėžia pirštą, tas jau žuvęs. 
Šiems strėlių nuodams nėra jokio priešnuodžio. 

Jie gaminami iš medžio (Apocantherna frisiorum), 
kuris iš pažiūros visai nepavojingas, maždaug kaip 
skurdus itališkas alyvmedis. Jis veda mažas uogas, ku- 
rios prinokusios paraudonuoja, iš jų verdamas geras 
marmeladas. Toli gražu ne kiekvienas toks medis nuo- 
dingas, o tik vienas kitas, ir juos sunku rasti. Čiabu- 
viai, kurie tuo verčiasi, aptinka mirties medžius, matyt, 
iš to, kad po jais randa negyvų žvėrelių, vabzdžių ir 
graužikų. Nuodams smulkiai sukapojamos šakos ir šak- 
nys ir suvirinamos kaip košė. Ji verdama, kol pavirsta 
valkia mase. Tada supilstoma į dėžutes, užrišama la- 
pais ir kontrabandos keliu pristatoma į brakonierių 
vietas. Didumo jos sulig mažyčiu muilo gabalėlių, ku- 
rio pakanka vienai strėlei, ir jis kainuoja vieną šilingą, 
taigi, apie šešiasdešimt pfenigų. 

Turėdamas tokių užnuodytų strėlių, gali nemokėti 
taikliai šaudyti. Pakanka sužeisti gyvulį arba žmogų į 
koją, ir jam galas. Beje, su tokiom nuodingom strėlėm 
medžioti liūtus nėra taip saugu.kaip su moderniškais 
šautuvais. Tačiau vis vien esi gyvybės ir mirties vieš- 
pats stepėje. Šiuo būdu sumedžiotų gyvulių mėsą ga- 
lima be baimės valgyti, tik reikia išpiauti gabalėlį apie 
žaizdą ir numesti. 

Verslūs žmonės, kurie nori greitai daug uždirbti, 
atmiešia strėlių nuodus juodžemiu arba pardavinėja 
kitą tešlą. Man sakė, kad tai labai lengva patikrinti. 
Reikia tik kiek įsipiauti blauzdą, kad kraujas bėgtų že- 
myn. Kai prie šios srovelės prikiši nuodų, bematant 
kraujyje atsiranda pūsliukės ir kyla koja aukštyn. Kol 
jos dar nepasiekė žaizdelės, reikia skubiai nušluostyti 

kraujo latakėlį. Aš mėginau, bet man neatsirado jokių 
pūsliukių. 

Tuo tarpu su savo lendroveriu iš „koridoriaus“ 
grįžta Gordonas Pulmanas. Jis vienintelis iš mūsų, ku- 
riam visada ant diržo kabo pistoletas. Ir (Gordonas 
vakar turėjo nuotykį. Prie Dumos upės vienui vienas 
bekraštėje savanoje pamatė senį. Pasigailėjęs pasiso- 
dino jį į mašiną; bet Žiūrėjo į jį su nepasitikėjimu: ką 
jis čia veikia vienui vienas negyvenamoje vietoje? 
Tas nugeibęs senis papasakojo, kad su juo buvęs vai- 
kinas. Bet jam sausoje Dumos vagoje įkirtusi gyvatė, 
ir jis po keliolikos minučių miręs. Jis paguldęs vaiki- 
ną po išsikišusia pakrantės uola ir uždengęs šakomis. 

Gordonas Pulmanas nuvažiavo į tą vietą, kur buvo 
įvykus nelaimė. Senis drebėjo ir nedrįso išlipti iš ma- 
šinos, tačiau tiksliai nurodė vietą, kurioje palikęs la- 
voną. Mūsų draugas Gordonas rado ten tik kelis kau- 
lus ir daugybę hienų pėdų. 

Tepame klijais, lipiname ir pritvirtiname varžte- 
liais gabalėlį folijos ties skyle priekiniam stikle, o ant- 
Ią valandą per radijo pasikalbėjimą paraidžiui per- 
duodame telegramos tekstą, kurią iš Arušos turi pa- 
siųsti į Miuncheną. Ne taip jau paprasta viską išvar- 
dinti angliškai, kad ir, sakysim, „priekinis stiklas“. 
Tačiau čia stepėje turime ištisą žodynų, žinynų ir že- 
mėlapių biblioteką. Mes jau seniai daugelio daiktų tu- 
rime po du egzempliorius: vieną Afrikoje, kitą Euro- 
poje, nes krovinių pervežimas oro transportu atsieina 
per brangiai. Netgi marškinius, skalbinius, kelnes ir 
batus paliekam čia, nes chaki spalvos drabužių Euro- 
poje niekas nenešioja. Tokiu būdu Afrikoje turim visą 
ūkį, nes dažniausiai vienas iš mūsų, ar koks anglas 
bendradarbis, beveik visada čia. Dėl to turime ir dvi- 
gubai rūpesčių — vienokių Europoje, kitokių Afrikoje. 

Dažnai čia sutinku anglų ir vokiečių, kurie sakosi 
negalį nė iš tolo pakęsti juodaodžių. Tai čia dingsta 
šaukštai, tai sukuliami indai. Ko šeimininkė neužraki- 
na, tą suvalgo. Tarnai pasako sirgę maliarija arba turį 
važiuoti namo, nes kaime įsiligojo motina. Išleidžia 
juos porai dienų, o grįžta tik po savaitės. Jiems dova- 
noja drabužius ir batus, o jie įžūlūs ir nerodo dėkin- 
gumo. Jie vagiliauja kaip šarkos ir netgi nesugeba nu- 
blizginti batų, jei kiekvieną sykį iš naujo neparodai. 

Pastebėjau, kad labiausiai plūstasi tie žmonės, kurie 
namie Europoje neturi tarnų. Tokie žmonės įsivaiz- 
duoja, kad baltieji tarnai paslaugūs, darbštūs ir dori. 
Jie nenori tikėti, kad Anglijoje ir Vokietijoje būna 
panašių nemalonumų. Jų kalbos man labai gerai pa- 
žįstamos; aš prisimenu laikus prieš keturiasdešimt me- 
tų, kai, dar vaikas būdamas, per kiekvienas atostogas 
kelias savaites svečiuodavausi pas gimines dideliuose 
dvaruose Rytprūsiuose. Kaip čia plūstami spalvoti afri- 
kiečiai, taip ten aš kasdien girdėdavau sakant apie 
baltuosius žemės ūkio darbininkus. 

Aš ne politikas, o biologas. Ir tik iš biologo pozi- 
cijų galiu kai ką pasakyti apie juodųjų ir baltųjų prob- 
lemą. l 

Galimas daiktas, kad afrikiečiai emocionalesni ir 
ne tokie protingi kaip europiečiai ar kinai, lygiai taip, 
kaip, sakysim, jų plaukai trumpesni ir kitaip auga 
barzda. Tačiau ligi šiol neturime jokių įrodymų. Iš sa- 
vo patirties žinome, kad kiekvienoje tautoje ir kiek- 
vienoje Žmonių rasėje būna beveik tokia pat dalis nu- 
sikaltėlių ir Žmogžudžių, entuziastų ir apkiautėlių. 

Ne per seniai man pasakojo vienas europietis, gimęs 
ir užaugęs Afrikoje, kokį įspūdį jam padarė italų ka- 
tedros, kai jis, sulaukęs penkiasdešimties metų, pirmą 

kartą atvyko į Europą. „Tik palyginkit mūsų juodukų 
varganas molines lūšnas su šitais šedevrais!" 

Tačiau tai dar ne įrodymas, kad afrikiečiai niekad 
nesugebės pastatyti tokių katedrų. Aš tąsyk atsakiau, 
kad jeigu didžiųjų piramidžių statybos laikais egiptie- 
tis būtų atvykęs Vokietijon arba Anglijon, be abejo, 
būtų palaikęs dėvinčius kailiais ir gyvenančius šiau- 
dais dengtose medinėse trobelėse mūsų pirmtakus to- 
kia pat negabia žmonių rase, kokia laikome dabar afri- 
kiečius. Prūsijos karalius Fridrichas Didysis nemokėjo 
be klaidų rašyti vokiškai ir vartojo prancūzų kalbą, 
kvietėsi technikus ir architektus iš Prancūzijos. Todėl 
prancūzai tada — o gal būt dar ir šiais laikais — galė- 
jo save palaikyti daug protingesne ir gabesne tauta už 
vokiečius. O ir mūsų knygose buvo rašoma, kad mes 
pranašesni už lenkus ir rusus, nes praėjusiais šimtme- 
čiais vokiečių meno meistrai Krokuvoje, Maskvoje ir 
Kijeve sukūrė garsius architektūros paminklus. Hitle- 
rio knygoje „Mein Kampf“ esu skaitęs, kad rusai to- 
kia negabi rasė, jog niekad nesugebės pagaminti nor- 
maliai važiuojančio automobilio. Kas gali atspėti, ką 
sukurs afrikiečiai po šimto metų, net jeigu šiandien 
jie laksto nuogi. 

Hitlerio knygoje dar parašyta, kad iš juodojo ir 
baltojo žmogaus santuokos gimę vaikai — nenormalus 
reiškinys. Tai „prieštarauja prigimčiai“, kaip arklį 
sukryžminus su asilu, atsiranda nevaisingi mulai. Tai 
nesąmonė ir nemokšiškumas. Arklio sukryžminimas su 
asilu atitiktų maždaug žmogaus sukryžminimui su šim- 
panze. Tačiau tėra tik viena žmonių rūšis; mongolai, 
europiečiai ir negrai tai tik rasės; jeigu jie sudaro san- 
tuokas, tai gimsta ne „hibridai“, o tarpinės rasių for- 
mos. Jeigu tai vyksta platesniu mastu, atsiranda nau- 
jos tautos. Visos mūsų tautos ir nacijos susidarė mai- 

šantis senosioms tautoms. Pietų Amerikoje ir mūsų lai- 
kais kuriasi naujos tautos. Tie „spalvotieji“ sėkmingai 
jungia negrų linksmumą ir tropikų patvarumą su euro- 
piečių veiklumo dvasia. Gamtos mokslas įrodė, kad 
nėra tokio kryžminimo, po kurio palikuonys paveldė- 
tų vien „blogąsias“ abiejų tėvų savybes. Tik tada in- 
dėnų ir baltųjų arba juodųjų ir europiečių vaikai tam- 
pa „Nnepilnaverčiais“, kai jie nuo pat mažumės auga 
tarp padugnių ir nusikaltėlių. 

Negrai vidutiniškai turi mažesnius smegenis (1315 
gramų) už europiečius (1360 gramų) — tai ypač malo- 
nu kiekvienam baltajam. Tada reikia pridurti, kad kino 
smegenys sveria daugiau už mūsiškius (1430 gramų). 
Tačiau su intelektu tai neturi jokio ryšio, nes smegenų 
ląstelių skaičius visų trijų rasių vienodas, būtent, 
penkiolika milijardų; tiktai negro smegenų ląstelė tru- 
putį mažesnė, o mongolo didesnė. 

Jeigu pasižiūrėsime į savo šeimos įstoriją, tai ma- 
tysime, kad prieš dvi arba tris kartas seneliai ir se- 
nelių seneliai savo žmonas parvesdavo iš gretimų kai- 
mų arba artimiausio miesto. Visa giminė gyvendavo 
viename rajone. O šiandien kiekvienas iš mūsų turi 
giminių šiaurėje ir pietuose, daugelis netgi Amerikoje 
ar Australijoje. Su kiekvienu dešimtmečiu žmonės vis 
daugiau važinėja ir veda vis iš tolimesnių vietovių. 
Gal kaip tik dėl šio svetimo kraujo įsiliejimo metai iš 
metų žmonės darosi augesni ir didesnio ūgio. Kaip ži- 
noma, Europoje per pastarąjį šimtmetį šaukiamų į ka- 
riuomenę naujokų ūgio vidurkis pastoviai kyla. Vargu 
ar kuris nors iš mūsų įtilptų į viduramžių riterių šar- 
vus. Gyvulių augintojams gerai žinoma, kad, sukryž- 
minus dvi labai grynas vištų veisles ir paskui jas toliau 
incuchtuojant, palikuonys būna gyvybingesni ir dides- 
ni už savo tėvus: vaikai „gerėja“. Iš žmonių rasių mai- 

šymosi reikia tikėtis to paties. Ištisų žemynų ateitis 
priklausys nuo taikaus tautų susimaišymo, tada atsi- 
randa ypač daug latentų ir genijų. Jeigu tik neišmoks 
afrikiečiai ir indoneziečiai iš mūsų šiuolaikinio nacio- 
nalizmo ir rasinės neapykantos. 

Spalvotas žmogus yra toks kaip ir mes ir todėl ly- 
giateisis su mumis, kol negalime įrodyti jo nepilna- 
vertiškumo. Žinoma, negalima lyginti, o tai nuolatos 
daroma, beraščio kaimo vaikino negro su atvažiuojan- 
čiu Afrikon europiečiu. Jeigu sugretinsim juodąjį ban- 
ko tarnautoją Arušoje su atkampaus Bavarijos kaimo 
arklių šėriku, arba aifrikietį mokytoją ar universiteto 
profesorių su anglų dokininku ar rusų baudžiauninku, 
gyvenusiu prieš porą šimtmečių, — tada bus visai prie- 
šingas vaizdas. 

Todėl negalima pakęsti, kai šiais laikais Indijos mi- 
nistras kurioj nors šalyje kaip spalvotas neįleidžiamas 
į viešbutį, kai tuo tarpu nemokša fermeris vien todėl, 
kad europietis, priimamas išskėstomis rankomis netgi 
nesiskutęs. Man negras yra lygiateisis žmogus ir brolis. 


APIE NUODINGĄSIAS GYVATES 


Vieną spalio dieną sėdi mano sūnus Michaelis vie- 
nas prie mūsų trobelės po medžiu, kuris sausmety be 
lapų, ir skaito knygą. Po valandos jį išgąsdina mūsų 
tarnas Jambuna, beeinantis taku prie trobelės. Jau- 
nuolis garsiai šaukia, mostaguoja rankomis ir dairosi 
lazdos. Galiausiai Michaelis pamato, kad palinkusio 
medžio kamienu per kokį metrą nuo jo pečių ramiau- 
siai šliaužia žemyn juodoji mamba. Ji beveik keturių 
metrų ilgio. 

Kadangi roplys plyna aikštele priešais mūsų skar- 
dinį namelį stengasi pasprukti į krūmus, Michaelis ilga 
bambukine lazda bando jį nukreipti kiton pusėn. Gy- 
vatė vinguriuoja, pakelia nuo žemės beveik per pusę 
metro galvą, tačiau nekeičia krypties. O nutverti jai 
už uodegos Michaelis nedrįsta. 

Taip ji dingsta mažame dygiame krūmokšnyje. 
Mums nelabai maloni šios nuodingos gyvatės kaimy- 
nystė. Juodoji mamba labai garsi, tačiau ir labai nuo- 
dinga. Labiausiai kenčiame baimę dėl mūsų bušbeibio. 
Todėl tą krūmą uždegame; tačiau gyvatė, kuri, tikriau- 
siai, tūno žemėje, neišlenda. Norim nenorim, turime 
palikti ją ramybėje. Pamažu užmirštame pavojingąją 
kaimynę, tuo labiau, kad sekančiomis savaitėmis jos 
daugiau nematėme. 

Tai ir visa mūsų pažintis su siaubingąja mamba — 
būtent čia, Afrikoje, o Frankfurto zoologijos sode turi- 

me tiek ir tiek nuodingųjų gyvačių. Tačiau Afrikoje 
mamba toli gražu ne taip retai pasitaikanti gyvatė. 
O aš, pavyzdžiui, dar nė vienos nemačiau laisvėje. Bet 
dėl to aš negalėčiau garantuoti, kad tikrai nė viena 
mamba manęs nematė. 

Tačiau galiu pateikti apie juodosios mambos pik- 
tadarybes nuostabiausių istorijų, kurias aš esu skaitęs 
knygose arba girdėjęs pasakojant. Nes ši gyvatė, at- 
rodo, turi ypatingai uolius savo šlovės skleidėjus. 

Pavyzdžiui: jaunavedžių pora Afrikoje išsiruošia 
pajodinėti. Jie užtinka žolėje juodąją mambą, kuri pa- 
kelia galvą sulig arklio snukiu. Tučtuojau jie apsigrę- 
žia, suduoda pentinais arkliams per šonus ir nurūks- 
ta — bet mamba juos pasiveja, įkerta jaunikį ir jau- 
nąją ir abu arklius. Visi negyvi. 

Arba: vienas fermeris randa mambą ir, paleidęs 
šūvį iš šratinio šautuvo, sukiužina jai galvą. Jis nori 
savo jauną žmoną atpratinti bijoti gyvačių, todėl pa- 
guldo užmuštą mambą, surangęs ją kaip gyvą, miega- 
majame ant grindų. Po dviejų valandų išgėrę svečiai 
pasigedo jaunosios moters, nuėjusios paguldyti vaikų. 
Persigandęs vyras randa žmoną negyvą ant grindų ir 
šalia jos antrą gyvą mambą, kurią nudobia lazda. „Aš 
turėjau žinoti, kad užmuštos gyvatės patinas visada 
atšliaužia atkeršyti už savo draugę!“ — sušunka jis. 

Vienas pareigūnas važiuoja automašina per stepę, 
pamato šliaužiančią per kelią mambą ir taikstosi ją per- 
važiuoti. Ši atsistoja, pasiveja mašiną, įšoka- pro lan- 
gelį ir įgelia du keleivius, kurie krinta negyvi. 

Reikia pasakyti, kad gyvatės negyvena poromis. Jos 
tik trumpam susitinka poravimosi metu. Jeigu randa- 
me dvi gyvates, jos gali būti tiek abu patinėliai, tiek 
abi patelės. Jei viena gyvatė randa kitą užmuštą, ji 

nežino, kaip ir nuo ko ši žuvo ir jokiu būdu negali 
trokšti keršto. 

Nuodingosios gyvatės nemedžioja žmonių. Jos ne- 
gali suėsti žmogaus, nes gyvatės grobį turi praryti visą, 
kramtyti jos negali. Toks didelis padaras kaip žmogus 
nuo gyvatės įkandimo nemiršta taip staiga, kaip maži, 
šių roplių medžiojami žvėreliai, jis dar būna keliolika 
minučių, kartais pusvalandį pakankamai judrus, kad 
galėtų gyvatę užmušti ar sužeisti. Todėl net pačios 
pavojingiausios nuodingosios gyvatės bėga nuo žmo- 
nių, sprunka į krūmokšnius, olas ir uolų plyšius, jei 
tik gali. Net jeigu jos šliaužia į mus, tai dar nereiškia, 
kad nori pulti. Kartais mes stovime priešais jų landy- 
nę, ir jos į ten šauna tarp mūsų kojų arba iš medžio 
per petį, net negalvodamos gelti. 

Miegojau šimtus naktų Afrikoje, daugelį iš jų čia- 
buvių trobelėse, palapinėje ant plikos žemės, o kartais 
ir visai lauke. Tačiau turiu prisipažinti, kad nė karto 
nepabudau šalto prakaito išpiltas dėl to, kad ant mano 
krūtinės būtų gulėjusi susirangiusi kobra ir kyščioda- 
ma liežuvėlį būtų žiūrėjusi man į veidą, ir niekad rytą, 
audamasis batus, neužmyniau gyvatės. Tiesa, Afrikoje 
nenešioju aulinių batų, o daugiausia sportinius arba 
sandalus. Bet jokiu būdu nenoriu teigti, kad tokių atsi- 
tikimų negali pasitaikyti. 

Šių metų pavasarį vienas vietinis darbininkas gu- 
lėjo pas mus Banagyje su sunkiu maliarijos priepuoliu 
trobelėje, pasitaisęs guolį ant žemės. Jis pajuto, kad 
kažkas šalia juda ir pagrabinėjo toje vietoje pirštais. 
Ir čia jam rankon įkirto mamba. Mūsų draugas Mailsas 
Terneris atgabeno „nuodingųjų gyvačių vaistinėlę“. 
Tai skardinė dėžutė su labai apgalvotai parinktais 
vaistais, kuriuos gamina Fic-Simonso gyvačių parkas 
Durbane, Pietų Afrikoje. Tokią dėžutę visada gabena- 

mės mašinoje arba lėktuve. Mailsas padarė įkirstajam 
gilius piūvius rankoje — išilgai raumenų, o ne skersai, 
kad neperpiautų sausgyslių, nervų ir kraujagyslių. — 
pritrynė į žaizdas kalio permanganato ir suleido seru- 
mo nuo gyvačių įkandimo. Paskui nuvežė sužeistąjį į 
Ikomos ligoninę. 

Žmogus sugrįžo tik po dviejų mėnesių. Kadangi dėl 
audinius ardančių gyvatės nuodų dalis raumenų buvo 
atmirę, tai jis galėdavo pro vieną skylę rankoje įkišti 
pagaliuką ir už dvidešimties centimetrų aukščiau pro 
kitą vėl jį ištraukti. 

Jauna Mailso žmona Kai labai nerimo, kad ant plo- 
nų miegamojo lubų iš presuotų plokščių palėpėje kas 
naktį šliaužioja didelė mamba, ten medžiojanti šikšno- 
sparnius ir žiurkes. Pagaliau Kai tiek įkyrėjo su ta 
mamba, kad Mailsas Terneris su pavaduotoju nuplėšė 
pusę stogo ir, gerai užsitaisę šautuvus, užlipo ant aukš- 
to. Jie rado dvi gyvatės išnaras su akių ragenomis ir 
daugybę sumedžiotų žvėrelių išėdų, tačiau pačios pa- 
baisos neužtiko. Todėl ji ir toliau tebešliaužioja ant 
lubų. O Kai per šį laiką prie to priprato. 

Nieku gyvu neketinu tvirtinti kad nuo gyvatės 
įkandimo negalima numirti. Ispanas Luisas de Lasa- 
leta buvo mano geras draugas. Vakarų Afrikoje Frank- 
furto zoologijos sodui jis sugavo dvi jaunas gorilas ir 
atgabeno milžiniškų Kameruno varlių. Praėjusių metų 
sausyje jam į kaklą įkirto nuodingoji gyvatė, kurią jis 
norėjo įdėti į dėžę. Per dešimt minučių jis buvo negy- 
vas. Bet juk paprasti žmonės negaudo Afrikoje nuo- 
dingųjų gyvačių ir nedėlioja plikomis rankomis iš vie- 
nos dėžės į kitą. 

Kitam mano pažįstamam vos ne du kartus tas pats 
nutiko. Tai Marlinas Perkinsas, vieno iš dviejų didžiu- 
lių Čikagos zoologijos sodų direktorius. Kai jis dar 

buvo Sant-Luiso zoologijos sodo roplių kuratorius, jam 
įgėlė afrikinė Gabono gyvatė. Šios storos, nerangios 
gyvatės gali taip garsiai šnypšti, kaip ir pradurta auto- 
mobilio padanga. Įgilta buvo dar gana laimingai: į 
smilių. Be to, įlindo tik vienas iš dviejų nuodingųjų 
dantų. Žaizda tuoj pat buvo išpiauta ir iščiulpta, direk- 
torius telefonu paprašė patarimo iš Niujorko. Kadangi 
tuo metu dar nebuvo serumo nuo Gabono gyvatės nuo- 
dų, tai jam suleido iš eilės serumo nuo barškuolės ir 
kobros nuodų, o taip pat priešnuodžių nuo Pietų Ame- 
rikos ietinės gyvatės. 

Ir vis tiek pacientas neteko sąmonės, pulsas suma- 
žėjo iki penkiasdešimt tvinksnių, o netrukus ir visai 
išnyko, labai išsiplėtė akių vyzdžiai ir nereagavo į 
šviesą, šlapime atsirado kraujo. Kai mirtis atrodė bu- 
vo čia pat, ligoniui perpylė kraują, kuris ir padėjo. Po 
trijų savaičių jį buvo galima išrašyti iš ligoninės. 1951 
metais vienos televizijos laidos metu jam įkirto Pietų 
Amerikos nuodingoji gyvatė, šį kartą prireikė kelio- 
likos kraujo perpylimų. 

Šiaip žmones, kurie nedaro tokių pranešimų per 
televiziją, nuodingos gyvatės įgelia tada, kai jie Žo- 
lėje ar brūzgynuose ant jų užlipa ar atsisėda, arba atsi- 
trenkia galva į šaką, ant kurios guli gyvatė. Dar daž- 
niau tai atsitinka, kai jie nori gyvatę užmušti arba pa- 
gauti, ir ji ginasi. Jeigu tik gyvatė nekerta netikėtai, 
nuo jos visuomet galima išsigelbėti pabėgant. 

Mes visada pervertiname mažų gyvūnų greitį. Nė 
viena gyvatė negali pralenkti žmogaus. Džeimsas Oli- 
veris, Niujorko zoologijos sodo roplių kuratorius, pa- 
rašė knygą apie tikrus faktus ir prasimanymus iš gy- 
vačių gyvenimo. Šia knyga daug kur čia remiuosi. Su 
sekundometru jis nustatė, kad juodoji mamba, kuri 
laikoma greičiausia iš nuodingųjų gyvačių, nušliaužė 

47 metrus truputį didesniu nei 11 kilometrų per valan- 
dą greičiu. Tiek žmogus, tiek arklys neilgai gali bėgti 
30 kilometrų per valandą. Bėgti nuo dramblių, liūtų, 
gorilų, raganosių ar begemotų nėra prasmės, dažniau- 
siai net pavojinga, nes tada žvėrį ima noras pulti. O 
nuo nuodingųjų gyvačių galima ir reikia dumti pasi- 
spiaudžius padus. 

Jos gali kirsti iš bet kokios padėties, net po van- 
deniu, ir nukirsta galva sugeba mirtinai įgelti. Bet nuo- 
dingosios gyvatės kerta toli gražu ne taip „greitai kaip 
žaibas“. Kai su fotoaparatu ir magnio blykstelėjimais 
buvo išmatuotas barškuolių kirtimo greitis, pasirodė, 
kad galva juda maždaug 1,7 m per sekundę greičiu. 
Kobros galva net šešis kartus lėčiau. Viena sekundė 
gana ilga: nesitreniravęs žmogus smogia kumštimi 6 m 
per sekundę greičiu arba dvigubai greičiau už barš- 
kuolę. Forelė nuplaukia per sekundę 2,3 metro, bitė 
nuskrenda 2,8 m, laumžirgis — 7,5 m, o golfo žaidėjas 
gali pasiekti net 13 m greitį. Įgudę „gyvačių kerėtojai“" 
žaismingai patekšnoja lyg niekur nieko kertančiai 
kobrai per galvą. Dauguma gyvačių gali įkirsti tik iš 
nuotolio, kurį sudaro trečdalis arba pusė jos pačios 
kūno ilgio. Afrikos gyvatės, kurios savo nuodus iš- 
spiauna arba iššvirkščia, iš dviejų metrų tiksliai patai- 
ko į akis, o kartais ir iš trijų metrų. Patekus nuodams 
į akis, baisiai skauda, ir prasideda sunkiausias užde- 
gimas; dažnai dvi—tris savaites žmogus nieko nemato, 
o išimtinais atvejais net apanka. 

Gyvačių kerėtojai, sėdėdami pakelėse su kobromis 
pintinėse ir grodami joms fleita, naudojasi šių gyvulių 
lėtumu. Kas jas gerai pažįsta, lengvai gali išvengti mir- 
tino įkirtimo. Be to, dieną kobros dažniausiai kerta už- 
čiauptu snukiu. Fokusininkai išsirenka tokius gyvūnus, 
kurie nesitaiksto nušliaužti, o ilgai stovi iškėlę galvą. 

Gyvačių kerėtojas linguoja į šalis fleitą ir galvą, kad 
gyvūnas liktų susierzinęs ir sektų jo judesius stačias. 
Gyvatė negirdi fleitos, nes gyvatės kurčios garso ban- 
goms, jos neturi net ausų skylių. Kai akiniuotei gyvatei 
užlipino pleistru žiotis ir akis, ji vis vien grėsmingai 
pasikeldavo, kai kas eidavo pro šalį. Kai daužydavo laz- 
da tuščią skardinę dėžutę, gyvatė visai nereagavo į 
triukšmą. Ji, matyt, jaučia tik žemės virpesius ir kva- 
pus. Ir vis dėlto daug kas tiki, kad gyvates galima užke- 
rėti muzika. 

Kad ir kokie vikrūs būtų tie gyvačių kerėtojai, 
anksčiau ar vėliau jie žūsta nuo savo globotinių. Ir ne- 
nuostabu, ilgainiui jie darosi perdaug patiklūs ir ne- 
rūpestingi. Zoologijos sodų darbuotojus lengvai gali 
ištikti toks pat likimas. Prieš dvidešimt su viršum me- 
tų laikiau namuose vietines gyvates marguoles, kurių 
nuodingumas dažniausiai perdedamas. Tik vaikai ar 
nusilpę ligoniai retais atvejais žūsta nuo jų gylio. Tada 
dar nemokėjau elgtis su nuodingomis gyvatėmis, bet 
netrukus pastebėjau, kad jos leidžiasi paimamos į ran- 
kas. Imdavau jas už sprando prie pat galvos. Bet kaž- 
kur perskaičiau, kad jos gali pasukti apatinį žandikaulį 
į šoną ir viršutinio žandikaulio nuodingaisiais danti- 
mis įkirsti į pirštą. Sekančią dieną apsimoviau odines 
pirštines — ir atsitiktinai pati pirmoji, kurią aš pa- 
ėmiau, tuojau man parodė, kad ir už kaklo laikoma 
gali bakstelėti į pirštinės odą. 

Dauguma žmonių, beje, perdeda nuodingos gyva- 
tės įkirtimo galimybę tropikuose. Bet užtat jie negali 
įsivaizduoti, ką reiškia mirti nuo gyvatės gylio. Maži 
žvėreliai, kuriems skirti šie velniški nuodai, žūsta aki- 
mirksniu, gal net be skausmo. Mes esame dešimtį, 
šimtą kartų didesni ir todėl turime minutėmis, valan- 
domis, kartais net dienomis kankintis. Daugelio gyva- 

čių nuodai toli gražu nėra nuodugniai ištirti. Tačiau 
mes jau žinome, kad vieni daugiau paveikia nervus, 
kiti kraują ir audinius, kad gali būti visokių šių nuo- 
dų veikimo derinių. 

Nervų nuodai sukelia traukulius ir paraližą, ypač 
kvėpavimo centrų. Kai sustoja kvėpavimas, širdis dar 
kurį laiką plaka, kol ir ji sustoja. Kitos nuodų sudė- 
tinės dalys daro pralaidžius kraujo indus. Todėl krau- 
jas išsilieja į audinius, galūnės parausta ir pamėly- 
nuoja, jos smarkiai išbrinksta, įkąstasis kosti, vemia, 
kraujas eina su šlapimu ir išmatomis. Akys pritvinksta 
kraujo, kraujas gali išsilieti ir į pilvo ertmę. Kitos nuo- 
dų dalys ardo audinius — jie skirti geresniam grobio 
virškinimui, nes gyvatė negali savo maisto kramtyti 
ar smulkinti. Įkirstą žiurkę gyvatė suvirškina per ke- 
turias dienas, o nustipusiai žiurkei reikia trylikos die- 
nų. Net jeigu įkirstasis ir išgelbstimas serumu, audinių 
nuodai gali sukelti galūnių atmirimą, gangreną, ilga- 
laikius uždegimus; įkirstasis gali likti aklas, kurčias 
ar dalinai paraližuotas. 

Čia Tanganikoje puikiausiai su nuodingomis gyva- 
tėmis apsieiti moka gentis kioka. Prieš kelerius metus 
vienas jaunas amerikietis, gaudęs gyvates Amerikos 
muziejams, susidraugavo su Kolola, šios genties vadu, 
ir jo sūnėnu Njoka. Vieną dieną jaunasis amerikietis 
su didžiausiu siaubu pamatė, kaip juodoji mamba įkir- 
to Njokai į koją. Tačiau įkirstasis dėl to nė nesielvar- 
tavo, pareiškęs esąs atsparus gyvačių nuodams. Tačiau 
jį taip sujaudino baltojo užuojauta, kad pažadėjo jį 
supažindinti su savo genties ritualinėmis apeigomis. 

Amerikietis turėjo dalyvauti daugelyje burtų cere- 
monijų. Be kita ko jam padarė daugybę piūvių visame 
kūne ir įtrynė į juos „lukago“ miltelių, pagamintų iš 
visokiausių komponentų, tame tarpe ir iš džiovintų ir 

sutrintų nuodingųjų gyvačių galvų ir uodegų. Pabaigai 
jis turėjo sugauti plika ranka mambą ir duoti jai 
įkirsti. 

Jaunuolis buvo įsitikinęs, kad padarė labai svarbų 
atradimą, ir norėjo paskleisti savo naująjį mokslą kitų 
žmonių labui. Laimė, jis atsigabeno kelias nuodingas 
gyvates į pagrindinę savo ekspedicijos stovyklą. Gy- 
vačių žinovai jas apžiūrėjo ir nustatė, kad joms iš- 
traukti nuodingieji dantys. Taigi amerikietį įkirto ne- 
pavojingos mambos. 

Tačiau keliaujant po Afriką nereikia pasikliauti, 
jog gatvių fokusininkai manipuliuoja nekenksmingo- 
mis gyvatėmis. Keliautojus, kurie tvirtai tuo tiki, kar- 
tais užkliudo gyvatės, o „„kerėtojas“ tik dėl akių mė- 
gina joms sutrukdyti, kad pats išvengtų bausmės. Juk 
nelaimingas atsitikimas geriausia jam reklama. 

Ganoje vienas „gyvačių kerėtojas“ piršo gatvėje 
stebuklingų priemonių nuo gyvačių įkirtimo. Kad būtų 
įdomiau, jis atsigabeno kobrą ir dvi Gabono gyvates. 
„Užkalbėjęs“ kobrą, davė ją vienam žiūrovui palaikyti 
rankoje. Šliužas įkirto žmogui į veidą, ir jis po valan- 
dos mirė. Išaiškėjo, kad visos trys nuodingosios gyva- 
tės turėjo visai sveikus nuodinguosius dantis ir pilnas 
liaukas nuodų. Fakyras gavo trejis metus kalėjimo už 
nužudymą dėl neatsargumo. 

Kas be ko, o su nuodingomis gyvatėmis Afrikoje 
lygiai tas pat, kaip su liūtais ir drambliais; jeigu jų 
tyčia neieškai, niekada ir nepamatysi. 


GYVULIUS GAUDOME „STEBUKLINGUOJU 
ŠAUTUVU" 


Mudu su Michaeliu gulime sudedamose lovose ša- 
lia vienas kito mūsų skardiniame namelyje, vaipomės 
ir galvojame. Vaipomės todėl, kad skutamės. Skustis 
elektrinėmis mašinėlėmis ne taip jau paprasta, nes 
artimiausias elektros tinklas už keturių šimtų kilomet- 
rų. Šią sunkią problemą išsprendėme dviem skirtingais 
būdais. Aš skutuosi mašinėle, kurią varo paprasčiau- 
sios kišeninio žibintuvėlio baterijos. Tiek jų, tiek ba- 
tams tepalo galima nusipirkti kiekvienoje indo par- 
duotuvėje net pačiam nuošaliausiam negrų kaime. Ba- 
terijų užtenka keturioms, šešioms savaitėms, ir peiliu- 
kai sukasi ratu. 

Elegantiška balta Michaelio mašinėlė kainuoja dvi- 
gubai, peiliukai vaikščioja pirmyn ir atgal; ją galima 
įkišti į rozetę, — jei tik yra, — ir prikrauti. Michaelis ma- 
no, kad kas pora savaičių būname Arušoj ar Nairoby, 
tada galima pasinaudoti rozete viešbutyje. Mano apara- 
tas jam per garsiai birzgia ir per lėtai skuta. O aš savo 
ruožtu tvirtinu, kad jis į Nairobį skrenda tik prikrauti 
savo puikiosios mašinėlės. 

"Taip kas rytą mudu kovojam už principus, kiek- 
vienas už savo. Juk nuo seno pliekiasi žmonės už prin- 
cipus ir idėjas, ir dažniausiai jie ne kažin kiek svar- 
besni už mūsiškius (— pavyzdžiui, tokiu ar kitokiu 
keliu lengviau pasiekti sielos išganymą, arba taip ar 
kitaip galima sėkmingiau valdyti valstybes). 

Taigi iškemšame liežuvio galu tai vieną, tai kitą 
žandą ir išdarinėjame grimasas. Kad mes tuo pačiu 
laiku įtemptai galvojame, yra rimta priežastis. Taip 
kaip šiandien, pastarosiomis savaitėmis mudu ne sykį 
tarėmės. Mes jau žinom, kad 367 000 mūsų didelių ke- 
turkojų per liūtis ištisom savaitėm, netgi mėnesiais 
ganosi rytuose už naujųjų ribų, kuriomis dabar nori- 
ma atitverti Serengečio nacionalinį parką. Kaimenės, 
kurių labui įsteigtas parkas, kasmet turi ilgą laiką gy- 
venti ne jo teritorijoje. Lietų laikotarpiu jie susitelkia 
į dideles kaimenes ir klaidžioja po atviras stepes. Mes 
galime kasdien jas pasekti iš lėktuvo, taigi žinome, 
kur kiekviena kaimenė ganosi. 

O sausmety visai kas kita. Tada jos pasiskirsto į 
mažus šimto, šimto penkiasdešimt galvų būrius. Dides- 
nioji jų dalis gyvena slėniam „koridoriuje“ prie Vik- 
torijos ežero, kitus sutinkame toli šiaurėje už parko 
ribų. Ar jie iš tikrųjų tie patys, kurie per lietus didžiu- 
lėmis armijomis traukė per stepę? Vėl ir vėl lenda 
mums ta pati mintis: mes turime juos pažymėti, kad 
galėtumėm atpažinti tarp kitų; gal būt, juos suvaryti 
tarp dviejų tvorų, susieinančių viename gale. Tame 
gale visi turėtų perplaukti per raudonų dažų klaną. 
Bet mes jau seniai žinome, kad iš to nieko nebus; pir- 
miausia, reikėtų nuo plaukų nuimti bent jau taukus. 
Mūsų 99481 gnu — juodos; juodų plaukų negalima 
nudažyti raudonai, o tik, geriausiu atveju, nutepti 
gruntiniais dažais, gal būt, aliejiniais. 

Michaelis numeta cigaretę šalia lovos, nuleidžia 
koją ir įspaudžia kulnimi ją į purų smėlį. Tai labai 
praktiška, kai vietoj grindų nešvarus, birus smėlis. Ne- 
reikia gaišti laiko šlavimui, viską galima įminti žemėn 
ir užžarstyti. Juk mes čia vieni vyrai. Michaelis sako: 

— Tačiau pamėgink nuginti gnu arba zebrų kai- 
menę ten, kur nori. Ar dar atsimeni, kaip bandėme 
zebrus varyti dviem mašinomis? Kai tik jie pajunta, 
rad juos norima kur nors suginti, būtinai ištrūksta ir 
bėga į priešingą pusę. 

Ausų ženklai netinka — per maži. Net jeigu juos 
padarytum didelius ir ryškius, vis vien neatrastum to 
vieno zebro trijų tūkstančių galvų kaimenėje. Mes no- 
rime, kad juos pastebėtų kiti žmonės ir parko lanky- 
tojai ir praneštų jų buvimo vietą. Gal paskiriems gy- 
vuliams užkabinti ant kaklo mažus baterijinius siųstu- 
vus, kuriuos paskui užpelenguotumėm. Bet tokia ba- 
terija veikia tik kelias savaites. 

Tada nutarėme naudoti antkaklius. Tiktai ne odi- 
nius, kuriuos ne per seniai išbandėme. Odiniai antkak- 
liai genda nuo drėgmės ir saulės, be to, jie blogai nu- 
sidažo. Dažai nusitrina, ir tada jie visi pasidaro labai 
panašūs. Paskui prisiminėm gyvų spalvų, dryžą, sinte- 
tinį audinį, kuriuo pastaruoju laiku apmušami soduose 
šezlongai. Ši medžiaga lengva kaip plunksna, stipri 
ir visą laiką išlaiko savo „rėkiančią spalvą“. Paėmėm 
zoologijos sode zebrų matą ir pasiuvome jiems ir gnu 
antkaklius iš penkialinkos medžiagos, o mažosioms 
gazelėms iš dvilinkos. Tokios apykaklės gyvuliams ne- 
kliudo, niekur neužkliūva, ir svarbiausia, jie jų nepa- 
meta. Jas galima pastebėti ir iš oro. Tačiau yra viena 
kliūtis: pirmiausia reikia gazelėms ir gnu margąsias 
apykakles užrišti ant kaklo. Tai nėra lengva. Pirmiau- 
sia jas reikia pagauti. Tą darbą turime atlikti labai 
greitai, nes priešingu atveju gyvulių kaimenė nubėgs, 
ir jis prie jos jau neprisijungs. Zebrą, kuriam gegužės 
4-tą dieną užrišome raudoną antkaklį ir įsegėme ausies 
numerį 21, rugsėjo 12-tą dieną vienas girininkas matė 
linksmai bėgantį savo kaimenėje už šimto kilometrų į 

šiaurę nuo Nacionalinio parko. Spalio 31-ąją jis vėl 
buvo kartu su kitais zebrais maždaug už poros kilo- 
metrų nuo tos vietos, kur mes jam gegužyje užsegėm 
apykaklę. Ir iš oro, iš penkių šimtų metrų aukščio, šį 
gyvulį gana lengvai suradome kaimenėje. 

Per pastaruosius dvejus metus specialiuosiuose Žur- 
naluose buvo reklamuojamas nuostabus šautuvas. Jis 
veikiąs maždaug taip, kaip toje pasakoje druska, už- 
pilta kiškiui ant uodegos. Vienas žvėrių gaudytojas 
Afrikoje norėjo man tokį šautuvą įpiršti už šešis šim- 
tus dolerių. Jis man pripasakojo, kad su juo galėsiu 
per kelias minutes užmigdyti bet kokią gorilą, dramblį 
ar liūtą ir įgrūsti į narvą dar nepabudusius. 

Suprantama, tokį nuostabų instrumentą nusipirko- 
me — tik jau už ketvirtį kainos tiesiai iš firmos, gami- 
nančios juos Amerikoje. Jis atrodo kaip paprastas me- 
džioklinis šautuvas, tačiau užtaisomas ne paraku, o 
dviem mažais plieniniais angliarūgštės balionėliais, ko- 
kie naudojami sifonams. Paspaudus gaiduką, skiltuvas 
praleidžia tam tikrą angliarūgštės kiekį iš baliono į 
vamzdį. Ji veržiasi penkiasdešimties atmosferų jėga, ir 
kulka lekia nuo dvidešimt iki trisdešimt metrų. 

O ta kulka — tai ne kas kita, kaip plieninis švirkš- 
tas injekcijoms. Jis turi kiauravidurę adatą, kuri su- 
lenda gyvuliui į kūną. Nuo smūgio šūvio metu švirkš- 
to užpakalinėje dalyje su vandeniu sūsimaišo karbido 
tabletė. Atsiradusios dujos ir stumia švirkšto stūmoklį 
priekin. Jis varo migdomuosius vaistus per tuščiavi- 
durę adatą į gyvulio kūną. 

Protingas prietaisas. Bet man atrodo, kad jis ligi 
šiol buvo pavartotas tik aptvare uždarytiems brie- 
džiams. Zebrai mūsų neprisileisdavo per trisdešimt 
metrų, kartais jie pasileisdavo bėgti jau už šimto dvi- 
dešimt metrų. O švirkštas kulka labai jautrus kad ir 

menkiausiam krestelėjimui. Jų net neįmanoma vežio- 
tis užtaisytų — t. y. su migdomaisiais vaistais iš vieno 
galo ir su karbido tablete ir vandeniu iš kito,— o rei- 
kia prieš kiekvieną šūvį viską kaip vaistinėje supilsty- 
ti. Tačiau gyvuliai taip ilgai dažniausiai nelaukia. Be 
to, šis medicininis šovinys lėkdavo dvidešimt, kartais 
trisdešimt penkis metrus, ir todėl mes labai retai tepa- 
taikydavome. 

Vieną dieną įsmigo toks iššautas švirkštas į apvalų 
zebro užpakalį. Mudu su Michaeliu ilgai laukėm, kas 
bus. Ogi nieko. Tada mašina pasivijome zebrą ir jam 
lekiančiam ištraukėme tą švirkštą. Pasirodo, jis visai 
neveikė, jame dar tebebuvo medikamentai. Jeigu ne- 
būtume švirkšto susigrąžinę, galėtume pagalvoti, kad 
jame buvo per mažai migdomųjų vaistų. O dvigubas 
jų kiekis kito šūvio metu gal būtų numarinęs pacientą. 

Taip mes dienų dienas sėlindavome prie gyvulių 
su šituo šautuvu, bet jis mums atrodė perdaug pavo- 
jingas mūsų globotiniams. Todėl jį įsipakavome ir išsi- 
gabenome keleiviniu lėktuvu į Frankfurtą. 

Michaelis viską labai nuodugniai apgalvojo, pada- 
rė brėžinius ir keturiolika dienų neišėjo iš tiksliosios 
mechanikos specialisto dirbtuvės. Jis prikabinėjo ant 
karčių šlapių keturlinkų, penkialinkų vilnonių antklo- 
džių ir šaudė į jas. Iš mėsininko jis išsinešė į sodą ke- 
lias raguočių šlaunis ir ten suruošė tikras šaudymo 
varžybas. 

Dabar į Banagį atsigabenome amerikietišką stebuk- 
lingą ginklą, bet jau „perkonstruotą pagal Michaelį“. 
Kadangi vis vien su mašina prieiname arčiau prie gy- 
vulių negu pėsti, tai plona žarna prie šautuvo prijun- 
gėme didesnį suspausto oro balioną. Jo spaudimas 200 
atmosferų. Todėl kulka lekia daugiau kaip keturiasde- 
šimt metrų ir daug taikliau. 

Ir skraidantis švirkštas dabar kitoks. Anksčiau kar- 
bidas su vandeniu būdavo sumaišomas iššaunant, taigi 
vaistai jau skridimo metu pradėdavo bėgti iš kiaura- 
vidurės adatos, t. y. dar jai nespėjus įsmigti į gyvulio 
kūną. Dabar švirkšto stūmoklis pradeda veikti atsi- 
trenkęs į kūną, ir mes žinom, kad visi narkotikai pa- 
tenka į organizmą, o ne į orą. Mes galime iš anksto 
skardiniame namelyje ant stalo pasigaminti dešimt, 
penkiolika tokių švirkštų ir pasiimti į mašiną: dabar 
jiems nekenkia nei supimas, nei kratymas. 

Šoferis Mgabo domisi šiuo darbu. Jis jam supran- 
tamas. Jis labai stengiasi, kad viskas gerai klotųsi. 
Mgabo žino kiekvieną kamerą, kiekvieną štatyvą, vi- 
sus mūsų lagaminus ir dėžes. Hermanas, kuris atvyko 
Afrikon kelioms savaitėms mums patalkininkauti, turi 
„Leiką“. Kad ši kamera daug mažesnė už mano padi- 
dinto formato „Praktisiks“, Mgabo labai sielvartauja. 
Lyg pašiepdamas, lyg apgailestaudamas vis kartoja 
suaheli kalba: 

— Hermani kamera kidorko! 

Ir taip ilgai su užuojauta balse ištęsia o: kidooo- 
oorko, toookia maža Hermano kamera! Tačiau dėl to 
jis atsidėjęs seka, kad mes nieko neužmirštume iš su- 
dėtingos medžioklės ginkluotės. 

Mes patys juokiamės: ar matėt, Gžymekas tėvas ir 
sūnus traukia medžioklėn su vienu šautuvu. Mes žino- 
me žmonių, kurie mus šitaip, be abejo, labai norėtų 
nufotografuoti, todėl atliekame šį darbą patys. 

Šaudyti ir šiaip taip pataikyti su šiuo vaistinės gink- 
lu mokame. Tik kyla klausimas, kuo pripildyti tuos 
skraidančius švirkštus. Tai visų sudėtingiausia prob- 
lema. 

Be abejo, vienu iš daugelio migdomųjų vaistų, ku- 
rie šiandien leidžiami žmonėms prieš operaciją, pasa- 

kysite. Tačiau viskas ne taip paprasta. Mums tuo tiks- 
lu užveržia gumine žarnele ranką, kad gerokai išsi- 
pūstų venos, paskui gydytojas atsargiai įsmeigia adatą 
į tą gyslą ir pamažu suleidžia narkotiką. Taip padaryti 
gnu mes negalime, nes pirmiausia ją reikėtų pagauti 
ir surišti. O tada ir taip galėtume uždėti raudoną apy- 
kaklę, nebūtų reikalo ją užmigdyti. 

Todėl turime pasirinkti vaistus, leidžiamus ne į ve- 
ną, bet į raumenis. O čia reikia dvigubo kiekio, kad 
jie veiktų taip pat, kaip suleisti į veną; antra vertus, 
vaistus reikia daugiau atmiešti, nes jie raumenyse 
greičiau sukelia uždegimą. Vadinasi, į raumenis reikia 
sušvirkšti kur kas daugiau skysčio. Tačiau į mūsų šo- 
vinį telpa tik penki kubiniai centimetrai. Narkotikai, 
nuo kurių Žmogus pramiega aklosios žarnos operaciją, 
deja, nėra didelės koncentracijos. Vaistų gamintojų 
nuomone, penkiuose kubiniuose centimetruose van- 
dens negalima tiek ištirpinti narkotikų, kad būtų gali- 
ma jais užmigdyti arklį. 

Be to, svarbu pasiekti, kad auka kuo greičiau, dau- 
gių daugiausia po kelių minučių, jau nevaliotų bėgti. 
Priešingu atveju ji nudums per upes ir miškelius, ir 
mes pamesime ją iš akių. Antra vertus, ji turi greitai 
pabusti ir vėl jaustis vikri ir žvali. O jei ne, tai jos kai- 
menė nubėgs, o prie kitų zebrų, ko gero, neprisijungęs. 
Jei bus apsvaigus ir strapinės, ją kaip mat užpuls plėš- 
rūs žvėrys ir suės, nes jie tokiems dalykams turi pa- 
stabias akis. Kai pulkininkas Piteris Molojus prieš me- 
tus mums pasiūlė pamėginti įminti Serengečio mjslę, 
mes nė nepagalvojome, kad turėsime pasidaryti ir nar- 
kozės specialistais. 

Nedaug yra medžiagų, veikiančių žaibo greitumu; 
viena iš jų plačiai žinoma ir siaubinga — Pietų Ameri- 
kos nuodai strėlėms — kurare. Kadangi jie paraližuoja 

ne tik kūno raumenis, bet ir labai dažnai diafragmą, 
todėl nuolatos gresia pavojus uždusti. Todėl mes jų 
nė nebandėme su mūsų gyvuliais. 

Narkotikai, nuo kurių žmonės ramiai miega, kol 
išpiauna akląją žarną, šunio dar gana ilgai neveikia. 
Eteris gerai užmigdo kates, o karvės tik sudirginamos. 
Arklys, nors ir dešimteriopai sunkesnis už žmogų, nuo 
dešimteriopo migdomųjų vaistų kiekio dar nepraranda 
sąmonės. Jo smegenys paprastesni ir todėl ne tokie 
jautrūs nuodams: taigi, veterinaras, gal būt, turi su- 
leisti jam šimteriopą dozę, Kuri duodama žmogui. 

Labai atsargiai artinamės su Michaeliu prie gnu 
kaimenės. Mes važiuojame ne tiesiai į ją, o tarytum 
šonu, tačiau kiek galėdami arčiau jos. Mgabo mažina 
greitį, Michaelis jau kelia šautuvą. Tą pačią akimirką, 
kai Mgabo pasuka uždegimo raktelį, mano sūnus šau- 
ja. Akies mirksniu dabar visos gnu pakels galvas ir 
pabėgės. 

Savo migdomuosius vaistus atsargumo dėlei. Euro- 
poje buvome išbandę ant ožkų — puspenktos tūkstan- 
tosios gramo vienam gyvo svorio kilogramui joms ne- 
pakenkė. Vis dėlto šitom didelėm juodom antilopėm 
pradžioje duodame tik trečdalį to kiekio kiekvienam 
kilogramui. | 

Senam, gerai įmitusiam gnu patinui kliuvo į dešinę 
šlaunį. Žaizda nekraujuoja. Aš žiūriu į sekundometrą 
ir laukiu. Gyvuliui kaip niekur nieko, jis netgi vėl pra- 
deda rupšnoti žolę. 

Pagaliau po pusšeštos minutės pradeda truputį dre- 
bėti, nenatūraliai vaikščioti, o dar po pusantros minu- 
tės pargriūva. Kai Michaelis prieina prie jo, gnu svy- 
ruodamas atsikelia ir bando jį pulti. Jo ragai nuaugę 
tiesiai aukštyn ir smailūs kaip durklai. Todėl jam už- 

metame dvi virveles ant galvos, stveriame jį ir parme- 
tame ant žemės. 

Šiam stambiam barzdočiui įsegame į dešinę ausį 
aliuminio ženklą, kokiuo žymimos karvės ir avys. Ang- 
lų kalba jame išgraviruota: „Dešimt šilingų atlygini- 
mo, kas pristatys Nacionaliniam parkui, Aruša“. Au- 
syje ir mūsų sąrašuose atsiranda numeris 25. 

Tačiau klausimas, ar hienos ir liūtai nesurys to 
gyvulio su ženklu. Todėl jam užsegame ryškiai Žalią 
antkaklį ir patikriname, ar jis nespaudžia. Paskui pa- 
liekame jį gulėti, susidedame savo švirkštus, žnyples, 
antkaklius ir virveles ir pavažiuojam su savo raina 
mašina penkiasdešimt metrų į šalį. Ten laukiam, kol 
gyvulys atsistos ir nueis. 

Jau aštunta valanda, o mes dar laukiam. Per tą lai- 
ką mėginome jį pastatyti ant kojų, tačiau jis pasvirdu- 
liuoja ir vėl gula. Nors jis dabar jau neguli ant šono, 
o ant visų keturių kojų su pakelta galva, tačiau tebė- 
ra apdujęs. Tuo tarpu jau ir sutemo. 

Negalime jo palikti vieno, nes bematant papiautų 
hienos. Šitos „fisi“ jau laukia, sustojusios aplinkui di- 
deliu ratu. Vos tik išjungiame žibintus, jos visai įžūliai 
ima artintis. Tuo tarpu gnu darosi geriau. Pusę devy- 
nių vakaro jis pradeda atrajoti. Kai Michaelis vienuo- 
liktą valandą nakties eina prie jo patikrinti pulso ir 
kvėpavimo, gyvulys pašoka ir puola jį. Vijosi jį maž- 
daug dešimt metrų, paskui vėl nugriuvo. 

Laukiam toliau. Pusė dviejų nakties prikeliame gy- 
vulį. Jis suka didelius, maždaug penkiasdešimt metrų, 
ratus. Mūsų mašina stovi viduryje, tačiau jos visai ne- 
mato. Taip pat jis nemato, kai į jį pašviečiame kiše- 
niniu žibintuvėliu. Jei užstojam jam kelią, nesuka į 
šalį, o tiesiai eina į mus. Tr į triukšmą jis nereaguoja, 
bet eina visai tvirtai, nesvyruodamas. 

Kadangi nenorime be reikalo jaudrinti gyvulio, 
pasitraukiame su mašina toliau ir išjungiame šviesą. 

Kai po penkių minučių ją vėl uždegame, ant mūsų 
paciento šoka hiena ir įsikerta jam į uodegą. Gnu nei 
bėga, nei bando gintis, o lyg niekur nieko žengia to- 
liau. „Fisi“, pabūgus šviesos, nuskuodžia. 

Paėjusi pusvalandį ratu, gnu vėl atsigula. Mums 
nieko kito nelieka, kaip toliau saugoti jos miegą. Pa- 
galiau šeštą valandą ryto, taigi likus dar gerai valan- 
dai iki aušros, jis pakyla ir visai ramiai, tačiau stebė- 
tinai tiesiai, eina maždaug keturis kilometrus. Mes se- 
kame iš paskos. Dabar gyvulys jau mato mus, kai pri- 
važiuojame arčiau, jis greičiau bėga. Kai apie septintą 
valandą prašvinta, jis prisijungia prie didelės gnu kai- 
menės. Atrodo, kad tai jo kaimenė. Vis dėlto nė vienas 
gyvulys neatkreipia dėmesio į jo šviesiai žalią kaklo 
papuošalą. 

Antilopės gnu atrodo stiprios ir gajos, bet jos toli 
gražu nepakelia tiek mūsų vaistų, kiek paprastos 
ožkos. Kadangi nenorime prie kiekvieno sugauto gy- 
vulio budėti visą naktį, į švirkštą suleidžiame daug 
silpnesnį skiedinį. Taip kelias dienas sėlinam, šaudom, 
žymim ir laukiam atsigaunant, kol nustatome, kad gnu 
užmigdyti pakanka vienos tūkstantosios gramo kiek- 
vienam svorio kilogramui. Per tą laiką spėjau jas pa- 
čiupti ir pažymėti; po kiek laiko jos nubėga, ir hienos 
negali jų užpulti. 

Jei tą pačią dozę duodame linksmoms, mažoms 
Tomsono gazelėms, joms visai nieko. Todėl po kiek- 
vieno šūvio imam vis pilnesnį švirkštą. Galiausiai su- 
randame tinkamiausią dozę; dabar jau gerai išmanome 
šituos dalykus. Beveik visada po septynių minučių toks 
gyvuliukas pradeda tirtėti, aukštai iškelia galvą ir tru- 
putį užlaužia kaklą, jog ragai, kurie paprastai įstrižai 

styro aukštyn, dabar beveik horizontalūs. Dar minutė, 
ir gyvulėlis pargriūva. O tada tekini prie gazelės, nu- 
tveriam ją ir laikom. Po dviejų ar trijų minučių ji vėl 
pakyla, tarytum nieko nė nebuvo. Prieš tai negalima 
ją gainioti. Kai ji įsivaro į penkiasdešimties kilometrų 
greitį, teda jos nesulaiko nė migdomieji vaistai. Tik 
kai ji eina pamažu ir sustoja, pradėda strapinėti. 

Du patinus, kuriems per daug įšvirkštėme narkoti- 
kų, turim mašina parsivežti į skardinį namelį ir apnak- 
vydinti. Mūsų bušbeibį apima siaubas nuo tokių pa- 
vojingų pabaisų. 

Vadinasi, gnu ir tomius galime gaudyti mūsų ste- 
buklinguoju ginklu. Mudu su Michaeliu per didelį var- 
gą sužinojom, kad gracingosioms gazelėms reikia pen- 
kis kartus daugiau migdomųjų vaistų kiekvienam gy- 
vo svorio kilogramui, negu dramblotam gnu. Mes 
dabar žinome ir tai, kad negalima su šituo šautuvu iš 
karto eiti į savaną gaudyti raganosių, šakalų, stručių 
ir liūtų. Reikia pirmiausia nustatyti, kiek kiekvienai 
gyvulių rūšiai reikia narkotikų, o tam darbui sugaiš- 
tama daug dienų ir savaičių. 

Zebrų su mūsų narkozės šautuvu negalim sugauti, 
nes jie mūsų taip arti neprisileidžia. O mes kaip tik 
norėtume keliolika šitų „tigrinių arkliukų“ matyti 
vaikštinėjant su raudonais, geltonais ar mėlynais ant- 
kakliais, nes juk jie antri pagal gausumą keliautojai 
po Serengečio stepes. 

Neseniai skaičiau viename zoologijos vadovėlyje, 
kad Afrikos „tigrinių arkliukų“ dryžiai visai nesanti 
slepiamoji spalva, o priešingai: zebrai kaip tik „rekla- 
muoja“ save vietovėje. Aš to nepasakyčiau. Kaip daž- 
nai iš oro žiūrint mums būdavo neaišku, ar matome 
asilų ar zebrų kaimenę. Iš mašinos irgi ne kitaip atro- 

do. Iš tam tikro atstumo susilieja juodi ir balti dryžiai 
į vientisą pilką spalvą. 

O iš tiesų, ar turi zebrai juodus dryžius baltame 
fone ar baltus juodame? Juk prie šachmatų lentos ga- 
lima ginčytis, kas yra piešinys, o kas fonas. Tigrinių 
arkliukų fonas tikriausiai yra balta spalva, nes Pietų 
Afrikos kvagos, kurių gyvų jau daugiau nematys nė 
vienas žmogus žemėje, užpakalinėje kūno dalyje netu- 
rėjo jokių dryžių, o buvo rusvi. Be to, Serengetyje gy- 
vena Biomo zebrai, kuriuos anglai vadina Granto zeb- 
rais. Jų dryžiai grynai baltos spalvos. Kiek toliau į pie- 
tus Afrikoje sutinkami Čapmamo zebrai, kurių kiek- 
viename baltame dryžyje yra dar neryškus geltonas 
ruoželis. Dar toliau į pietus kadaise ganėsi dar raines- 
ni Berčelio zebrai, kurie vietoj baltų turėjo geltonai 
rudus dryžius. Jie taip pat jau seniai išnaikinti. Taigi, 
zebrų pagrindinė spalva yra geltonai ruda arba balta. 

Šiandien po pietų sugavome ir paženklinome ketu- 
ris tomius. Todėl mudu su Michaeliu truputį pavar- 
gom. Iki namų dvi valandos kelionės, aš vėl sėduosi 
ant mašinos radiatoriaus su pora kamerų ant kaklo. 
Šiltas vidurvasario oras glamonėja mane — ir staiga 
pamatau, kad viskas aplinkui skendi šerkšne. Krū- 
mokšnių miške nė vieno lapelio, todėl kiekviena šake- 
lė blykčioja ir spindi ryškioje, akinančioje saulės švie- 
soje. Tai ilgi, aštrūs spygliai, grėsmingai styrintys nuo 
kiekvienos šakelės. 

Išbaidome du gepardo jauniklius, gulinčius ant žo- 
lės, pačioj pakelėj. Mažieji gepardai dumia į šalį, bet 
staiga už kokių penkiasdešimt metrų iš žolės iššoka 
įniršus jų motina ir bėga prie mašinos, kurį laiką ji 
šokinėja per pusantro metro nuo ratų 50 km greičiu 
per valandą. Šiaip gepardai labai bijo žmogaus, aš nie- 

kad nebūčiau patikėjęs, kad ji iš motiniškos meilės 
būtų tokia drąsi. 

Pakelėj stovi dvi žirafos mamos ir iš penkių metrų 
aukščio smalsiai spokso į mus. Keturi vieno amžiaus 
žirafiukai įsistebeiliję į mus vienu aukštu žemiau, iš 
dviejų metrų aukštumo. Ar žirafos turi dvynukus, o 
gal čia vaikų darželis ir jos prižiūri seserų mažyliusė 
Šiaip aplinkui nematyti nė vienos žirafos. Kur pažvelg- 
si, visur dar yra neišspręstų pačių paprasčiausių Afri- 
kos laukinių gyvulių gyvenimo klausimų. O vis dėlto 
kartą žirafa zoologijos sode pagimdė dvynukus. 
gos po aukštais medžiais bruzda trisdešimt ar keturias- 
dešimt pavianų. Nuvirbę, nedailūs pavianukai Žaidžia 
gaudynes, griebia vienas kitą už uodegyčių, rabazdi- 
nasi į krūmokšnį ir stengiasi vienas kitą nutraukti nuo 
šakos. Jauna, pusaugė antilopė sitatunga nori su jais 
pažaisti, bet pavianukams jų pačių pakanka, ir jie vi- 
sai jos nepaiso. O antilopė tebestovi, nuleidus galvą, 
kviesdama į grumtynes, kol pagaliau mažas beždžio- 
niukas pribėga ir apsikabina rankutėmis už kaklo. 
Antilopė tuojau ima juokingai šokinėti. 

Vienas girininkas kartą matė, kaip maži pavianai 
jodinėjo ant antilopių impala jauniklių, o tiems šis Žai- 
dimas labai patiko. 

Vienas zebras patinas krimsnoja patelei priekines 
kojas. Ši pabėgėja į šalį, bet kai jis neatlyžta, atsiklau- 
pia ir tokiu būdu paslepia kojas po kūnu. Tada jis už- 
deda savo kaklą ant jos kaklo ir prispaudžia prie že- 
mės. Tikras jėgų išmėginimas. Kai tik jis kiek atlei- 
džia, ji tuojau kaklu prispaudžia jam galvą prie Žemės; 
jai netgi pavyksta patiną parversti ant šono, bet jis 
išsprūsta ir pašoka. 

Įsižaidusi patelė pašo jį už karčių, vėl atsiklaupia 
priešais ir kviečia naujoms „imtynėms“. Kai jis pri- 
eina, ji pašoka, apsimeta norinti pabėgti ir spiria užpa- 
kalinėmis kojomis. Ji aiškiai įsimylėjus — išsižioja iš 
visų žabtų ir skliausto ausis. Taip arkliai ir asilai rodo 
savo prielankumą. 

Mes dar nedaug ką žinome apie zebrus. Neseniai 
Vokietijoje Haincas Gibelis pripratino vieną zebrą 
įsidėmėti dvidešimt skirtingų ženklų — kryžiukų, 
brūkšnelių, apskritimų, trikampių — ir visada prie tam 
tikro ženklo ieškoti pašaro. Gyvulys šiuos dvidešimt 
skirtingų ženklų prisiminė net po dešimties su puse 
mėnesio, taigi jis turėjo gana gerą atmintį. 

Visada nerimastavau, kad zebrai mūsų zoologijos 
sode taip tunka. Tačiau Serengetyje jie dar apvalai- 
nesni. Užpakaliai tokie pilni, kad taip ir norisi patekš- 
noti delnu. 

Daugelyje Afrikos rajonų, taip pat ir Serengetyje, 
negali gyventi Europos arkliai; nes jie žūsta nuo na- 
ganos epidemijos. Kol dar nebuvo išrasta automašina, 
europiečiai tai vienur, tai kitur mėgino arklių vietoj 
vežiman kinkyti zebrus arba jais joti. Ir vokiečių ko- 
lonijinė kariuomenė, ir, žinoma, Ngorongoro krateryje, 
broliai Zidentopfai, kuriems zebrų kaimenės lakstė 
apie namus, darė tokius bandymus. Zebrai pasidary- 
davo ramūs, klusniai tempdavo ratus, lįsdavo į pa- 
kinktus. Tik taip ilgai kaip arkliai jie neištverdavo. Ir 
nenuostabu, iš senų pranešimų sužinojau: jie negau- 
davo sotaus pašaro, kaip arkliai, o sausymečiu tenkin- 
davęsi išdžiūvusia žole. 

Gal būt, pavyks su ausų ženklais ir antkakliais nu- 
statyti, kokio amžiaus sulaukia zebras Serengetyje. 
Zoologijos soduose jie gyvena labai ilgai. Amsterdamo 
zoologijos sode vienas kvaga išgyveno nuo 1867 ge- 

gužės iki 1883 rugpiūčio. Paskutiniaisiais šavo gyveni- 
mo metais jis buvo vienintelis kvaga žemėje, nes per 
tą laiką jo šimtus tūkstančių brolių iššaudė baltieji 
fermeriai, kurie iš jų odų siūdavo maišus javams. Čap- 
mano zebras Dublino zoologijos sode išgyveno netgi 
keturiasdešimt šešerius metus. 

Mgabo pasuka iš kelio ir lėtai važiuoja per lauką. 
Vienišos skėtinės akacijos pavėsyje tupi hieniniai šu- 
nes, netaisyklingai juodi, su baltomis ir geltonomis 
dėmėmis, bet visada su baltu uodegos galiuku. Nuo- 
bodžiaudami žiūri į stepę. Mums nereikia būkštauti, 
kad jie gali nubėgti, jų nebaugina mašina ir netgi žmo- 
nės. Kai aš išlipu, dauguma kad ir atsistoja, bet neina 
iš po medžio. 

Keisti, kraupūs sutvėrimai šitie laukiniai šunes su 
didelėmis ausimis. Jeigu jie rimtai nori sudraskyti ka- 
ną, vandeninę antilopę arba gnu, šiems nėra jokio 
išsigelbėjimo. Kai mudu su Michaeliu Masabio stepėje 
taisėme savo apšlubusį lėktuvą, vieną rytą matėm, 
kaip septynetas tų plėšikų gaudė tomio patelę. Du šu- 
nes atskyrė ją nuo kitų gazelių ir ginė nelabai skubė- 
dami. Gyvulėlis bėgo dideliais šuoliais, iš karto atsi- 
spirdamas visomis keturiomis kojomis. Po kelių minu- 
čių jis pavargo ir bėgo lėčiau. Tik dabar du šunes pra- 
dėjo lėkti greičiau, kiti prisijungė iš šono, ir kol mudu 
gerai įsižiūrėjova, kas darosi, gazelė jau buvo pagauta 
ir sudraskyta. 

Neseniai Mailsas stebėjo, kaip keturi hieniniai šu- 
nes po tokios puotos nubindzeno prie dviejų uolų že- 
mėje ir ėmė inkšti. Po kurio laiko išlindo keturi šuniu- 
kai. Suaugusieji atrijo mėsą, o mažieji bemat ją su- 
šveitė. 

Kitą sykį du laukiniai šunes, matyt, pasimetę nuo 
rujos, šaukė ją, nuleidę galvas prie žemės, o paskui 

išsitiesė ir klausėsi. Po keliolikos minučių iš už kalvos 
atšuoliavo visa likusi šunija. 

Užpultos antilopės, mirtinai išsigandusios, jau ne 
kartą yra atbėgusios pas žmones į stovyklą arba pas 
laukuos dirbančius afrikiečius. Kartais pavykdavo hie- 
ninius šunis išvaikyti šauksmais ir akmenimis, o kar- 
tais jie savo grobį sudraskydavo ir tarp žmonių. 

Vos tik vienas įsikimba vejamam gyvuliui, kiti 
tuoj pat suplėšo jį į gabalus. Kol pirmasis dar kramto 
gerklę, kiti jau ryja vidurius ar iškritusį negimusį jau- 
niklį. Tai atrodo neįsivaizduojamai šiurpiai, tačiau vis- 
kas vyksta tokiu pasiutusiu greičiu, kad gyvulys, tik- 
Iiausiai, jaučia mažiau skausmo, negu manome. 

Vieną dieną hieniniai šunes netgi išdrįso užpulti 
begemotą. Jie šoko milžinui ant krūtinės; matyt, jis 
išsigando ir apsidžiaugė galėdamas pūkštelėti į van- 
denį, kai plėšikus sutrukdė žmogus. Tuoj po to jie ap- 
supo du dramblius, kurie irgi pasirodė esą bailūs, iš- 
kėlė straublius ir pasitraukė atbuli. Jei genamas gy- 
vulys gali įšokti į vandenį, jis išgelbėtas. Hieniniai šu- 
nes nepuola jo vandenyje, gal būt, dėl įgimtos kroko- 
dilų baimės. 

Čia už kokio šimto metrų ramių ramiausiai ganosi 
keturi ar penki šimtai Tomsono gazelių. Nėra abejo- 
nės, kad jos mato šunis, tačiau nerodo jokios baimės. 
Jeigu liūtas žingsniuoja per gnu kaimenę, ir ši tik pa- 
daro jam pakankamai platų praėjimą, taip pat nėra ko 
stebėtis. Nes liūtas, kurį mato zebras ar antilopė, ne- 
pavojingas. Jei šoktų vytis, vargu ar jas bepavytų. 
Blogai, kai liūtas staiga dingsta. Tada visi sunerimsta, 
nes jis, ko gero, nori prisėlinti. O hieniniai šunes gali 
pavyti kiekvieną, kurį tik panorės, ir vis vien gyvu- 
liai nuo jų nebėga. Galimas daiktas, jog gazelės mato, 
ar šunes alkani, ar ne ir ar nusiteikę medžioti. Mūsų 

avys, ožkos ir raguočiai irgi nebėga, pamatę Žmogų, 
nors garantuotai vieną dieną juos Žmogus papiaus ir 
suvalgys. 

Laimei, žmonės neįeina į hieninių šunų valgiaraštį. 
Tiesa, man žinomas vienas priešingo pobūdžio prane- 
šimas. Fon Letov-Forbekas vienoje savo knygoj pasa- 
koja, kad jis girdėjęs, jog kartą Tanganikoje hieniniai 
šunes sudraskė vieną europietį. Įvykio vietoje radę ne- 
gyvus šunis, penkias tuščias tūteles — tiek, kiek jis 
turėjo su savim — ir jo lavono liekanas. 

Nežinau, ar taip iš tikrųjų buvo. Šiaip ar taip, iš- 
imtys nesugriauna taisyklės. 

Beje, 1959 metų vasaryje Pilache (Austrija) dvyli- 
kametis berniukas su lazda puolė ginti savo tėvų sode 
aviganį šunį nuo dviejų dogų, ištrūkusių iš kaimynų 
kiemo. Jie pirmiausia apkandžiojo aviganį, o paskui 
užpuolė berniuką ir taip jį apdraskė, kad jo neišgelbėjo 
nė kraujo perpylimas. | 

Surinkau keletą tokių atvejų per paskutiniuosius 
penkiasdešimt metų, kada žmonės buvę naminių šunų 
sudraskyti. Jeigu juos atspausdinčiau kitoje šalyje, 
kurioje nėra matę šunų, tai jos gyventojai — jei kada 
atvažiuotų  paviešėti Vokietijon — gatvėje susitikę 
šunį nejučiomis siektų pistoleto. Taip yra ir su lauki- 
niais Afrikos gyvuliais. Knygose ir filmuose stengia- 
masi juos parodyti kuo kraugeriškesniais, kad žmogus, 
kuris išdrįsta tarp jų pasirodyti, atrodytų kaip didvyris 
ir visi juo žavėtųsi. 

Šių metų rugpiūčio paskutiniomis dienomis sutiko- 
me dvidešimt trijų hieninių šunų gaują, kurioje buvo 
keturiolika didelių ir devyni jaunikliai. Jie ką tik bu- 
vo sudoroję savo laimikį ir bindzino toliau. Staiga abu 
vedliai sustojo ir įsispoksojo į keturiasdešimties gnu 
kaimenę, stovinčią už kokių aštuonių šimtų metrų. 

Paskui jie nulapnojo prie gnu. Kiti šunes nusekė iš 
paskos, atsilikę per du šimtus metrų ir atrodė tarsi 
lydį jauniklius, kuriuos buvo apsupę didieji. 

Tuo momentu iš kažkur gal už kokių dviejų šimtų 
metrų nuo vieno vedlio pasirodė didelė hiena. Vienas 
vedlys staiga pasuko į šalį ir nusiginė fisi. Ji lėkė kiek 
tik įkerta, tačiau pasprukti nepavyko. Šuo čiupo jai 
už užpakalinės kojos ir apvertė. Hiena staugė labai 
garsiai, tačiau nė nemėgino gintis. Kelis kartus krims- 
telėjęs, šuo ją paliko ir vėl nurisnojo prie gnu. 

Kai abu vedliai atsidūrė maždaug už keturių šimtų 
metrų nuo gnu kaimenės, atrodė, tartum jie skrenda 
žeme. Gnu lakstė į visas puses, ir kuriam laikui viskas 
paskendo dulkių debesyse. Tuo metu likusi ruja irgi 
pradėjo greičiau bėgti, kad prisivytų. Kai dulkės išsi- 
sklaidė, nustebę pamatėme, kad gnu susibūrusios į ke- 
turias mažesnes grupes ratu ir atstačiusios ragus gina 
viduryje susibūrusius jauniklius. Ir šunes pasidalino į 
grupes. Bet kai jie šoka pralaužti gnu ratą, atsimuša į 
atstatytus ragus ir kokia nors gnu duoda į pašonę. Mes 
laukėme. Staiga iš vienos grupės išsiveržė įsigąsdinęs 
jauniklis. Akies mirksniu ruja atsidūrė prie jo. Kol mes 
pribėgome, jis jau buvo sudraskytas. Gnu vėl išsisklai- 
dė, o ruja taip pat nuėjo savais keliais. 

Zoologijos soduose ne dažnai taikosi matyti hieni- 
nių šunų, gal būt, kad jie nesiskiria nuo šunų ir neat- 
rodo labai baisūs. Kai gimsta šuniukai, tai juos augina, 
kiek man žinoma, visada atskirai, maitindami iš bute- 
lio, arba atiduoda naminei kalei. Neseniai pas mane lan- 
kęsis Maskvos zoologijos sodo direktorius dr. Sosnovs- 
kis papasakojo, kad jis atsitiktinai surado geresnį bū- 
dą. Plėšriųjų žvėrių prižiūrėtojas pamiršo, kaip papras- 
tai tokiu atveju daroma, prieš atsivedant jauniklius at- 
skirai uždaryti patiną. Ir tada zoologijos sodo darbuo- 


169 


tojai nustebę pamatė, kaip šuo patinas apžioja kiekvie- 
no jauniklio galvą ir atryja mėsą tiesiog į mažylio snu- 
kutį. 

Tarpusavyje šie baisūs plėšikai, atrodo, labai gerai 
sugyvena. Kai susitinka dvi rujos, jie susimaišo, apsi- 
uosto ir po valandėlės vėl be jokio piktumo išsiskiria. 
Netgi kai prie Meru kalno medžioklinių šunų gauja kar- 
tą susitiko su hieninių šunų ruja, sako, viskas pasibaigė 
taip pat gana taikiai. 

Jauni hieniniai šunes, kuriuos užaugina maitindami 
iš butelio, gana draugiški, tačiau išpiauna visus kaimy- 
nystėje esančius naminius paukščius, o taip pat su di- 
deliu malonumu kandžioja žmonėms blauzdas. Be to, 
kiekvienas prijaukintas hieninis šuo po kurio laiko pra- 
deda taip baisiai dvokti, jog netrukus šeimininkas mie- 
lu noru juo atsikrato. Įsidėmėkit: smarvė taip pat gera 
priemonė laisvei išsaugoti. 


ŽYGIS PRIEŠ BRAKONIERIUS 


— Nereikėjo tau čia taip toli iš Nairobio vykti į 
aerodromą, — sako priešais mane sėdinti dama sklandžia 
vokiečių kalba ir apsikabina poną žilstelėjusiais pakirp- 
tais ūsais. 

Netikiu savo ausimis. Visą naktį ir beveik iki pietų 
išsėdėjome lėktuve greta krėsluose, ir ji man daug ko 
pripasakojo: kad ji pirmą kartą po šešerių metų iš Pie- 
tų Afrikos buvo išvykus praleisti atostogų į Europą, 
kad jai buvo sunku orientuotis autostradose ir todėl už- 
pakalyje ant savo mašinos pritvirtino lentelę: „„Atosto- 
gautoja iš Pietų Afrikos prašo būti atsargiems!“ Visą 
laiką kalbėjomės angliškai. O dabar paaiškėja, kad ji 
vokietė, prieš trisdešimt metų ištekėjusi Pietų Afrikoje. 

Aš nerimauju, nes Michaelio dar nesimato prie už- 
tvaros. Jis trys savaitės kaip čia; aš galiu tik dabar at- 
vykti. Man nepatinka, kad jis vienas skraido po Seren- 
getį; aš tada Europoje nuolatos galvoju, kad gal kas jam 
atsitiko. Atvirai kalbant, mes, vyrai, egoistai: mano žmo- 
na visą laiką turi pasilikti Frankfurte ir nerimauti ne 
dėl vieno, o dėl dviejų vyrų. 

Iš didžiulio keleivinio lėktuvo aš kai ką pasisavinu, 
ko imt neleidžiama. Mat, iki šiol mes neaptikome, kur 
pardavinėja visiems žinomus nepraleidžiančius vandens 
maišelius, kurie įdėti į kišenėlę priešais kiekvieną krės- 
lą. Kilniaširdiškai grąžinu aviacijos kompanijai gražius 
žemėlapius ir prospektus, kuriuos kiekvienas keleivis 

gauna dovanai, bet už tai susirenku šituos maišelius. Sa- 
vo rainame lėktuve jau turime visą jų kolekciją su už- 
rašais „KLM“; „Lufthansa“, „BOAC“, „Sabena“ ir „SAS“. 
Jie mums reikalingi, nes retkarčiais turime paskraidinti 
ką nors iš vietinės valdžios arba kito nacionalinio par- 
ko girininką; taip pat masajams arba juodajam bojui 
kartais pasidaro bloga. 

Štai pagaliau ateina ir Michaelis. Jis jau rudai įdegęs, 
o aš dar baltas. Iš tiesų, rusai ir lenkai turi gražų pa- 
protį: apsikabinti stotyje, prispausti neskustą skruostą 
prie skruosto, pirma iš dešinės, paskui iš kairės. Bet 
juk mes nemėgstame rodyti savo jausmų, ir mudu pa- 
duodam vienas kitam ranką. 

Micha suplonėjęs. Ir nenuostabu, nes nebuvo kam 
prižiūrėti, kad jis bent kiek valgytų. Greta jo stovi Her- 
manas, užsiauginęs rudą barzdą. Juk kiekvienas jaunas 
vyras išnaudoja kiekvieną progą — ar tai būtų karas 
arba ekspedicija, — norėdamas pasižiūrėti, kaip jis at- 
rodys barzdotas. Michaelis taip darė prieš trejus metus 
Konge, o aš kare, būdamas kareiviu. Hermanas atrodo 
kaip senovės germanas su tropikų šalmu, jis turi užsi- 
dėti šį juokingą puodą, nes jo labai švelni oda, ir jis 
lengvai gali gauti saulės smūgį. 

Norėdami atsigriebti už sugaištą laiką, perkame mais- 
to produktus pasiskirstę pareigomis: vienas perka dar- 
žoves pas pardavėją indą, Hermanas duoną pas kepėją 
lenką, trečias italo maisto produktų parduotuvėje. Mu- 
du su Michaeliu seniai išmokome, ką kadaise žinojo 
mūsų senelės kaime: iš anksto prisipirkti produktų, kad 
užtektų visai šeimynai kelioms savaitėms. Prie mūsų 
skardinio namelio durų, tenai toli Serengečio stepėje, 
pleistru pritvirtintas popieriaus lapas, o šalia jo parištas 
pieštukas. Jame kiekvienas užrašo, ko reikia. Visa tai 
mūsų „Antis“ turi parvilkti savo viduriuose: dešimt di- 

delių ananasų, dvi kekes bananų, maišą bulvių, makaro- 
nų, miltų duonai, du šimtus kiaušinių, dvidešimt kilogra- 
mų mėsos, cukraus, degtukų, baterijų, šešias dėžes mi- 
neralinio vandens ir alaus, kopūstų, salotų, tualetinio 
popieriaus, keturias dėžes konservų ir mus tris. 

Šaunioji dryžuota „Antis“ burgzdama viską kelia į 
praretėjusį orą, neša per vulkanus ir stepes ten, kur 
mūsų nekantriai laukia tikras nedidelis kovos būrys su 
dvylika automašinų. 

Pastaruoju metu sumanėme vieną planą, ir visiškai 
slaptą. Juk mudu su Michaeliu neseniai turėjom oro 
kautynes su brakonieriais. Jei nori juos nutverti žemė- 
je, tada reikia, pasikliaunant laime, su automašinomis 
dvi—tris, o gal daugiau dienų važiuoti į savaną. Bet ir 
tada, ko gero, atvažiuosi į vietas, kur nėra gyvulių, tai- 
gi, nėra ir brakonierių. Juk dar niekas nežino, kur kla- 
joja gyvulių kaimenės. Vadinasi, tik veltui bus išleisti 
pinigai ir sugaištas laikas. Nacionalinio parko administ- 
racija ir medžioklės valdyba mūsų žygy prikalbėjo da- 
lyvauti policiją; o policininkams veikla prieš brakonie- 
rius pasidaro neįdomi, jei jie ištisas dienas nemato nei 
laukinių gyvulių, nei brakonierių. 

Neseniai su „skraidančiu zebru" aptikome klajojan- 
čias kaimenes tarp brūzgynų, į šiaurę nuo Nacionalinio 
parko. Ten dykvietę iš visų pusių supa nauji čiabuvių 
kaimai, ir ten per žalias pievas nutiestos dirbtinės bra- 
konierių dygliakrūmių užtvaros. Jie išsirinko gerą vietą, 
nes lygumą skersai ir išilgai vagoja upės miškingais 
krantais. Šiuo metu upių vagos beveik visur išdžiūvu- 
sios, tačiau jos įsigraužusios žemėn penkis—šešis met- 
rus. Tai vietos, kur negalima išvažiuoti automašina, bra- 
konieriai tai žino ir jaučiasi saugūs. 

Bet Mailsas Terneris, seniau būdamas medžiotojas 
profesionalas, čia labiausiai mėgdavo medžioti, tad jis 

žino, kur vis dėlto galima pervažiuoti mašina per upių 
vagas. 

Nuo to laiko, kai čia buvo uždrausta medžioklė, dau- 
giau neatvyksta nė viena europiečių medžiotojų ekspe- 
dicija. Todėl čiabuviai medžiotojai gali daryti, kas pa- 
tinka, nebijodami, kad kas nors tai pastebės. Jei draus- 
tinio plotai pažymėti vien žemėlapyje, rezultatai dažnai 
būna priešingi: laukiniai žvėrys išnaikinami iki paskuti- 
nio. Jeigu ten negalima apgyvendinti girininko, reikėtų 
nevargti ir nežymėti popieriuje laukinių žvėrių rezer- 
vatų, nacionalinių parkų ir draustinių. Tiesa, šalies že- 
mėlapyje jie atrodo nuostabiai, ir su tokiais planais ir 
prospektais puikiausiai galima nuraminti suinteresuotas 
specialias organizacijas Europoje ir Amerikoje. Tam šie 
„Tezervatai“ ir vyriausybiniai spausdiniai tikrai gerai 
tinka. Net pačioj tolimiausioj Afrikos kolonijoje ir, ži- 
noma, naujai užgimusiose nepriklausomose valstybėse 
interesantui į rankas įbrukamas visas pluoštas vyriausy- 
binių spausdinių su gamtos apsaugos įstatymais, griež- 
tomis medžioklės taisyklėmis ir įsakais apie rezervatų 
įsteigimą. Visa bėda tik, kad apie šių rezervatų ir įsta- 
tymų gyvavimą pačioje šalyje niekas net nėra girdėjęs. 

Po ketvirčio valandos aš jau taip pat rudas kaip Mi- 
chaelis, mat, važiuojame per Ikomą vis toliau šiaurėn: 
kiekviena mašina neria į raudonai rudas dulkes, sukeltas 
priešais važiuojančios mašinos. 

Man keista, kad erelis tų dulkių debesų nepaiso, 
sklandydamas pažeme virš mažos žolės. Jis tiesiai neria 
ant dryžų mangustų šeimynos ir vieną iš jų pačiumpa. 
Šios mangustos plonos, ilgos, didumo kaip katės, labai 
panašios į indiškąją mangustą, naikinančią nuodingąsias 
gyvates. 

Erelis skrenda su rėkiančia mangusta į artimiausią 
medį. Penkiolika ar dvidešimt kitų žvėrelių nebėga ša- 


174 


lin, ne — šie maži drąsuoliai šokuoja trumpomis kojy- 
tėmis, išrietę ilgas nugaras, paskui paukštį, apstoja me- 
dį ir ima kliegti ir cypti. Šio būrelio ištikimybė ir vie- 
ningumas atlyginamas. Erelis išmeta savo grobį, ir ką 
tik atkovota auka kartu su visa draugija dumia į krū- 
110okšnius, kur jų namai. Pasirodo, jog galima kartais 
daug stipresnį piktą priešą nuginti vien tik riksmu — 
reikia tik vienybės. 

Mūsų automašinų kolona pasuka iš kelio ir iki penk- 
tos valandos vakaro važiuoja vis tolyn per stepes, miš- 
kelius, pro kalvas. Paskui ruošiamės nakvynei, nes apie 
septintą valandą sutemsta. Nustebę žiūrime, kaip kiti 
statosi palapines, taisosi sudedamas lovas ir tempia iš 
mašinų puikias kėdes. Mes atrodome patys sau vargšai, 
nevykę ir apsidžiaugiame, kai Mailsas mums paskolina 
palapinę. Hermanas ir aš kartu su afrikiečiais vedliais 
maudomės tamsiame upelio vandenyje, kurio krantas 
ištryptas buivolų. Mūsų tarnai turi moskitinius tinkle- 
lius, mudu — neturime. Be to, palapinę jie pastatė įlo- 
mėlėje. Bet tikėsimės, kad nelis. Mes sėdime prie laužo 
ir pasakojam istorijas apie vaiduoklius. 

Gordono Pulmano tėvas 1940 metais matė, kaip visas 
kaimas vidury baltos dienos klykdamas išlakstė nuo mi- 
rusiojo dvasios. Pulmanas dirbo tose vietose veterinaru 
ir prieš metus kelyje į Nanukį rado sunkiai sužeistą 
jaunuolį. Vargšą nežinia kodėl buvo užpuolęs ragano- 
sis. Gindamasis jis įsmeigė žemėn atbulu galu savo ietį, 
ir visu greičiu bėgdamas gyvulys ant jos pasismeigė. 
Ir vis vien raganosis taip buvo perplėšęs jam krūtinę, 
jog matėsi dalis plaučių. Jo draugai pamanė, kad jis 
negyvas, ir paliko ant kelio. Gordono tėvas nuvežė sun- 
kiai sužeistą jaunuolį į Nanukio ligoninę. Jo gimtajame 
kaime, žinoma, jaunąjį vyrą visą laiką laikė mirusiu, ir 
todėl, jam sugrįžus, kiekvienas pamanė, kad tarp namų 


175 


žingsniuoja jo dvasia; visi, baisiausiai persigandę, bė- 
go nuo jo. 

Hermanas ir aš miegame kuo puikiausiai ir be mos- 
kitinių tinklelių. Michaelis į šį žygį nevyko, šiuo metu 
jis renka žoles. Kitą rytą mūsų armija pasidalina, mes 
traukiame tolyn trim grupėmis ir skirtingomis kryptimi“. 

Lendroveryje arba balne man laikas lekia nepaste- 
bimai. Valanda po valandos riedame pro pilkai žalias 
kalvas, per plačias lygumas, retas akacijų giraites. Man 
atrodo, lyg sėdėčiau ant arklio ir jočiau vienas auksi- 
nio rudens metu plačiomis Rytų Europos lygumomis, ne- 
žiūrėdamas kelio, per laukus ir pievas, o šimtai baltų 
debesų laivų, kaip burės, lėtai slenka didžiuliu dan- 
gaus skliautu aukštyn ir leidžiasi toli už horizonto. 

Sunkus, kokių aštuonių centnerių antilopės kana pa- 
tinas nori mums perbėgti kelią. Odos raukšlė jam po 
kaklu tabaluoja į šalis, jis akimirką stabteli prie vėžių 
ir milžinišku šuoliu peršoka kelią, jo nė kiek nesiekda- 
mas. Aš negaliu sulaikyti automašinų kolonos ir išma- 
tuoti šuolio ilgio, bet matau, kad jis buvo mažų ma- 
žiausia puspenkto metro. 

Paskutinės kelių mėnesių senumo vėžės išnyksta, ir 
mes važiuojame per laukus. 

Ant kalnų viršūnės stovi antilopė šoklys, vienui vie- 
na tamsiai mėlynam danguje. Šie vieniši kalnai atrodo 
kaip akmenų krūvelės, į kurias žiūrima pro didžiulį di- 
dinamąjį stiklą. Milžiniški uolų luitai apvaliais kraštais; 
matosi, kaip nuo kaitros plokštėmis atskilusi uoliena 
slinkusi žemyn. Granito skalda uolų papėdėj greičiau 
dūli, negu uoliena viršuje nuo saulės ir plėtros. Todėl 
šie vieniši kalnai neturi papėdėje skaldos juostos kaip 
kad mūsų uolingi kalnai, o tiesiog kyšo iš lygumos. Aš 
galiu tik trumpai žvilgtelėti į retą nykštukinę antilopę, 
ir ją uždengia dulkių debesys. 

Nejučiomis sulėtinam greitį. Dabar mes važiuojame 
per lygumą, kurioje pabirai auga neaukštos skėtinės 
akacijos. Skersai šios lygumos vingiuoja dygių šakų 
tvora. Ji neaukšta, šakos sumestos viena ant kitos arba 
įsmeigtos į Žemę, ir užpiudytas gyvulys galėtų ją per- 
šokti. Bet kada kaimenė traukia pamažu, tai ji paėjėja 
galelį ir paieško spragos, pro kurią ramiai ir atsargiai 
gali pereiti kiton pusėn. 

Ir mes važiuojame brakonierių patvoriu ir netrukus 
privažiuojame kiaurymę. Žmonės mato daug geriau už 
arklius ir kitus kanopočius, aš pats tai įrodžiau bandy- 
mais. Todėl mes tučtuojau pastebime kilpą, pakabintą 
šioje tvoros spragoje gnu galvos aukštyje. Viela plonais 
augalų plaušais taip ištempta tarp šakų, jog kilpa visada 
atvira. O vielos galas eina prie nedidelio medžio, apie 
kurį ji du kartus apvyniota ir sumegzta mazgu. 

Nurišame kilpas ir įsimetam į mašiną. Kitoje spra- 
goje ant vielos dar tabaluoja zebro galva. Nors iš jos 
likę tik kaukolė su odos gabalais, nėra abejonės, kad ji 
visai šviežia. Gyvulys pasismaugė tik praeitą naktį, o 
brakonieriai, hienos, grifai ir šakalai greitai jį sudoro- 
jo. Žolė aplinkui raudona nuo šviežio kraujo. 

Tvora, visa vietovė nusėta kilpomis. Mes galime su- 
rinkti tik tas, kurias, važiuodami pro šalį, pastebime 
krūmokšniuose. Tačiau ir taip mašinoje jau keturiasde- 
šimt du šie žudymo prietaisai, o šiltas vėjas vis neša 
ir neša į mus lavonų dvoką. Štai guli zebras, jo viduriai 
išėsti, tačiau sudžiūvus oda dar tebesilaiko ant griau- 
čių. Brakonieriai nupiovė jam tik uodegą, jos parda- 
vinėjamos kaip vėduoklės musėms nusibaidyti. Tuo, kas 
liko, pasirūpino dvėselienos mėgėjai. Pakeliui suskai- 
čiuoju dvidešimt dviejų gnu išėdas. Ir joms nukirstos 
tik uodegos. Kaip kankinami gyvuliai ir. naikinama mė- 
sa, kuri taip reikalinga badaujantiems ir neprivalgan- 

tiems. Net grifai neįstengia šio „derliaus“ sudoroti. To- 
dėl saulė ir puvimo bakterijos turi imtis savo darbo. 

Stebiu pro lauko binoklį raganosį, kuris, nejausda- 
mas visų šių baisybių, stovi netoli gėryklos, prie upės, 
iš kurios kyšo dviejų begemotų galvos. Ant raganosio 
šokinėja du buivolų paukščiai kaip geniai po medį. Be- 
je, aš negaliu tvirtinti, kad šie buivolų paukščiai įspė- 
ja raganosius apie pavojų. Daug kartų mačiau, kaip šie 
raudonsnapiai paukščiai išsigandę nuskrenda, kai prie 
jų eini artyn. O raganosis nebėga, jis stovi kaip stovė- 
jęs ir daugių daugiausia atsisuka į mūsų pusę. 

Ir dabar paukščių pora pakyla, bet nelekia, ji nori 
tik atsigerti. Atrodo, kad jie jaučiasi tvirtai ant kojų tik 
stovėdami ant kokio gyvulio. Jie galėtų nuskristi prie 
kranto ir ten, kaip visi paukščiai, numalšinti savo troš- 
kulį. Bet jiems labiau patinka nusileisti ant vieno bege- 
moto nugaros ir gerti nuo šitos gyvos salos. 

Savo žygį laikėme didelėje paslaptyje. Visiems ved- 
liams ir tarnams ši kelionė buvo be tikslo, niekas neži- 
nojo, ką mes ketiname daryti ar bent kur važiuojam. 
Juk vedliai turi giminių Ikomoje ir aplinkiniuose kai- 
muose. Kodėl mes juos turime laikyti mažesniais plepiais 
už europiečius panašiu atveju? Mūsų buvęs šoferis Mga- 
bo dažnai mums pasakodavo, kad jaunystėje irgi buvęs 
brakonieriumi. Ir vis tiek man atrodo, kad čia brako- 
nieriai kažką suuodė. Tačiau nėra ko stebėtis, nes mūsų 
mašinų dulkių debesys matosi už kelių kilometrų ir gir- 
disi motorų burzgimas. Brakonieriams tereikia nusileisti 
į artimiausią sausą upės vagą ir užsikepurnėti ant kito 
kranto,—ir jie turi tarp savęs ir mūsų kliūtį, kuriai 
įveikti mums prireiktų, gal būt, visos valandos. 

Jau neieškome kilpų ir dvėselienų; mūsų trys ma- 
šinos važiuoja pačiu didžiausiu greičiu per stepę, išsi- 
skleidusios per du šimtus metrų viena nuo kitos. 

Musų greitis — mūsų viltis; jei kas čia per lygumą 
bėga slėpdamasis žolėje, tada mes jį pavysime, jis ne- 
gali nuo mūsų pasprukti. 

Tačiau pamiškėje turime sustoti. Jaunas zebras pa- 
kliuvo į kilpą ir tebėra gyvas. Jis jau susmukęs ant už- 
pakalinių kojų, bet dar stengiasi pasikelti ant priekinių. 
Į mus spokso iššokusios iš akiduobių akys, jos pritvin- 
kusios kraujo, pamėlynavęs liežuvis kadaruoja, išdribęs 
per šoną iš snukio. Viela giliai įsipiovus į gerklę, kaklas 
išbrinkęs ir išsipūtęs. Dvi hienos laukia netoliese; ve- 
jamos akmenimis, jos pasitraukia vos kelis žingsnius į 
šalį. 

Kadangi neturime žnyplių, tai pirmiausia užrišame 
kone pasmaugtam gyvuliui ant kaklo kanapinę virvelę 
ir tuo pat metu atrišam nuo medžio vielą. Mes nenori- 
me, kad įsigąsdinęs gyvulys tuoj pat su kilpa ant kak- 
lo nubėgtų. Bet jis dar nepajėgia atsistoti, mes galime 
visai ramiai atleisti jį smaugiančią vielą ir numauti ją 
per galvą. 

Žiūriu į laikrodį; praeina dvylika minučių, kol gy- 
vulys atsistoja ant kojų. Ne, nereikia gailėtis nė vieno 
zebro, kurį papiauna liūtai ar hieniniai šunes, jie ne- 
žiaurūs. 

Mūsų gaudynės tęsiasi. Štai Hermanas čiumpa šofe- 
riui už peties; jis pastebėjo miško pakraštyje kažką 
įdomaus. Atrodo lyg mažas, vaikų aptvertas sodelis: 
tvora iš vienų kuoliukų. Mes išlipame ir bėgame tenai. 

Tai ne sodelis, o liūtą oda, ištempta ant žemės džiūti 
poodžiu į viršų ir smailiais pagaliukais prismeigta iš 
kraštų, kad nuo saulės nesusitrauktų. Žolė aplinkui iš- 
trypta, o ten arčiau prie pamiškės ištempti zebrų kai- 
liai. Pėdos veda į krūmokšnius. Mūsų vedlys afrikietis 
jau bėga tenai. 

— Saugokis! — šūkteliu jam.— Ko gero tie vyrukai 
pradės šaudyti užnuodytom strėlėm. 

Bet jis nesulaikomas, jis praskiria krūmus, ir mes 
leidžiamės jam pridurmu. Siauras miško ruoželis auga 
tik ant išdžiūvusios upės šlaitų. Ne toliau kaip dešimt 
metrų eina šviežias pėdsakas per brūzgyną: čia mes 
sustojame ir negalime patikėti savo akimis. 

Žinoma, tai ne pats tinkamiausias palyginimas, bet 
aš prisiminiau pasaką apie Joniuką ir Grytutę, kurie vi- 
duryje gūdaus miško tarp aukštų medžių randa raganos 
trobelę. Ir čia stovi šiaudų namelis, o į aikštele priešais 
jį šviečia saulė pro neregėtą raudoną stogą. Jis atrodo, 
lyg ant ilgų karčių būtų išdžiaustyti skalbiniai. Tačiau 
tie nukarę skudurai — tai mėsa. Raudoni, plokšti mėsos 
gabalai nugulti musių. Saulė juos peršviečia. 

Brakonieriai pabijojo įsirengti džiovyklą atviroje 
stepėje, o pasinaudojo šia nuošalia, maža proskyna tarp 
aukštų medžių. Aplink teberusenantį laužą susmaigstyti 
į žemę pagaliai galais į ugnį. Ant jų pamauti mėsos ga- 
balai, kurie turėjo būti išrūkinti ar iškepti. Šalia trobelės 
pamestas lankas su užnuodytomis strėlėmis. Šios stovyk- 
los šeimininkai, matyt, labai skubėjo. 

Pakeliu nuo žemės keistą pypkę, kurios kandiklis 
dar šlapias nuo seilių. Šalia susuktas į sausą lapą haši- 
šas, svaiginanti kanapė, iš kurio prekiautojai narkoti- 
kais Amerikoje gamina ,„Marihuanos“ cigaretes. Tik- 
riausiai brakonieriai kiūto kur nors netoli pamiškyje ir 
seka mus: tikėsimės, kad jie nešaudys strėlėmis. 

Aplinkui išmėtyti kaulai, visa antilopės krūtinė ka- 
bo ant šakos. Trobelėje puspilnis manioko miltų maišas 
ir europietiškos kilmės virtuviniai peiliai aštriai išgaląs- 
ti, tikriausiai odai lupti ir mėsai piaustyti. Dvi antklo- 
dės, kalnas vielinių kilpų. 

Didžiuodamiesi šiuo laimikiu, praskleidžiame šakas 
ir vėl išeiname į lauką, norėdami pašaukti kitus ir, jiems 
padedant, ieškoti pabėgusių brakonierių. Tačiau jau 
mūsų pačių ieško — Mailsas už dviejų kilometrų miš- 
ko tankmėje aptiko dar didesnę stovyklą. Du brako- 
nieriai pagauti, kiti, deja, paspruko. Vienas vedlys vos 
nenučiupo dar dviejų, bet, kai jis prie pat miško juos 
beveik pasivijo, jie atsigręžė, įtempė savo lankus su 
užnuodytomis strėlėmis ir pasakė: 

— Dar žingsnis, ir tau galas! 

Jis neturėjo jokio šaunamojo ginklo, todėl nieko ki- 
to daugiau nebeliko, kaip juos paleisti. Be abejo, jie 
taip būtų ir padarę. 

Ši antroji stovykla miške atrodo kaip aikštelė, ku- 
rioje visas kaimas išdžiaustęs — raudonus — skalbinius. 
Einame pasilenkę po mėsos gabalais, kurie jau gerokai 
pajuodę ir susitraukę. Musės zvimbia apie mūsų galvas. 
Pusiau apdorotos zebrų ir gnu skerdienos smirsta su- 
verstos į krūvą. Dalis džiovintos mėsos sukrauta į rietu- 
ves ir jau surišta į pundus. 

Sprendžiant iš guolių čia turėjo stovyklauti dešimt 
ar dvylika vyrų. Niekaip neįsivaizduoju, kaip jie čia 
gali tarp musių šitokioje smarvėje gyventi. Be to, apie 
stovyklą nėra dygliakrūmių tvoros, o mėsos kvapas tu- 
ri labai vilioti liūtus ir kitus žvėris. Tačiau turint už- 
nuodytas strėles, matyt, nereikia bijoti net liūtų; juk 
užtenka juos kur nors sužeisti, ir vėliau ar anksčiau iš- 
ties kojas. Kadangi tiek daug gaišenų pūsta stepėje, liū- 
tai tikriausiai mano, kad neapsimoka prasidėti su bra- 
konieriais. 

Tai gausus grobis. Mes pristumiame sunkvežimį at- 
bulą per brūzgus iki pat stovyklos ir susikraujame įran- 
kius, maistą, vielos kilpų kalnus, visą brakonierių mantą. 

. Abu belaisviai dabar su antrankiais. Suprantama, jie 
nieko nežiną, jie atsitiktinai užklydę į šias vietas ir tuo 
metu, kai buvo bepiauną negyvai gnu uodegą, juos su- 
čiupę mūsų vedliai. 

Metai iš metų šiuo būdu nukankinama tūkstančiai 
gyvulių. Tik nežymi mėsos dalis tikrai panaudojama, 
kitos brakonierių aukos tiekia tik uodegas, dramblio 
kaulą, kelias odas, raganosio ragus. Kokia nauda iš Se- 
rengečio nacionalinio parko, jeigu jo globotiniai kas- 
met sausmečiu turi iš jo išeiti ir ten naikinami tūkstan- 
čiais! Parke su brakonieriais dar galima kovoti, bet ka- 
dangi jo ribos jau šiandien neapima jo gyventojų nau- 
dojamo ploto, tai nėra garantijos, kad šis paskutinis di- 
delis Afrikos gamtos stebuklas bus išsaugotas. 

Taip neprotingai viskas daroma. Geriausiu atveju 
Serengečio stepes ir pusdykumes galima sunaikinti per 
kelis dešimtmečius kaip ir daugelį Indijos, Šiaurės Af- 
rikos ir šiaurinės Kenijos plotų, užveisus ten raguočių 
ir avių kaimenių; tada jos virs dykumomis kaip ir dau- 
gelis kitų tropikų rajonų. Didžiulės laukinių gyvulių 
kaimenės duoda daugiau mėsos, daugiau baltymų, skai- 
čiuojant vienam hektarui, negu naminiai gyvuliai. Lau- 
kiniai gyvuliai atsparūs tropikų parazitams ir ligoms, 
jie pripratę prie augmenijos. Su jais gali gyventi gro- 
buonys ir „rūpintis“, kad kaimenėse nebūtų sergančių 
gyvulių. Tikriausiai būtų galima, — tik ne nacionalinia- 
me parke ir jo apylinkėse, — dalį laukinių gyvulių pa- 
naudoti žmonių maistui. Tik, žinoma, šiuo protingu 
keliu, kurį siūlo specialistai, niekas neis. Ir mūsų me- 
džiotojai visai nevertina gyvulių, kurių daug; kaip, pa- 
vyzdžiui, zebrų, gnu, Tomsono gazelių, nes jų visur pil- 
na kaip karvių mūsų ganyklose. Jie išsirūpina specialius 
leidimus ir medžioja retas arklines antilopes, raganosius, 
bongo, antilopes kana, juodąsias arklines antilopes, ku- 

du, gerenukus, nes kuo retesnis gyvulys, tuo vertinges- 
nis trofėjus. 

Taigi, Afrikos fauna ir toliau mirs. Iš senų žemėla- 
pių ir gyvenviečių liekanų ir gyvulių kaulų galima 
spręsti, kad dar prieš tris šimtus metų pietinė Sacharos 
riba ėjo keturis šimtus kilometrų šiauriau negu šiandien. 
Per tokį trumpą laiką žuvo milijonas kvadratinių kilo- 
metrų žemės. Kaimyninėje Kenijoje dykuma rytuose ir 
šiaurės rytuose kasmet pasislenka dešimčia kilometrų į 
džiungles. Jau dabar Afrikoje daug žemės miršta ir dar 
daugiau mirs ateityje. Tačiau gi neturi viskas pavirsti 
dykuma, fermomis, kaimais, didmiesčiais ir tuščiomis, iš- 
džiūvusiomis stepėmis. Bent jau mažame šalies lopinė- 
lyje pasaulis turi išlikti toks puikus, koks jis buvo su- 
kurtas, kad juodi ir balti žmonės po mūsų čia galėtų juo 
pasigėrėti ir mus geru žodžiu paminėti. 

Bent Serengtis neturi mirti. 

Po kelių dienų susikrauname į tris sunkvežimius vi- 
sus mūsų trofėjus: beveik tūkstantį vielos kilpų, ištisus 
nešulius gražių, gerai išlenktų lankų ir kalnus dėklų su 
užnuodytomis strėlėmis. Tos strėlės — tai maži meno kū- 
riniai. Iš plunksnų piešinio jų galuose galima sužinoti, 
kam ji priklauso, kad nekiltų ginčų, kai po medžioklės. 
jos vėl surenkamos. Jų geležiniai antgaliai sunkiai nu- 
kalami iš didelių vinių, kurių galima nusipirkti indų 
parduotuvėje. Jie storai ištepti juodais nuodais, prime- 
nančiais gumos klijus. 

Strėles ir lankus galima sudeginti, bet ką daryti su 
pavojingiausiu brakonierių ginklu — vielos kilpomis. 
Jos atkeliauja iš nenaudojamų kasyklų, senų karinių 
stovyklų, jos taipogi specialiai kaip prekė atgabena- 
mos į brakonierių rajonus ir pardavinėjamos po tris 
markes. Jei kur nors jas numesime, jos vėl pateks į rin- 

ką. Gaila, kad už tokių brakonieriškų kilpų laikymą ne- 
baudžiama. 

Mailsas žino gerą vietą, kur jos tikrai dings amži- 
nai. Dvidešimt kilometrų nuo Banagio už parko ribų yra 
sena vokiečių aukso kasykla Kilimafeza, kuri jau keli 
metai nenaudojama. Mes važiuojame tenai su savo gro- 
biu. Kelios sutrešusios daržinės, namų griuvėsiai, ban- 
guotos skardos namas su dar geru, neprakiurusiu stogu. 
Ten, sako, dar stovi senos mašinos. Visa tai saugo senas 
afrikietis, kuris laikomas ramiu puspročiu. 

O toliau — šachta. Tiesiog vidury lygumos atsiveria 
baisi ir kraupi trijų šimtų metrų gylio praraja. Ten gi- 
lumoje guli mirusieji. Kaip didžiulis fotoštatyvas virš 
jos stovi išklibęs, surūdijęs keliamasis bokštas. Kas turi 
drąsos, gali geležiniais laiptais užlipti į mažą platformą 
penkiolikos metrų aukšty iš apipuvusių lentų pasižiū- 
rėti į bedugnę. Bet ir nuo duobės krašto galima ten žvilg- 
telėti laikantis už geležinės keliamojo bokšto kojos. 

Po platforma kabo ratas, nuo kurio kadaruoja kelių 
metrų lyno galas. Prieš šešerius metus jis nutrūko, ir ke- 
liamoji kabina su dvylika žmonių nugarmėjo į bedugnę. 

Po to įvykio indas pirklys iš Musomos, 1918 metais 
pigiai nusipirkęs šią aukso kasyklą, nutraukė visus dar- 
bus. Ir taip ji beveik neapsimokėjo. Dvylikos nukritu- 
siųjų lavonai taip ir liko gulėti ant šachtos dugno. 

Lyno galas pamažu siūbuoja vėjuje. 

Atitempiame beveik du tūkstančius vielos kilpų, su- 
sikaupusių Banagyje per paskutiniuosius metus. Pagal 
vietinę kainą susidarytų nemažas kapitalas. Vienas ry- 
šulys po kito lekia į šiurpią prarają. Matome, kaip jie 
krisdami atsimuša į uolos sienas, bet negirdime žlegte- 
liant į dugną. Paskui eina lankai ir užnuodytos strėlės. 
Kas čia dingsta, niekad nesugrįš. „Gal apačioje guli ne 
vienas nužudytasis ar dingęs be žinios“, — galvoju. Bet 

šioje šalyje nėra reikalo tiek daug vargintis dėl lavonų. 
Jei negyvėlis naktį pagulės lauke, hienos pasirūpins jo 
dingimu. 

Per paskutinius dvylika mėnesių netoli parko buvo 
suimta ir atiduota teismui 88 brakonieriai. Atrodo, ga- 
na daug. Bet prieš metus Tsavo nacionaliniame parke, 
kaimyninėje Kenijoje, visai prie Tanganikos sienos, po 
sistemingų ieškojimų buvo surasta 1280 dramblių, su- 
naikintų brakonierių per pastaruosius metus. Jų buvo 
tikriausiai per tris tūkstančius, nes visų vietovių nuo- 
dugniai apieškoti nebuvo galima. Todėl vyriausybė pa- 
galiau paskyrė daugiau pinigų ir policijos lėktuvų ko- 
vai su brakonieriavimu, trofėjų prekyba ir masišku gy- 
vulių naikinimu. Per sekančius penkiolika mėnesių bu- 
vo konfiskuota 25 219 svarų dramblio kaulo ir 462 sva- 
rai raganosio ragų; 429 brakonierius pasisekė suimti ir 
nubausti. Žmonės, kurie ėmėsi šio žygio, mano, kad vis 
vien juodojoj rinkoj buvo parduota dramblio kaulo ir 
raganosio ragų daugiau kaip už milijoną markių. Viena- 
me rajone rado šimtus vilkduobių su dygliatvore jų tar- 
puose, todėl gyvuliai turėjo pakliūti arba į kilpą, arba 
į vilkduobę. Niekam iki tol nė į galvą neatėjo, kad bra- 
konieriavimas įgijo tokį milžinišką užmojį. 
piečiai turistai su medžioklės leidimais nusišauna kelis 
dramblius ar raganosius... 


DIDŽIŲJŲ GYVULIŲ MEDŽIOTOJAI AFRIKOJE 


— Duok mums nors paskutinius metus smagiai pa- 
medžioti, — sako mano draugas Bliuzas, ištiesdamas sa- 
vo ilgas kojas. Jos apmautos, kaip ir manosios, rudais 
sportiniais bateliais, tik Bliuzas vienam jų prapiovė ga- 
lą, ir pro tą skylę kyšo nykštis, kurį jam jau seniai skau- 
da, bet vis neprisiverčia dėl jo savaitei nuvažiuoti į 
Mombasą. 

Bliuzas yra medžiotojas profesionalas, „white hun- 
ter“, kuris safari firmos pavestas lydi turtingus vokie- 
čius ir amerikiečius ir žiūri, kad jiems, medžiojant liū- 
tus ir dramblius, nė plaukas nuo galvos nenukristų. Šie 
medžiotojai dažniausiai būna puikūs vyrukai, kuriems 
ankšta tarp keturių sienų. Man dar neteko pažinti nė 
vieno, kuris šitaip gyvendamas būtų praturtėjęs; pra- 
lobsta tik firmos, kurioms jie dirba. Jiems patinka gy- 
venimas savanoje, jie biaurisi dauguma savo klientų, 
kuriems privalo būti angelais sargais ir, be to, dar man- 
dagiais. Beveik kiekvienas iš jų už pusę atlyginimo su- 
tiktų būti kokio nacionalinio parko girininku. Tačiau 
tokių vietų labai maža. Afrikiečių vyriausybės lengva 
ranka leidžia įstatymus dėl laukinių žvėrių rezervatų 
ir nacionalinių parkų įsteigimą popieriuj, tačiau jos ne- 
skiria pinigų žmonėms, kurie ten gyvena ir rūpinasi, 
kad tie parkai tikrai būtų ir kad juose gyventų gyvuliai. 

Jau kelios savaitės kaip mano draugas Bliuzas mums 
padeda be jokio atlyginimo. Jis vėl uždirbo tokią su- 

mą, kad jo žmona ir trys vaikai Arušoje gali kelias sa- 
vaites pragyventi, todėl jis nusprendė padaryti gero 
gyvuliams, užuot juos šaudęs. 

Mudu su Michaeliu pradžioje manėme, kad jį atsiun- 
tė sužinoti apie kokius nedorus mūsų darbus. Mat, visai 
neseniai vienas vokietis, „didžiųjų gyvulių medžioto- 
jas“, kuris laikraščių puslapiuose vaizduojamas kaip go- 
rilų ir dramblių siaubas, per aplinkraščius, išsiuntinėtus 
gyvenantiems Afrikoje anglams, teiravosi, ar jie neži- 
ną apie mus kompromituojanačių dalykų ir ar negalį 
mums daryti kliūčių darbe. Todėl mes su misteriu Bliu- 
zu truputį „„pasimokėme aukštojo pilotažo“, jog jis tu- 
Iėjo pasinaudoti mūsų neteisėtai įsigytais popieriniais 
maišeliais. Bet jis nepabūgo. Dabar mes jau žinom, kad 
jis nuoširdžiai nori mums padėti. 

— Ne, aš visiškai nesuprantu, kodėl tu taip nusista- 
tęs prieš medžioklę,— sako jis ir iš palaidinės kišenės 
išsikrapšto sulamdytą cigaretę. 

— Kas gi sako, kad aš negaliu pakęsti medžiotojų, — 
atsakau. Tiesa, aš labai myliu gyvulius ir pasiryžęs visą 
gyvenimą su jais dirbti. Tačiau dėl to nepasidariau sen- 
timentalus; aš tik nuosekliai galvoju. Pavyzdžiui, nega- 
liu reikalauti, kad gyvulių nepiautų, juk aš nesu vege- 
taras, aš valgiau mėsą ir dešras. Kaip biologas, aišku, 
žinau, kad bet kokia gyvybė žemėje gali egzistuoti tik 
naikindama kitą. Liūtas papiauna zebrą, o zebras ėda 
žolę. 

Negaliu iš principo pasisakyti ir prieš bandymus su 
gyvuliais. Tik turėtų juos geriau saugoti įstatymai. Bet 
kol mane skiepija nuo raupų, kol aš nuo galvos skaus- 
mų ryju tabletes, kol leidžiuosi operuojamas, kai mano 
gyvybė pavojuje, tol negaliu reikalauti vivisekcijos už- 
draudimo. Todėl, kad visa tai pirmiausia ant gyvulių 

išbandoma, ištobulinama. Šimtai tūkstančių žmonių ir 
gyvulių gyvena tik todėl, kad kiti gyvuliai buvo paau- 
koti mokslui. Gyvuliai kenčia, kad mes ir kiti gyvuliai 
nesužinotų skausmo ir kančių. 

Nejaučiu jokio malonumo nušauti gyvulį. Bet aš ne 
fanatikas ir nenoriu, kad visi žmonės galvotų kaip aš. 
Labai gerai Žinau, kad jei ne medžiotojai, šiandien Eu- 
ropoje neturėtume stirnų, briedžių, šernų, kiškių ir triu- 
šių. Mūsų paskutiniai „laukiniai“ gyvuliai jau seniai 
būtų fermerių išnaikinti kaip kenkėjai, jei medžiotojai 
neužmokėtų už nuostolius, kuriuos jie padaro laukams, 
o žiemą jų nešertų. Gyvulių šaudymas geram medžioto- 
jui yra antraeilis dalykas. Juk ir gyvulių augintojas vie- 
ną dieną paskerdžia savo gyvulius. Geri medžiotojai 
šiandien grįžta iš užjūrių didžiuodamiesi nuotraukomis 
kaip trofėjais. Juk daug sunkiau ir pavojingiau pada- 
ryti didžiulio dramblio nuotrauką, negu jį nupilti, tai 
žino kiekvienas specialistas. 

Tačiau aš negaliu pakęsti tų „didžiųjų gyvulių me- 
džiotojų“, kurie šiais laikais tarp dviejų tarnybinių ke- 
lionių atvyksta porai savaičių į Rytų Afriką ir patiesia 
kelis liūtus arba dramblius, nors anksčiau niekad nėra 
turėję šautuvo rankose. 

— Porai savaičių — nedaug žinai, —bumba Bliu- 
zas.— Neseniai į Pietų Tanganiką per keturiolika dienų 
turėjau atvežti ištisą safari, pastatyti palapines ir nu- 
žymėti baltai nusileidimo aikštelę, kad mano ponas me- 
džiotojas, atskridęs asmeniniu lėktuvu tiesiai iš Ameri- 
kos, galėtų nusileisti. Mat, jis sukirto lažybų, kad jam 
prireiks tik vienos dienos Afrikoje nušauti liūtui. 

Jis laimėjo lažybas. Aš jau buvau liūtus priviliojęs 
masalu; jis tik persėdo į mano mašiną, ir aš pavežiau jį 
vieną kilometrą į savaną. Tada aš su juo paėjau, kaip 

reikalauja taisyklės, du šimtus metrų nuo mašinos iki 
krūmų, kur gulėjo mano liūtų šeimyna. Aš pareikala- 
vau, kad jis nors per tris žingsnius atsistotų priešais 
mane. Niekados neleidžiu tokiems silpnų nervų subjek- 
tams stovėti užpakalyje; aš dar nenoriu mirti. Jie kur 
kas pavojingesni su savo šaudykle, negu priešais mane 
stovintis liūtas ar kafrinis buivolas. 

Taigi jis pykštelėjo, ir aš beveik tuo pačiu metu 
iššoviau. Pataikė, suprantama, jis, toks mūsų firmos 
klientų aptarnavimas. Aš jį pasveikinau, surūkėme po 
cigaretę, laukdami, kol liūtas tikrai nusibaigs. Tada jis 
su šautuvu išdidžiai atsistojo už vargšo liūto, norėdamas 
padaryti, kaip tokiu atveju įprasta, nuotraukų vietiniam 
laikraščiui jo tėvynėje. Žmogelis tuoj pat išskrido į In- 
diją, nes jis ten vienam maharadžai buvo liepęs viską 
paruošti tigrų medžioklei. Reikia manyti, kad ir ten jis 
nesugaišo daugiau kaip vieną dieną. 

Tada išsiimu iš piniginės laikraščio iškarpą ir paduo- 
du savo draugui. Misteris B. S., sagų fabriko savininkas 
iš Skarsdeilo Niujorko valstijoje, šiomis dienomis grįžo 
su keturiolikmečiu sūnumi iš trijų mėnesių medžioklės 
Portugalų Vakarų Afrikoje. Aerodrome vaikinas išdi- 
džiai pareiškė reporteriams, kad jo medžioklės laimikis 
trys šimtai laukinių gyvulių. Jis primedžiojo dramblių, 
raganosių, o iš saugios vietos medy nupylė „netgi“ ke- 
turis begemotus. Kitą sykį jis sutiko leopardą, kuriam 
vienu šūviu „suskaldė galvą“. 

Nuotraukoje jaunasis vyras išdidžiai stovi su šautu- 
vu ir skrybėle šalia merginos, kuri susižavėjusi žiūri į 
jį. Gal būt, čia pas mus negalima surengti tokio baisaus 
šaudymo, nes anglų kolonijinė valdžia Rytų Afrikoje 
labai mėgstantiems papyškinti turistams leidžia me- 
džioti tik medžiotojų profesionalų prižiūrimiems. Bet juk 

yra pakankamai kitų kolonijų ir valstybių Afrikoje, kur 
taip griežtai nežiūrima.! 

„Ponas T. iš Amerikos netgi ėjo lažybų, jog jis nu- 
šaus iš lanko dramblį. Jo žygdarbis apėjo visus pasaulio 
laikraščius, misteris T. negalėjo įtikinamiau įrodyti, 
koks jis narsus vyras.“ 

— Žinau, aš jį esu matęs, — sako Bliuzas.— Jis at- 
vyko į Rytų Afriką ir ieškojo žmogaus, kuris jį lydėtų 
ir saugotų. Aš atsisakiau. Kiti taip pat. Juk kiekvienas 
profesionalas žino, kuo tai gali baigtis. Tada jis išvyko 
toliau ir savo lažybas laimėjo Konge. Laikraščiuose, ži- 
noma, nebuvo parašyta, kad jį su paruoštu šautuvu ly- 
dėjo taiklus, gerai ginkluotas medžiotojas profesionalas. 

— Ir taip pat nebuvo nė žodžio, kad jis į dramblį su- 
varė penkiolika strėlių, o paskui devynias valandas jį 
vaikė, kol jo apmokamam palydovui pasibaigė kantry- 
bė ir jis vargšą gyvulį nušovė, — pridūriau.— Tačiau aš 


! Norėdamas parodyti, kas dedasi kitose Afrikos vietovėse, pa- 
teikiu pranešimą iš medžioklės žurnalo „Wild und Hund” (1961 m., 
256 psl). „Vienas prancūzų medžiotojas apvažinėjo Portugalų Va- 
karų Afrikoje vietas, kuriose, kaip oficialios įstaigos jam nurodė, 
daugiausia žvėrių visoje kolonijoje. Per trijų savaičių safari šis me- 
džiotojas iš tolo matė kaimenę antilopių beizų ir iš didelio atstumo 
vieną nušovė. Majoje iš viso nematė medžiojamų gyvulių, o Marup- 
se per dvylika dienų užtiko tik vieną antilopę beizą. Toje pačioje 
vietovėje sykį aptiko senus antilopės kana ir dviejų kafrinių bui- 
volų pėdsakus. O dramblių, raganosių, žirafų, gnu, kudu, vandeninių 
antilopių ar liūtų nė padujų nebuvo likę. Šie rezultatai, atrodo, nė 
kiek nenustebino vietinės administracijos. Prancūzas sužinojo, kad 
tenai pastoviai darbuojasi vienuolika medžiotojų profesionalų, o kar- 
tą matė, kaip pro jį iš šiaurės pravažiavo 15 t sunkvežimis, prikrau- 
tas su kaupu džiovintos mėsos. Už medžiotojo bilietą toks „„medžio- 
tojas profesionalas“ turi sumokėti 20 000 eskudų ir priedo po vieną 
eskudą už kilogramą džiovintos mėsos. Valstybinės įstaigos nurodė, 
kad per paskutinį sezoną buvo surinkta pinigų už 700 t džiovintos 
mėsos. Reikia atsiminti, kad vidutiniškai laukinių gyvulių džiovintos 
mėsos svoris sudaro 25% gyvo svorio, o dramblių dar mažesnį pro- 
centą. Prancūzą sutiko nepaprastai svetingai, nešikų buvo pakanka- 
mai, tik medžioti nebuvo ką.“ 

apie tai parašiau jo gimtojo miesto Amerikoje dienraš- 
čiui, ir jis žinutę atspausdino. 

Vienas vakarinio Serengečio girininkas, buvęs me- 
džiotoju profesionalu, per savo ilgą gyvenimą sudaręs 
didžiulių albumų iš gražių, paties darytų gyvulių nuo- 
traukų ir savo klientų fotografijų. Tarp jų yra viena fo- 
tografija, kurią atsiuntęs jo klientas, grįžęs į Kaliforni- 
ją. Joje matosi apkūnus vyras prie sienos su trotėjais: 
liūtų ir tigrų galvom, iltimis, antilopių ragais. Tarp jų 
didžiulis, įrėmintas žinomas kino artistės aktas. Per lupą 
perskaičiau šios damos ranka rašytą dedikaciją: „Ar tu 
nenorėtum ir mane vėl pamedžioti?“ Po šiais įvairiau- 
siais trofėjais su narsiuoju medžiotoju buvo nutotogra- 
fuota ir pagyvenusi jo žmona. Ji atrodė labai nusimi- 
nusi. 

Mūsų idealai per paskutiniuosius dešimtmečius pa- 
sikeitė, pasisekimą turi tas vyras, kuris per metus „su- 
kala“ tiek ir tiek pinigų. Mūsų senelių laikais dar taip 
nebuvo. Tada dar neužteko prikimštos piniginės, su ku- 
ria galėtum prieiti prie kiekvieno visur ir visada. Mūsų 
dienų ,,„menažeris“ sunaudoja visas savo valandas ir mi- 
nutes, netgi vakarus ir naktis, kad „turėtų pasisekimą“. 
Juo labiau jis sensta ir darosi apkūnesnis, tuo labiau 
pastebi, kad daug kas jam išsprūdo iš rankų, kad jis 
nebuvo tikras vyras, neturėjo jokio asmeninio gyveni- 
mo, jokio pasisekimo moterų tarpe, ncmylėjo nei sa- 
vos, nei svetimų. Susimąstymo valandėlėmis jis pasi- 
junta menkesnis už fabriko darbininkus šokių aikštelė- 
je; tada jis pradeda rinkti savo vyriškumo įrodymus 
trumpalaikiuose nuotykiuose, juos išgarsina ir išpūstus 
ir įrėmintus kabina ant sienos. Tikras vyras geriau duos 
nukirsti ranką, negu apnuoginti savo draugę. 

Vien tik pinigai dar neišgarsina žmogaus. Norint 
tapti meno kūrinių kolekcionierium, reikia domėjimosi 

jais ir nusimanymo, norint įkopti kalno viršūnėn — tre- 
niruočių ir drąsos, norint tapti sportininku — darbštu- 
mo ir ištvermės. Tačiau vienam užsiėmimui silpniems 
vyrams užtenka vien pinigų, — tai didžiųjų gyvulių me- 
džioklė užjūryje, tam nereikia netgi laiko. Jie čia gali 
pritapti prie tos šlovės, kurią pasiekė tikri medžiotojai 
praėjusio šimtmečio gale. Jie mėnesių mėnesius žygia- 
vo pėsčiomis per savaną su prastais ginklais, jiems grė- 
sė maliarija, miego liga, galėjo papulti žmogėdroms į 
nagus; šie tai turėjo pakelti daug vargo ir būti tikrai 
drąsūs. Praturtėję komersantai, nepajėgūs parodyti tik- 
ro vyriškumo, siekią populiarumo politikai čia greitai 
nusiperka tariamą drąsą ir narsumą, o paskui namuose 
šlovinami laikraščių straipsniuose, iliustruotuose repor- 
tažuose ir pobūviuose. Tai štai nuo kokių žmonių ran- 
kos žūsta mūsų taurūs gyvuliai. 

— Tarp jų pasitaiko siaubingų Žmogystų,— atsidūs- 
ta Bliuzas, — tu nepatikėsi, kiek viskio dėžių turiu jiems 
vilkti. Bet kartais atvyksta ir puikių Žmonių, su kuriais 
miela dirbti. Svarbiausia, kad šie žmonės moka už me- 
džioklę mokestį, jie atveža pinigų kraštui. Mes nenulei- 
džiame nuo jų akių. Afrikiečiai brakonieriai nepaly- 
ginamai daugiau išnaikina. 

Vienu šuoliu atsiduria mūsų bušbeibis ant Bliuzo 
pečių ir priberia jam už apikaklės sūrio trupinių. Kai 
šis nori jį nužerti, įpykęs krimstelia į smilių. Maži dan- 
tukai tokie aštrūs, jog iš piršto ima bėgti kraujas. Bliu- 
zas pašoka, bet bušbeibis jau seniai dingęs tarp virvelių 
ir maišų po skardos stogu. 

— Nedaug dabar turistų atvyksta Afrikon gyvulių 
šaudyti, — sakau, — jau mūsų dienomis atsiranda tūks- 
tančiai žmonių, kurie nors kartą gyvenime nori pama- 
tyti zebrus ir dramblius laisvėje, ne tik zoologijos so- 
de. Dabar taip greitai vystosi aviacija, kad po kelerių 

Masajai save laiko dievo išrinktąja tauta, daug pranašesne už visus europiečius 
ir kitus juoduosius 

Liūtai visada švelnūs su liūtukais, net seni liūtai nieko nedaro mažyliams 


Jaunas antilopes impala motina palieka kurį laiką vienas savotiškame „vaikų 
darželyje" 


Kiekvienas jaunas masajų karys norėjo pasėdėti lėktuve, o dar mieliau su mumis 
paskraidyti 


Jauni masajai šoka merginoms šokį iš aukštų šoksnių. Masajų jaunuoliai nešioja 
ilgus plaukus ir kasas, o merginos kerpa galvas plikai 


Karūnuotosios gervės atrodo kaip vaikščiojančios gėlių puokštės 


metų bus galima per dvi—tris valandas iš Londono nu- 
skristi į Nairobį, mūsų vaikai galės pigiau ir greičiau 
pasiekti Centrinę Afriką, nei mūsų tėvai kadaise pa- 
siekė Italiją. | 

Kodėl čia veržiasi žmonės? Aš mėgstu Rytų Afrikos 
gamtovaizdį, tas tiesa. Bet aš esu šališkas. Blaiviai gal- 
vojant, Alpės daug didingesnės, Šveicarija daug gai- 
vesnė, Uoliniai kalnai daug gigantiškesni. Kas vilioja 
Afrikon — tai juodi laukiniai žmonės ir laukiniai gy- 
vuliai. Juodieji netrukus nuo mūsų skirsis tik odos 
spalva, jau šiandien jie važinėja dviračiais ir automo- 
biliais. Kai ir čia laukiniai gyvuliai visiškai išnyks, 
kaip beveik visur kitur Afrikoje — nežinau, ko turistai 
turėtų dangintis į Rytų Afriką. 

Metai po metų žmonės vis labiau ieškos gyvulių ir 
pirmykštės gamtos. Ko trūksta, tas tampa brangiu ir 
geidžiamu. Kai mūsų klasikai keliavo į Italiją, tada jie 
žiūrėjo vien pastatų ir senovės paminklų. Laukinis 
Alpių grožis, kuris šiandien kasmet privilioja milijo- 
nus, jiems buvo tik pasibaisėtina dykvietė. Dykviečių 
ir gamtos tais laikais buvo per akis. Šiandien kas va- 
sara plūsta milijonai žmonių Italijon. Jie neieško ka- 
tedrų, o saulės, jūros ir gamtos. 

Taip keičiasi žmonių poreikiai. Prieš kelis metus 
savo knygoje „Laukiniams žvėrims nėra vietos“ ra- 
šiau, kad kasdien gimsta 80 000 žmonių daugiau, negu 
per tas pačias dvidešimt keturias valandas miršta. Šie 
skaičiai netikslūs jau ir tais laikais. Šiuo metu statisti- 
kos biuras prie Suvienytųjų Nacijų Organizacijos su 
elektroninėmis mašinomis apskaičiavo, jog kasdien 
žmonių skaičius padidėja 171 000, galimas daiktas net 
187 000. Jau 1960 metais, o ne 1962 metais kaip vos 
prieš metus buvo manoma, žmonių žemėje bus per tris 
milijardus. Dar gerokai prieš 2000 metus mūsų bus 

daugiau kaip penki milijardai. Du trečdaliai jų jau 
šiandien nepakankamai maitinasi, milijonai miršta nuo 
bado. Dabar kas aštuoneri metai prie žemės gyven- 
tojų prisideda nauja badaujančių žmonių minia, savo 
dydžiu lygi Kinijos gyventojų skaičiui. 

Šimtą šešias žinduolių rūšis mes, žmonės, išnaiki- 
nome tik nuo Kristaus gimimo. Kad gražūs laukiniai 
gyvuliai turi užleisti vietą badaujantiems žmonėms, 
tas neginčijama. Visa, ką tokie žmonės, kaip Michaelis 
ir aš, pulkininkas Molojus ir girininkai, jiems norime 
iškovoti, tėra tik keli dideli zoologijos sodai jų pačių 
tėvynėje: tai nacionaliniai parkai. Tiesą sakant, jie 
ten ir gyvena kaip zoologijos soduose. Žmonės Euro- 
poje ir Amerikoje, kurių valstybės vyrai dar ir šian- 
dien tebėra atsakingi už daugumą užjūrio sričių, iš fil- 
mų ir knygų susidaro klaidingą nuomonę. Kuriami pui- 
kūs natūriniai filmai karalienės Elžbietos parke arba 
Belgų Kongo nacionaliniuose parkuose ir neprasitaria- 
ma nė žodeliu, kad jau tik šiuose parkuose galima nu- 
filmuoti tokius kadrus. Knygos apie Afriką pasakoja 
baisius atsitikimus su liūtais ir gyvatėmis, kad skaity- 
tojas pajustų pagarbą drąsiam keliautojui. Tikima, kad 
Afrika yra gyvulių rojus, vienintelė žemės dalis, kur 
visi keturkojai greta žmogaus turi savo teises. Prieš 
porą metų Konge sutikau vieną pirklį šveicarą, iki tol 
gyvenusį Kaire. Dabar jis turi laiko ir pinigų, todėl 
panoro artimiau susipažinti su šiuo žemynu. Šis pirk- 
lys praleido tris mėnesius kelyje įprastomis transporto 
priemonėmis: lėktuvu, autobusu, geležinkeliu, garlai- 
viu ežeruose ir upėse ir automobiliu. Aš jo paklausiau, 
ar daug matė pakeliui laukinių gyvulių. 

— O kaipgi,— pasakė jis — devynias galybes. 

Ir tuoj pradėjo jis pasakoti apie dramblius, liūtus ir 
žirafas. Paklausinėjau smulkiau ir, kaip maniau, pa- 

aiškėjo, kad jis visus šiuos gyvulius matė tik nacio- 
naliniuose parkuose. Už jų ribų per trijų mėnesių ke- 
lionę Afrikoje tik vieną kartą pamatė didesnį paukštį 
strutį. 

Neseniai grafienė Erika R. man rašė: „Kaip tik 
pastaruoju laiku gyvai svarsčiau su giminėmis, aistrin- 
gais medžioklės mėgėjais, safari problemą Rytų Afri- 
koje. Tiems, kurie tikėjosi grįžti su „„garantuotais įspu- 
dingais trofėjais“, paaiškinau, kad mūsų dienomis, 
bent jau Tanganikoje, suruošus tokį safari galima atsi- 
durti čia nelabai mėgiamų Holivudo herojų ir mahara- 
džų vaidmenyje, tuo labiau vokietis ir su geru vardu. 
Dabar mano pusbrolis, grafas N. man atsiuntė jūsų 
straipsnį ir prašo manęs paremti pavyzdžiais jūsų nuo- 
monę. Tikriausiai nepapasakosiu jums nieko naujo. 
Prieš šešias savaites grįžau iš Tanganikos ir Kenijos, 
kur gyvenau prieš karą. Dėl šios priežasties nuo 1951 
metų jau tris kartus buvau ten nuvykus. Ką jūs rašote 
apie Kenijos ir Tanganikos medžioklės įstatymus, yra 
gryna tiesa. Jau trisdešimtaisiais metais tiek patys įsta- 
tymai, tiek jų vykdymas buvo labai geras. Tačiau gy- 
vulių kiekis Rytų Afrikoje nuo 1939 metų katastrofiš- 
kai sumažėjo — gal būt, išskyrus dramblius. Vietovės, 
kuriose gyvenau, t. y. šiaurinis ir vakarinis Kiliman- 
džaro šlaitas iki Longido ir Meru kalno dar knibždėjo 
nuo zebrų, gnu, kongonių, Tomsono ir Granto antilo- 
pių kaimenių ir impalų. Žemutinėje stepėje buvo daug 
žirafinių gazelių (gerenukų), dažnai pasitaikydavo ka- 
nų, o vietomis netgi beizų. 

Šiandien prie Kilimandžaro, išskyrus vieną kitą 
-antilopę sitatunga ir kalnų ožį, nėra jokių stepių žvė- 
rių. Liūtai ir gepardai beveik išnyko, stepėje tarp šių 
trijų kalnų retai kur bepamatysi kelias Tomsono ir 
Granto gazeles. Padėtis apgailėtina. Gyvulius išnaikino 

karo ir pokario metu. Šiandien visur matosi užrašai: 
„No shooting — medžioti draudžiama“. 250 kilometrų 
miškingos stepės ruože tarp Handenio ir Begamojo — 
vietos aprašytos Hemingvejaus ,„Žaliosiose Afrikos kal- 
vose"— tik gausūs užrašai „Sables protected — saugo- 
kite juodąsias arklines antilopes“, primena, kad čia 
kažkada buvo garsūs medžioklės plotai. Be dramblių 
išmatų, ten neradau jokių medžiojamųjų gyvulių pėd- 
sakų. 

Tikrai šiandien Kenijoje už nacionalinių parkų ir 
rezervatų ribų nesunkiai prieinamose vietose nedaug 
terasi laukinių gyvulių. Todėl safari medžiotojai labai 
mielai važiuoja į Tanganiką, ypač į pietinę jos dalį. 
Kadangi jie dažniausiai renkasi Nairobyje, o ne Tan- 
ganikos miestuose — Arušoje arba Dar-es-Salame — 
tai pinigus už ginkluotę, maistą ir aptarnaujantį per- 
sonalą turistai palieka beveik visada Kenijoje; taigi 
Tanganikai atitenka tik mokestis už licencijas. Palygi- 
nus su bendromis tokios medžioklės išlaidomis, jis su- 
daro tik mažytę jų dalį. 

1870 metais Vokietijoj iš trijų Žmonių du gyveno 
kaime, o vienas mieste. O 1931 metais santykis jau 
buvo atvirkščias: tada du iš trijų gyveno mieste ir tik 
vienas dar kaime. 1871 metais kas trisdešimtas vokie- 
tis buvo iš didmiesčio, 1958 jau kas trečias. Anglijoje 
jau net 1951 metais 79% gyventojų buvo miestiečiai, 
lygiai taip pat yra ir Australijoje. Net pačioje Afri- 
koje juoduosius ir baltuosius vis labiau traukia mies- 
tas: Pietų Afrikos Sąjungoje per paskutinį gyventojų 
surašymą 1951! metais jau 42,6% žmonių gyveno mies- 
tuose. 


! Nuo 1961 metų — Pietų Afrikos Respublika. 

Taigi mūsų seneliai turėjo kieme vištų, tvartuose 
karvių ir arklių. Net jeigu jie gyvendavo mieste, iš 
ryto gatvėje prie vežimo stovėdavo iškinkyti arkliai. 
Kai tėvai eidavo su vaikais pasivaikščioti, tai pamaty- 
davo gandrų, lapių, kiškių, stirnų, opšrų, apuokų, 
briedžių ir vanagų. Kai pasirodė žemėje žmonės, taigi 
maždaug penki šimtai tūkstančių metų, jie visą laiką 
gyveno gamtoje tarp keturkojų būtybių. 

Dabar mūsų dienomis viskas pasikeitė. Vis daugiau 
žmonių temato vien šunis, kates, papūgėles — ir gyvu- 
lius zoologijos sode. Todėl metai iš metų visame pa- 
saulyje steigiama vis daugiau zoologijos sodų, ir į juos 
ateina vis daugiau lankytojų. Frankfurto zoologijos 
sodas per dešimt metų prieš antrąjį pasaulinį karą tu- 
rėdavo kasmet vidutiniškai 313 000 lankytojų. 1958 me- 
tais jų buvo 1,7 milijono. Panaši padėtis daugumoje 
pasaulio zoologijos sodų Jungtinėse Amerikos Valsti- 
jose, Tarybų Sąjungoje ir Kinijoje. Žmonės jaučia, kad 
jie neteko to, kas lig šiolei puošė jų gyvenimą. Jų sie- 
los sužeistos. Nesąmoningas ilgėjimasis to, kas praras- 
ta, pasireiškia dažnai liguistai ir perdėtai. Jeigu mieste 
katė įsikaria į medžio viršūnę ir bijo nusileisti žemėn, 
tada bemat susirenka šimtai susijaudinusių praeivių ir 
iškviečia gaisrininkus. Liūtui, kurį zoologijos sode su- 
draskė tigras, nes prižiūrėtojas atidarė ne tas dureles, 
skiriama daugiau eilučių dienraštyje, negu šešiems 
žmonėms, kuriuos tą pačią valandą suvažinėjo mašina. 

Juo mažiau gyvulių, tuo jie brangesni, ir jų pa- 
klausa didėja. Jau dabar su jais elgiamasi beprotiškai: 
juos naikina tėvynėje ir perkelia į pačią didmiesčio 
širdį; čia apšildomuose namuose, imituojant jų krašto 
landšaftą, sukuriama dirbtina tėvynė. Net pačioje Af- 
rikoje jau yra penki dideli zoologijos sodai — mūsų 
seneliams tai būtų paradoksas. O ir Afrikoje zoologi- 

jos sodai atsirado ne ten, kur palankiausios gyvuliams 
sąlygos, o ten, kur daugiausia žmonių, vadinasi, did- 
miesčiuose: Kaire, Chartume, Leopoldvilyje, Pretori- 
joje ir Johanesburge. 

O didmiesčiai vis labiau plečiasi. Nėra abejonės, 
kad ateinančiais dešimtmečiais ir šimtmečiais žmonės 
keliaus pasižiūrėti ne technikos stebuklų, O veršis iš 
pilnų tvaiko miestų į tuos paskutinius kampelius, kur 
ramiai gyvena dievo kūriniai. Šalims, kurios tokius 
kampelius išsaugos, kitos šalys dėkos ir pavydės, į jas 
plauks turistai. Nes su gamta ir jos laisvais gyvento- 
jais yra kitaip nei su rūmais, kuriuos sugriauna karas. 
Pastaruosius vėl galima atstatyti — o jeigu bus išnai- 
kinti Serengečio gyvuliai, jų niekas nepajėgs atgaivin- 
ti iki pat žmonijos dienų pabaigos. 

Žmonės kovoja ir miršta, kad praplėstų savo šalies 
sienas arba kitoms primestų savo tikėjimą. Tai nejaugi 
mudu su Michaeliu neturim didesnio moralinio pagrin- 
do dirbti ir rizikuoti savo gyvybe, kad būtų išsaugotas 
Serengetis? 

Mes suėmėme brakonierius. Tačiau tuo dar nieko 
nelaimėjome. Juk gyvenantys šiame krašte afrikiečiai 
nuo amžių čia medžioja. Jiems sunku suprasti, kodėl 
dabar medžioklė kai kuriose jų tėvynės dalyse turi 
būti uždrausta. Jų pačių atsirado triskart daugiau, vie- 
los kilpomis be vargo sugaunama nepalyginamai dau- 
giau gyvulių, mėsą galima sunkvežimiais bet kur nu- 
gabenti. Todėl ta pati medžioklė šiandien gali visiškai 
išnaikinti gyvulius. Tačiau tai toli gražu ne taip jau 
lengva suprasti paprastam Afrikos kaimiečiui. Kodėl 
gi jis turi būti įžvalgesnis už mūsų europietiškus pirm- 
takus prieš kelis šimtmečius? 

Brakonieriavimą, be abejo, galima su policija ir 
gaudynėmis pristabdyti ir, gal būt, visai nuo jo atgra- 

sinti. Bet tikrai laimėję būsim tik tada, kai čiabuviai 
supras draustinių reikšmę. Paskutinėje Karališkojo na- 
cionalinio parko Kenijoje metinėje ataskaitoje penk- 
tame puslapyje galima perskaityti: „Kad laukinių gy- 
vulių apsauga yra būdas gerai išnaudoti šalies turtams, 
turi suprasti ir patys afrikiečiai. Kol kas jie mano, kad 
laukiniai gyvuliai saugojami tik baltųjų ir jų turtingų 
draugų užjūryje pramogai.“ Pinigingi užsieniečiai trau- 
kia medžiodami per jų kraštą ir grįžta su pilnomis tro- 
fėjų automašinomis per jų kaimus. O čiabuviai turi 
kažkodėl suprasti, kad jie baudžiami teisingai, jeigu 
patys medžioja. 

Vienoje Afrikos valstybėje, kurią aplankėme ke- 
lionės metu, buvo ruošiamasi statyti televizijos stotį. 
Vadinasi, ši televizijos stotis su brangiai atsieinančia 
programa dirbs trim šimtams valdančiųjų šeimų. 

Tai nėra koks būdingas spalvotojų tautų neprotin- 
gumas, nes ir mūsų valdovai Europoje lygiai taip tvar- 
kėsi daugelį šimtmečių. Nauja afrikiečių valdančioji 
kasta tik pakartoja tai, ką iki šiol šalyje darė turtingi 
europiečiai. Juk ir mūsų pirmtakai pamėgdžiojo romė- 
nus ir graikus. Praturtėję negrų genčių vadai rengiasi 
elegantiškais europietiškais rūbais, važinėja ištaigin- 
gomis amerikietiškomis mašinomis, statosi žavias vilas 
ir eina medžioti dramblių, jeigu jie mato taip darant 
turtingus europiečius. 

Mums, europiečiams, kol turime ką jiems pasakyti, 
derėtų duoti kitokį gyvenimo pavyzdį. Turėtume juos 
įtikinti, kad laukiniai gyvuliai yra jų šalies turtas ir 
grožis, dar daugiau — visos žmonijos turtas, kaip Petro 
bazilika, Luvras ar Akropolis. 

Kad ir kas valdytų šiandien Graikiją — nė vienai 
vyriausybei niekad neateis mintis nuversti „„nenaudin- 
gą" Akropolį ir jo vietoj pastatyti universalinę par- 

duotuvę ar didelį viešbutį. Prieš kelis šimtmečius taip 
dar buvo elgiamasi su meno šedevrais ir senoviniais 
pastatais, buvo griaunamos Romos šventyklos ir iš jų 
akmenų statomi gyvenamieji namai. Kiekviena vy- 
riausybė šiandien žino, kad visa žmonija pasipiktintų 
ir juos apšauktų barbarais, jeigu ji taip padarytų. 

Žinoma, statant užtvankas, ir graži, sena kaimo baž- 
nyčia ar sodyba turi nueiti po vandeniu. Tačiau kas 
būtų, jei naujiems turtuoliams būtų leista rengti šau- 
dyklą tarp senų paveikslų ir skulptūrų. Taip yra ir su 
paskutiniais drambliais, liūtais, zebrų kaimenėmis ir 
raganosiais. Žinoma, jie turi užleisti vietą žmonėms. 
Tačiau mūsų pareiga palikti jiems tėvynėje kelias ra- 
mias vieteles, kad žemėje būtų ne vien tik žmonės. O 
ten, kur jie turi pasitraukti, reikėtų su jais elgtis tau- 
riai. 

Ne vienam šis reikalavimas pasirodys per didelis. 
Bet po šimto, bijau, kad jau po dvidešimties metų jis 
bus savaime suprantamas. 


MASAJAI „DIEVO IŠRINKTOJI TAUTA" 


Paspaudžiu keliu vairą ir tuoj pasvyra dvylikos 
metrų ilgio dryžas sparnas. 

— Juk tai avys, Micha, žinoma, avys! 

Kai pradedam leistis, gyvuliai susibėga iš visų pu- 
sių į tirštą krūvą. Taip elgiasi tik naminės avys ir 
ožkos, skirtingai nuo raguočių ir visų laukinių gyvulių. 

Netoliese stovi keli juodi piemenys. Tai masajai — 
bet jiems čia vakarinėje Serengečio dalyje ne vieta. 

Šie masajai su savo kaimenėmis ir yra pagrindinė 
priežastis, dėl kurios turėjome išmokti skraidyti, at- 
skristi iš Frankfurto net už ekvatoriaus ir savaitėmis ir 
mėnesiais skaičiuoti gyvulius, gaudyti, dažyti; o šian- 
dien ir vėl visur ieškome didelių kaimenių ir jas pažy- 
mime mūsų žemėlapiuose. Dėl masajų parkas turi būti 
sumažintas geru trečdaliu, turi būti atrėžtas plokšti- 
kalnis su milžinišku Ngorongoro krateriu. 

Nacionalinis parkas yra rėžis dykynėje ir turi išlikti 
toks kaip neatmenamais laikais. Žmonės, netgi vieti- 
niai, neturi jame gyventi. Beje, anglai pradžioje lai- 
kėsi nuomonės, kad čiabuviai kolonijose „yra gamtos 
dalis“. Bet paskui jie pamatė, kad šie „laukiniai“ pa- 
čiame nacionaliniame parke įsigijo mašinų ir pradėjo 
dengti savo namelius benzino statinių skarda. Jie jau 
nenorėjo medžioti kaip seriau strėle ir lanku, o sten- 
gėsi įsigyti moderniškus ginklus. Juk negalima pri- 
versti žmonių, ar jie būtų juodi ar geltoni, pasilikti 

„laukiniais“ arba nesidauginti. Todėl dabar visur pri- 
eita nuomonės: nacionaliniame parke neturi būti žmo- 
nių, jame ne vieta nei europiečiams, nei afrikiečiams. 

Kol kas masajas spiauna į civilizaciją. Jis niekad 
neužsidės europietiškos skrybėlės ir nepirks mašinos. 
Tačiau jam niekad negana raguočių, o sulig Londono 
profesoriaus Persolo nuomone masajų raguočių kai- 
menių priveista devynios galybės. Masajai iškerta krū- 
mus ir medžius klajonių metu kaskart statydamiesi 
naujas trobeles ir tverdami dygliakrūmių aptvarais gy- 
vulių kraalius. Tokiu būdu dirva apie paskutinius van- 
dens rajonus vis daugiau ir daugiau netenka pavėsio, 
jie pamažu išdžiūsta. Be to, per sausrą masajai nepri- 
leidžia laukinių gyvulių prie vandens. Gyvulių augin- 
tojai, nesvarbu ar jie afrikiečiai, ar europiečiai, nesi- 
rūpina nei dirva, nei augalais, jie negalvoja apie atei- 
tį. Tai rodo nuniokoti Italijos, Ispanijos, Graikijos kal- 
nai ir naujos dykumos Indijoje. 

Ties ekvatoriumi žemė daug greičiau nualinama. 
Kadangi Serengetyje, esant tokiam krūviui, pirmiausia 
išnyks laukinės kaimenės, o netrukus po to ir masajų 
raguočiai, — norėta šiuos klajojančius piemenis išpra- 
šyti iš nacionalinio parko. Bet, atrodo, viskas eina 
priešingai — vyriausybė nori, kad ta Serengečio dalis, 
kurioje juodieji piemenys turi teisę ganyti, būtų at- 
Iėžta nuo nacionalinio parko. Profesorius Persolas, ne- 
turėjęs pervirš laiko ir pinigų nuodugnesniems ir ilges- 
niems kaimenių klajojimo tyrinėjimams, savo labai 
kruopščiame darbe turėjo remtis europiečių iš Tanga- 
nikos pasakojimais. Todėl jis manė, kad į rytinį Se- 
rengetį neateina tos didžiulės kaimenės iš vakarinės jo 
dalies. Jei ten liūčių laikotarpiu ganosi gnu ir zebrai, 
tai jie nusileidžia iš Ngorongoro kraterio. 

Vis dėlto čia, vakarinėje parko dalyje, masajams 
su kaimenėmis pasirodyti draudžiama, o jie pasirodė. 
Grįžtame į savo pagrindinę stovyklą Banagyje ir taria- 
mės su girininkais Terneriu ir Pulmanu. Žinoma, įsibro- 
vėliai turi išsinešdinti ir sumokėti pabaudą. Bet geriau- 
sia į šį žygį pasiimti ir „D.O.“ „D.O.“ reiškia District 
Officer — apygardos karininkas; jo žinioje viso rajo- 
no masajai, jis juos globoja ir žiūri, kad jie laikytųsi 
tvarkos. Tarnautojams, kurie rūpinasi zebrais, ir tar- 
nautojams, kurie globoja masajus, čia būtų gera proga 
pasiginčyti ir pakariauti, tačiau anglų administracijoje 
viešpatauja korektiškumo dvasia. Nieko nelaukę mudu 
su Michaeliu rytą skrendame į „D. O.“ būstinę — jis 
tuoj sėda į lėktuvą, norėdamas pats įvesti tvarką. 

Su dviem lendroveriais po kelių valandų atsiduria- 
me tiesiai toje vietoje, kurią aptikome iš lėktuvo. Čia 
yra aštuoni šimtai avių ir septyni masajai: vienas pa- 
gyvenęs šeimos tėvas, keturi paaugliai ir du kariai ilgo- 
mis ietimis. Kariai plaukus susipynę į mažas raudonu 
moliu suteptas kasytes. Šios raudonos plaukų virvelės 
ant sprando surištos ir priveržtos virvele prie trumpo 
pagaliuko — tikra Fridricho laikų vyrų kasa. Masajas 
kovoja tik su trumpu, tiesiu, ,romėnišku“ kalaviju, lai- 
komu odinėse makštyse, ir ietimi; užnuodytas strėles jis 
niekina. 

„D.O.“ vyriausiajam masajui paaiškina, kad jis 
turi mokėti pabaudą. Kiekvienas kitas afrikietis dabar 
gintųsi, įrodinėtų, prašytų, skųstųsi sausra; baltieji to- 
kiu atveju, beje, irgi. Aplamai turėtume su jais sutikti, 
nes šį rugsėjį kritulių tik 0,8 milimetro, dešimt kartų 
mažiau negu ankstesniais metais. Tačiau vyresnysis 
sako: 

— Taip, jūsų teisybė, ganyti uždrausta. Mane su- 
čiupot, todėl privalau mokėti. 

Pabaudą — trisdešimt avių ir ožkų, ir dėl jų nesi- 
ginčijama. Abu kariai pagarbiai tyli, kai kalba vyres- 
nysis. Jie.stovi pasirėmę ant savo iečių kaip jauni grai- 
kų dievai. Molio spalvos skraistė kaip toga permesta 
per vieną petį, kitas nuogas. Masajai aukšti ir liekni, 
jie grožį supranta panašiai kaip ir mes: plonos lūpos, 
jokių apkūnių ir pilnų formų ar didžiulių muskulų. 

Paskui jie ima rinkti gyvulius, kaip pastebiu, vien 
avinus. Jaunieji dievai prilupa žievių nuo šakų, suriša 
gyvuliams kojas ir krauna į mašiną. Gal jiems trisde- 
šimties avių banda apsimoka, galvoju, gal būt, ganiava 
buvo to verta. Šiaip ar taip, masajai atsisveikindami 
paduoda mums rankas. Jie ant mūsų nepyksta, jie net- 
gi juokiasi. 

— Jau tokie jie,— sako „D. O.“— Mes dabar atida- 
rę galvijų turgų ir juos pamažu pramokėme, kad jie 
gyvulių perteklių parduotų. Signalui, kad turgus atida- 
rytas, įsigijau varpelį. Jis patiko vienam masajų ber- 
niukui, jis paėmė jį į rankas, pažaidė, paėjo toliau ir 
staiga pasileido bėgti. Mes jį pagavome, ir paklausiau: 

— Pasirink, kas geriau: ar nori, kad nuvesčiau į 
teismą ir tave nubaustų kalėjimu ar pinigais, ar kad 
vietoj tave išperčiau? 

Jaunasis masajas pasižiūrėjo į lazdą mano rankoje 
ir pasakė: 

— Geriau eisiu į teismą, nes tu man su tuo įrankiu 
visus kaulus sulaužysi. 

Tada jo tėvas išpiovė lanksčią vytelę ir atnešė man. 
Jaunuolis pasilenkė, ir aš jam iš visos sveikatos atskai- 
čiau dvylika kirčių per nugarą. Masajas tylėjo kaip 
žemė, po to padavė man ranką —ir ginčas buvo baig- 
tas. 

— Masajų kalba sunki, — tęsia jis toliau, — aš dar ir 
dabar jos kaip reikiant nemoku. Bet tik atvažiavęs, 

turėjau teismus vesti per vertėją suaheli kalba. Jau 
trečioje byloje padariau kvailystę ir nubaudžiau ne- 
kaltą, kaip man paskui paaiškėjo. Vyras, kurį netei- 
singai nuteisiau, įtūžo. Jis paleido į mane ietį, ir jos 
ilgas geležinis antgalis perlindo man per skrybėlę, ma- 
nęs nesužeidęs. Žiūrėkite, šią skrybėlę su skyle jau 
treji metai nešioju. Nesiryžau pasikėsintoją nubausti, 
nes pats buvau kaltas. Tikriausiai, jis nenorėjo manęs 
užmušti. 

Nuostabi tauta tie masajai. Jų prosenoliai buvo 
šviesiaodžiai ir gyveno Egipte, jų mumijos dar ir šian- 
dien ten guli labai senuose kapinynuose. Su galvijų 
kaimenėmis slinkdami į pietus, jie susimaišė su Aukš- 
tutinio Nilo juodosiomis tautomis. Rytų Afrikoje uż- 
ėmė jie milžinišką Didžiosios Griovos slėnį, kuris tę- 
siasi iš šiaurės į pietus per Keniją ir Tanganiką. Nors 
masajai labai karingi, jie nepavergė ir neengė negrų, 
kaip kad kitos giminingos tautos, kurios ateidavo iš 
Afrikos šiaurės. Masajai gyveno atskirą piemenų gy- 
venimą, keisdavo savo gyvulius su aplinkiniais żem- 
dirbiais į javus. Tokie siaubingi plėšikai, kaip juos 
vaizduoja daugelis knygų, jie, matyt, nebuvo, nes prie- 
šingu atveju kaimyninės gentys nebūtų tapusios tokio- 
mis galingomis ir turtingomis. 

Tik nemėgo masajai, kad svetimšaliai eitų per jų 
žemes. Gal būt, tai ir išsaugojo juodosioms tautelėms 
prie Viktorijos ežero taiką ir gyvybę, nes arabai ver- 
gų pirkliai neišdrįsdavo keliauti per masajų žemę. Pir- 
masis vergų karavanų kelias eina nuo pakrantės į ša- 
lies gilumą į pietus nuo masajų žemės ir pasiekia Tan- 
ganikos ežerą. Apie jį viskas buvo išnaikinta ir nu- 
siaubta. Pirmieji europiečiai, kurie masajus aplankė ir 
draugiškai su jais kalbėjosi, buvo du vokiečių misio- 

nieriai Krapfas ir Rebmanas, tyrinėtojai su didžiuliu 
skėčiu, apie kuriuos jau buvo kalbėta. 

Kai vokiečiai ir anglai praėjusio šimtmečio pabai- 
goje su liniuote padalino Rytų Afriką žemėlapyje į 
anglų koloniją Keniją ir vokiečių koloniją Tanganiką, 
jie perpiovė ir masajų žemę. Ji buvo aštuonių šimtų 
kilometrų ilgio ir šimto septyniasdešimt kilometrų plo- 
čio, didesnis jos plotas liko anglų Kenijoje. Dabartinė 
šios kolonijos sostinė Nairobis tebeturi masajišką var- 
dą, „nairobi” reiškia „šaltas“. 

Kadangi plokštikalnis apie Nairobį pasižymi gaivia 
vėsa ir labai tiko europiečiams, tai masajai turėjo pir- 
miausia iš ten nešdintis. Apie 1911 metus juos netgi 
prikalbino geruoju atsisakyti šiaurinės savo šalies da- 
lies, kurioje vėlgi įsikūrė europiečiai. Tokiu būdu jie 
neteko geriausios savo tėvynės dalies, kur per sausras 
visada užtekdavo vandens ir ganyklų. Jie pasitraukė 
su savo gyvuliais į pietus ir šiandien gano juos Keni- 
jos stepių plokštikalniuose prie Tanganikos sienos ir 
savo senojoje žemėje pačioje Tanganikoje. Daugelis 
šimtų šeimų ir genčių dar ir šiandien tebesivadina savo 
senosios šiaurinės tėvynės vietovių vardais. Iš viso yra 
apie 140 000 masajų, kurie turi apie milijoną galvijų. 

Čia, Tanganikoje, masajams priklauso Kilimandža- 
ras ir Neru kalnas, o taip pat milžiniškų kraterių plokš- 
tikalnis su Ngorongoru ir gretima Serengečio stepės 
dalimi. 

Masajai save laiko dievo išrinktąja tauta. Iš čia ne- 
įtikėtinas jų išdidumas negrų ir europiečių atžvilgiu. 
Nieku nėra taip lengva įtikinti kiekvieną tautą kaip 
tuo, kad ji yra geresnė, kilmingesnė, protingesnė už 
visas kitas. Visą žemę dievas sutvėrė vien tik masa- 
jams; visų pirma, ne masajas neturi teisės laikyti gy- 
vulių, kiekvienu momentu juos galima iš jo atimti. 

Kai sausra ir raguočių maras sunaikindavo jų karves, 
masajai tapdavo baisia rykšte visiems kaimynams. Jie 
pasiimdavo ten, ko jiems reikia. Ištikimybė, padoru- 
mas, meilė egzistuoja tik tarp masajų. Su kitais žmo- 
nėmis galima nesilaikyti sutarčių, jiems veidmainiauti, 
meluoti. 

Karavanai, kurie anksčiau traukdavo per masajų 
žemę, dažnai rasdavo „ligotus“ arba „išbadėjusius“ 
masajus, kuriuos atšerdavo ir kurie su jais susidrau- 
gaudavo ir pasilikdavo stovykloje. Tada, pasitaikius 
pirmai progai, naktį jų pasiimti ateidavo kiti masajai 
ir visi bendrai išskersdavo keliautojus. 

Visas jų gyvenimas — gyvuliai. Piemenys sausme- 
čiu net nešioja mažus veršiukus ištisas valandas iki 
artimiausios balos. Masajai buvo išradę skiepijimą nuo 
maro dar prieš ateinant europiečiams. Neseniai per- 
skaičiau nedidelį straipsnį, kurį parašė apie savo tautą 
vienas iš nedaugelio išsilavinusių masajų. Visada apie 
masajų tautą jis rašo „raguočiai“; pasirodo, kad jų 
kalboje žodis „„masajas“ reiškia raguočius ir pačios 
tautos pavadinimą. 

Ne per seniai vienoje Tanganikos žemės ūkio ban- 
dymų stotyje masajų delegacijai parodė kelis ką tik 
iš Europos atvežtus veislinius bulius. Jie buvo tokie 
didžiuliai, kokių niekur nebūna Rytų Afrikoje. Jie taip 
patiko masajams, kad šie net apsiverkė. 

Po kelių dienų mudu su Michaeliu nusileidome ša- 
lia masajų stovyklos, kuri vadinama boma. Ji buvo vi- 
dury stepės šalia apvalainų granito kalvų. Boma yra 
apskritas kraalis, apsuptas aukšto aptvaro iš dyglia- 
krūmio šakų. Už šios dygios sienos ratu stovi trobelės. 
Iš oro jos atrodo kaip apvalūs Harco sūriai. Jų kvapas 
irgi ne geresnis, nes statomos savotiškai: masajų mo- 
terys susmeigia į žemę virbus, sulenkia juos į vidurį, 

perpina šakomis ir šitą palapinę ištepa karvių mėšlu. 
Iš viršaus uždengiama odomis, kad neperlytų. Tokia 
trobelė žema, joje reikia landžioti susilenkus. 

Į Kraalį tarp trobesių nakčiai sugenami gyvuliai; jų 
mėšlo kieme vis daugėja. Kai jo sluoksnis pasidaro per 
aukštas, arba per sausrą reikia keliauti arčiau vandens 
ar ieškoti naujų ganyklų, ar boma numiršta masajas, 
tada visa manta sukraunama ant asilų, o senasis boma 
uždegamas. Naujoje vietoje vėl statomas didžiulis 
dygliakrūmių aptvaras, sunaikinama daug krūmų ir 
medžių. Iš lėktuvo visur matome ratus, kur stovėjus 
boma. 

Riaumodama nusileidžia mūsų „Antis“. Dabar, gal- 
vojam, būtinai subėgs visi žmonės iš boma pažiopsoti 
į mūsų dryžą, nuostabų paukštį. Bet kur tau; vyrai, 
matyt, gano kaimenes, moterys tepasako suaheliškai 
„Jambo“, labą dieną, ir toliau dirba savo darbus. Mes 
kone įsižeidę, kad niekas mūsų nepaiso. 

Vėliau sužinome, kodėl mūsų geležinis „ndegge“ 
(suaheli kalba — paukštis, lėktuvas), visos mašinos, 
šautuvai ir kita technika masajams nedaro įspūdžio. 
Mat, kalvius, dirbančius gražius kalavijus, ietis ir 
durklus, jie laiko nešvariais. Nors jie taip pat masajai, 
bet jeigu kuriam iš jų paduosi ranką, ją paskui reikės 
ištrinti aliejumi. Negalima vesti kalvio dukters, o jei 
karys su ja turės kokių reikalų, tai jis susirgs arba žus 
pirmame žygyje. Visi mūsų technikos prietaisai iš ge- 
ležies, ir todėl jie masajams nešvarūs ir negražūs. 

Kai mes masajams pasakojam, kad amerikiečiai 
netrukus su raketomis ketina skristi į mėnulį, jie nė 
kiek nenustemba. 

— Kodėl gi ne, juk ir jūs savo geležiniais paukš- 
čiais skraidote po padangę. Tai kodėl jiems nenuskris- 
ti į mėnulį? 

Vedę masajai trumpai nusikerpa plaukus 


pasi 
Kafriniai buivolai 52 taikesni, negu rašoma apie juos knygose apie Afriką 


Kur susiduria gamta ir technika, gamta žūsta. Plente iš Nairobio į Mombasą 
automobilis, važiavęs 110 km per valandą, atsitrenkė į raganosį. Vairuotojui 
nieko neatsitiko 


Masajai statosi trobeles be langų ratu: į tuščią plotą jų viduryje nakčiai suva- 
romos raguočių kaimenės. Nuo plėšrių žvėrių užtveriamos aukštos dygliakrūmių 
tvoros 


Musė cėcė nededa kiaušinių, o veda gyvas lervas, kurios tuoj pat virsta 


lėlytėmis 


Jauna cėcė lenda iš lėlytės 


Grįžta į boma ir vyrai, taip ir nepamačiau, iš kur 
jie išlindo. Jie visi „vyresni“, nė vieno kario, nes jie 
nusikirpę plaukus ir nešioja ant kairio žąsto ragines 
sagas su dviem įrantom. Ovė, kuris jiems duoda toną, 
senas mūsų pažįstamas. Mes neseniai iš jo paėmėme 
trisdešimt avių. 

Bet jis nelaiko piktumo, jis pasisveikina su mumis 
taip pat nuoširdžiai kaip ir kiti, netgi paspiaudo delną 
prieš mums paduodamas ranką, tai ypatingo širdin- 
gumo ženklas. 

Viena moteris atneša mums pieno išskobtam moliūu- 
ge. Michaelis prikiša jį prie lūpų ir apsimeta geriąs, O 
aš tikrai geriu, nes ištroškęs, nors žinau, kad puodynė 
plaunama karvių šlapimu, o kartais dar prastesniu 
skysčiu. . 

Pienas atsiduoda dūmais. Dabar aš negaliu prie ma- 
sajų valgyti mėsos, nes, pasiūlydami pieno, parodė 
ypatingą pasitikėjimą. Jie tiki, kad jei išgėręs pieno 
tą pačią dieną valgo mėsos, tada suserga karvė, kurios 
buvo pienas. Todėl masajas nenoriai priima pieną, 
jeigu jis tikisi tą pačią dieną gauti mėsos. Jeigu vis 
dėlto taip atsitinka, tada jis kutena gomurį žolės šiau- 
deliu, kol pieną išvemia. 

Masajas valgo tik savo raguočių, avių ir ožkų mė- 
są. Todėl tokiems dėl gyvulių pamišusiems žmonėms, 
kaip Michaelis ir aš, masajai simpatiškesni už visus ki- 
tus Afrikos čiabuvius. Jie šlykštisi laukinių gyvulių 
mėsa, nemėgsta paukščių ir žuvų. Jie medžioja tik di- 
džiules kanas ir kafrinius buivolus, nes šie jų akyse 
beveik raguočiai. Taigi štai dėl ko čia kanos ir buivolai 
tokie baukštūs ir jau pradeda bėgti už šešių, septynių 
šimtų metrų. O zebrai, gnu ir kiti gyvuliai gali ramiai 
ganytis šalia masajų kaimenių. 

Vadinasi, iš visų nacionalinio parko čiabuvių, masa- 
jai jam daro mažiausią žalą. 

Tiesa, jie medžioja liūtus. Jauni masajų kariai, kurie 
nori vesti ir turi įrodyti savo narsą, būriais po dešimt 
ar dvylika užklumpa plynoje stepėje liūtą ir nusmeigia 
jį savo ietimis. Tam reikia truputį daugiau drąsos, negu 
fabriko direktoriui Šulcei iš Diuseldorfo safari metu. 
Taip kovoti su liūtais šiandien masajams uždrausta; 
vogti galvijus iš kaimynų jiems taip pat neleidžiama — 
taigi šiais laikais jaunam masajui iš tiesų sunku įrodyti 
savo draugei, kad jis narsus vyras. 

Tik man atrodo, kad jie nelabai laikosi šio draudimo. 
Kaip yra iš tikrųjų, liūtai geriau žino. Aš ne kartą esu 
matęs, kaip jie dumdavo, vos tik keli masajai su savo 
ietimis pasirodydavo stepėje. O jei liūtas leidžiasi ris- 
čia, tai jau tas šį tą sako. 

Kalbama, kad laukinių gyvulių labui masajai turėtų 
išsidanginti iš parko arba neleisti savo raguočių prie 
girdyklų laukiniams gyvuliams. Į tai masajai atsako: 

— Jeigu mes pasitrauksime, ateis kaimyninės gen- 
tys su užnuodytomis strėlėmis ir kilpomis. Jie dabar ne- 
drįsta artintis prie mūsų žemių, žino: kur mes, iš ten 
gename juos kaip šunis. Mes neliečiame laukinių gy- 
vulių. O praeitą savaitę čia važiavo safari su prikrauta 
mašina ragų ir liūtų kailių. O mums liūtų medžioklė 
uždrausta... 

Mudu su Michaeliu, skaičiuodami iš lėktuvo gyvu- 
lius, pasižymėjome ir masajų boma ir perskaičiavom jų 
kaimenes. Mes radome tik dalį to skaičiaus, kuris ofi- 
cialiai pateikiamas. Jei neatkeliautų daugiau Žmonių ir 
jeigu šių raguočių kaimenės šiuolaikinio skiepinimo 
dėka negausėtų — gal būt, masajai būtų ir neblogi na- 
cionalinio parko globėjai. 

Masajai geria kraują. Kadangi esu veterinaras, tai 
labai norėjau pamatyti, kaip jie savo raguočiams nulei- 
džia kraują. Jautis per mėnesį turi duoti nuo keturių iki 
penkių litrų kraujo, karvė — pusę litro. Ove padaro 
mums tą malonumą — mat, jis nori paskraidyti lėktuvu. 

Mes nueiname prie artimiausios kaimenės, vaikinai 
pagauna juodą veršį ir užneria jam ant kaklo kilpą. 
Užkiša pagaliuką ir juo teip suveržia virvelę, jog iššo- 
ka kaklo vena. Tada vienas vyresniųjų paima strėlę su 
trumpu plačiu smaigaliu ir šauna iš beveik dviejų metrų 
atstumo į pritvinkusią gyslą. Ištrykšta kraujas, kurį su- 
leidžia į medinį butelį. Paskui masajas užspiauna ant 
nykščio ir smiliaus, pavilgo žaizdelę seilėmis ir užtepa 
žeme. Kai virvelę nuima, kraujas nebebėga, maža žaiz- 
delė užlipinta. Nuleistas kraujas išmaišomas butelyje 
lazdele, ir vienas berniukas jį išgeria. 

Berniukai, beje, kas kelinti metai gauna naują var- 
dą, nes masajai turi tikrą aistrą juos nuolatos kaitalioti. 
Ši vardų makalynė pridaro galvosūkio žmonėms, ku- 
riems reikia masajus surašyti arba surinkti iš jų mokes- 
čius. Kai gimsta vaikas, tėvas turi papiauti vieną jautį 
kraalio vaikams ir moterims, o į ketvirtą dieną antrą — 
visiems vyrams. Tuo metu naujagimis gauna savo pir- 
mąjį vardą. Jei tėvas abejoja, ar čia tikrai jo atžala, 
tada padeda vaiką kraalio tarpuvartėje, kai vakare par- 
genamos karvės. Jeigu jį sumina, vadinasi, jis buvo pa- 
vainikis. 

Kraalyje dešinėje nuo vartų stovi pirmosios, vyriau- 
sios žmonos trobelė. Antroji savąją statosi kairėje, tre- 
čioji vėlgi dešinėje. Vėliau, gaunant palikimą, daug nu- 
lemia ta aplinkybė, ar esi gimęs „dešinėje“ ar „kairėje“. 
Jei tėvas sūnui padovanoja jautį, vardu Polpolis, tai nuo 
tada sūnus vadinasi „„Polpolio gavėjas". Kai sūnus api- 
piaustomas, pasikeičia su tėvu vardais. Jeigu tėvo var- 

das Sendu, o sūnaus Nana, tai dabar bus vadinamas Ole 
Sendu, Sendu sūnus, o tėvas Menje Nana, Nana tėvas. 

Pagaliau sūnus tampa kariu — kiekvieno vaikino 
svajonė. Tėvas, kuris, kaip vedęs vyras, seniai skuta 
galvą, turi keturias dienas prieš šventę dar kartą apsi- 
taisyti kario drabužiais, o paskui prieš pat apeigų pra- 
džią iškilmingai juos nusivilkti. Vos tik jaunuolis atsi- 
gauna po operacijos, laksto paskui merginas ir šaudo 
į jas bukomis strėlėmis. 

Apipiaustymo šventė ruošiama kas treji metai viso- 
je masajų žemėje, visi šių trejų metų jaunuoliai švenčia 
ją kartu. Paskui jiems prasideda pats gražiausias laikas 
masajo gyvenime. Jaunieji kariai užsideda ant kaklo 
įvairiaspalvius karolius, užsiaugina kasas, nešioja ant 
kojų skambalėlius, o skydus dažo raudonai ir juodai. 
Vienos vietovės jaunieji vyrai išeina iš savo tėvų boma, 
jie pasistato sau ,,„manjatą“, atvirame lauke, be dyglia- 
krūmių užtvaros. Motinos ir seserys išeina su jais sykiu, 
neištekėjusios merginos gyvena kartu su jaunais vyrais 
laisva meile. 

Moranui, taip dabar vadinamas karys, draudžiama 
ne tik dirbti, bet ir gerti alkoholį, rūkyti bei valgyti 
augalinį maistą; moranas maitinasi vien mėsa ir krauju. 
Jis šoka, myli ir kariauja. 

Kariauti šiandien jau nėra su kuo, netgi uždrausta. 
Taigi jauniesiems kariams belieka, geriausiu atveju, 
vienur kitur vogti galvijus ar nusivaryti ištisas kaime- 
nes. Pietuose dar jie valdo požemines girdyklas, kur 
kaimenės gerti suvaromos į dešimties metrų gylį. Ke- 
turi moranai stovi tenai vienas kitam ant pečių prie 
stačios sienos ir paduoda iš dar didesnės gilumos odi- 
niais kibirais vandenį į viršų. O kitur šiandien belieka 
šokiai ir meilė. 

Jaunųjų karių tėvai kartkartėmis jiems dovanoja 
jaučių. Juos papiauna krūmuose netoli ,„manjatos“ ir 
tuoj pat suvalgo. Jaunieji kariai dalijasi viską broliš- 
kai, neturtingų „vyresniųjų“ sūnums einasi nė kiek ne 
blogiau už turtingųjų. Vyrai, kurie tais pačiais metais 
apipiaustomi, visą gyvenimą išlieka viena „laida“, ne- 
lyginant kovos draugai. Jie padeda vieni kitiems, gali 
naudotis vienas kito turtu, žinoma, ir žmonomis. Ir šiaip 
jeigu į boma atvyksta svečias, bereikia jam prieš kurią 
trobelę įbesti ietį, ir viskas jos viduje, net ir žmona, kol 
jis bus svečias, priklauso jam. 

Mane stebina, kad šiuo momentu vietiniai veterina- 
rai drįsta pasirodyti jauniesiems masajams. Mat, jau 
treji metai, kaip jie negali suruošti apipiaustymo šven- 
tės. Trobelės prie Mošio ir iškilmių aikštelė jau seniai 
paruoštos, bet kiekvienais metais pačiu netinkamiausiu 
laiku veterinarai paskelbia visoje srityje dėl snukio ir 
nagų ligos epidemijos karantiną, ir todėl masajai negali 
atsivaryti kaimenių. O be raguočių masajas negali pra- 
dėti svarbiausios savo šventės, taigi jaunieji masajai 
jau treti metai laksto neapipiaustyti, jiems eina niekais 
gražiausi, laisviausi ir nerūpestingiausi gyvenimo metai. 

Mano su Michaeliu silpnybė — masajai; netgi ne- 
paisant jog jie save laiko per daug kilmingais darbui 
dirbti. Retai kada parsisamdo masajas piemeniu pas fer- 
merį, ir tai, gal būt, tik dėl to, kad šio riebias karves 
pamažu iškeistų į savo giminių liesas. Masajai, bent jau 
gryni, tikri, vis mažėja. Jiems gimsta vis mažiau vaikų, 
"nes jų tarpe paplitusios venerinės ligos. Tiesa, jų pačių 
„Seniūnų“ teismai baudžia tūkstančiu markių kiekvieną, 
kas apkrės kitą. Bet gyvenant tokį laisvą gyvenimą, 
vargu ar įmanoma kovoti prieš venerines ligas arba jas 
gydyti. Kadangi daugelis jų moterų bevaikės, masajai 
mielai įsisūnina aplinkinių genčių berniukus. Jie augi- 

nami kaip masajai ir lieka jais visą gyvenimą, tačiau 
rusvi, plonų lūpų, mums europiečiams taip giminingi 
tikrųjų masajų veidai vis labiau nyksta. 

Michaelis pasiūlo vienai jaunai moteriai dvidešimt 
šilingų už didžiulius auskarus. Ant odos iš raudonų, 
baltų ir mėlynų karoliukų nusagstytas margas raštas. 
Moterų ausų speneliai labai ištempti ir vidury jų dide- 
lės skylės, į kurias kišami tokie auskarai. Bet masajai 
turtingi žmonės, jie nenori pinigų. Mums padovanoja 
ausų papuošalus, bet už tai kažko prašo ir vis kartoja 
žodį „ndegge“. „D.O.“ sakė, kad mes niekad nei už 
pinigus, nei gražiais žodžiais neįviliosime masajo į lėk- 
tuvą, o čia išeina priešingai. 

Išrenkame keturis garbingiausius „vyresniuosius“ 
ir surengiame du skridimus. Aš nelabai tikiu jų atspa- 
rumu skraidymui ir taip pat abejoju, ar jie susipras 
pasinaudoti popieriniais krepšeliais, jeigu pasidarys 
bloga. Todėl boma prirenkame didelių žievių ir odų ir 
išklojame jomis lėktuvą. Paskui su pirmaisiais dviem 
iš tų keturių „didikų“ pakylame į orą. 

Jie nė kiek nebijo, anaiptol, jie nori kilti dar aukš- 
čiau. Paskui turime praskristi žemai virš boma, kad 
kiti juos galėtų pamatyti. Mums vos pavyksta nusi- 
leisti, nes į tą vietą subėgo viso kaimo žmonės; jie vos 
neapvertė mūsų mašinos, sprausdamiesi paskraidyti 
antru reisu. 

Iš boma juos atlydėjo dideli spiečiai musių. Mudu 
su Michaeliu be paliovos mosuojam apie veidus, 
pliaukšim sau per rankas ir kojas, o masajai, atrodo, 
lyg nejaustų musių ribinėjimo. Apie jų akis, apie šner- 
ves ir burną visą laiką burbia krūvos pilkų musių, o 
jie nė nemirktelia. Ir šiuo atžvilgiu jie artimi savo gy- 
vuliams. Tikriausiai dėl to dažnai būna nesveikų akių 
ir netgi aklų masajų. 

Tanganikos čiabuviai dabar daug kalba, kad čia 
turi susikurti savarankiška spalvotųjų valstybė. Ta- 
čiau Loliondo apylinkėse prie pat masajų sienos nese- 
niai kilo muštynės tarp nepriklausomybės šalininkų ir 
jos priešininkų. Masajų kaimynai su nepasitikėjimu 
klausia, ką darys ši „dievo išrinktoji tauta“, kai išeis 
anglai. 

Per ilgus vokiečių ir anglų viešpatavimo metus ma- 
sajai nelabai leidosi į šnekas su misionieriais. Jie tiki 
į „Engai“, į vienintelį gerą dievą, kuris siunčia lietų, 
bet netiki, kad žmogus po mirties gyvena. Vokiečių 
kolonijinės kariuomenės kapitonas Moricas Merkeris, 
tarnavęs 1895—1902 metais Mošyj, Kilimandžaro pa- 
pėdėje, susidraugavo su masajais ir išmoko jų kalbą. 
Jis parašė apie juos didelę knygą; nuo tol jau niekas 
taip nuodugniai netyrinėjo šių išdidžių, aukštaugių ka- 
rių. Beje, ir jam pačiam šis mokslinis uolumas neišėjo 
į gera. Kai jis 1903 metais parvažiavo atostogų į Vo- 
kietiją, mokslininkai ir kitos aukštos instancijos jį taip 
pagerbė, jog jo karinius viršininkus suėmė apmaudas. 
Vos tik jis grįžo į Vokiečių Rytų Afriką, jį perkėlė 
toli nuo jo studijų objekto, masajų, į drėgną pakrantę, 
į Dar-es-Salamą, rekrūtų muštruoti. 1908 metų vasa- 
ryje jis mirė nuo plaučių uždegimo. 

Susidraugavę su kapitonu Merkeliu masajai jam 
papasakojo visas legendas, kurias masajų senelės se- 
ka berniukams ir mergaitėms ilgais vakarais prie bo- 
ma trobelių. Paaiškėjo, kad istoriją apie Adomą ir 
Ievą, apie Kainą ir Abelį, apie tvaną ir kitus Senojo 
Testamento pasakojimus — tik kitais personažų var- 
dais — masajai žinojo jau gerokai anksčiau prieš mi- 
sionierių atėjimą. Merkeris taip pat sužinojo, kaip ga- 
lima su masajais sudaryti tikrai tvirtą taiką. Dažnai 
šie išdidūs kariai susibroliauja įsipiovę į ranką ir su- 

maišę savo kraują su kito krauju, tačiau tai dar nieko 
nereiškia. Priešiškos šalys turi pasikeisti dviem nauja- 
gimiais, kuriuos turi krūtimi pamaitinti svetima mo- 
tina. Tada taika niekad nebus sulaužyta. 

Kad ir kokie klastūnai ir veidmainiai masajai būtų 
svetimiesiems, jie labai vieningi tarpusavyje. Kai 1896 
metais atgabeno masajų grupę Berlynan į Pramonės 
parodą, jie sutaupė visą savo atlyginimą ir, sugrįžę į 
Tanganiką, išpirko kitus masajus, kurie ankstesniais 
metais dėl bado buvo patekę vergijon. Jie pripasako- 
jo, įdomu paminėti, keistų dalykų: „Vokietijoje ne- 
maitina vaikų, kaip pas mus, jų motinos, o gano kaip 
veršiukus. Gatvėje stovi stalai, ant jų pridėliota lėkš- 
čių. Kai ateina vaikų banda, jie sėdasi prie stalų ir val- 
go. Kai jie viską suvalgo, gena toliau.“ Tur būt, jie 
matė mokinius, kurie, apžiūrėję parodą, bendrai valgė 
vasaros kavinėje. l 

Čia su masajais labai sunku dėl ko nors susitarti; 
sakysim, kad jie gera valia užleistų girdyklą arba ku- 
rioje nors Serengečio dalyje neganytų savo gyvulių. 
Jie gi neturi nei vadų, nei karalių, kurie galėtų įsaky- 
ti. Ką vokiečiai ir anglai iš pradžių laikė vadais, buvo 
greičiau patriarchai arba Žžyniuoniai, kurie prišaukia 
lietų ar, paberdami iš rago akmenėlių, išpranašauja 
karo žygį. 1958 metų vasaryje Anglijos karalienė Elž- 
bieta visai netikėtai įsigijo masajų tarpe didelės lie- 
taus žyniuonės vardą. Kai jos garbei sušaukė iškilmin- 
gą susirinkimą, karalienė palinkėjo greito lietaus. Zy- 
niuoniai kelias savaites veltui buvo šaukęsi lietaus, 
bet dabar, praėjus pusvalandžiui nuo karališkojo lin- 
kėjimo, užėjo audra, ir laukiamas lietus prapliupo ant 
išdžiūvusių ganyklų. 

Jeigu nori iš masajų išgauti kokį nutarimą, prisiei- 
na ilgai laukti. „Vyresnieji“ turi susirinkti posėdžio, 

o kadangi boma stovi toli vienas nuo kito, tai jie ren- 
kasi dienas ir savaites. Tada kaip Europos šalių parla- 
mentuose nuo ryto iki vakaro svarstoma ir kalbama, 
kol pagaliau vyrai prieina vieningos nuomonės. Pati- 
kėtiniais, kuriuos skiria vyriausybė, dažniausiai būna 
tik tie masajai, kurie moka suaheli. Jie perduoda ,,vy- 
resniųjų tarybai“ vyriausybės pageidavimus ir infor- 
muoja vyriausybę apie šių nutarimą. Tokiu būdu vis- 
kas vyksta labai, labai demokratiškai. 

Tik dėl vieno masajų įpročio Michaelis nesitveria 
pykčiu: jie spiaudo. Mūsų lėktuve jie nevėmė, bet be 
perstojo, kol buvo ore, spiaudė ant grindų. Kaip gerai, 
kad jas buvom iškloję kailiais ir žieve. Ir kai išlipęs iš 
lėktuvo arba mašinos atsisėdi žolėje užvalgyti, jie at- 
sistoja šalia ir smagiai spiaudo ant žolės. Jei ką iš jų 
perki, tai sandėriui patvirtinti dar užspiauna ant 
prekės. 

Primenu Michaeliui, kad ir pas mus prieš kelis de- 
šimtmečius ant kiekvienos laiptų aikštelės stovėjo 
spiaudyklės, kad bažnyčiose ir geležinkelio stotyse vi- 
sur kabojo lentelės su užrašu ,„Nespiaudyti ant grin- 
dų“ ir kad Niujorko metro stočių akmeninės grindys 
dar ir šiandien sėte nusėtos išspiauta ir ištrypta kram- 
toma guma. Juk ir mes, europiečiai, visai neseniai ly- 
giai taip smagiai spiaudėm, kaip masajai; mes nega- 
lime laikyti savęs šiuo atžvilgiu ypatingai pranašes- 
niais. 


KAIP AS NAKTĮ PAKLYDAU NGORONGORO 
KRATERYJE 


Vieną dieną liepiu Michaeliui išlaipinti mane Ngo- 
rongoro kraterio dugne, nes, skrisdamas pažeme, pa- 
mačiau du raganosius ir būrelį liūtų, o tolėliau du leo- 
pardus, išėjusius medžioti. Tuojau iškraujam sunkų 
štatyvą filmavimui, kelias dėžes ir skrynias, kad pa- 
lengvintume lėktuvą. Mano sūnus po geros valandos 
ketina sugrįžti, jis tik paims už kraterio abu girinin- 
kus ir Hermaną, paskraidys ir vėl juos išlaipins. Sun- 
koka su keturiais keleiviais išretėjusiame ore pakilti 
ir dar sunkiau ten viršuje nusileisti. . 

Nusivelku marškinius, užsikabinu lauko binoklį ir 
su trumpomis kelnėmis ir sandalais leidžiuosi kelionėn. 
Tie du leopardai per šį laiką sugavo šabrakinį šakalą, 
ir dabar žaidžia su papiautu gyvuliu kaip katės su pe- 
le. Vienas dar kartą šoka ant jo, griebia jam už spran- 
do ir tvoja letena, kad šis nulekia į šalį. Kitas leopar- 
das tyko žolėje. Jis šauna dideliu šuoliu priekin ir dar 
kartą „pagauna“ negyvą šakalą. 

Abu raganosius lengva rasti, nes ant jų nugarų 
tupi ryškiai balti Egipto garniai. Tačiau liūtų niekur 
nesimato, liūtas gali pasislėpti net ir trisdešimties cen- 
timetrų aukščio žolėje. Bet iš raganosio elgesio spėju, 
kad visai netoli grobuoniai. Jis panarina galvą ir visai 
nepiktas sliūkina į jam žinomą vietą. Ir tikrai, iš ten 
pakyla didelis liūtas su gražiais karčiais ir pėdina ša- 
lin. Už trisdešimties metrų jis vėl atsigula. Tačiau ra- 

ganosis eina iš paskos ir dar kartą jį išbaido. Žvėrių 
karalius, atrodo, čia ne pats galingiausias. 

Aš pats stoviu kuo toliau nuo šitų galingų gyvulių. 
Juk visai kas kita, kai sėdi saugiame lendroveryje, o 
ne vienui vienas stovi lygioje kaip stalas stepėje, ku- 
rioje nei medelio, nei krūmo. 

Grįžtu prie savo mantos ir atsigulu saulėje. Juk 
taip malonu pašikepinti ekvatoriaus vidudienio saulė- 
je, jog net nesinori atmerkti akių, kai sugrįžta mūsų 
skraidantis zebras, praskrenda visai arti manęs ir ruo- 
šiasi leistis. Bet paskui Michaelis vėl „„pagazuoja“, iš 
naujo pakyla aukštyn ir nuskrenda. Jis, matyt, ką nors 
pamiršo. Tiek bėdos, aš turiu laiko, man čia gera. 

Kai aš vėl pasižiūriu į laikrodį, jau pusė penkių. 
Ištroška , zZ:, iaimė, turiu butelį su arbata. Nieko sau 
keturias valandas išgulėti svilinančioje kalnų saulėje! 
Bet aš jau pripratęs prie Afrikos saulės, apdegimų man 
nebūna. Juokas ima prisiminus, ko tik mums nepripa- 
sakojo prieš keliolika metų, kai mes ruošėmės pirma- 
jai kelionei į Afriką, apie saulės smūgį! Kaip būtina 
nuolatos nešioti tropikų šalmą! O aš net skrybėlės ne- 
turiu. 

O Michaeliui jau būtų laikas mane paimti. Vėl 
slankioju po stepę, pasuku prie gnu kaimenės, kuri 
ganosi lygumoje. Jos sunerimusios, matyt, atsitiko kas 
nors ypatingo. Nustatau binoklio objektyvus dešinei ir 
kairei akiai ir einu artyn. Pilkai žalioje žolėje guli kaž- 
kas šviesiai rudas, kuris domina aplinkui stovinčias 
juodas gnu. Štai viena prieina prie to rudo kupstelio 
ir baksnoja snukiu. Kupstelis strapaliodamas pakyla — 
tai jauna gnu, matyt, pirma, kuri šiais metais gimė 
krateryje. 

Šis pirmagimis ne tik man, bet ir visai gnu kaime- 
nei nepaprastas įvykis. Kai jis ėmė bėgti, paskui jį 

sekė nepaprastai susidomėjusios dešimt ar penkiolika 
gnu. Staiga jis pargriūva, patelės apstoja ratu, prieina, 
apuosto jį ir atsargiai baksnoja nosimis. Jos neduria 
savo smailiais ragais, tačiau viena du ar tris kartus 
grasinančiai nulenkia galvą, norėdama nuvyti kitas 
suaugusias gnu nuo šios įdomybės. Matyt, tai jo mo- 
tina. 

Po kelių savaičių, kai čia pasaulin ateis šimtai jau- 
niklių, nė viena gnu per daug į juos nesidairys. Šiam 
pirmagimiui maža vilties išlikti gyvam. Aplink jau 
slankioja keturios hienos ir seka jį godžiomis akimis. 
Jeigu jos prieina per arti prie suaugusios gnu, ši staiga 
puola, bet hiena tik pabėgėja į šalį. Šios „fisi“ ėda ne 
vien dvėselieną. Daug, labai daug mažų antilopių ir 
gazelių tampa jų aukomis. 

Taip jau yra gamtoje. Neprityrę nacionalinių parkų 
darbuotojai norėtų iššaudyti hienas, bet tada būtų pa- 
žeista biologinė pusiausvyra gamtoje. Kurį laiką leo- 
pardas Rytų Afrikoje buvo už įstatymo ribų. Tada pra- 
dėjo labai smarkiai plisti etiopinės kiaulės ir pavianai; 
jie nusiaubdavo čiabuvių laukus ir pridarydavo kur 
kas daugiau žalos negu leopardai, kada-ne-kada pasi- 
grobdavę naminę ožką. Tada, nieko nelaukę, vėl pra- 
dėjo globoti leopardus. 

Šešta valanda vakaro. Netrukus turėtų manęs at- 
skristi Michaelis. Kadangi saulė leidžiasi apie septintą, 
jis turi pasirodyti per sekančias dešimt minučių, o jei 
ne, vadinasi, jį ištiko avarija. Taigi turiu nakvoti čia. 
Truputį nejauku, nes neturiu nei degtukų, nei kišeni- 
nio žibintuvėlio. Be to, mano rankinis laikrodis rodo, 
kad dabar jaunas mėnulis. 

Ar tik ne lėktuvas burzgia? Vakaruose virš krate- 
rio krašto vienas skrenda. Bet jis ne dryžas, o vienos 
spalvos, jis suka virš miškingų vulkaninio kalno Lema- 

gruto šlaitų. Man pasidaro karšta: negi jie nukrito, ir 
dabar jų ieško gelbėjimo lėktuvas. 

Lėktuvas pasuka į kraterio vidurį, jis nusileidžia 
žemiau, matyt, ieško manęs. Mosuoju savo marškiniais; 
tai „,Cesnos“ tipo lėktuvas, jis suka tiesiai į mane, ta- 
čiau nesileidžia. Iš jo iškrinta rudas kapšelis, aš lekiu 
prie jo, pakeliu ir išsiimu skiautelę balto popieriaus. 
Jame angliškai parašyta: „Michaeliui nulūžo važiuok- 
lė. Jis nuskrido į Nairobį. Niekas nesužeistas. Eik ta 
kryptimi, kuria dabar skris mūsų lėktuvas.“ 

„Cesna“ apsisuka, grįžta ir, pakilus aukščiau, skren- 
da į dešinę, o paskui paskridus tiesiai man virš galvos 
pakyla dar aukščiau ir išnyksta už kraterio sienos. Ne- 
trukus nutyla ir jos variklio ūžimas. 

Še tau. Atsisėdu ant dėžės. Kokią kryptį jie turėjo 
galvoje, pirmąją ar antrąją. Pirmoji vestų į pietryčius. 
Tenai krateryje telkšo ežeras, už jo miškas, už kurio 
turėtų stovėti trobelė su dviem lovomis. Tai vienintelė 
pastogė dviejų šimtų penkiasdešimties kvadratinių ki- 
lometrų dydžio kraterio dugne. Tenai aš galėčiau ra- 
miai pernakvoti, jei pajėgčiau išlaužti duris. Bet aš 
ten dar niekad nesu buvęs ir, man atrodo, iki jos bus 
trys valandos kelio. Po dvidešimt minučių bus tamsu. 
Įdubose prie ežero yra daug liūtų, pats juos mačiau, kai 
ten skraidėme. | 

Ne, ačiū. Geriau pasiliksiu čia, kur esu, plynoje, ly- 
gutėlėje lygumoje, kurioje, kiek tik akys užmato, vien 
trumpa sausa žolė. Čia neateina gyvuliai ganytis, va- 
dinasi, gal neateina ir liūtai, kurie jų tyko. Aš gerai 
žinau, kad ligi saulėtekio man nieko neatsitiks. Nesu 
girdėjęs, kad čia, Ngorongoro krateryje, liūtas ar leo- 
. pardas būtų papiovęs Žmogų. 

Bet man taip pat aišku, kad per dvylika tamsos va- 
landų ne kažin kiek miegosiu. Kinoaparato štatyvas, 

laimei, įvyniotas į seną vatinį miegamąjį maišą. Į jį 
galėsiu įlįsti. Tačiau Žinau: jei kas barkštelės ir trekš- 
telės, vaizduosiuosi, kad sėlina hiena, o jei kas žybte- 
lės, galvosiu, kad tai liūto akys. Jei būčiau rūkorius, 
tai dabar garantuotai turėčiau degtukų ar žiebtuvėlį. 
Bet ką dabar darysi. Ištraukiu, kiek tik galima, štatyvo 
kojas, pastatau ir užmetu ant jo brezentą. Kai po juo 
atsigulsiu, jausiuosi po šiokiu tokiu stogu. Aplinkui 
išdėlioju dėžes, skardinius indus, raktus, įrankius. Jei 
ateis koks žvėris uostinėdamas, gal prisibijos neįpras- 
to kvapo, galvoju. 

Nemažai duočiau, kad būčiau viena naktim vyres- 
nis. O kiek daug naktų aš jau pramiegojau, praleidau 
kine, iki vėlumos prasėdėjau prie rašomojo stalo. Bet 
kai nėra šviesos, nelieka jokio kito užsiėmimo, kaip 
mąstyti ir skaičiuoti minutes. 

Pietinis status kraterio šlaitas daug arčiau negu tro- 
belė, gal valanda kelio. Ten prie žalio skardžio, atrodo, 
stovi keli medžiai. Po jais kažkas yra. Aš ir per binok- 
li negaliu jo įžiūrėti. Tikriausiai koks krūmas, bet ko- 
dėl negalėtų būti trobelė? Aš dar turiu lygiai dvide- 
šimt penkias minutes laiko, paskui staiga visiškai su- 
tems. Jei dabar eičiau prie tų medžių, o paskui nepa- 
taikyčiau atgal, tada visai vienas klaidžiočiau tamsoje, 
ko gero, dar užeičiau kalvotą vietovę ar aukštą žolę, 
kurioje slepiasi grobuonys. Štatyvas ir dėžės jau man 
lyg ir stovykla, prieglobstis šioje dykynėje. 

Negaliu veltui leisti laiko, turiu greitai veikti. Ly- 
giai dvylika minučių galiu nosies tiesumu eiti prie tų 
medžių. Paskui turiu apsispręsti, ką toliau daryti. Jei 
pamatysiu, kad ten trobelė, gal pavyks ją per likusias 
dvylika minučių pasiekti. Priešingu atveju, turiu ne- 
delsdamas pasukti atgal, kad laiku galėčiau sugrįžti. 
Greitai išvynioju ritinį su atsuktuvais ir laikraštį, į 

kurį jie buvo suvynioti, užmauju ant štatyvo. Bijau, 
kad šio laibakojo stovo nepamesčiau iš akių. 

O dabar pirmyn, bet kartas nuo karto atsisuku ir 
kartoju: „Grįždamas turi eiti tiesiai į kalno viršūnę, 
matomą virš šiaurinio kraterio pakraščio, kad vėl pa- 
taikytum į savo stovyklą. 

Medžiai daug toliau, negu man pasirodė. Nešuosi 
po pažastim tik seną miegamąjį maišą ir krepšelį su 
fotoaparatais, žŽygiuoju greitais žingsniais ir vis Žžvilg- 
čioju į laikrodį. Kai praeina dvylika minučių, vėl pa- 
sižiūriu pro binoklį. Medžiai beveik nė kiek nepriar- 
tėję; šiame skaidriame kaip stiklas kalnų ore atstumai 
atrodo mažesni. Dabar galėčiau kirsti lažybų, kad tas 
daiktas po jais — krūmas. Bet prieš apsigrįždamas, dar 
kartą atidžiai apžiūriu visą vietovę. 

Ten kairėje matyti ploni vertikalūs brūkšneliai, 
jie gali būti tik žmonės arba zebrai; žiūrint į tuos gy- 
vulius iš priekio, jie irgi taip atrodo. Kiek paabejojęs, 
nusprendžiu: tai žmonės, ir patraukiu į tą pusę. 

Prieš mane atsiveria smėlėta dauba, dviejų ar trijų 
metrų gilumo. Kai iš jos išlipu, matau jau tris brūkš- 
nelius. „Jeigu tai būtų zebrai, jie nestovėtų visą laiką 
priekiu į mane“, — raminu save. Vis labiau temsta, 
brendu per žolę, panašią į meldus. Tačiau žemė sausa, 
nepelkėta. Dabar sužiba raudona ugnelė — laužas. Man 
palengvėja. Čia gali būti tik čiabuviai, masajai. Taigi 
žmonės. 

Tikrai jie: šeši moranai, tai yra jauni kariai, ir du 
berniukai kokių vienuolikos metų. Jie ką tik suvarę 
šešių šimtų avių bandą į lygią aikštelę, per pėdą nu- 
klotą sausu mėšlu. Nei žardžio, nei dygliakrūmių tvo- 
ros. Visi aštuoni masajai gaudo iš kaimenės ėriukus ir 
deda į pinučių aptvarus, vidury aikštelės. Matyt, šiuo 

būdu jie naktį apsaugomi nuo plėšrūnų. Ilgas kaip kar- 
tis karys prieina prie manęs ir paspaudžia ranką: 

— Jambo — labą dieną. 

— Jambo,— pakartoju ir aš. Nesuprantu nė žodžio, 
ką man sako vyras, bet šiek tiek nutuokiu. Pusiau sua- 
heli, pusiau angliškai jam paaiškinuų, kodėl aš čia vie- 
nui vienas stepėje. Pagaliau iš jo veido matau, kad jis 
šį tą suprato, tur būt, žodį „ndegge“. O paskui jis pa- 
lieka mane ir eina toliau rūpintis savo avimis. - 

Matyt, šie masajai avis čia sugeną kas naktį. Vidu- 
ryje aikštelės, iš sausų žalgų pastatytas namelis pieme- 
nims. Ant jo viršaus užmesti keli kailiai — nuo lie- 
taus. Iš tos pusės, kuri visai atvira, kūrenasi laužas. Aš 
žirglioju kaip gandras per gulinčias avis; tarp jų vos 
randu vietą kojai pastatyti. Pagaliau per tą šiltą trum- 
pavilnių avių ir ožkų jūrą prisikasu prie pastogės. Ki- 
tam aikštelės gale stovi dar dvi panašios pastogės. 

Peržengiu per ugnį ir atsisėdu prie mažo, pusiau 
atviro namelio. Jis išklotas kailiais ir dembliais. Vie- 
nas po kito grįžta visi aštuoni masajai ir sutupia aplink 
ugnį. Jie kažko manęs klausinėja, bet aš tik pečiais 
gūžčioju. Galimas daiktas, jie nori mane pavaišinti, 
nes jų šnekose vis kartojasi suaheli žodis ,„šukula“, 
kuris reiškia „valgyti“. Aš purtau galvą, bijau masajų 
virtuvės gardumynų. Ko gero jie pasiūlys man išgerti 
šilto kraujo ar kitų panašių gėrimų. Todėl jiems pa- 
rodau kriaukšlę duonos kišenėje, bet jų neįtikinu, kad 
aš sotus. 

Didžiausiam kariui davus ženklą, berniukai atvel- 
ka rudą trumpavilnę avį. Ji paguldoma priešais laužą 
ant nugaros, berniukai ir du kariai laiko jos kojas, kad 
nesispardytų. Masajai žiūri į mane lyg ko klausdami. 
Ko jie nori? Gal aš turiu pačiulpti iš žindamos avies teš- 
mens pieno? Ilgšis karys paima savo ietį ir smeigia 

aviai į krūtinę. Ietis lenda vis giliau. „Kaip žiauru taip 


pamažu piauti gyvulį“, — galvoju, bet tą pačią akimir- 
ką pamatau, kad nebėga kraujas. Masajai avį jau buvo 
pasmaugę. 


Vieninteliai, kurie čia tikrai dirba, tai tie du ber- 
niukai. Jie nudiria gyvuliui odą, išdarinėja, išvalo žar- 
nas. Blužnis, kepenys ir mėsos gabalai sumaunami ant 
plonų lazdučių. Vienas lazdutės galas įsmeigiamas že- 
mėn, o kitas prilenkiamas su mėsa prie liepsnos. Ilga- 
sis Moranas, kuris su manim pirmas pasisveikino, iš- 
plėšia iš pilvo tinklainį, apaugusį lajum. Nėra abejo- 
nės, kad jis manęs klausia, ar ji man patiks. Mane 
nukrečia šiurpas pagalvojus, kad šią biaurybę, keptą 
ar virtą, reikės valgyti, bet aš bailus ir linkteliu: „Taip.“ 
Kariai kvatoja, o aš nesuprantu, kuo čia taip apsijuo- 
kiau. Vyriausias moranas paduoda man lazdelę su pus- 
žalėmis kepenimis. Aš imu ją abiem rankom, prisikišu 
prie burnos ir bandau atsikąsti. Jų skonis ne taip jau 
blogas. Vėl jie visi kvatoja. Matyt, ir masajuose nepri- 
imta kąsti iš viso gabalo. Vienas ištraukia peilį ir duo- 
da man. Kramsnoju labai pamažu, nes žinau, kad kai 
tik sudorosiu šį, tuoj gausiu kitą porciją. 

Moranai pakabina virš ugnies didžiulį katilą ir su- 
deda beveik visą avies mėsą, supiaustytą gabaliukais. 
Jie valgo neįtikimai daug, bet jie šiandien ir padirbėjo 
daugiau už mane. Kadangi atsisakau suvalgyti nuo ant- 
ros lazdelės pusžalę avies širdį, tai vienas karys 
įspraudžia ją tarp pinučių pastogėje, kaip sykis ties 
mano galva. „Nieko neišeis, aš jos vis tiek nevalgy- 
siu“, — sakau sau patvliukais. 

Ilgasis karys atsigula šalia manęs kojomis į laužą 
ir visas susisupa į seną vilnonę antklodę, kurią jis die- 
ną . nešioja persimetęs per petį kaip romėnišką togą. 
Aš įlendu į savo miegamąjį maišą ir pasikišu po galva 

krepšį su fotoaparatais. Kiti lieka sėdėti prie laužo. 
Vienas berniukas nupiauna avies kojas ir laiko jas 
ant ugnies, kol apdega. Tai, matyt, ypatingas skanės- 
tas, masajai pasigardžiuodami jas graužia ir čiulpia, 
kaip mes ledinukus ar kitokius saldumynus. Paskui jie 
pradeda dainuoti, vieną strofą traukia labai aukštu fal- 
cetu, o po jos kartais seka dvi žemos boso gaidos. Ži- 
noma, aš nesuprantu, ką jie dainuoja, bet jau esu git- 
dėjęs apie jų pašiepiamas dainas. Jie protarpiais juo- 
kiasi, daug kartų girdžiu žodį „ndegge“. Taip jau yra, 
į balą puolęs, sausas nekelsi. 

Šalia manęs gulintis karys knarkia po savo apklotu. 
Dvi ar trys avys taip pat knarkia. Dar niekad nebuvau 
girdėjęs, kad ir avys gali knarkti. Šuo, kurį masajai 
kelis kartus buvo nuviję, galų gale įsmunka į gardelį, 
jis atsigula ant mano kojų. Gerai, taip šilčiau. 

Miegu nuo dešimtos iki ketvirtos be ketvirčio. Pas- 
kui dar dvi valandas žiūriu į žvaigždes. Michaelis da- 
bar miega Nairobyje Niustenlio viešbutyje, išsimaudęs 
prabangioj koklių vonioje. Nenorėčiau būti jo vietoje. 
Mano sūnus, žinoma, nervuojasi ir niršta, kad lėktuvas 
vėl kuriam laikui išėjo iš rikiuotės, bet svarbiausia, 
kad jam ir kitiems nieko neatsitiko. Juk vis vien arti- 
miausiomis dienomis turime grįžti Europon, ir kol mes 
vėl čia atsirasime, mašiną Nairobyje pataisys. Gerai, 
kad jis dar su ja galėjo atskristi iki angaro. 

Apie pusę septynių pradeda švisti. Stypčioju per 
miegančias avis ir noriu išeiti į stepę, bet tai labai siu- 
tina liesus šunis. Turiu pasilikti prie kaimenės; tikras 
aviganis šuo negali pakęsti atsiskyrusios avies, jis tol 
kiauksi ir krimsčioja kojas, kol ji vėl grįžta. 

Du dideli karališkieji varnai baltomis apikaklėmis 
ir stipriais, lenktais snapais, kurių galai balti, žings- 
niuoja tarp avių. Viena žindama avis puola juos, bet 

šie pašoka į šalį, bet vis dėlto šiuos paukščius ji nu- 
veja. 

Kai kaimenės buvo išgintos, vienas moranas pasi- 
siūlė man parodyti kelią į „campi“, stovyklą anapus 
miškelio. Jis negali suprasti, kodėl aš einu visai kita 
kryptimi. Viršukalnė, kurią įsidėmėjau vakar vakare, 
man geras orientyras, ir todėl po trijų ketvirčių valan- 
dos mes jau esam prie trikojo, po kuriuo sudėta mano 
manta. Vienas lagaminas rausvas, mėsos spalvos. Kai 
masajas jį iš tolo pamato, išsigandęs griebia man už 
rankos. 

— „Kuta'—,,negyvas'? — klausia jis. Aš jį nura- 
minu. l 

Manta nepaliesta. Žinoma, aš ją mielai palikčiau 
čia. Per dieną vis jau atsiųs mašiną manęs pasiimti. Bet 
masajas nenori laukti. Jis įsmeigia savo ietį apkaus- 
tytu galu į žemę ir, plevėsuodamas savo toga, eina 
namo. Nori atsivesti asilus. 

Praeina daugiau kaip valanda, aš jau pradedu neri- 
mauti. Bet juk jis paliko užstatu ietį. Kažin ką toksai 
žmogus galvoja? Jis rimtai išsigando pamanęs, kad 
kažkas užsimušė. Kapitonas Moricas Merkeris prieš 
pusę šimtmečio tyrinėjo tos genties papročius ir vienas 
masajas daug jam pasakojo apie savo religiją. Pagal 
tuos pasakojimus jie meldžiąsi tris kartus per dieną 
iškėlę rankas į saulę, kiekvienas masajas turįs savo 
angelą sargą, kuris jį po mirties nešąs į rojų; tokį rojų, 
kur leidžiama turėti tik vieną žmoną, kur ateina ir nie- 
kinami „laukiniai“, kiti negrai. 

Nors niekas taip kruopščiai nėra tyrinėjęs masajų 
papročių, kaip Merkeris, bet visi, praėjusiais dešimt- 
mečiais čia gyvenę ir daug su jais bendravę, netiki šiais 
krikščionybę primenančiais pasakojimais. Gal būt, 
Merkerio masajas buvo prisiklausęs misionierių pa- 


227 


mokslų. Šiaip ar taip, masajai nežino tos daugybės 
piktų dvasių ir dievų, kuriems, kaip tiki kitos Afrikos 
tautelės, vyriausias dievas, gyvenąs virš debesų, davė 
valdžią ant vargšų žmonių. Išdidūs stepių kariai pripa- 
žįsta ir vieną dievą, kuris mažai rūpinasi žmonių liki- 
mu. Vienintelį šioje vietoje vulkaną, kuris retkarčiais 
išsiveržia, masajai vadina Oldonio L'Engai, Dievo kal- 
nu. Pomirtiniu gyvenimu, kuris daugelį žmonių taip 
paguodžia ir sutaiko su likimu, masajai netiki. Taip jie 
patys mums sako. 

District Officer („,„D.O.“), kuris šiame rajone rūpi- 
nasi mMasajais, prieš kelias savaites rado jauną karį, 
kurį kafrinis buivolas buvo baisiai sužalojęs — sulau- 
žęs rankas ir kojas, perplėšęs pilvą, sužeidęs raumenis. 
Jis įsidėjo jaunuolį į mažą kratų sunkvežimį ir vežė į 
Arušos ligoninę. Nuo kratymo sužeistajam turėjo bai- 
siai skaudėti; anglas matė skausmo perkreiptą jauną 
juodmedžio spalvos veidą, tačiau iš kario lūpų neiš- 
sprūdo nei šauksmai, nei aimana. Jis mirė vos atvežtas 
į ligoninę. Narsūs žmonės. 

Kai masajas savo trobelėje guli mirties patale, jo 
giminės stengiasi, jam dar gyvam tebesant, nepastebi- 
mai nuimti apyrankes, ausų ir kaklo papuošalus. Jeigu 
numiršta su jais, niekas daugiau jų negali nešioti. O 
šiaip gauna kiekviena žmona, kiekvienas vaikas ir 
kiekvienas geras draugas ką nors mirusiojo atminimui. 
Vaikams ir svečiams, kurie suserga boma ir ruošiasi 
apleisti šį pasaulį, pastatoma atskira trobelė lauke, ir 
ten jie slaugomi iki mirties. Jeigu jie miršta boma, tai 
visos trobelės turi būti sudegintos, visa didžiulė šeima 
turi iškeliauti ir statytis naują boma. Numirėlio gimi- 
nėms reikėtų už viską užmokėti, taigi stengiamasi juos 
apsaugoti nuo tokių išlaidų. 

Kai tik masajas numiršta, jo broliai ir žmonos pa- 
piauna už kraalio, geriausia po medžiu, jautį. Jis su- 
valgomas, o kaulai ir kraujas paliekami vietoje. Miru- 
sįjį ištrina gyvulio lajumi ir paguldo šešėlyje ant šono 
veidu į rytus; jo kojas sulenkia, kairę ranką pakiša po 
skruostų, į dešiniąją įspraudžia kuokštą žolės ir ją pa- 
deda ant krūtinės. Kojas apauna naujais sandalais. Žolė 
rankoje masajams reiškia taikius ketinimus, o sandalai, 
matyt, turi praversti ilgoje kelionėje. O gal jie iš tiesų 
tiki į gyvenimą anapus. 

Numirėlį jau pirmąją naktį suėda hienos ir šakalai. 
Jeigu jie jo nepaliečia, tai blogas ženklas. Garsius Ži- 
niuonius ir vadus kartais laidoja žemėj. Kiekvienas 
einąs pro šalį padeda akmenį ant jų kapo, taigi greitai 
pasidaro didelis kalnas. 

Visi mirusiojo šeimos nariai nusikerpa plaukus. Jo 
vardas daugiau neminimas. Jei velionis turėjo vardą, 
kuris dažnai pasitaiko kasdieninėje kalboje, pavyzdžiui 
„Ol-Onana“, „Kilnusis“, tada jo šeima niekad nevar- 
toja žodžio „kilnus“, o jo vietoj sako kitą, sakysim 
„polpol“, kuris reiškia „minkštas“. 

Karys, įsmeigęs ietį šalia manęs, grįžta per lygumą 
su dviem kitais. Jis varosi tris asilus, ir praeina dar 
ketvirtis valandos, kol jie mane pasiekia. Asilai pri- 
klauso žmonoms; šie gyvuliai turi darbo tik kas pusme- 
tis, kai šeima palieka boma ir iškeliauja toliau. 

Uždedam gyvuliams didelius krepšius iš neišdirbtos 
odos. Jie taip sustirę, kad mes dviese ir trise tuos krep- 
šius vos praskečiam mano bagažui įdėti. Giliai įsiveržia 
odiniai diržai gyvuliams į mėsą tose vietose, kurios jau 
randuotos. Vienam asilui perverta lankainis per šner- 
ves. 

Patraukiame per visą kraterio lygumą tolimo miško 
link. Vienoj vietoj suskaičiuoju septyniolika hienų, 

susibūrusių į krūvą, nors ten nesimato dvėselienos. Liū- 
tus, sėdinčius paežerėje aukštoje žolėje, masajai nu- 
veja riksmu. Jie baisiai bijo karių, netgi asilai negali 
jų suvilioti. Mano palydovai čiumpa man už rankovės 
ir rodo dulkių debesis tolumoje. Tai dvi mašinos važi- 
nėja po stepę už kelių kilometrų. Jos, be abejo, ieško 
manęs, tačiau kažkodėl nesiartina. Vėliau sužinojau, 
kad jie mane iš tolo palaikė masaju. 

Taip Žygiuojame su savo asilais jau tris valandas. 
Saulė svilina man galvą, nes nebeturiu tokio plaukų 
kuodo kaip Michaelis. Šokdamas per pelkėtą vietą, 
menkai atsispiriu ir šlumšteliu iki kulkšnių į balsvą, 
lipnų mirkalą. 

Pagaliau privažiuoja viena mašina. Mums siūlo val- 
gyti, bet mes nenorime, tačiau išgeriu beveik du litrus 
vandens, ir mano masajai taip pat. Su vyriausiu kariu 
sėdu į mašiną ir važiuoju, kiti eina iš paskos su asilais. 
Vienas ponas pasiūlė mums cigarečių. Aš atsisakau, 
tačiau masajas ima visa sauja, ištraukia šešias ar aštuo- 
nias — ir paskui slaptai kiša man. Jis save laiko jau 
mano sąjungininku. Aš jį kalbinu užsirūkyti, bet jis, 
matyt, nežino kaip. Kai vieną cigaretės galą uždega 
degtuku, kitą pamiršta įsikišti į burną ir patraukti. Pri- 
simenu, kad masajų kariams negalima rūkyti, rūko tik 
„Vyresnieji“... 

Masajas domisi europiečiais, esančiais šiame lend- 
roveryje, ne mažiau, kaip pastarieji juo. Priešais sėdi 
apysenė dama, jis susidomėjęs dviem pirštais pašo jos 
žilų plaukų sruogą. Paskui paglosto šviesius vaiko 
plaukus. Ir plaukai ant mano rankų jį domina, jis brau- 
kia juos visais penkiais pirštais kaip šukomis, Jo graži 
juoda oda visai lygi, beplaukė. 

Dabar iš jų sužinau, kas nutikę kitiems. Kildamas 
lėktuvas smuktelėjo žemyn ir vienu ratu atsimušė į 

akmenį. Keleivius tik kiek stuktelėjo, bet dešinioji 
lėktuvo „koja“ lūžo ir vos laikėsi prie liemens. Mi- 
chaelis tai pastebėjo tik todėl, kad staiga atsidarė du- 
rys, ir jis sunkiai jas užtrenkė. Staiga prie kojų jis 
pamatė didžiulę skylę, pro kurią matėsi žemė. Kaukda- 
mas pro ją veržėsi vėjas. Tą patį mirksnį lėktuvą stai- 
giai mestelėjo į viršų, ir jis ėmė lėčiau skristi. Nepadi- 
dinus staiga greičio, lėktuvas žnegtelėtų žemyn. Kryp- 
ties ir aukščio vairas užsikirto. Michaelis veikė karšt- 
ligiškai. 

Tokiais momentais dingsta baimė. Bijoti nėr kada, 
žmogus būna per daug užsiėmęs. Tik trys bendrakelei- 
viai, kuriems nebuvo kas veikti, matė artėjant pražūtį. 
Bet kol jie kaip reikiant suprato, kas jiems gresia, kri- 
tiškas momentas buvo praėjęs, bent jau kuriam laikui. 

Michaeliui pasisekė su diferentu ir užsparniais at- 
statyti „Anties“ pusiausvyrą ir padidinti greitį. Prakai- 
tas išpylė jam kaktą, bet dabar galėjo jis bent akimirką 
atsikvėpti ir pagalvoti. Nusileisti ant vieno rato, tai 
rizikuoti gyvybe. Čia Serengetyje pagalbos iš niekur 
nesulauksi. Jei lėktuvas besileisdamas užsidegtų, ne- 
būtų kam jo gesinti. Ir sužeistiesiems nebūtų nei gydy- 
tojo, nei ligoninės. Net jeigu jie išliktų sveiki, tai lėk- 
tuvą remontuoti čia, dykynėje, vėl reikėtų savaites, 
gal mėnesius, o gal ir išardyti, ir išvežti. Kuro lėktuvui 
netrūko, jis tvirtai laikėsi ore, nors skrido žymiai lė- 
čiau. 

Michaelis nusprendė skristi į Nairobį. Pirma jis 
praskrido žemai virš manęs ir numetė raštelį. Bet jo 
tėvas snūduriuodamas kepinosi saulėje ir vos prasi- 
merkė, jis net nepastebėjo, kad lėktuvas buvo tik su 
viena koja. Tokiais momentais sūnūs gali keikti savo 
tėvus. 

Lėktuvas sunaudojo daug benzino, bet kai jie pasie- 
kė Vilsono aerodromą, bakai dar tebebuvo puspilniai. 
Michaelis būkštavo, kad degalai, atsitrenkus mašinai 
į Žemę, neužsidegtų. Negalėdamas jų išlieti, jis pusę 
valandos suko ratus virš aerodromo, kad juos sunau- 
dotų. Mat, prieš tris mėnesius čia žuvo lakūnas, iš oro 
purškęs insekticidais fermų laukus nuo skėrių. Tuoj 
po starto jis nukrito už aerodromo, jo lėktuvas užsi- 
degė, ir jis pats Žuvo. 

Michaelis apsidairė. Jo trijų keleivių veidai buvo 
labai rimti ir išbalę. Apačioje, ant žemės, žmonės žaidė 
tenisą, kiti irstėsi tvenkinyje valtelėmis ir mokėsi sli- 
dinėti vandens slidėmis. Kaip būtų gera stovėti abiem 
kojomis ant žemės ir kad šis nusileidimas vienu ratu 
jau būtų praeity! Hermanas prisiminė didelį kino ka- 
meros akumuliatorių. Jis buvo pilnas sieros rūgšties, 
kuri išsiliejus galėtų smarkiai nuplikinti keleivius. Tai- 
gi jį išmetė. 

Ilgą pusvalandį lėktuvas suko ratus virš aerodromo. 
Michaelis jau buvo pranešęs per radiją, kas atsitiko. 
Todėl apačioje mūsų laukė sanitarinė automašina, dvi 
raudonos gaisrininkų mašinos, spaudos atstovai, — vi- 
sas aerodromas buvo apgultas žioplių. 

Pagaliau benzinas pasibaigė. Michaelis nusklendė 
žemyn, paskrido virš asfaltuoto takelio, pakreipė lėk- 
tuvą kiek į dešinę, į tą pusę, kurioje buvo nesulaužytas 
ratas, ir nuriedėjo juo gerą galą, kol lėktuvo svoris 
pradėjo vis daugiau ant jo gulti. Tik visai sulėtinęs 
greitį, lėktuvas apsisuko apie savo ašį ir pasviro ant 
šono. Nulūžus koja visai nukrito. 

Tai buvo meistriškas nusileidimas. Nenulūžo nei 
antroji koja, nei sparnas nesusilankstė. Bet čia atšvilpė 
gaisrininkų mašinos ir, nepaisydamos Michaelio pro- 
testo, apipylė visą „„Antį“ putomis. 


232 


Tik dabar visi keturi pajuto, kaip smarkiai šis įvy- 
kis juos nuvargino. Jie neturėjo jėgų kalbėtis su žur- 
nalistais. Tik Michaelis paklausė savo draugus: 

— Atsimenat, kaip sukdami ratu virš aerodromo, 
vis praskrisdavome kapines, — ar nematėt, kad ten bu- 
vo ką tik iškastos keturios duobės? 

Visi keturi jas matė, bet nė vienas, kol buvo ore, 
apie tai neprasitarė kitiems. 

Tokiu būdu ir šį sykį viskas baigėsi laimingai, ore 
ir krateryje. 


DIDŽIOSIOS KAIMENĖS KELIAUJA 


Mes bėgome su antilopėmis lenktynių ir žaidėme su 
raganosiais, šioje knygoje supažindinome jus su mau- 
Iojančiais stručiais ir įsimylėjusiais zebrais, bet vos 
neužmiršome pačio svarbiausio Serengečio gyvio. Nors 
jo vardas gerai žinomas ir kelia baimę, bet vargu ar 
galima ką nors smulkiau apie jį pasiskaityti knygose 
apie Afriką. O tuo tarpu šis gyvis vienintelis dramblių 
ir zebrų gynėjas, kai žmogus nori iš jų atimti tėvynę. 

Kalbu apie musę cėcė, šią miego ir nagano ligos 
nešėją. „Koridorius“, vakarinė Serengečio nacionalinio 
parko dalis, kur sausmečiu atklajoja didžiulės kaime- 
nės, apkrėstos cėcė. Jei ne ji, ten jau seniai stovėtų 
kaimai ir baltųjų fermos, arba masajai ganytų milži- 
niškas raguočių kaimenes. 

— Tavo oda kaip dramblio,— sako man Michaelis. 

Kai aš, išsirengęs iki pusės, važiuoju ant mašinos 
radiatoriaus, kartais dešimt ar penkiolika kraugerių 
cėcė tupi man ant nugaros; jos gerai matosi iš mašinos, 
bet negalima jų nubaidyti. O aš nieko nejaučiu, man 
neiššoka pūškai, nes aš seniai prie jų pripratęs. 

Kai važiuojame per retus krūmokšnius ar upės slė- 
nį, tai dažnai akies mirksniu prilenda pilna mašina mu- 
sių cėcė. Atrodo, kad jos savo aukas ne vien tik iš 
kvapo aptinka, manau, kad jos skrenda į kiekvieną di- 
desnį judantį daiktą. Todėl jas taip vilioja ir automo- 
biliai. Kartą mus apspito ištisas jų debesys, gal kokia 

pusantro šimto, gal daugiau. Jos skrido spiečiais paskui 
mašiną. Kai aš išlipau iš mašinos ir ėjau pėsčias iš pas- 
kos už kokių dvidešimties metrų, nei viena iš jų neat- 
kreipė į mane dėmesio; mašina buvo, matyt, didesnė ir 
labiau viliojanti. Netgi ratus, kai jie sukasi, jos kartais 
puola. 

Musė cėcė nė kiek ne didesnė už mūsų europietiš- 
kas kambarines muses. Juk ir moskitai tokio pat dy- 
džio, kaip mūsų uodai. Cėcė veisiasi tik Afrikoje, dvi- 
dešimt skirtingų rūšių, ir niekur kitur pasaulyje. Cėcė 
musę lengva atskirti nuo kitų. Paprastos musės, taipogi 
ir mūsų kambarinės musės Europoje, tupėdamos ir ro- 
pinėdamos taip suglaudžia ant nugaros sparnus, jog jie 
įstrižai kiek praskėsti, kaip vėduoklė. O musė cėcė su- 
deda abu sparnelius vieną ant kito, jie užpakalyje susi- 
eina kaip žirklės. Taigi jų neįmanoma supainioti su 
kitomis. 

Per lupą — arba kieno labai geros akys — galima 
įžiūrėti ant kiekvieno cėcė sparno ir sekirą. Gyslelės 
taip išsidėsčiusios, kad vidury sparno atrodo uždėtas 
kirvukas. Be to, ant savo čiauptuvėlių cėcė dar turi 
panašius į plunksną plaukelius — bet tai jau detalės. 
Jos yra tikros afrikietės ir kitur prastai jaučiasi. Prieš 
dvidešimt milijonų metų jos gyveno Amerikoje, bet 
kai šiandien viena kita lėktuvu atkeliauja į Braziliją, 
čia neapsigyvena, bent iki šiol ne. 

Kai tik šių zvimbiančių kraugerių spiečius sulekia 
į Mašiną, prasideda medžioklė. O medžioti reikia mo- 
kėti, nes musė cėcė skraido labai greitai ir visada taik- 
liai, be to, jas nelengva užmušti. Jeigu jai suduodi kaip 
naminei musei, tai nors ji ir nukrinta sulankstytais 
sparnais ir kojomis ant žemės, bet akimirka atsigauna 
ir vėl įžūliai gelia. Todėl musę cėcė reikia pagauti ir 
dviem pirštais spustelėti. Mūsų šoferis Mgabo netgi 

tvirtindavo, kad joms reikia nutraukti galvas, norint 
jas nugalabyti. 

Cėcė ne tik didesnė kraugerė už liūtus ir hieninius 
šunis, bet ir geriau jai sekasi. Didieji laukiniai žvėrys 
tuoj pat turi išnykti visur, kur tik Žmogus pasikėsina 
į jų tėvynę; nei sunku, nei pavojinga išnaikinti dramb- 
lius, kafrinius buivolus ir antilopių kaimenes. Tačiau 
cėcė lengvai neapleidžia savo valdų. Kur ją norima ga- 
lutinai išnaikinti, ten reikia daug laiko ir pinigų. 

Uodų ir daugelio kitų musių tik patelės geria krau- 
ją, patinėliai maitinasi augalų nektaru bei kitais nekal- 
tais produktais. O cėcė, patinas ir patelė, siurbia kraują. 
Niekam neteko matyti, kad jie mistų kuo kitu. Ant 
galo siurbtuvėlio yra maži dantukai, kuriais musė pra- 
duria ir duria vis giliau, kol suranda kraujo indą. Į iš- 
sisunkusį lašelį kraujo musė įšvirkščia seilių, kad krau- 
jas nekrešėtų. Vos tik ji pradeda čiulpti, jos SUPISĖSS 
pilvelis bemat išsipučia ir parausta. 

Tikriausiai, nesate girdėję, kad musė gali būti nėš- 
čia. Paprastos musės ir dauguma vabzdžių padeda ga- 
lybę kiaušinių, iš kurių išsirita lervos. Dauguma jų 
žūsta. Cėcė daro visai kitaip. Patinėlis ir patelė poruo- 
jasi kartais net penkias valandas. Bet po to patelė vi- 
sam gyvenimui apvaisinta. Netgi pakliuvusi į vietą, 
kur nėra nė vienos cėcė, ji dar du šimtus dienų (tiek ji 
gyvena) deda apvaisintus kiaušinėlius. Tiesą sakant, ji 
nededa kiaušinėlių. Cėcė kūne bręsta vienintelis kiau- 
šinis, maitinamas iš specialių liaukų, panašiai kaip žin- 
duoliai ir žmogus, maitina gemalą gimdoje. Taigi pa- 
telės organizme iš kiaušinėlio išsirita lerva ir ten pat 
tris kartus šeriasi. O kitų vabzdžių tos vystymosi sta- 
dijos vyksta išorinėj aplinkoj. Paskui pasirodo vienas 
bemaž centimetro ilgio balkšvas vikšras. 

Paskutinėmis dienomis prieš „gimdymą“ patelė ne- 
begali čiulpti kraujo, nes jam nėra vietos. Gimdydama 
ji pati užpakalinėmis kojytėmis būna pribuvėja. Musės 
cėcė lerva per pusvalandį įsirausia į purią vėsią Žemę, 
kurią patelė būna išsirinkusi gimdyti. Žemėje jos ap- 
valkalas suragėja, ir lerva virsta ruda lėlyte, kurioje 
per trisdešimt penkias dienas iš balto vikšro išsivysto 
musė. Galva ji padaro plyšelį viename apvalkalo gale; 
tam ji turi priekinėje galvos dalyje oro pūslelę. Vos tik 
ji išlenda laukan, oras iš pūsliukės eina į suglamžytus 
sparnus ir juos išskleidžia. Iš musės gali kas mėnesį 
atsirasti dvi trys jauniklės. 

Niekas nesuktų galvos dėl musės cėcė, jeigu devy- 
nios jos rūšys nebūtų pavojingos žmonių ir gyvulių li- 
gų nešėjos. Zvimbiančios ir kaip strėlė skrendančios 
šios Musės jau ne vienam žmogui reiškė mirtį. Praeito 
šimtmečio pabaigoje, kai buvo pradėta vis daugiau va- 
žinėti po Afriką, cėcė buvo pernešta į naujas vietas. 
Jai geliant, į žaizdą patenka kraujo parazitai, kurių 
ilgis vos dvidešimtoji milimetro dalis. Jie sukelia mie- 
go ligą. Ja susirgęs žmogus iš pradžių pajunta skaus- 
mus pakaušyje, pakyla temperatūra, ištinsta kaklo 
liaukos. Pagaliau sutrinka protas, žmogus vis labiau 
liesėja ir, pamažu temstant sąmonei, miršta. Dėl šios 
ligos dideli Afrikos plotai liko be žmonių. Mūsų dienų 
Afrikoję miego liga nevaidina didesnio vaidmens, pa- 
sitaiko tik vienas kitas mirties atvejis. Su šiuolaikiniais 
vaistais galima susirgusius žmones išgydyti. 

Bet cėcė nešioja ir kitokius ligų sukėlėjus, kurie 
gyvena žirafų, antilopių, buivolų, etiopinių kiaulių, 
hienų ir daugelio Afrikos gyvulių organizmuose. Ta- 
čiau laukiniams gyvuliams atsiranda imunitetas nuo tų 
ligų, tik retas kuris žūsta nuo tų tripanosomų. Bet užtat 
visi europietiški naminiai gyvuliai: raguočiai, arkliai, 

kiaulės ir avys, greitai žūsta nuo naganos epidemijos. 
Todėl vietose, užkrėstose musės cėcė, negalima užsi- 
imti nei gyvulininkyste, nei žemės ūkiu, nes nėra trąšų. 

Šios aplinkybės paskatino poną J. K. Čorlį imtis 
siaubingų priemonių, dėl kurių jo vardas bus minimas 
istorijoj kaip graikas Herostratas, kuris, norėdamas iš- 
garsėti, tyčia sudegino nuostabią Artemidės šventyklą 
Efese. Misteris Čorlis dar visai neseniai buvo atsakin- 
gas už kovą su tripanosominiais gyvulių ir Žmonių su- 
sirgimais Pietų Rodezijoje, kuri yra Zambezės upės 
baseine. Jis vienas nusprendė, kad perdaug sudėtinga 
ir brangu muses cėcė naikinti tom priemonėm, kurios 
sėkmingai naudojamos daugumoje kitų Afrikos rajonų. 
Vietoj jų misteris Čorlis surado kitą, radikalų, bet pra- 
garišką kovos būdą. 

Jei visi žvėrys bus išnaikinti, išnyks ir musė cėcė, 
nes neturės iš kur gerti kraujo. Taip jis nusprendė. 
Taigi Čorlis išdalino afrikiečiams šautuvus, paskyrė 
premijas už kiekvieną nudėtą gyvulį ir prasidėjo pla- 
ningos skerdynės. | 

Tokiu būdu nuo 1932 metų buvo nušauti 550 594 ste- 
pių gyvuliai, neskaitant daugelio tų, kuriuos neįgudę 
medžiotojai tik sužeidė ar sužalojo ir kurie pabėgę kur 
nors nudvėsė. Paskutinėje metinėje ataskaitoje, kuri 
pakliuvo man į rankas, išdidžiai pranešama, kad tais 
metais pasisekė užmušti 36 552 gyvulius, daugiau nei 
ankstesniais metais. Šį kartą buvo nušauta 3319 pa- 
vianų, 61 hieninis šuo, 35 hienos, 19 leopardų, 4 liūtai, 
55 drambliai, 8 raganosiai, 313 zebrų, 950 upinių kiau- 
lių; 4503 etiopinės kiaulės, 377 kafriniai buivolai, 50 
gnu, 301 vandeninė antilopė, 777 pelkinės antilopės, 
1351 juodoji antilopė, 306 arklinės antilopės, 291 kana, 
4937 kudu, 5 retai kur sutinkamos nijalos, 1788 antilo- 
pės sitatunga, 2259 impalos, 12 566 dukerai, 1037 anti- 


238 


lopės šokliai, 134 oribiai, 1205 antilopės beiza. Ir visa 
tai per vienerius metus! Be to, Čorlis su pasididžiavimu 
praneša, kad kiekvienam gyvuliui vidutiniškai buvo 
sunaudota 2,6 šovinio. 

Šios žiaurios gyvulių skerdynės vyko labai nuoša- 
lioje pasaulio vietoje. Bet kur tik apie jas išgirsdavo, 
ten jos sukeldavo pasibiaurėjimą ir siaubą, netgi pa- 
čioje šalyje. Be abejo, augančiai žmonijai reikia vis 
daugiau dirbamos žemės, nors dideli jos plotai, ypač 
tropikuose, tam netinka, nes kaip jau yra žinoma, apsi- 
gyvenus žmogui, labai sparčiai virsta dykuma. Bet kai 
tokių siaubingų priemonių griebiasi mokslininkas ar 
valstybinis valdininkas, tai jis visų pirma privalo ban- 
dymais kruopščiai ištirti, ar jos bus sėkmingos ir ar 
nėra kitų, ne taip baisių. To ponas J. K. Čorlis dėl „pi- 
nigų stokos“ nepadarė. 

Jis neištyrė, ar negalės musė cėcė, kai bus išnai- 
kinti didieji gyvuliai, gyventi mažų graužikų, kiškių, 
šakalų, lapių krauju, kurių niekad neįmanoma visų iš- 
naikinti. Visa jo teritorija ribojasi su portugalų kolo- 
nija Mozambiku, kur nekovojama su cėcė. Kai Pietų 
Rodezijoje bus iššaudyti žvėrys ir cėcė tikrai išnyks, 
tada tuščiuose plotuose bus auginami naminiai gyvu- 
liai, kurių niekas neleis iššaudyti, kai juos apkrės at- 
skridusios per sieną musės. O Zululende išnaikino mu- 
sę cėcė, barstydami iš lėktuvų insekticidus. Čia yra ir 
garsi Veterinarijos aukštoji mokykla ir labai gera ve- 
terinarijos valdyba. Jos vadovo patarimu, Zululendo 
kovos su muse cėcė metodą išmėgino ir Rodezijos ma- 
žais lėktuvais. Tačiau lakūnai susipyko su jaunais Ro- 
dezijos darbuotojais iš komiteto kovai su cėcė, be to, 
insekticidai buvo barstomi netinkamu metų laiku, todėl 
Čorlis atsisakė šio perspektyvaus metodo ir vėl paskli- 


239 


do lavonų dvokas nuo galybės nušautų gražių Žvėrių, 
kuriais gėrisi visas pasaulis. 

Medžiotojai afrikiečiai, gauną premijas už kiekvie- 
ną galvą, žinoma, nesistengė dienų dienas ieškoti užsi- 
likusių gyvulių, kad galutinai išnaikintų bet kokią 
gyvybę. Jie nesivaikydavo sužeistų Žvėrių, norėdami 
išvaduoti juos nuo kančių. Juos domindavo tik kaime- 
nės. Jie mielai šaudydavo ten, kur dar daug gyvulių 
vienoje vietoje. Tokiu būdu sužeisti drambliai pabėg- 
davo į tolimus neapkrėstus rajonus ir pernešdavo ten 
musę cėcė. 

Būdavo tokių baisių scenų, kad pasipiktinimas šio- 
mis mMasinėmis skerdynėmis vis didėjo. Pietų Rodezijos. 
vyriausybė šiam reikalui paskyrė komisiją, kuri ap- 
klausė daug liudininkų. Jų pasisakymus bešališkai ir 
viešai paskelbė vyriausybiniame žinyne. Ten sakoma, 
kad komitetas kovai su cėcė visų pirma prašo, kad 
jam duotų kitą pavadinimą, „nes ankstesnis visuome- 
nėje turi blogą vardą“. Vietoj pono Čorlio buvo pa- 
skirtas kitas Žmogus, turįs rasti geresnių būdų kovai 
su cėcė.! 

Čia Banagyje musės cėcė man nepalyginamai mie- 
lesnės už uodus. Cėcė bent jau naktį duoda ramybę, o 
uodai ir naktį puola. Vienas uodas, palindęs po moski- 
tiniu tinkleliu, gali neduoti užmigti man valandų valan- 
das, nes jis savo atakas dar paįvairina įkyriu Zzyzimu. 


! Kokios moksliškai nepagrįstos buvo dešimtmečius trukusios 
Čorlio masinės skerdynės, rodo dr. Vaico ir dr. Glazgovo musių 
cėcė išgerto kraujo kilmės tyrimai Rytų Afrikoje. Pagal tuos tyri- 
mus 88% kraujo mėginių buvo etiopinių kiaulių ir upinių kiaulių, 
505 kafrinių buivolų; cėcė čiulpia kraują iš naminių raguočių, avių 
ir ožkų; arklinių antilopių, kudu ir antilopių sitatunga sudaro 15% 
kraujo; o musės cėcė visai negylė karvinių antilopių, topių, zebrų ir 
gnu — gausiausių stepių gyvulių — ir labai retai tegilia kanas, du- 
kerus, vandenines antilopes, antilopes impalas, beždžiones, šunis, 
kates, hienas ir paukščius. (Oryx, London, Bd. 5, S.20, 1959). 

Be to, kas trečias uodas maliarijos nešėjas. Kai toks 
apkrečiantis uodas sugilia bandomuosius gyvulius, tai 
iš jų 95 procentai suserga. O tuo tarpu tik kas dvide- 
šimtoji musė cėcė miego ligos sukėlėjas, ir ji apkrečia 
tik 10% giliamų gyvulių. 

Kelios dienos dega stepė. Tai nėra taip baisu ir pa- 
vojinga, kaip atrodo filmuose. Nebėga iš baimės pa- 
kvaišusios kaimenės, nes ugnis slenka pamažu, ir jos 
galima išsilenkti. Kur žolė žema, liepsną galima užtryp- 
ti, vieno metro, dviejų, man atrodo, netgi aštuonių 
metrų pločio tarpu. Tačiau gaisro frontas labai platus, 
galo negalima rasti. Užgesinta ugnis vėjuje vėl sulieps- 
noja iš kokio žolės kuokšto. Aš taip pat nepastebėjau, 
kad gyvuliai turėtų ugnies baimę, kaip dažnai teigiama 
knygose. Liūtai prieina visai arti prie ugnies, jie atsi- 
gula į dar šiltus pelenus. Kai mes vieną vakarą Bana- 
gyje sukūrėme didelį laužą ir įsitaisę šezlonguose šil- 
dėmės, pro jį per šešis metrus nuo mūsų praėjo liūtai, 
nepaisydami nei mūsų, nei ugnies. 

Stepės gaisras pavojingas tik mažiems žvėreliams, 
vabzdžiams ir vėžliams. Visada prie ugnies linijos bū- 
riuojasi daugybė paukščių, kurie gaudo bėgančius to- 
lyn ar apdegusius vabzdžius. 

Bijom, kad naktį nepasikeistų vėjas ir ugnis nepa- 
siektų mūsų lėktuvo. Todėl deginame aplinkui augan- 
čią žolę, kad svetima ugnis neturėtų ko veikti. Bet 
liepsna pagauna dygliakrūmių aptvarą, pastatytą ap- 
link lėktuvą nuo hienų ir liūtų, ir sausos šakos staiga 
supleška dviejų—trijų metrų aukščio liepsnoje. Kuo 
greičiausiai lupame kuolus iš žemės su išraizgyta spyg- 
liuota viela, atstojančia mums vartus, ir nešame į šalį. 
Michaelis įšoka į lėktuvą, įjungia motorą ir išvairuoja 
iš aptvaro. Mūsų dygioji pilis sudega iki pamatų. No- 
rim nenorim savo „„Antį“ turime palikti ant atviro paki- 

limo takelio lauke. Kai po kelių valandų sugrįžtame, po 
vienu sparnu guli liūtė ir lepinasi pavėsyje. Rytą ran- 
dam hienų sudraskytas virves, kuriomis lėktuvas pri- 
rišamas prie žemės. Laimė, kad guminių ratų jos nepa- 
ragavo. 

Pavakare ugnis pasiekia Banagio kalvą. Nakties tam- 
soje raudonas švytintis kaspinas, juosiantis kalvą, ko- 
pia aukštyn ir aukštyn. Sausi medžiai suliepsnoja kaip 
fakelai ir paskui dar ilgai smilksta. Stovime prie savo 
skardinės trobelės durų ir gėrimės reginiu, kurį Seren- 
getis suruošia tik kartą per metus. Kai papučia stipres- 
nis vėjas, gruzdantys medžių kamienai sušvinta ryš- 
kiau ir atrodo kaip įmantrūs šviesos reklamų ženklai. 

Liūdna grožybė, žinančiam šių vietų gamtines są- 
lygas. Čia medžiai reti kaip sode, tai ne mūsų miškas. 
Kiekvienas gaisras kasmet sunaikina dalį medžių, išde- 
gina atžalynus. O žemei reikia pavėsio, nes saulė saus- 
mečiu iščiulpia paskutinius drėgmės likučius. Per dvy- 
lika mėnesių ji išgarintų 1,7 metro vandens, — jeigu jo 
tiek būtų. — o palyja vos 80 centimetrų. Jei tų drėg- 
menų neiškristų per kelis mėnesius (lapkritis, gruodis 
ir kovas iki birželio), tai niekas čia negalėtų augti. 
Jeigu Serengetis būtų 1,7 metro gylio ežeru, tai saulė 
jį išgertų per metus. Taigi ten, kur nėra praėjusių metų 
sausos žolės ir medžių, duodančių šykštų pavėsį, kas 
dešimtmetis Žemė vis sausėja. 

Tačiau mums šiuo metu kaip tik gerai, kad stepė 
juoda ir plika. Mat, norime gaudyti zebrus plikomis 
rankomis. Dabar matosi kiekvienas akmuo ir kiekviena 
duobė, kurie gali sugadinti mašiną. 

Gnu ir Tomsono gazeles apgavome su mūsų stebuk- 
linguoju šautuvu. O zebrai perdaug atsargūs, jie ne- 
prisileidžia taip arti. Laimei, Pulmanas prityręs gaudyti 

žvėris. Mes vėl pasimokėme iš Gordono, o kai sužinai, 
kaip daryti, pasirodo, kad viskas baisiai paprasta. 

Daroma taip: susirandame zebrų bandą, privažiuo- 
jame prie jos ir atskiriame keturis ar penkis zebrus 
nuo kitų. Paskui pradedam vieną iš jų vytis. Važiuo- 
dami 50 km per valandą greičiu, mes jį pamažu pasi- 
vejam. Nelabai garbingos lenktynės: Gordonas tik ne- 
žymiai mina gazo pedalą, o zebras spaudžia iš paskuti- 
niųjų. Po trijų ar penkių minučių jis pradeda dusti ir 
bėga jau lėčiau. Tada mes stengiamės su juo susily- 
ginti ir važiuoti greta. Kartais pataikome ant tikro pa- 
dūkėlio, kuris ima kandžioti mašiną. Kiti zebrai susi- 
vokia, kad galima pasprukti pasukus šonan. Mes nega- 
lime daryti tokių staigių posūkių, todėl gaudome su 
dviem mašinomis; antroji važiuoja truputį atsilikus iš 
kitos zebro pusės ir neleidžia jam mestis į šoną. 

Ne vėliau kaip po penkių minučių turime susily- 
ginti su zebru ir iš mašinos nutverti jam už uodegos. 
Jeigu nepavyksta, ir gaudynės per ilgai užsitęsia, gy- 
vuliui gali plyšti širdis. Tada mes paliekame gyvulį 
ramybėje ir užklumpame kitą. Juk čia zebrų — tiek 
ir tiek. 

Visa gudrybė gerai nutverti jį už uodegos, kiek ga- 
lima aukščiau stimburio, ir sulaikyti! Jeigu ji sprūsta 
per delną, tai aštrūs ašutai supiausto pirštus. Reikia 
žiūrėti, kad gyvulys nebūtų ką tik nusilengvinęs, nes 
tada uodega slidi ir taip pat jos negalima išlaikyti. 

Taigi vienas ar du vyrai laiko gyvulį už uodegos, o 
tuo laiku mašina mažina greitį. Tokiu būdu ir zebras 
turi sustoti. Tą pačią akimirką prišokam mes likusie- 
ji — vienas griebia gyvuliui už abiejų ausų, o kitas 
viena ranka apsikabina jo kaklą, lyg ir pasikiša po pa- 
žasčia, ir tada kita čiumpa už pasmakrės, netoli prieki- 
nių dantų, ten, kur arklio žandikaulyje nėra dantų. 

Beveik visada tai daro Gordonas, nes jis moka gerai 
nutverti. Zebrai, kaip ir arkliai, gali labai kandžiotis. 
Jų priekiniai dantys ne smailūs, o platūs, pritaikyti žo- 
lei pešti, visai kitokie negu šunų ar plėšriųjų Žvėrių. 
Arklio dantys žnybia, jie sutrina kaulus. Dantys — pa- 
vojingas zebro ginklas. Laimei, jis nesispardo. Esu 
daug dirbęs su arkliais, o ir kiekvienas valstietis arba 
jojikas žino, kaip reikia saugotis užpakalinių, o taip 
pat ne mažiau ir priekinių kanopų, kaip arkliai mėgsta 
ištrūkti ir atsistoti piestu ant užpakalinių kojų. Šie zeb- 
rai to nedaro. Gal todėl, kad per tas kelias gaudynių 
minutes labai nuilsta. 

Šiuo būdu iki pietų pagauname keturis ar penkis 
zebrus, įsegame ausies ženklą ir papuošiame įvairia- 
spalviais antkakliais. Po pietų tas pat darbas. Naudo- 
jausi proga pagal mašinos spidometrą nustatyti, kokiu 
greičiu nuo mūsų bėga stepių gyvuliai. Zebras šuoliuo- 
ja 50 km per valandą greičiu, nelabai stengdamasis. 
Suaugęs kana patinas pasiekia 56 km per valandą. Tom- 
sono gazelė — 60 km per valandą, hiena 40 km per va- 
landą, strutis — 48 km per valandą. Granto gazelė taip 
pat 48 km per valandą, trumpą laiką ji dūmė netgi 
56 km per valandą greičiu. Kaip bėga gepardas, man 
neaišku. Vienas, kuris mums pasitaikė, lėkė vos 48 km 
per valandą, ir jau po kelių šimtų metrų nusikamavęs 
atsigulė. O juk gepardai laikomi greičiausiais pasaulio 
žinduoliais. Nenorėjau vargšelio greičiau vyti, nes jis, 
ko gero, buvo susirgęs. Todėl apsidžiaugiau, kai po ke- 
lių dienų sutikau kitą. Ir jis bėgo tik 50 km per valandą 
greičiu ir paspruko į miškelį prie upės, man nespėjus 
padidinti greičio. Bet aš nemanau, kad čia rekordinis 
jų greitis, nes Tomsono gazelės, labai dažnas jų grobis, 
pasiekia 60 km per valandą, o mirtinai išsigandusios, 

gal būt, dar greičiau lekia, todėl gepardams būtų labai 
sunku prisivyti savo auką. 

Michaelis, žinoma, neiškenčia neišmėginęs triuko 
nutverti zebrui už kaklo ir už apatinio žandikaulio. 

Aš rimtai pykstu: 

— Gordonas taip puikiai viską atlieka. Niekas ne- 
sugebės geriau. Tai kam gi tau reikia? Vėl tu nerimsti 
savo kailyje? Ar tau dar negana ankstesnio zebrų 
gaudymo? 

Ir man pačiam nepatinka bailios perekšlės vaidmuo. 
Bet juk iš tikrųjų Michaelis daro kvailystę. Kitą sykį, 
ko gero, užsimanys liūtus dresiruoti. 

Tada prisimenu: kai aš buvau jo metų, dresiravau 
tigrus ir juokais su balansyru vaikščiojau aukštai 
įtemptu lynu. Aš susigėstu, pasijuntu nesmagiai kaip 
„surambėjęs senis“ ir daugiau nieko nesakau. Tegul 
daro, kaip nori. 

Nusipenėjusi patelė čiumpa jam už rankos ir per- 
kanda iki kaulo nykštį. 

Michaelis taip pasipiktinęs jos elgesiu, kad iš pra- 
džių nieko nejaučia. Pirštą užlipinu pleistru. Tik po 
valandos prasideda skausmai. Kadangi jie vakare da- 
rosi dar didesni, padarome šiltą vonelę, ir suleidžiu jam 
pencilino. O kitą rytą skausmų beveik kaip nebūta. 

Bet ir storoji patelė nepamiršo to įvykio. Ji dabar 
nešioja ryškiai geltoną antkaklį — ir su kitais keturiais 
ar penkiais zebrais, matyt, jos artimiausiais giminai- 
čiais, dumia vos tik už dviejų kilometrų pamato mūsų 
mašiną. 

Gordonas mums daug padeda. Prieš kelis mėnesius 
mes kiaurą naktį vargom, norėdami apakinti gazeles 
mašinos žibintų šviesa, o paskui pagauti. Man nedaž- 
nai yra tekę tiek daug lakstyti galvotrūkčiais per dy- 
gius krūmus, kenčiant baimę, kad neužlipčiau ant liūto, 

ir stengiantis laiku įšokti į mašiną, kad tamsoje manęs 
kur nepamirštų. Tačiau gazeles apakindavom tik aki- 
mirkai, paskui jos priprasdavo prie šviesos ir nubėg- 
davo. Taip nė vienos ir nepagavom. 

Nepatikiu, kad nebūtų galima jų sugauti. Kai prieš 
keliolika mėnesių visą naktį budėjome prie apsvaigu- 
sio gnu, Tomsono ir Granto gazelės pačios įeidavo į 
šviesos ruožą ir priartėdavo juo prie mūsų mašinos. 
Mes prisiminėm: tada buvo jaunas mėnulis ir tamsu, 
nors pirštu akin durk. 

Todėl vėl ėmėm gazeles gaudyti jaunatyje. Šį sykį 
pasisekė. Per naktį pagaunam dvidešimt gazelių ir su- 
žymim jas ausų ženklais ir antkakliais. 

— Kiekvienam gyvuliui yra ypatingas, geriausias 
gaudymo būdas,— sako Gordonas Pulmanas.— Antilo- 
pė beiza, pavyzdžiui, taikosi įdurti savo tiesiais ir smai- 
liais kaip adatos ragais. Bet vos tik jai nutveri už rago, 
ji kaip mat apsiramina, stovi kaip įbesta ir gali su ja 
daryti, ką nori. 

Mes žymime kuo daugiau gyvulių, kad galėtume 
aiškiau pamatyti, kaip klajoja didžiosios gyvulių kai- 
menės Serengetyje. Dabar mes žinome, kaip jos keliau- 
ja, ir tai mūsų nedžiugina. | 

Vyriausybė nusprendė perpiauti Serengečio nacio- 
nalinį parką per pusę. Ji taip daro, kaip jau esame sa- 
kę, kad kelis dešimtmečius vyrauja nuomonė, kad gnu, 
zebrų ir gazelių kaimenės, kurios sausmečiu ganosi 
„Koridoriaus“ žemumose, t. y. siaurame parko ruože- 
lyje į vakarus nuo Viktorijos ežero, liūčių laikotarpiu 
gruodyje ir sausyje ateina tik iki šios linijos ir niekad 
jos neperžengia į rytus. Abipus šios linijos plyti neuž- 
matomos Serengečio lygumos, kuriose auga tik žolė. 
Sausmečiu jos geltonai rudos, išdžiūvusios ir be gy- 
vybės. 

Bet vos tik prasideda lietūs, stepės bematant suža- 
liuoja. Įdubose susirenka maži ežeriukai, į kuriuos iš 
visų pusių veda gyvulių takai. Tada stepėje pasipila 
galybės gazelių, zebrų ir gnu. Buvo manoma, kad kai- 
menės, klajojančios liūčių metu į rytus nuo naujosios 
parko ribos, nusileidžia į lygumą iš Ngorongoro krate- 
rio, šia nuomone vadovavosi vyriausybė dalindama 
parką. Buvo nuspręsta, kad kaimenės iš „koridoriaus“ 
ir iš Ngorongoro susiduria ant šitos linijos, Serengečio 
stepės viduryje. 

Skraidydami suskaičiavome, kiek yra gyvulių, pa- 
sekėme didžiųjų kaimenių kelius, susiradome iš oro 
zebrus ir gnu su antkakliais ir pasižymėjome, kur jie 
buvo nukeliavę. Todėl dabar žinome, kad iš tikrųjų 
viskas kitaip yra. 

Didelė dalis gyvulių, galimas daiktas, daugiau kaip 
pusė, patraukia baigiantis lietums birželyje į „„korido- 
rių“, siaurą vakarinę parko dalį, tačiau kiti iškeliauja 
už parko ribų į šiaurę, tik ne į tą vietą, kuri buvo nu- 
spręsta prijungti prie draustinio vietoj atkirstos rytinės 
dalies, o daug toliau į vakarus nuo jos. Be to, sausme- 
čiu kaimenės dažnai išeina iš „koridoriaus“ į šiaurę ir 
vėl sugrįžta. 

Spalyje prasideda didieji lietūs, pradžioje į šiaurę 
nuo parko, o paskui kasdien smarkios perkūnijos su 
liūtimis pasistūmėja po dvidešimt kilometrų toliau į 
pietus. Šiandien eilė Banagiui, o iki rytdienos debesys 
susitvenks tolėliau į pietus virš Seroneros. Ir taip liū- 
tys apima vis naujus plotus; juodos, išdegusios stepės 
prisigeria vandens ir pamažu sužaliuoja. 

O tada pajuda gyvulių armijos. Jie traukia į rytus, 
pereina slėnius tarp kalvų ir pasipila atviroj stepėj. 
Gyvuliai keliauja ne kur pakliuvo per žolę, o žąsele 
kietai sumintais takais, kuriuos pradžioje kiekvienas 

palaiko žmonių išmintais. Iš oro mums gerai matosi, 
kaip juodos gnu, lyg karoliai ant siūlo, driekiasi per 
stepę; ir zebrai taip eina. Vien iš takų tinklo, kurie 
niekad neišnyksta ir kitais metais neužželia, galime 
kaip didžiuliame žemėlapyje skaityti, kokia pagrindine 
kryptimi keliauja gyvuliai netgi tada, kai nė vieno jų 
nesimato stepėje. 

Pavyzdžiui, visi takai iš pietų pusės subėga prie 
Oldovajaus tarpeklio, kuris kerta lygumas iš rytų į va- 
karus. Toliau takai eina pietiniu jo pakraščiu, vis la- 
biau jungiasi į vieną bendrą taką, kuris vienintelėje 
tinkančioje pereiti vietoje perkerta tarpeklį. Kitoje 
pusėje jie vėl tuoj pat išsiskleidžia į visas puses kaip 
vėduoklė po stepę. Jau iš to matosi, kad kaimenės čia 
ateina visada iš pietų ir nori per tarpeklį pereiti į šiau- 
rę. Niekad kaimenės nekeliauja priešinga kryptimi, nes 
šiauriniame tarpeklio pakraštyje nėra takų, einančių į 
kitą pusę. 

Zebrai, gnu ir Tomsono gazelės, kaip žinia, žol- 
ėdžiai. Jie turi kiekvieną dieną daug valandų ganytis. 
Tuo metu jie neina žąsele, o plačiai išsisklaido. Nors 
zebrai ir gnu keliauja tais pačiais keliais ir beveik tuo 
pačiu laiku, bet retai kada jų kaimenės visiškai susi- 
maišo. Dažnai, bet jokiu būdu ne taisyklė, gnu kaime- 
nės priešakyje žygiuoja zebrų būrelis. Net kai ganyda- 
miesi jie susimaišo, zebrai mažomis grupelėmis laikosi 
atskirai. Jie atsargesni ir linkę greičiau bėgti. 

Kartu su didžiosiomis gyvulių kaimenėmis į stepę 
išeina hienos, šakalai ir liūtai. Kai antilopės ir zebrai 
pasipila ganytis, nelabai paiso tarp jų zujančių hienų. 
Mes stebėjome ir nufilmavome, kaip dvi hienos tarp 
suaugusių gnu atkakliai persekiojo ir pagaliau sudras- 
kė jauną, gal kokių dviejų mėnesių gnu. Didžiosios gnu 

beveik nekreipė dėmesio į jų akivaizdoje vykstančią 
tragediją. 

Vieną dieną sausio pabaigoje pamatėme didelę gnu 
kaimenę, einančią per kelią priešais mūsų mašiną. Jos 
viduryje buvo kuoduotoji pempė, kuri labai išsigandusi 
tai išskėsdavo, tai suglausdavo sparnus. Kadangi iš vi- 
sų pusių pro ją ėjo gnu, paukštis visai pradingo dulkių 
debesyje, bet nepakilo ir nenuskrido. Kai visos gnu 
praėjo, pamatėm, kad pempė nuo tokios daugybės ka- 
nopų saugojo du mažus pempiukus. 

Kas pamato traukiant didžiules kaimenes, pajunta 
pagarbą gamtai. 

Taip, kaip dabar šitas nuošalus žemės kampelis Se- 
rengetyje, prieš šimtą metų atrodė visos plačios Afri- 
kos stepės. Gamta buvo išbarsčiusi po jas milijonus 
visokiausių gyvulių; dryžuotų, lopiniuotų, raguotų. Ir 
nors juos ėsdavo plėšrieji žvėrys, nusiaubdavo epide- 
mijos, galybės žūdavo per sausmečius,— gyvenimas 
imdavo viršų. Galybės drėgnų, dar drebančių jauniklių 
gulėdavo prasidėjus liūtims jaunoje žolėje ir žengdavo 
pirmuosius netvirtus žingsnius. 

Kaip čia per Afrikos stepes, taip prieš šimtą pen- 
kiasdešimt metų per Šiaurės Amerikos ir Kanados pre- 
rijas tapsėjo milžiniškos kaimenės; tai buvo kiti gyvu- 
liai, bet jų buvo lygiai taip gausu. Taip kadaise atrodė 
ir Europoje. Jokia knyga, jokia vaizduotė negali to 
atkurti. 

Taip kadaise šioje žemėje klestėjo gyvūnija, kol 
nebūta civilizacijos, galybės žmonių, kurie pavergė 
"gamtą. Kas sekančiais dešimtmečiais norės sužinoti, 
koks puikus kadaise buvo pasaulis, kol viešpats dievas 
nebuvo jo patikėjęs mūsų globai ir nuožiūrai, tas turės 
skristi į Serengetį ir ten pažiūrėti, kaip keliauja didžio- 
sios kaimenės. 

Jeigu jos tuo laiku dar keliaus... 

Juk mes nustatėme, kad gnu, zebrų ir gazelių masės 
liūčių laikotarpiu išeina toli už naujųjų parko ribų. Jos 
ganosi sužaliavusiose stepėse, eidamos vis toliau į ry- 
tus iki milžiniškų kraterių plokštikalnio papėdės, paskui 
pasuka į šiaurę, tebesilaikydamos už būsimo naciona- 
linio parko teritorijos, paskui atsigręžia į pietus ir da- 
lis jų grįžta jau parko ribose, o dalis vis dar už jo. Per 
tą laiką nuėsta stepių žolė atauga, todėl per liūčių lai- 
kotarpį jos apsuka kelis ratus. 

Taigi naujajame Serengečio nacionaliniame parke 
kasmet kelis mėnesius nebus nei zebrų, nei gnu, nei 
daugumos Tomsono gazelių. 367000 gyventojų turi 
peržengti jo ribas ir ganytis nesaugomoje teritorijoje. 
Tačiau Serengečio nacionalinis parkas sumanytas tik 
tam, kad paskutinės stepėse klajojančios didžiosios kai- 
menės išlikusios tik Afrikoje, ištisus metus galėtų išsi- 
maitinti jo ribose. 

Tokiu būdu iš nacionalinio Tanganikos parko at- 
imama vaizdingiausia parko dalis, milžiniškų kraterių 
kalnynas su pasaulio stebuklu Ngorongoro, su vulka- 
nais ir garsiuoju tarpekliu Oldovajumi, kur rasta pir- 
mykščio žmogaus liekanų, likusios parko dalies nepa- 
kanka išsaugoti gyvulių kaimenėms. 

Liūdna išvada iš visų mūsų darbų Serengetyje. 


SERENGETIS NETURI MIRTI 


Mūsų gerajam „skraidančiam zebrui“ dabar sunkūs 
laikai. Jam, tur būt, atrodo, jog mes norime, kad jis 
daugiau lakstytų Žeme, negu skraidytų. Visose prieina- 
mose ir neprieinamose Serengečio vietose ir aplink len- 
kiam su vairalazde jo nosį žemyn, paskui jis turi neno- 
romis, klupdamas bėgti per aukštą žolę, per akmenis 
ir žemės kupstynus, kol pagaliau pailsęs sustoja. Pakilti 
lengviau, tada kuris iš mūsų pabėgėja priekin ir pasi- 
žiūri, ar visur lygu. 

Mes dabar žinome, kaip keliauja po stepę didžiulės 
gnu, zebrų ir gazelių kaimenės; žinome, kad jos dides- 
nę metų dalį išgyvena už Serengečio nacionalinio par- 
ko ribų. 

Bet mes norime sužinoti, kodėl jos taip daro. 

Gal būt, po kurio laiko pakaktų naująjį parką ap- 
tverti tvora. Tada gyvuliai išliktų parke net ir tada, 
kai aplinkinė lyguma būtų apgyvendinta arba jei čia- 
buviai iškirstų vis daugiau miško didžiųjų kraterių 
aukštikalnyje, o medžių lają apie vandens šaltinius su- 
naikintų gausėjančios jų raguočių kaimenės. Ar lau- 
kinių gyvulių pulkai išeina iš nacionalinio parko iš 
įpratimo ar iš dykumo? Ar yra kokios priežastys, ver- 
čiančios juos tai daryti? 

Kaimenės nenuėda visos žolės lygiai kaip šiena- 
piovė. Vienoje vietoje ji siekia ligi kelių, iki juosmens, 
gnu brenda per ja, visai jos neliesdamos. Kitur stepė 

nurupšnota kaip grendymas, o dar kitur tik tam tikros 
žolės kuokštai styri nenuėsti. 

Lietinguoju laikotarpiu žydi dauguma žolių, ir nuo 
kai kurių rūšių — pavyzdžiui, nuo daugybės rusvų 
„Themeda triandria“ žiedynų — stepė įgauna būdingą 
atspalvį. Bet jis matosi tik tada, kai stovi ant žemės ir 
žiūri tolyn į stepę. Mes norėjome iš lėktuvo nustatyti, 
kokius plotus užima ši žolė, tačiau žiūrint stačiai iš vir- 
šaus rusvo atspalvio nesimato. 

Todėl skraidome kiek tik įmanoma žemiau — de- 
šimties, dvidešimties metrų aukštyje, ir kiek galima lė- 
čiau — 55 km per valandą. Kai mums atrodo, kad stepė 
pakeitusi spalvą, leidžiamės. Visas šias vietas apvaži- 
nėti mašina prireiktų mėnesių ir metų, nes žolė čia 
auga tik lietinguoju laikotarpiu, kai su mašina nejma- 
noma išvažiuoti. 

Tai jau septyniasdešimt devintas tokio pobūdžio 
nusileidimas. Su mumis skrenda afrikietis Samvelas 
Paulo, Rytų Afrikos herbarijaus Nairobyje asistentas. 
Kiekvieno nusileidimo vietoje apvaikščiojam maždaug 
trijų šimtų metrų skersmens plotą ir pasižymim, kokių 
žolės rūšių daugiausia ir kurios nuėstos. Paskui prisi- 
raujam šių augalų pavyzdžių ir užklijuojam ant filtra- 
vimo popieriaus. Ponas Paulo deda juos į specialų pre- 
są, kurį vežiojamės ,„„Anty“. Nors ir lietų metas, bet 
kelias valandas per dieną šviečia saulė, todėl surinktus 
augalus išdėstom ant granito uolų Banagio papėdėj. 
Akmuo labai greitai įkaista saulėje, ir augalai džiūsta 
ir iš viršaus, ir iš apačios. 

Neketiname dėl garbės surinkti visus augalus, kurie 
auga Serengetyje. Norime surasti tik pašarines žoles, 
bet ir tų jau virš šimto šešiasdešimt. Be to, dar dauge- 
lyje vietų prisipilam mažus, baltus lininius krepšelius 
žemės. Juos pasiųsim į Darmštato žemės ūkio institutą, 

nes mus domina žemės derlingumas. Mes taip pat ima- 
me šieno pavyzdžius ir duosime nustatyti jo baltymų 
kiekį. l 

Iš šimtų visokiausių lotyniškų augalų ir žolių pava- 
dinimų aiškiai supratome: lietinguoju laikotarpiu gy- 
vulių kaimenės traukia tenai, kur auga jų ėdama žolė. 
Kitose vietose, į kurias nesiveržia zebrų ir gnu pulkai, 
šios maistingos žolės neauga, o tik tokios, kurių gyvu- 
liai neliečia. Pašarinės žolės auga tik tam tikroje dir- 
voje. Jos turi gana daug baltymų, kone tiek pat, kaip 
vidutinio gerumo pievų šienas Europoje. 

Serengečio gnu ir zebrai daro nuo neatmenamų lai- 
kų tai, ką šiuolaikiniai gyvulių augintojai išmoko tik 
paskutiniaisiais dešimtmečiais. Mūsų žemės ūkio vado- 
vėliai moko, kad valstietis neturi duoti žolei peraugti, 
o nupiauti, kol ji dar jauna. Ilgos žolės nors ir pilnos 
daržinės, bet liesos karvės. Peraugusi žolė sumedėja ir 
turi daug nesuvirškinamo pluošto. Kol žolė maža, joje 
daug baltymų. Todėl protingas valstietis sutvarsto didelę 
ganyklą į penkis ar šešis mažesnius žardžius. Karvės ir 
arkliai kas kelios dienos vedami į naują užganą ir jie 
nuėda dar jauną žolę. 

Liūčių laikotarpiu tą patį daro ir didelės gyvulių 
kaimenės Serengečio viduryje, kur auga gerų žolių rū- 
šys. Jos visą laiką eina ratu. Vos tik žolė paauga kelis 
centimetrus ir dar visai jauna, šviežia ir maistinga, jos 
vėl ateina ir vėl trumpai ją nuėda. Todėl čia zebrai visą 
laiką tokie įsiganę. 

Stepė nelygu stepei, todėl negalima nuo Serengečio 
nacionalinio parko, šitos gyvulių valstybės, nupiauti 
vieną galą ir už tai pridėti šiaurėje tą patį kvadratinių 
kilometrų skaičių. Žolė ir yra svarbiausia priežastis, 
dėl kurios kaimenės keliauja kaip tik čia į garsiąją Se- 
rengečio širdį. 

Taip mums bešokinėjant stepėje nuo vieno žolės 
ploto prie kito, vieną dieną pamatome didelį grifų 
sambūrį vidury lygumos, apaugusios resvais medžiais. 
Nusileidžiame, atsargiai riedame su lėktuvu prie jų ir 
pabaidome ištisus šių milžiniškų paukščių debesis, jie 
sklando ore arba tupia ant medžių. Grifai buvo belesą 
zebrą, žuvusį nuo brakonierių vielinės kilpos. Stiprus 
gyvulys išrovė meduką, prie kurio buvo pririšta viela. 
Bet vilkdamas medelį, zebras nuilso, kilpa vis stipriau 
veržė, kol prapiovė kaklą, ir žaizda supūliavo. Vargšas 
zebras! Jis, matyt, padvėsė visai neseniai, nes grifai dar 
nespėjo prakapoti jam pilvo. 

Dabar pusė dešimtos. Banagyje prie radijo sėdi Gor- 
donas Pulmanas. Mes atsisukame jo bangą ir paprašo- 
me atsiųsti Hermaną su mūsų lendroveriu. Iki mūsų iš 
stovyklos nėra nė valandos kelio. 

Šalimais už kelių šimtų metrų krūmokšnių pavėsyje 
drybso visa liūtų šeimyna: senis liūtas, penki liūtukai 
ir dvi ar trys liūtės. Jie būtinai susidomės negyvu zeb- 
ru. Hermanas turi juos nufilmuoti kartu su mūsų dry- 
žuotu lėktuvu, kad ir nepatiklios galvos Europoje ga- 
lėtų įsitikinti, kaip mažai terūpi Serengečio liūtams 
žmogus ir technika. Pirmiausia prieina liūtė su liūtu- 
kais. Ji akimirką sustoja ir pasižiūri į mūsų lėktuvą. 
Bet mažyliai godūs, jie išbėga priekin, o paskui juos 
atseka ir liūtė po mūsų lėktuvo sparnu, kur guli zebras. 
Po valandėlės pasirodo liūtas, kuriam liūtukai meili- 
nasi, ir galiausiai visi kiti. Dabar zebras greitai doro- 
jamas. Liūtas su nematyta jėga plėšia didžiulius mė- 
sos gabalus iš zebro šlaunies. Netrukus tokių švarių 
geltonų liūtų snukiai baisiai išsiterlioja krauju. 

O kai paleidžiame variklį, ir pradeda ūždamas suk- 
tis propeleris, liūtai kiek atsitraukia ir nustebę žiūri į 
šį velnio padarą. 

Nuridename lėktuvą penkiasdešimt metrų į šalį ir 
stebime. Pirmas pasisotina liūtas, jis grįžta į krūmus ir 
blinkstelia jų pavėsyje. Ne ką laukę grįžta ir kiti, taip 
pat ir liūtukai. Ilgiausiai vaišinasi liūtė. Kai visa šei- 
myna vėl susirenka pavėsyje, vienas po kito pradeda 
leistis grifai. Netrukus zebro jau nematyti, jį uždengia 
galybė pilkai rudų maitėdų. Tokiu jų elgesiu pasipik- 
tina liūtė. Ji atrisnoja nuo krūmų, grifai bemat pakyla, 
bet vienam ji dar spėja ore užtvoti letena. Pasipila 
plunksnos, tarytum šis didelis paukštis būtų sprogęs. Ir 
vis dėlto jis dar nuskrenda. Šakalams liūtai, atrodo, kur 
kas nuolaidesni. Kai liūtė graužia vidurį, du iš jų tąso 
zebro pasturgalį. 

Kai su „„Antimi“ vėl pakylame į orą, šauna man į 
galvą pamojuoti Hermanui nosine. Bet nepavyksta. Kai 
iškišu pro langą nosinę, ji neplazda vėjuje, o susiveja 
į kamuoliuką tarsi slėpdamasi už mano rankos. 

Skrendame prie dviejų įdomių kūbrių, kuriuos jau 
seniai norėjom aplankyti. Tai pora pilkai juodų keliau- 
jančių kopų stepės viduryje. Jos kokių penkių— šešių 
metrų aukščio; vėjas per jas neša smėlį įstrižai aukš- 
tyn, o nuo kopos viršaus smėlis byra stačiai Žemyn. 
Taigi šios baugios keliaujančios kopos kas metai pasi- 
slenka apie dvidešimt penkis metrus į priekį. Jos palai- 
doja visus mažus gyvūnus, o ten, kur jos jau pasitrau- 
kusios, dar ilgai galima rasti sudžiūvusių didžiulių va- 
balų ir tuščiavidurių, sukietėjusių mėšlavabalių rutu- 
lių, iš kurių nevaliojo prasikalti jauni vabalai. Smėlis 
taip įkaista saulėje, kad aš prakirtau su Michaeliu lažy- 
bas, sakydamas, kad, ant jo padėjęs ranką, iškęsiu, kol 
suskaičiuosiu iki dešimties. 

Ko nepastebi žemėje, iš lėktuvo lengva pamatyti: 
per šią Serengečio dalį praėjusiais dešimtmečiais ir 
šimtmečiais praėjo dešimtys tokių keliaujančių kopų. 

Vietas, kuriomis jos slinko, lengva atskirti iš to, kaip 
auga žolė. Prie Banagio kalvos jos visos sutartinai kei- 
čia kryptį, nelyginant kuopa kareivių, kuriems kapito- 
nas žygio metu sukomandavo „deši-nėn!“. Matyt, tarp 
kalnų vėjas pasisuka kiton pusėn. 

Serengečio stepė čia nuostabiai lygi. Sakoma, kad 
visą dieną gali užmerktomis akimis eiti, ir nieko neat- 
sitiks, nebent užlipsi ant gnu kaukolės arba pataikysi 
į lapės urvą. 

Tačiau iš tikrųjų jau už kilometro MC keliaujančiu 
kopų prasmegtum stačiai į šimto metrų ge:mę. Tarytun: 
iškirptas žirklėmis, lygumoje atsiveria gilus tarpeklis. 
Jis garsus visame pasaulyje. Oldovajaur tarpeklio var- 
das masajų kalba reiškia vietą, kur auga viena laukinio 
dėlto šis vardas buvo atsidūręs viso pasaulio jaikia: 
čiuose. 

Kur mes dabar kibilkščiuojam per žolės kupstus, ka- 
daise mūsų žemės rutulio lietingaisiais laikais tyvuliavo 
didžiulis ežeras. Jis tai išdžiūdavo keliems tūkstantme- 
čiams, tai vėl prisipildydavo vandens. Paskui aplinkiniai 
vulkanai įsiveržę pradėjo pilti į jo vandenis ir krantus 
lavą; ji uždusino gyvūnus. Visa tai nusėdo ant buvusio 
ežero dugno. Taip ant žemutinės lavos klodo susidarė 
penki skirtingų spalvų ir struktūros sluoksniai. Norint 
juos pamatyti, nereikia jokių kasinėjimų, nes vanduo iš- 
plovė Oldovajaus tarpeklį per visus sluoksnius iki pat 
apačios. Jo šlaituose jie matosi taip aiškiai, kaip sluoks- 
niniame torte, iš kurio gražiai išpiautas gabalėlis. 

Šiame tarpeklyje, kur sausmečiu nevinguriuoja nė 
mažiausias upeliukas, 1913 metais dr. Hansas Rekas pa- 
sistatė stovyklą su penkiomis dešimtimis nešikų ir dar- 
bininkų. 

Dviem metais anksčiau profesorius Katvinkelis Oldo- 
vajaus tarpeklyje aptiko pirmykščių žinduolių lieka- 
nas. Tada Miuncheno ir Berlyno geologijos institutai nu- 
tarė bendromis lėšomis aprūpinti jauno dr. Reko ekspe- 
diciją. Jam išties pavyko surasti negyvenamoje vietoje 
savo pirmtako kasinėjimų vietą; dabar savaičių savaitė- 
gurius, milžiniškus kaulus, tvirtino juos dervos tirpalu 
ir drobės juostomis ir dėjo į dėžes. 

Nuostabūs gyvūnai čia gyveno prieš milijonus metų! 
Žirafos su is -šakojusiais ragais, drambliai, kurių iltys 
išaugusios ne iš viršutinio žandikaulio ir užriestos aukš- 
tyn, o iš apatinio ir buvo nulenktos žemyn, kaip jūrų 
vėplio. Nedidūkas arklys, kurio kanopa ne vienguba 
kaip zebro, o su trimis „pirštais“, begemotai, kurių akys 
kaip periskopai buvo iššokusios iš galvos. 

„Koks likimas, kokie įvykiai galėjo čionai sutelkti 
tokios daugybės gyvulių palaikus? Tai nebuvo kaime- 
nė, nes beveik kiekviena kaukolė priklausė kitai gyvu- 
lių rūšiai, bet čia turėjo būti daug gyvulių, kuriuos su- 
vienijo mirtis“, — taip tada rašė dr. Rekas. 

Jau suradau vieną atsakymą į jo klausimą. Kartą 
prieš metus girininkai Gordonas Harvėjus ir Mailsas 
Terneris rado daugiau kaip penkiasdešimt negyvų gnu; 
sulaužytais kaulais jos buvo įstrigusios į medžius Oldo- 
vajaus tarpeklio šlaituose. Smarki liūtis, prapliupusi 
Serengečio lygumoj, nuplovė visą kaimenę į tarpeklį. 
Tokiu momentu nenorėčiau ten, žemai, turėti stovyklos. 

Vieną vakarą Reko padėjėjas afrikietis Manjonga 
atėjo į palapinę: 

— Bvana,— pradėjo Manjonga,— mes radome, ko li- 
gi šiol dar nesame matę. Manau, kad tai arabas. Jis gu- 
li ant šono ir miega. Ten anapus šlaite po vienu krū- 
mu kyšojo kaulas. Aš pakrapščiau peiliu, pasirodė kau- 

kolė. Paskui kartu su Nakari dar daugiau nužėriau že- 
mės, tada pamatėm, kad tai ne gyvulys. Galva visai 
kaip žmogaus. Mes viską palikom, kaip radom, tik virš 
jo pastatėme stogą, kad lietus nesuardytų kaulų. 

Dr. Hansas Rekas labai susijaudinęs nuskubėjo į ra- 
dinio vietą. Tikrai, ten gulėjo žmogus. 

— Neįmanoma,— pasakojo dr. Rekas,— aprašyti 
jausmų, apėmusių mane tą momentą. Džiaugsmas, viltis, 
abejonės, atsargumas, noras greičiau sužinoti — viskas 
mane pašėlusiai jaudrino. Man tik viena buvo aišku: jei 
tas skeletas yra amžininkas išnykusių gyvulių, rastų ta- 
me pačiame Oldovajaus tarpeklio sluoksny, tai šis ra- 
dinys turės didžiulę svarbą ankstyvosios žmonijos isto- 
Iijai. Tai būtų ne tik seniausias radinys Afrikos žemėje, 
bet ir seniausias žmogaus skeletas pasaulyje. Atsivertų 
nelauktos galimybės žmonijos lopšio paslapčiai įminti. 

Jausdamas milžinišką atsakomybę prieš mokslą, Re- 
kas užkonservavo skeletą kartu su žemės luitų, kuria- 
me jis gulėjo, ir nusiuntė į Berlyną. Radinys buvo paro- 
dytas atvirame moksliniame posėdyje ir sukėlė didelį 
susidomėjimą ne tik specialistų tarpe. Kitą rytą Berlyno 
laikraščiuose pasirodė antraštės: „Kriminalinė afera le- 
dynmečio epochoje“, „Pirmoji žmogžudystė Afrikoje“, 
autoriai rungtyniavo vaizduodami, kaip galėjo būti už- 
muštas šis priešistorinis žmogus. 

Skeletas buvo rastas tame pačiame žemės klode kaip 
ir seniai išnykusių priešistorinių gyvūnų kaulai. Tai bu- 
vo tikras žmogus, ne pusžmogis ar beždžionžmogis su 
beždžioniškais požymiais (panašios liekanos Afrikoje 
buvo aptiktos vėliau). Niekas iki tol nepagalvojo, kad 
jau tokiais senais laikais žemėje galėjo būti tikrų žmo- 
nių. Todėl senovinis žmogus iš Oldovajaus tarpeklio bu- 
vo laikomas argumentu prieš Darvino evoliucijos teori- 
ją, kurią visi kiti radiniai tik dar labiau patvirtindavo. 

Daug laiko praėjo, kol ši mįslė buvo įminta. Antro- 
sios ekspedicijos į Rytų Afriką metu dr. Reką užklupo 
karas ir kaip belaisvis jis pateko į Egiptą. Po septynio- 
likos metų Oldovajaus tarpeklio mįslės iš naujo ėmėsi 
žymus anglų archeologas profesorius Likis, gimęs misio- 
nieriaus šeimoje Rytų Afrikoje. Būdamas doras ir tak- 
tiškas, jis pakvietė profesorių Hansą Reką kartu vado- 
vauti naujai anglų finansuojamai ekspedicijai. Jos me- 
tu išaiškėjo, kad skeletas buvo nuslinkęs į gilesnį že- 
mės klodą ir yra daug jaunesnis už kartu rastus priešis- 
torinių gyvulių kaulus. Bet tuo pačiu metu visuose 
sluoksniuose mokslininkai rado žmogaus padarytų ak- 
meninių įrankių, nuo primityviausių akmeninių pleištų 
iki tikrų akmeninių peilių ir kirvių. Oldovajaus tarpek- 
lis yra įdomiausia vieta, tiriant, kaip per tūkstančius 
metų Afrikoj, Pietvakarių Europoje ir kai kuriose Azi- 
jos dalyse vystėsi priešistorinio akmens amžiaus žmo- 
gaus darbo įgūdžiai. 

1959 metų liepos 17 vyras ir žmona Likiai čia rado 
prieš 600 000 metų gyvenusio žmogaus kaukolę su ne- 
paprastai stambiais krūminiais dantimis. Jis yra perei- 
namoji grandis tarp Pietų Afrikos beždžionžmogio ir 
šiuolaikinio žmogaus. Tai seniausias Žmogus ir vienas 
iš pirmųjų akmens įrankių gamintojų. 

Oldovajaus tarpeklis, kaip ir Ngorongoro krateris, 
atsidurs už globojamo Serengečio nacionalinio parko 
ribų. 

Įsidedam į mūsų „„Antį“ rogutes ir skrendame prie 
Natrono ežero. Dėl to mes lekiame tiesiai į „Dievo kal- 
ną” L'Engai. Vis grėsmingiau jis artėja prie mūsų. Iš 
tiesų jis nėra tikras kalnas, tam jis pernelyg status, pa- 
našus į cukraus galvą; tai jaunas vulkanas, per pasku- 
tiniuosius dešimtmečius kelissyk išsiveržęs. Aplink jo 
smailą viršūnę dideli balti laukai. Tai ne sniegas kaip 

ant Kilimandžaro, o sustingusi druskos masė, išmesta iš- 
siveržimo metu. 

Mūsų lėktuvas kopia vis aukščiau ir aukščiau, kol 
atsiduriame virš vulkano kraterio. Noriu padaryti kelias 
jo nuotraukas. Sunku patikėti, kad žmogus galėtų įkop- 
ti į šį statų kalną. O visgi tai padarė profesorius geogra- 
fas Fricas Jegeris, kuris 1906—1967 metais apvaikščiojo 
visą milžiniškų kraterių karalystę ir sudarė puikų, ligi 
šiolei beveik nepapildytą žemėlapį. Jis dabar gyvena 
Ciuriche ir prašė manęs nufotografuoti vulkaną. 

Skrendame virš paties kraterio, kelioms minutėms 
net įlekiam į jį. Jis nerūksta, bet pačiam vidury yra ma- 
ža kiaurymė, kurioje kažkas verda ir kunkuliuoja. Skrai- 
dom virš šio pragaro katilo, sustingusios lavos srovės 
virsta žemyn du tūkstančius du šimtus metrų iki pat Na- 
trono ežero. Šis ežeras — mūsų kelionės tikslas; tai mil- 
žiniškas baseinas, šešiasdešimties kilometrų ilgio ir dvi- 
dešimties kilometrų pločio. Vietomis jis rožinis, vieto- 
mis mėlynas. Raudona spalva — kieta druskos pluta, 
dengianti beveik visą ežerą, mėlyna — atsispindėjęs 
dangus dviejose atvirose lagūnose. 

Čia praėjusių metų sausyje skaičiavome flamingus. 
Natrono ežeras yra viena iš tų nedaugelio didelių per- 
ėjimo vietų, kurios dar liko flamingams žemėje. Juos 
negalima skaičiuoti, kaip kad skaičiavome stepių gyvu- 
lius, nes vos tik nusileidžiame iki penkių šimtų metrų, 
jie jau pakyla. Jie taip vikriai visu būriu nulekia, jog 
neįmanoma nei pamažu, nei greitai skrendant priartė- 
ti prie jų mažiau kaip per šimtą metrų. Be to, nenorime 
jų gąsdinti, nes jei perėjimo laiku flamingų koloniją 
kelis kartus išbaido lėktuvai, tais metais dažniausiai ne- 
išperi jauniklių. 

Todėl savo „Antyje“ įtaisėme didelę aeronuotraukų 
kamerą su aštuoniolikos centimetrų pločio filmu. Sėdė- 


260 


damas lėktuve, vienu mostu atidarau didoką langelį 
grindyse ir žiūriu iš tūkstančio metrų aukščio — jaus- 
mas, prie kurio pradžioje reikėtų priprasti. Ant šios sky- 
lės uždedu sunkią, gremėzdišką kamerą, kuri pati iš ei- 
lės daro šimtą dvidešimt didelių kadrų. Kiekviena nuo- 
trauka uždengia kraštelį ankstesnės, todėl iš jų galima 
sudaryti viso ežero vaizdą. Reikia tik žiūrėti, kad lėk- 
tuvas tiksliai laikytųsi tiesaus kurso. 

Tada mes skraidėme aštuonių šimtų metrų aukštyje. 
Kamera buvo prastai pritaikyta prie grindų skylės, prie- 
šais kurią baigiasi variklio išmetamasis vamzdis. Todėl 
sėdėdamas lėktuve prie kameros, įkvėpdavau suvartotų 
dujų ir netrukus turėjau griebtis popierinio krepšiuko. 
Kadangi nuo išmetamųjų dujų galima apsvaigti, nedels- 
dami nusileidome ir gerai apkamšėme kamerą. Po to vi- 
są ežerą nufotografavome per trisdešimt penkias mi- 
nutes. 

Daug dienų Frankfurte skaičiavome su. lupomis ir 
Iastrais šiuos baltus paukščius. Tam tikslui sukabinome 
ant sienos nuotraukas taip, kad vėl atgimė Natrono eže- 
ro lagūnos, tik jau sumažintos. Jose buvo 163679 
paukščiai. | 

Ištisus metus retkarčiais paskraidydavom virš Natro- 
no ežero. Kovo ir balandžio mėnesiais ten radome tik 
dvidešimtąją paukščių dalį, kuri buvo sausyje, kitais 
mėnesiais gal kiek daugiau, tačiau niekad nebuvo tiek 
daug kaip žiemą. Flamingai daug keliauja, jie suranda 
visus druskingus ežerus, kuriuose gausu kirminų, mo- 
liuskų ir dumblių. Šie gražūs rožiniai paukščiai, mano- 
ma, nuskrenda net į Indiją, tačiau niekas nežino tiks- 
liai jų kelionių. Mat, jaunų flamingų neįmanoma žie- 
duoti kaip kitų paukščių. Juk tik iš žiedų, kurie ran- 
dami ant negyvų paukščių kojų, galima nustatyti jų 
migraciją. Lėkštais druskingais krantais, ant kurių ne- 


261 


auga nei medelis, nei krūmelis, negalima prislinkti prie 
kūgiškų molio lizdų seklumose. Jau už kilometro suau- 
gę flamingai nuskrenda, o jaunikliai nuplaukia toli į 
ežerą. 

Bet vis dėlto mudu su Michaeliu norim turėti kelis 
kadrus su ilamingais mūsų būsimam filmui apie Seren- 
getį. Rožiniai, liekni paukščiai su juodais sparnais taip 
nuostabiai atrodo tamsiai mėlyno vandens fone. Mes su- 
galvojome specialų planą nufilmuoti šiam vaizdui. Tuo 
tikslu mudu su Michaeliu nusileidžiame prie ežero iš- 
džiūvusioje lomoje, kuri baltuoja nuo druskos sluoks- 
nio. Per binoklį matau toli toli spindintį vandens pa- 
viršių, o jo fone neaiškią ilgakojų paukščių virtinę. Mi- 
chaelis dar šiandien norėtų nugabenti arčiau vandens 
sunkią kinokamerą su teleobjektyvu, antklodes ir kiek 
maisto, ten pernakvoti, o paskui anksti rytą filmuoti. 
Bet visas tas turtas per sunkus aliuminio rogutėms, ku- 
rias mums padirbdino Nairobyje. Siauros pavažos įsi- 
piauna į druskos plutą, po kuria guli valkus, dar ne vi- 
sai išdžiūvęs sluoksnis. 

Pirmiausia einu žvalgyti kelią. Orientyru pasirenku 
priešais stūksantį kalną ir žygiuoju ten prie vandens. 
Pakely pamatau netgi kafrinio buivolo pėdų; taigi, dir- 
va turi mus atlaikyti. Tik vietose, kur, džiūstant ežerui, 
vanduo kaip jūros atabrade ką tik pasitraukė, dugnas 
dar minkštas ir lipnus. Įklimpstu ir vos ištraukiu savo 
batukus. Basom kojom čia negalima vaikščioti, o tuo la- 
biau įkristi į druskos klaną, nes ta košė praėda odą. Čia- 
gi aplinkui nė lašelio vandens, kad galėtum greitai vis- 
ką nusiplauti. 

Žygiuoju vis toliau. Paukščiai, kurie virtine stovėjo 
ant ilgų flamingų kojų, priėjus arčiau, pasirodė besą bui- 
volo pėdos. Kiekviena įminta duobutė iš tolo atrodė kaip 

paukštis, o koja — paprasčiausias miražas. Dabar jau 
matau tokias „flamingų eiles“ ir užpakaly savęs. 

Pagal laikrodį aš ėjau lygiai šešiasdešimt minučių, 
vadinasi, nuėjau apie šešetą kilometrų. Vanduo priartė- 
jo, o blykčioja taip toli, kaip pradžioje, iš tikrųjų tai 
miražas, koks būna asfaltuotoj autostradoj. Kaip visada 
iš lėktuvo, visi atstumai atrodė daug mažesni. 

Apsisuku ir einu atgal savo pėdomis. Lėktuvo kran- 
te iš čia nematyti. Čia slogiai karšta, ežeras telkšo vos 
610 metrų aukštyje virš jūros lygio ir iš visų pusių ap- 
suptas kalnų. Nors šį sykį užsidėjęs skrybėlę, tačiau 
baltas druskos paviršius atspindi saulės spindulius ir jau- 
čiu, kad man nudegs pasmakrė ir veidas. Kai pasiekiu 
krantą, pasijuntu pavargęs ir suglebęs. 

Kol manęs nebuvo, iš kažkur atsirado trys masajai, 
ir Michaelis bepradedąs su jais derybas. Cigarečių jie 
nenori, bet užtat išgeria galybę vandens iš specialaus 
bako, kurį mes tokiam atvejui visada gabenamės. Mū- 
sų lėktuvas juos visgi sudomino, jie paklausė, kur šio 
paukščio akys ir ausys. Paskui jie papasakojo, kad va- 
kar vakare vieną jauną masają užpuolė kafrinis bui- 
volas ir užbadė. Aš tokiais pasakojimais netikiu, kol 
nepamatau negyvėlio, nes kafriniai buivolai ir antilo- 
pės kana, kaip jau esu sakęs, yra vieninteliai gyvuliai, 
kuriuos masajai, neskaitant savo raguočių, piauna ir 
valgo. Kadangi kafriniai buivolai čia globojami, labai 
galimas daiktas, kad šnekos apie nelaimingą atsitikimą 
yra tik akių dūmimas. Jie pasakoja mums, europie- 
čiams, tą istoriją tam atvejui, jeigu sužinotume, kad jie 
papiovė buivolą. 

Mudu su Michaeliu prašome tų trijų masajų nuga- 
benti asilais mūsų krovinį į ežerą. Derybos šiuo klau- 
simu jau tęsiasi lygiai pustrečios valandos. Turime at- 
remti daugybę argumentų, pavyzdžiui, tokių. 

Jeigu masajai asilus atsivestų dar šiandien, tai va- 
kare nespėtų sugrįžti į savo boma, nes kelyje gali su- 
tikti liūtų. Jei masajai nakvotų čia pas mus, jų žmonos 
ir vaikai turėtų miegoti vieni. Asilai nepripratę vaikš- 
čioti po druską. Gautų kojų uždegimą ir nugaištų. 
Kiekvienas nugaišęs asilas kainuotų po du šimtus ši- 
lingų. Jeigu koks asilas susirgtų, turėtume jį pirkti. Jie 
atsivestų asilus, jeigu juos vakare pargabentume lėk- 
tuvu į boma. Tada mums visai nereikėtų mokėti. Mūsų 
krovinys per sunkus trims asilams, todėl visi trys ma- 
sajai kilnoja mūsų daiktus ir nuodugniai apžiūrinėja. 
Jeigu masajai čia pasiliktų, vakare neturėtų ką valgyti. 
Ir taip toliau. 

Trys kariai, kuriems negalima vogti karvių ir ka- 
riauti, laimingi radę progą paįvairinti gyvenimą. Jie 
mėgaujasi pokalbiu su mumis, europiečiais, ir suranda 
vis naujų dingsčių jam pratęsti. Kai tik vieną jų argu- 
mentų nuneigiame, jie atranda kitą, ir taip be galo. 
Sakau vokiškai Michaeliui, kad nesileistų su jais toliau 
į kalbas. Mes nebeatsakinėjame, kalbamės vokiškai 
visai kita tema, kad šitame raibuliuojančiame Natrono 
ežere karšta kaip katile. Suskaičiuoju, kad mudu po 
pietų jau išgėrėm trylika litrų vandens ir aštuonis bu- 
telius koka-kola, kad vandenį reikia gerti tik iš puo- 
delių, o ne iš stiklinių, nes tada nesimato, koks jis 
drumzlinas. 

Nutrauktas pokalbis mums išeina į gera. Visi trys 
moranai atsistoja, pakrato mums rankas, pasiima savo 
ilgas ietis ir dingsta. Po geros valandos jie pasirodo su 
trim asilais, sukrauna mūsų mantą, įkinko vieną į pri- 
krautas rogutes ir patraukia per druskožemį į ežerą. 
Tačiau nuėjęs kokius penkiasdešimt metrų, vienas asi- 
las pasileidžia risčia tolimos boma link. Antrasis su ro- 
gutėmis ima lėkti iš paskos. Rogutės apvirsta, brangus 

teleobjektyvas iškrinta iš krepšio, ir per kelias sekun- 
des visas mūsų turtas išbarstomas druskožemyje. 

Saulė jau visai žemai. Pagaliau ir Michaelis sutinka, 
kad geriausia nakvoti išdžiūvusio, negilaus ežero pa- 
krašty, o ne jo vidury. Žinoma, mes koneveikiam neti- 
kusius asilus. Juk mes dar nežinome, kad kitą rytą 
jiems už šią piktadarystę mielai būtume išbučiavę 
uodegas. 

Paliekame lėktuvą išdžiūvusio ežero druskingoje 
aikštelėje, nes iš jos lengviausia pakilti. O nakvynei 
pastatau didįjį filmavimo kameros trikojį ir apgobiu 
vieninteliu moskitiniu tinkleliu. Žinoma, mudu po juo 
neišsitenkame, nes kiekvienas mudviejų 190 cm ilgio. 
Todėl mes iki pusės palendam po tinkleliu, o kojas, su- 
supę į antklodę, iškišam į priešingas puses: Michaelis — 
į pietus, aš — į šiaurę. Labai didžiuojuosi savo išradimu. 

Pusę aštuntos visai sutemsta, vėjas nutyla, pasidaro 
tvanku. Beveik tuo pačiu metu moskitai pradeda didįjį 
puolimą. Keliems pasiseka prasmukti pro tinklelio apa- 
čią. Kai pabandom tamsoje nuo jų. gintis, nuslenka 
visas marlinis gobtuvas. Po pusvalandžio Michaelis 
plūsdamasis atsikelia, įsikrausto į „„Antį“ ir užsidarinėja 
visus langus. Man tenai per šilta, aš pasilieku lauke, 
guliu ant nugaros ir žiūriu į žvaigždes. 

Pietų Kryžiaus, minimo visose knygose apie tropi- 
kus, nerandu. Nelabai nusimanau apie žvaigždes. Toli 
prie L'Engai Žaibuoja, bet juk dabar trumpasis sausros 
sezonas. Šiuo metu danguje ties ekvatorium skrieja 
žemės palydovas... 

Kyla debesys. Žinau, kad naktį kiekvienas baltas 
debesėlis atrodo juodas ir grėsmingas. Netoliese su- 
staugia hiena, paskui netgį liūtas suriaumoja. Dieną 

atrodė, kad čia nėra nė gyvos dvasios. Vadinasi, gyvu- 
lių ir čia esama. Man pasirodė, kad liūtai kažkur netoli, 
daugiausia už trisdešimt metrų, bet, žinoma, čia tik įsi- 
vaizdavimas, taip žmogų veikia naktis ir vienatvė. 

Dabar jau du trečdalius dangaus užgulė debesys, tik 
šiaurėje dar matosi žvaigždės. Staiga pakyla stiprus 
vėjas — dingsta visi uodai. Amalas virto tikrais žaibais, 
sudundėjo griaustinis. Darosi nejauku. Jei čia iš tikrųjų 
pradės lyti, tai ežeras pavirs dumblu, lėktuvas nugrims 
arba, geriausiu atveju, jo niekaip neišvilksi. Bėgu prie 
jo, žadinu Michaelį, ir jis tuoj atsigosta, paleidžia va- 
riklį, bet per tą laiką pakyla štormas, pradeda kapsėti 
lašai. Vėjas neduoda apsukti lėktuvo, kad būtų galima 
išsikapanoti iš ežero į sausą krantą. Kai tik Michaelis 
nori pasukti mašiną propeleriu į nuolaidų ežero kran- 
tą, pašėlęs vėjas vėl nusuka jo uodegą į priešingą pusę. 

Tuo laiku prapliumpa liūtis. Žinom, kas mūsų lau- 
kia. Taigi išlipu iš lėktuvo ir apgraibomis slenku tvies- 
kiančių žaibų šviesoje lėktuvo liemeniu iki kilio, užgu- 
lu jį ir stumiu uodegą į šoną. Žemė jau patižo, mano 
sandalai likę giliai purve, minu giliau šią druskos tešlą, 
kad galėčiau atsispirti, stumiu lėktuvą iš užpakalio, o 
iš priekio traukia dviejų šimtų penkiasdešimties arklio 
jėgų variklis. Staiga uodega ištrūksta man iš rankų ir 
bloškia mane ant žemės veidu į lipnią tešlą. Atsikeliu 
negalais pastumiam lėktuvą į šoną, jis rieda į šlaitą ir 
galiausiai sustoja viršuje ant smėlio tarp retų žolės 
kuokštų. 

Michaelis palieka įjungtas vidaus šviesas, dešiniojo 
sparno prožektorius irgi dega, bet jis šviečia priekin. 
Slenkam baisioj tamsoje atgal prie savo daiktų. Čium- 
pam, kas papuolė, tempiam prie lėktuvo ir metam pro 

langus vidun. Mes permirkę lig paskutinio siūlelio, bet 
laimei, liūtis nuo manęs nuplauja druską. 

Pagaliau taip pradeda pilti ir taip baisiai griaudžia 
ir žaibuoja, kad mes metam gelbėję savo mantą; vis 
tiek kas liko jau permirkę. Mudu sulendam į lėktuvą ir 
krintam ant sėdynių. 

Nuo mūsų žliaugia. Kadangi gerokai atvėso, nusi- 
maunam šlapius marškinius ir kelnes ir verčiau sėdime 
nuogi. Stūgauja audra, jaučiu, kaip ji griebia už sparnų 
ir nori pakelti lėktuvą. Laimei, ji neįstengs, nes ratai 
pritvirtinti, be to, dar pamečiau po jais porą dėžių. 

Mudu užsimetam ant pečių sudrėkusias ėriuko kai- 
lio striukes ir laukiam. Ties manimi, kaip visada, varva, 
užsimaukšlinu seną skrybėlę, kuri mėtėsi lėktuve. 

Žaibas pliekia paskui žaibą. Mūsų „Antis“ stovi vie- 
nui viena pakiliame lygiame ežero krante, be to, ji me- 
talinė. 

„Pagal fizikos dėsnius perkūnas turi trenkti į mūsų 
lėktuvą, — sakau Michaeliui, — stebuklas, jeigu ne- 
trenks sekančią akimirką.“ 

— „Na ir kas, — sako jis,— juk mes vis vien nieko 
negalime padaryti. Mums belieka tik laukti." 

Michaelio teisybė. Vis dėlto audra graži. Skaičiuoju 
laiką tarp žaibo ir griaustinio. Pamažu tas laikas ilgėja, 
matyt, audra jau praslinko virš mūsų, tačiau vis dar 
tebepila kaip iš kibiro. Žaibų šviesoje pamatau, kad 
ežeras jau pritvinęs vandens. Pasibaisėdamas įsivaiz- 
duoju, kas būtų mums nutikę, jeigu asilai nebūtų pa- 
bėgę. Dabar su visu turtu sėdėtume už dešimties kilo- 
metrų ežere, kur jis pamažu gilėja. Gal būt, stovėtume 
iki juosmens, o gal iki krūtinės druskos sūryme ir netu- 
rėtume vilties per gilų dumblą prisikasti prie kranto. 

Kokia didi kartais asilų išmintis. 

„Kai po dešimties dienų būsime namie, žmonės vėl 
mums kalbės: na, kaip sekėsi, ar gerai pailsėjotė'“— sa- 
ko Michaelis. 

„Beje, tėte, jei dabar trinktelės, tai visas mūsų var- 
gas nueis vėjais, nes nebus kam užbaigti šito darbo. Tai 
būtų didžiulė likimo klaida — vienas mūsų turi likti 
gyvas." 

O šiaip mūsų nuomonės sutampa: jei mirti, tai neti- 
kėtai ir staiga, nesvarbu, ar tai bus žaibas, avarija, liū- 
tas ar infarktas. Tik jau ne pusmetį galuotis su žarnų 
vėžiu ir klausytis gailestingumo melo. 

Audra prasidėjo prieš dvyliktą. Dabar antra, lietus 
mažėja. Michaelis užsnūdo, pasidėjęs galvą man ant 
peties. Plaukai užkrito jam ant kaktos ir kutena mano 
kaklą. Jie labai tankūs, sunkiai sušukuojami ir lengvai 
užkrinta jam ant akių. Ar ir jis kada taip nupliks kaip 
ir aš? Jo nuogos šlaunys baltuoja tamsoje, jos dar to- 
kios vaikiškos. 

Jis dar labai jaunas ir gražus. Liūdna pagalvojus, 
kad metai po metų jis vis labiau sens ir raukšlėsis, kol 
galiausiai atrodys taip, kaip aš. Visas Žmogaus gyve- 
nimas nuo dvidešimties metų yra laipsniškas vytimas, 
bet jis išryškėja tik po keturiasdešimties. Kaip atrodys 
Michaelis, sulaukęs mano amžiaus? Storas jis nebus — 
per mažai valgo ir per daug plūkiasi. 

Mano tėvas mirė, kai man buvo treji metai. Mūsų 
geroji mama mums kartais pasakodavo, kad jis nežino- 
davo, kaip elgtis su tokiais mažais vaikais. Jis kartais 
pavydėdavo kitiems vyrams, kurie turėdavo suaugusių 
sūnų ir galėdavo protingai su jais pasikalbėti. Aš turiu 
tokių sūnų. Žinau, kokia laimė kartu su savo sūnumi 
dirbti tokį svarbų darbą. Norėčiau paimti nuo nakties 
vėsos atšalusią jo ranką, padėti sau ant kelio ir uždeng- 

ti savąja. Bet jis gali pabusti ir nustebti. Rankas glosto 
tik motinos, o ne vyrai. 

Michaelis moka apsieiti su savo mažuoju sūneliu 
Stefanu daug geriau, negu aš prieš dvidešimt metų su 
tokio amžiaus savo vaikais. Stefanas gali jį anksti pa- 
žadinti, su juo maudytis, o šį sykį mažasis bamblys pir- 
mą kartą suprato, kad jo tėtė išvažiuoja. Jis pradėjo 
aerodrome bliauti, įsikibo į Michaelį ir nenorėjo pa- 
leisti. | 

20 dvidešimt metų Michaelis taip sėdės šalia savo 
sūnaus Stefano, kaip aš dabar šalia jo. Mano tėvai ne- 
sulaukė gilios senatvės, vadinasi, maža vilties, kad ir 
aš ilgai gyvensiu. Tačiau Michaelis mane galės geriau 
prisiminti nei aš savo tėvą. Ir bus kam tęsti mūsų darbą. 

Jeigu mirtis mus būtų užklupus šią naktį, tada nie- 
kas nebūtų susigaudęs toje daugybėje pastabų apie ste- 
pių Žvėrių gyvenimą. Niekas nebūtų sumontavęs iš 
dvidešimties tūkstančių metrų spalvotos juostos tokį 
filmą, kokį mes buvome sumanę. Serengečio gyvuliams 
būtų likę daug mažiau šansų išlikti. 

Daugeliui žmonių mūsų darbas atrodo ne taip jau 
svarbus. Jie, tikriausiai, pasakytų: taip jiems ir reikėjo, 
kuriems galams dėl zebrų ir liūtų jie rizikavo savo gal- 
va. Žmonės turi kitų idealų, už kuriuos, jų nuomone, 
apsimoka mirti: laisvė, šlovė, politika, savo šalies sie- 
nų praplėtimas, savos klasės viešpatavimas, pažiūros. 

Amžina žemėje tik gamta, jeigu mes jos beprasmiš- 
kai nesunaikinsime. Po penkiasdešimties metų vargu 
kas besidomės konferencijomis, apie kurias šiandien 
galybės prirašyta laikraščiuose. Bet kai rausvoje ryto 
aušroje iš brūzgynų didingai išeis liūtas ir griausmingai 
suriaumos, tada ir po penkiasdešimties metų smarkiau 
suplastės žmonėms širdis. Ir visai nesvarbu, ar tie žmo- 
nės kalbės angliškai ar rusiškai, suaheli ar vokiškai. 

Jie stovės tyliai susižavėję ir čiups savo kaimyną už 
rankos, kai pirmą kartą gyvenime pamatys traukiant 
per neužmatomą stepę dvidešimt tūkstančių rainų ark- 
liukų. | 

Tai argi iš tiesų jau taip beprasmiška čia dirbti dėl 
tų žmonių, tų liūtų ir zebrų, kurie gyvens po penkias- 
dešimties metų? Ir tų, kurie gyvens po šimto, po dviejų 
šimtų metų... 

Šią naktį iš sausio devintos į dešimtą aš neužmiegu: 
perdaug šalta ir drėgna. Pusiau sėdžiu, pusiau guliu ir 
retkarčiais atsargiai keičiu pozą, kad nepažadinčiau 
Michaelio. Pagaliau po šeštos valandos prašvinta. 

Atsikeliam, išgręžiame savo skudurus ir jais nukars- 
tome visą lėktuvą. Geroji „Antis“ atrodo kaip didžiulė 
džiovykla, ir aš gailiuosi, kad neturiu po ranka fotoapa- 
rato. Bet vos tik drabužiai ir antklodės apdžiūsta, vėl 
pradeda pliaupti. Todėl šlapias drapanas sumetame į 
lėktuvą, aš apsivynioju klubus rankšluosčiu, Michaelis 
nugręžia kelnaites ir apsimauna jom. 

Flamingai laimėjo. Mes skrendame į Ngorongoro 
kraterį, kur mudu su Michaeliu prieš kelias dienas ap- 
sigyvenome trobelėje, ir pusnuogiai išlendam iš lėktu- 
vo. Čia saulėta, bojus patiesia mūsų šlapius skudurus 
ant vejos džiūti. 

Taip jau dažnai su gyvuliais. Valandų valandas, die- 
nų dienas, kartais savaites lakstai paskui dramblius, 
norėdamas nufotografuoti ar nufilmuoti — veltui. O 
paskui netikėtai atsistoja priešais koks dramblys, pa- 
stato ausis, pakelia straublį, tiesiog pozuoja, jog galima 
padaryti tikrai gražių nuotraukų. 

Lygiai taip mums nutiko sekantį rytą ir su flamin- 
gais. Keturių šimtų galvų delegacija atskrenda pas mus 
į Ngorongoro kraterį, nutupia į seklų kraterio ežero 
vandenį ir visai mūsų nesibijo. Uždedam ant mūsų 

lendroverio ratų grandines, pradžioje įvažiuojam į 
dumblą, o paskui drebančiomis širdimis dar toliau į 
vandenį. Galime važiuoti tiktai tiesiai; pasuktum į šo- 
ną, tai ratai kaip mat įsmuktų į tą tirštą dumblą. 

Pagaliau nedrįstame važiuoti toliau, išjungiame va- 
riklį, nukreipiame teleobjektyvus ir laukiame. Flamin- 
gai vis labiau artėja prie mūsų, galvas įmerkę į van- 
denį — ieško maisto. Mūsų didžiulis lendroveris jų nė 
kiek nebaugina. Keturis ar penkis kartus sakom, kad 
nesuksim nė metro brangaus spalvoto filmo. Bet jie 
prieina dar arčiau, dar ryškiau jie matosi matiniame 
stikle, ir mes vėl pradedame viską iš naujo. Galiausiai 
lengviau atsikvepiame, kai jie visi staiga išskleidžia 
juodus sparnus, ir visas debesys kaip raudona marška 
pakyla į orą. Jie mūsų. 

Kadangi negalime apsisukti vandenyje, tai važiuo- 
jam savo pačių giliomis vėžėmis atbuli, kol išsikrapš- 
tom iš ežero ir vėl atsiduriam ant tvirtos žemės. O tuo 
tarpu mūsų bojus paruošė visą kalną salotų iš ananasų, 
obuolių ir bananų. Išsikepame po biišteksą, paskui Mi- 
chaelis ketina paskraidyti virš L'Engai, Natrono ežero 
ir Salajo lygumų ir paieškoti gyvulių, kuriuos mes kar- 
tu kitą dieną galėtume nufilmuoti. 

Jis prašo manęs neskristi, nes nori čia į kraterį at- 
gabenti iš Banagio abu mūsų bendradarbius. Norėdami 
filmuoti iš oro, išėmėm iš lėktuvo vieną užpakalinę sė- 
dynę, taigi yra tik trys sėdimos vietos. Jeigu grįžtų 
keturi vyrai, draudimo kompanija, gal būt, turėtų pre- 
tenzijų, jeigu kas mums atsitiktų. 

Man dar geriau, turiu čia užtektinai darbo... Tik 
prašau laiku sugrįžti, iki pusės septynių vakaro, nes 
per pusvalandį iki saulės laidos imu nerimauti, kol iš- 
girstu atburzgiant lėktuvą. Todėl dažniausiai skrendu 


271 


aš pats. Michaelis sako, kad susivėlinęs nerizikuos ir 
pernakvosiąs Banagyje. | 

Mes dar parstumiame lendroverį, kurį masajų vai- 
kai buvo nuridenę nuo kalvelės į krūmus. Paskui sė- 
duosi prie stalo rašyti ir nepastebiu, kada Michaelis 
išeina. Girdžiu tik kurį laiką lėktuvą burzgiant. 


Kai profesorius Gžymekas kitą rytą pusryčiavo na- 
melyje Ngorongoro kraterio dugne, juodasis vedlys 
pro langą jam ant stalo padėjo raštelį. Game warden 
jame rašė: „Su liūdesiu turiu jums pranešti, kad Mi- 
chaelis nukrito su lėktuvu ir užsimušė. Jis guli čia 
viršuj mano namuose.“ 

Anglų specialistas, kuris atsitiktinai su savo padė- 
jėjais afrikiečiais negyvenamose Salajo stepių lygu- 
mose ieškojo gruntinio vandens, matė, kaip dryžas lėk- 
tuvas maždaug dviejų šimtų metrų aukštyje skrido į 
vakarus, o paskui staiga nusileido. Kadangi jo padėjė- 
jai tvirtino, kad tai ne nusileidimas, o avarija, pasiuntė 
juos su mašina į tą vietą pažiūrėti. 

Jie rado visiškai subyrėjusį, bet neužsidegusį lėk- 
tuvą. 

Tuo tarpu sutemo. Jų mašinos žibintai buvo sugedę, 
o uždegti degtukų jie bijojo dėl stipraus benzino kva- 
po. Todėl jie nuvažiavo atgal ir su jais sugrįžo anglas 
su kita mašina ir kišeniniais žibintais. Jie ištraukė ne- 
gyvą Michaelį Gžymeką iš lėktuvo nuolaužų. Abu pa- 
dėjėjai afrikiečiai, nepaisydami pervargimo, vežė jį 
visą naktį į game warden namelį ant aukštutinio Ngo- 
rongoro kraterio pakraščio. 

Michaelis dar tą pačią dieną buvo palaidotas viršu- 
tiniame Ngorongoro kraterio pakraštyje tarp amžinai 
žaliuojančių medžių tokioj vietoj, iš kurios matosi toli 
Ngorongoro lygumos ir gyvulių kaimenės. 

Anglų aviacijos kompanija, apžiūrėjus lėktuvo lie- 
kanas, nustatė, kad į dešinįjį sparną atsitrenkė pilkasis 
grifas ir jį smarkiai įlenkė. Tokiu būdu buvo užblokuo- 
tos vairavimo trauklės. Todėl lėktuvas, staigiai pasukęs 
į dešinę, po kelių sekundžių smigo į žemę. Komisijos 
oficialiame protokole pažymėta, kad Michaelis Gžyme- 
kas buvo patyręs, apdairus ir patikimas lakūnas ir kad 
katastrofa įvyko ne dėl jo klaidos ar lėktuvo gedimo, 
o dėl gryno atsitiktinumo; šiose platumose, deja, visada 
taip gali atsitikti Ilengviems lėktuvams. 

Michaelio Gžymeko tiriamasis darbas šiuo momen- 
tu buvo beveik baigtas, kaip ir filmas, kurį jis kartu su 
norėdamas parodyti pasaulio visuomenei Serengečio 
grožybes ir ją paskatinti, kad šis gamtos stebuklas būtų 
išsaugotas. | 

Nekrologe, pasirodžiusiam Rytų Afrikos dienraš- 
čiuose, Tanganikos nacionalinio parko administracija 
apgailestavo, kad su Michaeliu Gžymeku Afrika nete- 
ko vieno veikliausių ir drąsiausių gamtos apsaugos 
darbuotojų. Ji prašo visuomenę lėšų paminklui su ang- 
lišku užrašu: 

MICHAELIS GŽYMEKAS 
12. 4. 1934—10. 1. 1959 


Saugodamas laukinius Afrikos gyvulius, 
jis atidavė viską, net gyvybę 


KAS ATSITIKO SU SERENGEČIU 


Nuo tada, kai 1959 metais pasirodė knyga ,„Seren- 
getis neturi mirti“, pirmiausia vokiečių kalba, manęs 
vis klausia, ar pasisekė apsaugoti Serengetį nuo sunai- 
kinimo ir ar mūsų darbas, ypač mano sūnaus mirtis, 
davė kokią nors naudą. 

Dar 1959 metais, tuoj po lėktuvo sudužimo, nespė- 
jus mums paskelbti tyrimų rezultatų, tuometinė anglų 
kolonijinė vyriausybė nutarė atskirti nuo Serengečio 
nacionalinio parko rytinę lygumų dalį ir garsųjį Ngo- 
rongoro kraterį. Šis atrėžtas plotas buvo paskelbtas 
„Ngorongoro Conservation Area“ (Ngorongoro draus- 
tinis) su savivaldybe, kurios narius skiria vyriausybė. 
Jie yra įgalioti išsaugoti vandenis, miškus ir ganyk- 
las — visų pirma žmonėms, bet taip pat atsižvelgti ir 
į gyvulius. Paskutinio anglų gubernatoriaus mero Ri- 
čardo Ternbolo žodžiais tariant, vyriausybė skiria kra- 
terį čia gyvenantiems žmonėms. Tuo pačiu vyriausybė 
nori globoti ir šio rajono gyvulius. Tačiau jei kiltų 
koniliktas tarp gyvulių ir žmonių interesų, tai pirme- 
nybė žmonėms. Medžioklė ir toliau griežtai draudžia- 
ma, o masajai ir jų kaimenės ir toliau taikiai gyvena 
kartu su laukiniais gyvuliais, kaip ir per visą tą laiką, 
kai jie čia atsikėlė apie 1860 metus. Deja, ypač pirmai- 
siais naujosios valdžios metais masajai nukovė ietimis 
daugybę raganosių ir jų ragus pardavė juodojoje rin- 
koje. (Šiuos įvykius aš pavaizdavau savo naujojoje 

knygoje „Ir raganosiai visų žmonių“.) Naujasis šios 
srities inspektorius uždraudė raganosių medžioklę — 
jam pavyko plačiai įsigalėjus; raganosių smaigstymą 
ietimis panaikinti tiek krateryje, tiek didesnėje prie jo 
esančio rajono dalyje, tačiau Ngorongoro raganosių 
vis dar mažiau, negu buvo. Gaila, kad jis negalėjo su- 
trukdyti apsigyventi krateryje kitoms gentims, kurios 
verčiasi žemdirbyste. Jos kelia laukiniams gyvuliams 
didesnį pavojų, negu piemenys masajai. 

Mainais už sritis, atkirstas nuo Serengečio — itin 
gražių ir svarbių didžiosioms kaimenėms liūčių metu — 
gauta naujų žemės plotų šiaurėje ir pietvakariuose. 
Šios naujos žemės daug mažesnės reikšmės naciona- 
liniam parkui tiek dėl ganyklų, tiek ir dėl laiko, kuriuo 
ten kiekvienais metais ganosi keliaujančios kaimenės. 
Naujieji rajonai masajams nelabai tiko ganykloms ir 
todėl nereiškė į juos jokių pretenzijų. 

„Knygos ir filmo apie Serengetį pasisekimas atkrei- 
pė visuomenės dėmesį į Serengečio gamtą ir jo gyvu- 
lius tiek Tanzanijoje; tiek visame pasaulyje. Nuo 1959 
metų knyga išėjo keliomis laidomis ir daugeliu kalbų. 
To paties pavadinimo filmas iki šiol yra vienintelis vo- 
kiečių filmas, gavęs amerikiečių „Oskarą“, — taip rašo 
ponas Džonas Ovenas, dabartinis Tanzanijos naciona- 
linių parkų direktorius: — Knyga ir filmas suteikė 
mums pagalbą ne tik iš naujosios nepriklausomos Tan- 
zanijos vyriausybės, bet ir iš organizacijų, ir iš pavienių 
žmonių Europoje ir Amerikoje. Man buvo aišku, kad 
be tokios paramos nebūtų buvę galimi neatidėliotinų 
parko tyrimo ir plėtimo darbai, saugant Serengetį atei- 
nančioms kartoms. Be to, tuoj pat pradėjau rūpintis, 
kad nacionaliniai parkai turėtų nedidelių lėktuvų, nes 
jų naudą pamačiau iš Gžymekų patirties Serengetyje. 
Aš pats ir keli mūsų parkų administracijos darbuotojai 

išmokome skraidyti. Dabar nacionaliniuose parkuose 
naudojami jau keturi lėktuvai. Juos perkant, o taip pat 
kituose darbuose mane parėmė prof. Gžymekas savo ir 
Frankfurto zoologų draugijos lėšomis ir rinkliavomis 
gautais pinigais. Tokiu būdu sukūrėme naują naciona- 
linių parkų saugojimo metodą Afrikoje; dėl lėktuvų 
greičio, operatyvumo ir mažų eksploatacijos išlaidų 
darbas parkuose iš esmės pasikeitė. Lėktuvai šiandien 
tapo būtinomis parkų valdymo ir tyrimo priemonėmis.“ 

„1961 metais, praėjus trims metams po Gžymekų 
darbų, Serengečio gyvulius naujai perskaičiavo iš oro 
iš dalies anglų karališkoji karo aviacija, iš dalies jau- 
nas amerikiečių biologas dr. Li Talbotas. Jis skaičiavo 
didesniame plote ir vėlesniu metų laiku, kai stepių gy- 
vuliai jau buvo atsivede jauniklius. Šio skaičiavimo 
metu buvo gauti žymiai didesni skaičiai, negu Gžyme- 
kų. Dideli laukinių gyvulių skaičiaus svyravimai ne 
naujiena; šiuo metu, atrodo, Serengetyje dėl kai kurių 
sąlygų pagausėjo gyvulių. 1963 metais ponas Murėjus 
Votsonas biologas, tęsiąs Gžymekų darbą, vėl suskai- 
čiavo gyvulius. Pasirodė, kad nuo 1961 iki 1963 metų 
gnu padidėjo 40 procentų. Tas faktas, kad šios didžiu- 
lės kaimenės per paskutiniuosius metus smarkiai pa- 
daugėjo, vertė žmones, atsakingus už nacionalinius par- 
kus, pagalvoti dėl gyvulių pertekliaus ir per didelių ga- 
nyklų klausimą. Iš lėšų, likusių nuo Michaelio Gžyme- 
ko paminklo, įsteigiau mažą tarptautinį mokslinio ty- 
rimo institutą Serengetyje ir pakviečiau į jį keliolika 
patikimų jaunų mokslininkų. Dabar jie tyrinėja fau- 
nos ir landšafto sąveiką, kreipdami dėmesį į per didelės 
ganiavos klausimą. Pirmieji jų darbų rezultatai rodo, 
kad gyvulių pertekliaus pavojus mažesnis, negu buvo 
būkštaujama, nes gamtoje egzistuoja tam tikras skai- 
čius kitų reguliuojančių veiksnių. Jeigu šiuos išanksti- 

nius rezultatus patvirtins tolimesni tyrimai, tada ir Af- 
rikoje bus galima vadovautis klasikine europietiško 
nacionalinio parko sąvoka: saugoti pirmykštį laukinės 
gamtos kampelį, kur žmogus gali įsikišti tik tada, kai 
jokiu būdu to negalima išvengti“, — taip toliau rašo 
nacionalinių parkų direktorius. 

Ši biologų grupė dabar dirba Banagyje Michaelio 
Gžymeko institute, kuris buvo įkurtas Tanzanijos gy- 
ventojų ir knygos apie Serengetį skaitytojų visame pa- 
saulyje lėšomis. Mokslininkų tarpe yra ekologų, fizio- 
logų, veterinarų ir kitų biologijos šakų specialistų. Šie 
mokslininkai seka lendroveriais ar lėktuvais dideles 
kaimenes ir tiria gyvulių, augalų, dirvos ir klimato są- 
veiką ir jų įtaką bendram gamtovaizdžiui. Jų tyrimų 
rezultatai, kurie metai iš metų tampa vis platesni, gali 
būti panaudoti ir kitose panašiose Afrikos vietovėse. 
Jie padės jaunoms Afrikos valstybėms išsaugoti vieną 
svarbiausių gamtinių turtų ir geriau juos panaudoti. 

Ponas Džonas Ovenas taip pat labai sėkmingai pra- 
dėjo įtikinėti pačios Afrikos visuomenę nacionalinių 
parkų svarba. Šiam tikslui steigiamos afrikiečiams 
moksleiviams jaunimo stovyklos nacionaliniame parke, 
pagaminti keli garsiniai filmai šalies kalba suaheli — 
pirmasis „„Serengetis neturi mirti" — išleista plakatų ir 
atsišaukimų. Be to, nacionalinius parkus aktyviai rėmė 
naujasis Tanzanijos prezidentas dr. Džulijus Niererė, 
oficialiai pareiškęs pasiryžimą saugoti laukinius Tan- 
zanijos gyvulius ir pats rūpinasi Serengečio likimu. 

Jo ir kitų naujosios vyriausybės bendražygių, O 
ypač pono Alhajo Tevos, žemės, miškų ir laukinių gy- 
vulių ministro, domėjimasis šiuo darbu paskatino grei- 
tą nacionalinių parkų vystymąsi Tanzanijoje. Kai išėjo 
pirmoji knygos apie Serengetį laida, Tanzanija turėjo 
tik vieną parką Serengetį, kuris europietiškos koloni- 

jinės vyriausybės buvo sudarkytas. Nuo šalies nepri- 
klausomybės paskelbimo įsteigti dar du nacionaliniai 
parkai (Manjaros ežeras ir Ngurdoto krateris). Jie taip 
sutvarkyti, kad lankytojai jau gali jais gėrėtis. Be to, 
dar kitos trys vietovės numatomos paversti nacionali- 
niais parkais. Jie taip sparčiai tvarkomi, jog po dvejų 
ar trejų metų galės būti atidaryti. Visa tai ir tas faktas, 
kad naujoji Tanzanijos vyriausybė per pastaruosius 
dvejus metus trečdaliu padidino išlaidas nacionaliniams 
parkams, labai aiškiai byloja, kad ši šalis pasiryžus iš- 
saugoti šiuos unikalius žemės rajonus ateinančioms 
kartoms. 

Bet Tanzanija dar besivystanti šalis; jos Žmonėms 
verkiant reikia ligoninių, mokyklų, geresnių kelių ir 
daugybės kitų dalykų, be kurių negalima pagerinti ša- 
lies kultūrinio lygio. Tanzanijos nacionaliniai parkai ne 
tik jos liaudies, bet ir visos Žmonijos bendras turtas. 
Juos lanko vis daugiau turistų iš Europos ir Amerikos, 
nes, pingant bilietų kainoms, jie gali čia atskristi, 
džiaugtis ir žavėtis paskutiniuoju mūsų žemės rojum. 
Bet šie lankytojai turi suprasti, kad jie apmoka tik da- 
lelę tų išlaidų, kurių reikia šiems parkams. Didžioji 
lėšų dalis gaunama iš neturtingų afrikiečių kišenių, afri- 
kiečių, kuriuos savo kelionės metu kasdien sutinkat ir 
matot. 

Prof. Bernhardas Gžy mekas 


PABAIGOS ŽODIS 


Kaip išsaugoti Afrikos gamtą? Ši problema nūnai 
rūpi visam pasauliui. Afrikos kontinente įvairiausių 
žvėrių buvo nepaprasta gausybė, bet ta gausybė suny- 
ko mūsų kartos akyse. Jokių kitų Afrikos gamtos turtų 
baltieji kolonizatoriai nenaikino taip beprasmiškai ir 
žiauriai, kaip žvėris. Dramblius, begemotus, liūtus, anti- 
lopes jie naikino ne tik vaikydamiesi grobio, bet ir pra- 
mogos dėlei. O juk laukiniai kanopočiai čiabuviams 
buvo pagrindinis baltyminio maisto šaltinis. Jei tuo 
šaltiniu būtų naudotasi protingai, daugelyje Afrikos 
šalių laukiniai kanopočiai ir dabar sudarytų patikimus 
ir perspektyvius maisto produktų resursus. 

Naujoms, sparčiai besivystančioms Afrikos valsty- 
bėms be galo svarbu išsaugoti savo gamtinius išteklius. 
Faunos ir jos laikymosi vietų apsauga Afrikos šalyse 
imta laikyti pirmaeilės svarbos valstybine problema. Ji 
buvo aptarta 1961 metais garsiojoje Arušos konferen- 
cijoje, kurios metu dvidešimt viena Afrikos kontinen- 
to šalis priėmė manifestą apie gamtos apsaugą. Tarp- 
tautinė gamtos ir gamtinių resursų apsaugos sąjunga 
drauge su kitomis tarptautinėmis organizacijomis pa- 
ruošė Afrikai specialų projektą, kaip racionaliai nau- 
dotis gamtos turtais, ir numatė eilę konkrečių priemo- 
nių tam projektui įgyvendinti. 

Arušoje kalbėjęs Sudano atstovas pabrėžė, kad nors 
skurdas, neraštingumas, ligos ir kitokios bėdos dar sle- 

gia ilgus amžius engtas ir tik dabar atgaunančias laisvę 
Afrikos tautas, vis dėlto Afrikoje laikytis šiuolaikinių 
gamtos apsaugos principų yra ne tik galima, bet ir bū- 
tina. Plėtodamas šią mintį, jis kalbėjo, kad gamtos ap- 
sauga Afrikos šalims netgi labai išsimoka. Pelnas, kuris 
plaukia iš nacionalinių parkų, sudaro nemažą visų ša- 
lies pajamų dalį. Bet, deja, dažnai nei liaudis, nei dargi 
vyriausybė to nesupranta. 

1966 metų vasario mėnesį Fort Lamio mieste (Čado 
respublika) gamtos apsaugos klausimais buvo sušaukta 
nauja konferencija, į kurią suvažiavo Afrikos šalių 
atstovai. Jie vienbalsiai priėmė ir pasirašė Afrikos kon- 
venciją apie laukinių gyvulių ir jų laikymosi vietų ap- 
saugą. Tokia sutartis buvo sudaryta viso žemyno mastu. 

Šiuo metu nacionalinių Afrikos parkų reikšmę su- 
pranta visi; be svetimšalių turistų, dabar juos lanko ir 
patys afrikiečiai, ypač mokiniai ir studentai. Duodami 
daug materialinės naudos, apsaugodami gamtą ir di- 
džiai svarbūs moksliniams tyrinėjimams kaip natūra- 
lios laboratorijos, nacionaliniai parkai jaunose Afrikos 
šalyse pasidarė svarbiausiais centrais, iš kur plačiai 
propaguojamos biologijos žinios ir gamtos apsauga. 

1967 metais su didžiausiu malonumu pabuvojau na- 
cionaliniuose Tanzanijos parkuose, jų tarpe ir Seren- 
getyje, kurį aprašė profesorius B. Gžymekas. Nors apie 
nacionalinius parkus nemažai jau žinojau iš B. Gžyme- 
ko ir jo sūnaus kino filmų ir knygų, tiesiog apstulbau, 
pamatęs, kaip išmoningai tvarkomi šitie draustiniai, 
kokia gausybė ten įvairiausių žvėrių. Čia žvėrys seniai 
pamiršo, kas yra šūvis; turistai gali privažiuoti per ke- 
lis žingsnius prie liūto, dramblio, žirafos ar antilopės — 
jiems žmogaus nebaugu. O tokie reginiai be žodžių pro- 
paguoja gamtos apsaugą, nacionalinius parkus. Čionai 

kasmet suvažiuoja šimtai tūkstančių turistų, kurie, nors 
keletą valandų prabuvę patiklių žvėrių tarpe, išvažiavę 
visam gyvenimui lieka jų draugais ir gynėjais. 

Mačiau, kokiomis susižavėjusiomis akimis žiūri į 
žvėris ne tik europiečiai, bet ir afrikiečiai, kurie di- 
džiuojasi nuostabiai puikia savo krašto fauna. Girdėjau, 
kad studentai afrikiečiai gauną nemokamus turistinius 
kelialapius į nacionalinius parkus. 

Tanzanijos vyriausybė ir toliau labai daug lėšų ski- 
ria nacionaliniams parkams. 1967 metais atidarytas nau- 
jas Meru nacionalinis parkas Tanzanijos šiaurės—va- 
karų dalyje, dar labiau praplėsta (net 800 kv. km) Se- 
rengečio teritorija, paruoštas projektas, kaip Kiliman- 
džare įsteigti nacionalinį parką ir keletą rezervatų, 
kurie palaipsniui bus taip pat paverčiami nacionaliniais 
parkais. Mokslinis centras Seroneroje, įkurtas profeso- 
riaus B. Gžymeko iniciatyva, žymiai praplėtė savo 
mokslinių tyrinėjimų apimtį, daug dėmesio skirdamas 
savanų, stepių, o taip pat ir paskirų Žvėrių rūšių eko- 
sistemai. 

Serengečio parkas, apie kurį kalbama šioje knygo- 
je!, yra vienas iš pačių įdomiųjų nacionalinių Afrikos 
parkų, be to, jame ir žvėrių gausiausia. O toksai jis ne- 
būtų, jei ne dviejų įžymių zoologų — tėvo ir sūnaus 
Gžymekų darbai. 

Profesoriaus B. Gžymeko ir jo sūnaus Michaelio ty- 
rinėjimai tokie platūs, kad jie toli gražu neapsiribojo 
šiuo nacionaliniu parku. 

Gžymekams reikėjo įtikinti ano meto kolonijinę 
anglų valdžią, kad nacionalinis parkas turi būti nelie- 
čiamas, ir todėl jų tikslas nelengvas — moksliškai pa- 
grįsti draustinio teritorijos ribas. Tokių grandiozinių 


! Lietuviškasis šios knygos vertimas kiek sutrumpintas. (Red.) 

darbų ne tik Afrikoje, bet ir visam pasauly dar niekas 
nebuvo atlikęs. Nebuvo aišku, nei kokiais metodais va- 
dovautis, nei kaip praktiškai tuos metodus įgyvendinti. 

Pirmiausia, reikėjo suskaičiuoti žvėris didžiuliame 
milijono dviejų šimtų tūkstančių hektarų plote. Profe- 
sorius B. Gžymekas su sūnum suskaičiavo žvėris iš oro 
patikslintais, žymiai pakeistais ar visai naujais metodais, 
nes prieš juos Afrikoje tokios apskaitos dar niekas ne- 
buvo daręs. Įdomu, kad beveik po dešimties metų dak- 
taras R. Tolbotas darė Serengetyje pakartotinas avio- 
apskaitas Gžymekų metodais, ir pasirodė, kad tie me- 
todai buvę tiesiog tobuli, o pirmųjų tyrinėjimų apskai- 
tos — labai tikslios. Dabar Serengetyje, kaip ir dauge- 
lyje kitų nacionalinių Afrikos parkų, laukinių žvėrių 
avioapskaitos daromos reguliariai, o lėktuvai pasidarė 
įprasta priemone parkų personalui ir mokslininkams 
vežioti. 

Tyrinėdamas žvėrių migraciją, B. Gžymekas taip 
pat pirmasis Afrikoje panaudojo spalvotas žymes ir 
antkaklius masiniam laukinių žvėrių ženklinimui. Iki 
tol tokie darbai buvo daromi tik Šiaurės Amerikoje, ir 
tai tik kaip bandymai nedideliu mastu. 

Anksčiau narkotikais žvėrys būdavo užmigdomi, 
norint juos sugauti ir transportuoti į zoologijos sodus. 
Profesorius B. Gžymekas nusprendė šį metodą panau- 
doti ir masiniam laukinių žvėrių ženklinimui Afrikoje. 

Daug ilgų, iš dalies ir sudėtingų eksperimentų pa- 
darė Gžymekai, kol savo tyrinėjimus, galima sakyti, 
atliko tobulai. B. ir M. Gžymekų raštų publikacija! pa- 
skatino mokslininkus panašių tyrinėjimų imtis dauge- 
lyje šalių, tame tarpe ir Tarybų Sąjungoj. 


= M. a B. Grgimek. A study of the Lame of the Serengeti 
Plains. „Zeitschrift für Saugetier-Kunde“, Bd. 22, 1960. 

Stambus mokslininkas, biologijos ir veterinarijos 
mokslų daktaras, zoologijos sodo, esančio Frankfurte 
prie Maino, direktorius, profesorius B. Gžymekas stam- 
biųjų gyvulių tyrinėjimui ir kovai už Afrikos gamtos 
išsaugojimą paskyrė visą savo gyvenimą. 

Jo straipsniai, knygos, fotografijos ir kino filmai — 
tikrai talentingi, netgi, pasakyčiau, poetiški kūriniai. 
Jie nepaprastai raiškūs, įdomūs ir pilni išminties. 
B. Gžymeko knygos, ypač „Serengetis neturi mirti“, Ži- 
nomos visame pasaulyje, jos turi didžiulės moralinės ir 
estetinės auklėjamosios vertės. Jos praturtina skaity- 
tojų dvasios pasaulį, moko suprasti ir pamilti gamtos 
grožį. Humaniškam ir kilniam tikslui — laukinių gyvu- 
lių gynimui pasišventė abu Gžymekai — tėvas ir sūnus. 
Jaunasis Michaelis ir galvą padėjo, bet sielvartas tėvo 
nepalaužė. Jis vis taip pat aistringai, kaip ir sūnui gy- 
vam esant, kreipiasi per televiziją į Afrikos, Europos, 
Amerikos, Azijos ir Australijos tautas, ragindamas sau- 
goti gamtą pačių Žmonių labui, vadovauja moksliniams 
tyrinėjimams nacionaliniuose parkuose, rašo nuosta- 
bias knygas ir kuria naujus puikius filmus. 

Profesorius B. Gžymekas rašo ne tik apie gamtą, 
žvėris, bet ir apie Žmones, su kuriais gyvenimas jį yra 
suvedęs. Šiltai, su jumoru jis aprašo masajus, pabrėž- 
damas, kad jam afrikietis — „žmogus kaip visi, dargi 
brolis”. 

Autorius — ne istorikas, todėl, aprašydamas, kaip 
vokiečiai Afrikoje užkariauja kolonijas, kur-ne-kur nu- 
krypsta nuo istorinės tiesos. 

Knyga „Serengetis neturi mirti" yra išversta į dvi- 
dešimt šešias kalbas keliais leidimais, o filmas tuo pa- 
čiu pavadinimu buvo demonstruojamas šešiasdešimt 
trijose pasaulio šalyse. 


Profesorius B. Gžymekas — retas talentas, vienas iš 

tų mokslininkų, kurie moka ne tik giliai įsiskverbti į 

gamtos reiškinių esmę, bet ir įdomiai, kūrybingai apie 

juos papasakoti. Štai kodėl jo knygos ir filmai tokie 
populiarūs. 

Profesorius A. G. Banikovas 

nesunaikinsime. Po penkius- 
dešimiios metų vargu kas Fe 
sidomès konferencijomis, abie 
kurias šiandien galybės p!i- 
rašyta laikraščiuose. Bet ka 
rausvoje ryto aušroje iš bruz- 
gynų didingai išeis liūtas r 
griausmingai suriaumos, tada 
ir po penkiasdešimties metų 
smarkiau suplastės žmonėms 
širdis. Tr visai nesvarbu, ar 
tie žmonės kalbės anglišr.ai 
ar rusiškai, suzheli ar vok 
kai. Jie stovės tyliai susia- 
vč ir Čiups savo kaimyrnni 
už rankos, kai pirmą kartı 
gyvenime pamatys traukian: 
per neužinatomą stepę d+i- 
dešimt tūkstančių „rainų a 
liuku“ 

Tai argi iš tiesų Jau V 
beprasmiška čia dirbti dėl .ų 
žmonių, tų liūtų ir zėbrų, Fu- 
rie gyvens po penkiasdeši 
ties metu? Ir ių, kurie (v- 
vens po šimto, po dviejų ŝi ` 


tų metų... 


